
Első könyv

	Verébláb

	Elza óvatosan becsúsztatta Brontë Shirley-jét az őzmintás, horgolt könyvtokjába, vetett egy futó pillantást a tükörre, és kilépett.

	Már bezárta maga mögött az ajtót, amikor eszébe jutott, hogy a táskáját az asztalon felejtette. Homlokára csapott, aztán ügyetlen mozdulatokkal dugta a kulcsot a zárba, majd beviharzott a táskájáért.

	Visszanézett. Cipőjének sáros lábnyomai kutyahűséggel fogják várni, ahogy este betoppan, de már így is késésben volt. Csak remélni tudta, hogy még anyja előtt hazaér.

	Kapkodva szedte lépteit, és az olvadó hókupacok között egyensúlyozott sima talpú cipőjével. Néha csak egy néma sikkantás mentette meg a hanyatt eséstől.

	Eltűnődött rajta, hogy talán valami különös varázserő lehet a hangjában, ami támaszt nyújthat neki ilyen esetekben. Nem egyszer bizonyult már életmentőnek. Elmerengett azon, hogy micsoda klassz szuperhőserőt fedezett fel, amiből aztán remek könyvet lehetne írni. Ahogy ezen ábrándozott, léptei meglassultak a Kis-Duna partján, és mire észbe kapott, alig negyedórája maradt nyitásig. 

	– Már megint! – korholta magát, és eleganciája maradékát is felszámolva vad ügetésre váltott. Kifulladva esett be, nyitás előtt öt perccel.

	A többiek már készen álltak, hogy fogadják az olvasókat a látogatói térben. Elza tartott tőle, hogy minden szem rászegeződik majd, de igazából észre sem vették. A többiek vagy egymással beszéltek, vagy telefonjukat simogatták gyengéden.

	Egy halk „sziasztok!”-ot rebegett, aztán szemét lesütve iszkolt be a könyvtárosok szobájába. Kimelegedett a rohanásban, és megszédült. Egy darabokra morzsálódott müzliszeletet vett ki a táskájából, és aprókat harapott belőle. 

	Perceken belül nyitottak, így visszagyömöszölte a müzli romjait a táskájába, és kilépett a fogadótérbe.

	Szerencsére az olvasók még nem ostromolták a bejáratot. Megfogadta magának, hogy ezentúl legalább fél órával nyitás előtt érkezik. Nem először tette ezt a fogadalmat.

	– Elza, hadd mutassam be neked Mátét! Az önkormányzattól küldték, a számítógépek telepítésénél segít majd. – Ágnes, a könyvtár vezetője egy mosolyt villantott a fiú felé, aki azt egy leheletnyi szájmozdulattal viszonozta.

	Máténak meglehetősen hosszú, vékonyszálú, szőkésbarna haja volt. Mintha kissé zsíros lett volna. Legalábbis Elza szerint, aki a hétfőt mindig frissen mosott hajjal igyekezett kezdeni. Elzának egy olyan karakter jutott róla eszébe, akit elfelejtenek meghívni az egyéves osztálytalálkozóra. Aztán a többire is. 

	Ebben Elzának nagy tapasztalata volt, mert az egyetem óta valahogy ő is mindig lemaradt arról a fránya meghívóról. De azzal nyugtatta magát, hogy az első komoly osztálytalálkozó úgyis az ötéves lesz. Szóval még nincs semmi vész. Különben is a régi osztálya…

	– Elza! – Ágnes hangjára eszmélt rá, hogy ismét elkalandozott a figyelme.

	– Mi… ja, persze! Elnézést. – Idegesen nevetett fel. – Akarom mondani, szia! Elza vagyok! – A fiúhoz lépett, és törékeny kezét nyújtotta felé.

	Máté keze puhán simult az övébe, és kezet fogtak. A döglött hal a veréblábbal.

	Ezt a hasonlatot az apukájától hallotta, amikor egyszer egy férfi csak tessék-lássék szorította meg a kezét. Elza akkor megkérdezte tőle, hogy az ő kézfogása milyen? Az apja elgondolkodva nézett rá, majd azt válaszolta: – Mintha egy törékeny kismadár lábát fognám. Félek, hogy eltöröm! Szóval ilyen volt a kézfogásuk. A döglött hal és a verébláb találkozása. Micsoda frigy bontakozik ki itt a szemünk előtt! – mélázott el Elza, és magában kuncogott, ahogy maga elé képzelte a szituációt.

	A fiú kezének moccanása térítette észhez. Gyorsan elkapta a kezét. Vajon meddig szorongathattam? A gondolatra enyhe pír szaladt át az arcán és Elza kétségbeesetten látta, hogy Ágnes szemöldöke alig észrevehetően megemelkedett.

	Szerencsére hideg huzat szaladt be a helyiségbe: megérkezett az első olvasó.

	Erre a napra Máté mellé osztották be. A könyvtárban – frissen végzettként – Elza feladata volt a számítógépek gondozása. A zöldes asztalokon pihenő fehér képernyők Elza számára olyanok voltak, mint a réten legelő bárányok. Amikor frissítette a gépeket, vagy fölös alkalmazásokat törölt, amiket az olvasók telepítettek gondatlanul, nemegyszer eljátszott a gondolattal, hogy ő a pásztor, aki terelgeti őket. De most néhány báránya lebetegedett, így Mátéra, az állatorvosra kellett támaszkodnia.

	A fiúnak igazából nem volt rá szüksége, értette a dolgát. Olykor Elza sóvárgó pillantásokat vetett a könyvespolcok felé, de nem merte otthagyni a fiút. Elza új volt a könyvtárban, és a kirótt feladat úgy kötötte meg, mint csónakot a kivetett horgony. Így hát csak keringett a fiú körül, apró örvényeket kavarva a napsütésben hullámzó porszemek közé. 

	Máté nemigen szólt Elzához. Gondolatainak folyamán csak ritkán futott partra a beszéd.

	– Ezt törölhetem? – mutatott a kurzorral egy ikonra.

	– Megnézhetem? – Elza közelebb hajolt hozzá, és egy félszeg mosollyal kérte az egeret. 

	Pár gyors kattintás, majd egy bólintás, és máris elhúzódott tőle. 

	Máté érezte, ahogy távolodása nyomán hűvös hiány tolakszik be a lány helyére. A fiú az egér után nyúlt és még érezte rajta a lány kezének melegét. Ujjait szorosabbra fonta az egér körül. Szeme újra a lány felé villant. Elza ismét a köreit rótta, néha kinyújtva kezét, és ujjhegyével meg-megérintve a könyvek gerincét. A lány mozdulatainak finom dinamikája feltöltötte a teret, és Máté érezte bőre fakó szőrszálain, mint szalad át a feszültség.

	Így telt a napja. Az idő múlását a nyíló ajtón behúzódó huzat ütemes lüktetése mérte csupán.

	Amikor Elza végül hazafelé indult, Máté feltekintett a Bazilika zöld kupolájára, és eszébe jutott, hogy rég járt arrafelé. Mivel a lány is abba az irányba tartott, Máté hagyta, hogy a léptei utána vigyék. Elza messze elöl ment, a fiú épp csak a sziluettjét látta. A Kis-Duna sétány platánfái alatt fény és árnyékfoltok simították a lányt. Elza egyszer megtorpant a sétány fala előtt, és mélyen áthajolt, a víz felé. Teste előreívelt. Egy pillanatra úgy tűnt Máté számára, hogy a lány megbillen, és a vízbe hull, de végül visszanyerte egyensúlyát.

	Elza végül betért egy emeletes házba a Béke téren. Máté behunyta a szemét, és hallani vélte még a lány lépteit a lépcsőházban, aztán csendes susogás nyelte el a hangokat. Máté lehajtotta fejét, és észrevette, hogy nagy, kövér esőcseppek kezdik sötétre színezni a szürke aszfaltot. Hazaindult. A Bazilikában szemrehányóan szólalt meg a tárogató.

	* * *

	A reggel újra esővel érkezett. Elza vad küzdelembe bonyolódott a viharos szélben kiforduló esernyővel. A csatát elvesztette, de a küzdelem miatt nem volt lehetősége elmerengeni, így végül elsőként érkezett. 

	Ő nyithatta a könyvtárat. Elővette a nagy, régimódi kulcsot, kinyitotta a zárat, és ahogy belépett, jutalomként várta a könyvek embermentes illata.

	Kihelyezte az újságokat a folyóiratolvasóban, és a zárás előtt visszahozott könyveket a helyükre rakta. 

	A régi kartotékfiókok még mementóként ott álltak. Kihúzgálta őket, és a megsárgult papírok írógép-ütötte szavai között úgy bóklászott, mint fiatal lányok a plázák fénylő labirintusában.

	A könyvtárban sebesen járt az idő, és munkatársai is hamarosan megérkeztek.

	Emma, egy harmincas, egyedülálló nő az eső ellenére magassarkú cipőben és szűk szoknyában érkezett – ritka példány volt a könyvtárosok között. Fekete haját erős hullámcsattokkal feszítette hátra.

	Ágnessel együtt érkezett Mária is, a szokott formátlan kék farmerjában. Rövid hajába egyre több ősz hajszál vegyült már, nyakában bőrszíjon apró fakereszt lógott.

	Bori a gyerekkönyvtárban volt aznap. Ő is Elzával együtt kezdett dolgozni a könyvtárban néhány hónapja. 

	– Helló, Elza! – Emma akkurátusan verte le esernyőjéről a vízcseppeket. – Hát a lovagod? Lesz ma? – És rákacsintott.

	– Én… – Elza fehér arcára hamar felszaladt a pír. 

	– Láttam, amit láttam – nevetett fel Ágnes is.

	Elza megkapaszkodott a kartotékszekrényben.

	– Ugyan, hagyjátok már! Hiszen azt sem tudja, miről beszéltek – kelt védelmére Mária.

	– Sajnos ki kell, hogy ábrándítsalak titeket. Máté tegnap végzett is – zárta rövidre a témát Ágnes.

	Elza ekkor értette meg, és arcába még több vér szökött.

	– Ez a te bajod, Elza! Vak vagy. Bezzeg, ha olvastad volna! – nevetett fel Emma hangosan, majd odalépett hozzá, és mindentudóan megveregette a vállát.

	A nap hátralévő részében Elza csak vakon bolyongott. Próbált visszaemlékezni a tegnapi nap részleteire, és kutatni a jelek után, amiket a többiek láttak, de ő nem. Nem talált semmit. Pedig jó lett volna. Visszagondolt a fiúra, igyekezett felfedezni benne valamit, de a fiú valódisága inkább taszította. Az azonban, hogy a fiú őt vonzónak találta, olyan volt számára, mint a fagylaltban felbukkanó eperdarab. Különös ajándéka a sorsnak, amit ritkán ízlelhetett meg.

	Kevés olvasójuk volt ma. Miklós, az öreg nyugdíjas tért be hozzájuk. Napi látogatójuk volt, aki rendre átböngészte az újságokat. Az eső azonban a legtöbb embert elriasztotta. Elza nem bánta. Az olvasók olykor nem elég figyelmesek, és az ilyenkor behozott könyvek néha megáznak, vagy lapjaik felhullámosodnak a párás levegőben. 

	– Azt írják, egy hétig eshet még – szólt bele a könyvtár csendjébe Miklós. 

	Elza az ablakon keresztül kinézett a könyvtár mellett folyó Kis-Dunára, felszínén szokatlan hullámokat vetett az erős szél. 

	
Esztergomba

	Borival mentek haza. A lány bebújt esernyője alá. Ahogy együtt lépdeltek, Elzának eszébe jutott egy régi emlék.

	– Emlékszel arra a régi mesekönyvre? 

	– Melyikre? – kérdezte Bori és megigazította gallérját, hogy gátat szabjon a karcsú nyakát ostromló szélnek.

	– Azt hiszem, Szutyejev. A Katica bebújik egy gomba alá, mert esik az eső, épphogy aláfér. Aztán jön egy másik állat, talán a Béka, és kéri, hogy ő is bebújhasson, de a Katica azt mondja, már nem fér alá. De közben a gomba az esőben megnő, így aláfér a Béka is. És aztán jön a többi állat, a gomba meg csak nő az esőben.

	– Nekünk is kellene egy ilyen gomba – mondta Bori. Egymásba karolva nevettek, miközben arcukon leszaladtak az esőcseppek. – Amúgy valami rémlik nekem is. Emlékszel a végére?

	– Anya mesélte régen – Elza rázta a fejét. – Nem tudom, valami ijesztő volt gyerekként.

	– Majd holnap kikölcsönzöm neked a gyerekkönyvtárból – Bori lágy kacagása különös meleget árasztott az esőben.

	Elzának azonban felrémlett egy gyerekkori emléktöredék. Kicsi volt, a nyuszis pizsama volt rajta. Anya a mese után leoltotta a lámpát, és a sötétben…

	– …a Farkas! – kiáltott fel akaratlanul is.

	– Mi van? – nézett rá Bori nagy festett pilláival.

	– A Farkas. Attól féltem. A mese vége az, hogy jön a Nyuszi is, de ő már nem az esőtől fél, hanem a rá vadászó Farkastól.

	– És mi lesz a vége?

	– Nem tudom, én csak a Farkasra emlékszem. – Elza megrázta a fejét, és a gyerekkorában érzett rettegés felkúszott a gerincén.

	– Na, jól nézünk ki. Az eső után jönnek a farkasok, és nekünk még gombánk sincs. – Bori ismét kacagott, de Elzát most nem melegített fel vidámsága.

	Maga elé motyogta. Nincs gombánk.

	Bori ekkor magához szorította.

	– Gyere, te lökött! – És könnyedén oldalba taszította. – Még be kell ugranom a gyógynövényboltba.

	* * *

	A megszokottnál később ért haza. Így van ez, ha az ember Borival megy vásárolni. Anyja otthon várta. 

	– Szia édesem! Hazaértél? – Anyja épp csak kikukkantott a konyhából, és egy gyors mosolyt küldött felé, aztán már vissza is húzódott. – Gyere be, kavarnom kell ezt a vackot.

	Elza téblábolt az esernyővel, majd a fürdőkádba rakta, aztán fordult is be a konyhába. Hajszálai megpöndörödtek a kinti párásságban.

	– Hiszen te teljesen eláztál! – csapta össze kezeit anyja. – Menj, legalább törölközz meg!

	Elza szót fogadott. Mikor visszatért, anyukája már terített. 

	– Milyen jól áll neked a göndör haj! – Anyja odalépett hozzá, és megigazított egy kósza tincset, ami arca elé kunkorodott.

	– Jaj, Anya! Szerinted nekem minden jól áll! – vetette le magát Elza a székre, és hirtelen felbukkant előtte Máté arca, amit aztán gyorsan elhessegetett.

	– Mert így is van! – Anyja szeme játékosan villant felé. – Most pedig egyél! Megmelegítettem a levest, hátha attól felmelegszel.

	– Köszönöm. – Elza éhesen kanalazta be a húslevest. A zsírfoltok aranygyűrűként keringtek a tányérban, és lassan feloldották Elza feszültségét. Amikor anyja jól volt, minden rendben volt. 

	Evés közben elmesélte a napját. Bori vicces sztorijait, hogy Emmának új pasija van, meg hogy Ágnes miként teremtette le az egyik képviselőt a Kulturális Bizottságban. Magáról alig szólt.

	– Jól van, menj, fürödj meg, jó forró vízben! – szólt anyja. – A mosogatást most intézem.

	– De anya… – próbált tiltakozni Elza, de anyja csak elhessegette.

	– Menj, nem hiányzik, hogy megfázz nekem! – és már engedte is a vizet a mosogatótálba.

	Elza hálás mosolyát hátrahagyva vonult be a fürdőszobába. Ritkán nézte meg magát a tükörben, most mégis elé lépett. Az üvegfelületen látható lány különös volt számára. Olyan volt, mint az árnyéka, ami örökké kíséri, lerázhatatlanul, mégis idegenként. Most belenézett a lány tekintetébe. Talán összebarátkozhatnánk. Lágy vonások néztek vissza rá és egy őzbarna szempár. Ahogy összekapcsolódott tekintetük, Elza összerezzent, mint erdőben a vad, és pillantása eliramodott a tükörtől.

	Vetkőzni kezdett. A kád forró levegőjének párája szégyenlős homályba vetette Elza tükörben mozgó alakját. Belépett a kádba, és testének körvonalai elvesztek a habokban. Hálásan sóhajtott, fejét hátrabillentette, és behunyta szemét.

	Anyukája még egy darabig csörömpölt az edényekkel, aztán bekukkantott hozzá, és egy égő teamécsest rakott a kád szélére. 

	– Fürödj sokáig! – mondta rákacsintva, aztán kiment.

	 

	Magdolna összeszedte lánya vasalt ruháit a nappaliból, majd benyitott a szobájába. Az ajtóval szemben méretes könyvespolc roskadozott. Rajta a könyvek titkos csoportokba rendeződve féltékenyen lesték egymást. A polcokon néhol megült a por, de a legtöbb könyv előtt pormentes csíkok jelezték, hogy nemrég valaki kézbe vette őket.

	Az íróasztalon kézzel írt papírok és könyvek kusza halmaza bontakozott ki. A szék karfájára dobott ruha már kissé meggyűrődött. Elza anyja odament, kisimította a ráncokat, és összehajtotta a ruhát, majd a vasalt ruhák tornya mellé tette az ágyra.

	Az ágy mellett kis éjjeliszekrény állt. Rajta egy verseskötet, könyvjelzővel. Kinyitotta, és beleolvasott:

	 

	„Az álmok síkos gyöngyeit

	szorítsd, ki únod a valót:

	hímezz belőlük

	fázó lelkedre gyöngyös takarót.”

	 

	Magdolna sóhajtva tette le a kötetet. Mellette egy fénykép, régi, kopott fakeretben. A férje. A kép üveglapján apró ujjlenyomatok sokasága tülekedett. Elidőzött a képen. Majd csobbanást hallott a fürdőszobából, és mint akit rajtakaptak, gyorsan felegyenesedett. 

	Kifelé menet Babits szigorú arcvonásai követték egy kinagyított fényképről, amely az ajtó hátoldalára volt ragasztva.

	
Igazgyöngyök

	Az esőcseppek kopogásának ritmusa hajnalban megritkult, és az ütemtelenségük kizökkentette álmából Elzát. Még egy darabig forgolódott, aztán csendben felöltözött, és halkan tette be maga mögött az ajtót, hogy anyját ne ébressze fel. 

	Harisnyás lábát hidegen csókolta a folyosó köve, ahogy az ajtó előtt belebújt cipőibe. A lépcsőn már vidáman feleselt egymásnak a két, kissé kopottas sarok.

	Korán volt még. A nap még nem bukott át a Vaskapu dombjainak peremén, de fénye már narancsszínbe öltöztette a város sziluettjét.

	Szokatlan utat választott. Szentgyörgymező felé vette az irányt. A városrész temploma egy kis dombon nyújtózkodott az ég felé, maga mögé utasítva az évtizedes fák ágait. A girbegurba utcákon még az éjszakai eső vízcseppjei szaladtak dolgukra. Követte őket, és hamar kiért a Duna-parti bicikliútra. Vetett egy gyors pillantást az órájára, majd leszaladt a folyó partjára. 

	A sóderes parton szomorúfüzek hajoltak a víz fölé. A nap ekkor kelt fel mögötte, és a növényeken megpihenő esőcseppeket lángba borította. Elza, mint egy igazgyöngyhalász, próbálta tenyerébe gyűjteni az apró gömböket, de azok elszaladtak tőle ujjai között folyva le.

	Végül egy hirtelen ötlettől vezérelve a fák lombján meggyülemlett igazgyöngyökhöz lépett, és bekapta őket.

	A templom harangjának kondulása juttatta eszébe, hogy hova is indult. Felszaladt a partoldalon, és a bicikliút mentén a Kis-Duna sétány platánfái alatt ért a könyvtárba.

	A többiek már bent voltak, de még volt némi idő nyitásig, így lepakolt a könyvtárosszobában.

	– Kiszaladok még a Heimbe, kell valakinek péksüti? – Bori begyűjtötte a rendeléseket. – Hát te, Elza, reggeliztél már? – kérdezte a fogadótérbe lépő lányt.

	– Igen. Igazgyöngyöt! – felelte nevetve.

	Emma prüszkölve köpködte az épp bekortyolt kávét. 

	– Ne mondj semmit, nem is akarom tudni – rázta a fejét Bori, és még a kezét is maga elé tartotta. – Akkor hozok neked egy szokásos dióskiflit. Azt olvastam, hogy az passzol az igazgyöngyök mellé. – Majd feleletet sem várva kiviharzott.

	– Oké, lányok, szombat van, nagy lesz a forgalom – emelte fel hangját Ágnes. – Két ember kell a fogadópultba. Elza! Te meg én itt leszünk. – Majd nagyot csapott a fogadópult tetejére. –Emma! Rögzíteni kellene az új könyveket meg a telefont kapkodni. – Aztán legyintett egyet. – Bori meg majd sertepertél az olvasók körül, rebegteti a pilláit, és besegít a gyerekkönyvtárban, ha kell.

	Elza eleinte tartott tőle, de aztán megszerette a fogadópultos munkát, és ezzel magát is meglepte. Érdekes volt látni, hogy az emberek mennyi különös könyvet olvasnak. Van, akit a hadászat érdekelt, mást a horgolás. Próbálta az egyes emberek jellemrajzát felskiccelni az általuk olvasott könyvek alapján, de mindig akadt, aki egy-egy új témával alaposan meglepte.

	Voltak kedvencei. Mármint kedvenc olvasói. Az egyik egy család volt, ahol apuka, anyuka és két lányuk is hozzá hasonlóan elhivatott olvasók voltak. Egyszer szóba elegyedett velük, és kiderült, egy év alatt százezer oldalt olvasnak el! Irigyelte őket. Bárcsak négyen lennék! – gondolta egy bolondos pillanatában.

	– Hogy van, Elzácska? – Egy idős, öltönyt viselő úr tolta elé könyveit. A megszólításra a belékaroló feleségének szemöldöke megrándult.

	Elza nem válaszolt, szavait inkább a feleségének címezte.

	– Hogy tetszik lenni, Erzsi néni? Tetszett a Katedrális? – és a visszahozott könyvek közé tette Ken Follett klasszikusát.

	Erzsi néni előrenyomakodott, arrébb taszigálva férjét.

	– Ó, nagyon drágaságom! Ajánljon még valamit nekem a hosszú estékre!

	Elza kedvenc játékává vált kitalálni, kinek melyik könyv való. Az idősek hamar rákaptak Elzára, és ő sokszor hosszú sétái során is ezen gondolkodott. Úgy érezte, mindenkinek van egy könyve, ami tökéletesen illik hozzá. Egyetlen könyv, ami megváltoztathatja az életét. Ennek a könyvnek a megtalálása olyan kihívás, mint a párválasztás. Soha nem szabad feladni, míg meg nem találjuk az igazit. Mármint a könyvet – tette hozzá Elza gondolatban.

	Fény villant Elza arcán, ahogy a nyíló ajtó üvegén megtört a kinti napfény. Máté lépett be.

	A haja frissen mosva, de ruhái úgy ültek rajta, mint fenyőfán a lomblevelek. Egy halk „sziasztokot” morzsolt a lábtörlő elé. Szeme egy véletlen pillanatra beleakadt Elza tekintetébe, aki felnézett a nyíló ajtóra, de aztán gyorsan el is kapta, mint a rossz tanuló, ha a tanár felelő után kutat szemével.

	Ágneshez lépett.

	– Szeretnék beiratkozni – szólt Máté, miközben kezével ujjperceit morzsolta.

	– Kérlek, menj Elzához, Máté, ezt le kell adnom délig. –  Ágnes épp csak hogy feltekintett, és egy tollat billegtetve kezében lehajolt egy papírlapért.

	Elza dühösen nézett át Ágnesre, aki eddig a pillanatig semmit nem csinált. 

	Máté pár pillanatig tipródott, majd átlépett Elzához.

	– Szeretnék beiratkozni – ismételte meg Máté, de nem nézett a lányra.

	– Tudom. – Elza előhúzta a nyilvántartókönyvet, és maga elé csapta. – Kell egy személyi, egy lakcímkártya, ha önkoris dolgozó vagy, akkor ingyenes a beiratkozás, amúgy kétezer forint. – Nem nézett a fiúra, de Ágnest gondolatban épp egy pohár vízben fojtogatta.

	– Persze – Máté kapkodva vette elő a kártyákat. A lakcímkártya kiesett a kezéből, és a fiú elkeseredett küzdelmet folytatott, hogy felvegye a földről a vékony lapocskát. Amikor felemelkedett, arca már vörösbe öltözött.

	Elza gyorsan adminisztrált.

	– Kölcsönözni is szeretnél? – vetette neki, oda fel sem nézve.

	– Nem, most nem – tátogott Máté.

	– Akkor készen vagyunk. – Elza felemelte a fejét, de nem rá nézett, hanem az ajtó felé.

	– Köszönöm – motyogta a fiú és aprókat lépdelve hátrált, majd fejét lehorgasztva kilépett, és aztán lendületes léptekkel távozott.

	Ágnes most ránézett.

	– Hát ez most nagyon csúnya volt, Elzácska! – és nem eresztette el a tekintetével a lányt. 

	– De én… – próbált védekezni Elza.

	– Akkor is. Lehet, nem tetszik neked, de ez a szerencsétlen fiú akkor sem ezt érdemli. – Ágnes szinte ráfújt mérgében.

	Elza körbenézett. Persze mindenki végignézte a jelenetet. Emma mimikáján mintha valami lett volna – megvetés talán? Nem tudta megfejteni. Mária is ránézett. Szánalom. Ezt még Elza is könnyen kitalálta.

	Felpattant a helyéről. A pultja előtt apró, gyűrött papírdarab hevert. Lehajolt érte és kibontogatta. Ügyetlen nagybetűkkel volt ráírva: KIKÖLCSÖNÖZNI. Majd alatta: B90 Charlotte Brontë: Shirley.

	Eszébe jutott az a másik Elza a tükörben. Összegyűrte a papírlapot és szó nélkül kiment a könyvtárból. A téli hidegben megrázkódott, lábai előtt zavarosan kavargott az áradó Duna.

	* * *

	Arra kapta fel a fejét, hogy valaki gyengéden a hátára teríti kabátját, és egy kéz megpihen a vállán. Hátrafordult.

	Mária lépett mellé. Nem nézett rá, ő is a kavargó Dunát figyelte. Hallgattak egy darabig, aztán Mária megszólalt. 

	– Nem könnyű ez – kezdte.

	Elza nem felelt, és Mária is sokáig néma maradt. Várták, hogy milyen szavakat vet partra a folyó.

	– A magunkféléknek – tette hozzá Mária, aztán szorosan összezárta a száját.

	Elza továbbra sem válaszolt, csak összehúzta magán a kabátot.

	– A könyvet… – majd megrázta a fejét. – Nem tarthatod örökre magadnál. Előbb-utóbb kölcsön kell adnod. És csak remélheted, hogy vigyáznak majd rá.

	Elza most sem szólt semmit, tekintetét továbbra is a Dunára szegezte. Mária sóhajtott, aztán lassan elindult visszafelé. Már a lépcsőnél járt, amikor visszaszólt.

	– A lányok a maguk módján csak segíteni akarnak – mondta, majd besétált a könyvtárba.

	Kis idő múlva Bori jött ki két csacsogó kislánnyal az oldalán a gyerekkönyvtárból. Meglátta Elzát, így elbúcsúzott a kislányoktól, és odasietett hozzá.

	– Na, mizú? – kérdezte, és fázósan megborzongott. – Megfagysz idekinn. 

	A két kislány a hídon sétált át éppen anyukájukkal, és integettek. Bori visszaintegetett nekik.

	– Odasüss, mit visznek! – szólt Elzának.

	Elza felnézett, a két kislány egy-egy könyvet szorongatott a kezében. A kisebb, szőke kezében „Boribon és Annipanni” volt, testvére pedig a „Nagy Bori” könyvet cipelte a hóna alatt. 

	Elza szája tátva maradt, mire Boriból kitört a röhögés.

	– Te tiszta süsü vagy, Bori! – és végül Elza is elnevette magát, és képtelen volt abbahagyni. Addig nevetett, míg a könnye is kicsordult.

	Bori büszkén feszített mellette, aztán meglegyintette a vállát.

	– Gyere, menjünk be, mert szétfagyok – aztán belekarolt. – Van valami programod hétvégére?

	Elza csak megrázta a fejét.

	– Akkor csapunk egy csajos estét. Vigyázat, Esztergom, jön Boribon és Elza! – rikkantott fel.

	
Tükör

	Magdolna épp Szabó Magda Abigéljét olvasta: „…azon tűnődött, milyen furcsán és váratlanul…”, amikor lánya szavai eljutottak tudatáig. 

	– Bori elhívott estére – mondta Elza halkan, mintegy mellékesen.

	A könyv utolsó sorai összemosódtak benne Elza váratlan szavaival.

	– Igen? Ez szuper, Elza. Hozzá mentek? – Feltámaszkodott a kanapén, hogy rálásson lányára, aki a kedvenc foteljában kuporodott össze a nappaliban.

	– Igazából, nem tudom. Bori nem részletezte. – Rántott egyet a vállán. – Elég spontán tud lenni.

	– Hát, én nem ismerem, de az elmondásod alapján… – Magdolna biztatóan mosolygott rá. – Örülök neki.

	– Hát, majd meglátjuk – vonta meg ismét a vállát Elza, aztán kinyitotta a könyvét, és olvasni kezdett. 

	Magdolna azonban nem tudott újra belemerülni a könyvébe. Elkalandozott a figyelme, és pillantása vissza-visszatért a lányára. Elza alatt már megkopott a régi zöld fotel. Főként a feje mögött, meg a kartámlája, ahová a lány mindig felhúzta a lábait. Most is így ült. És így ült az általános iskola alatt, aztán a gimnázium éveiben, majd az egyetem alatt is, ahova naponta felingázott órákat töltve a buszon vagy a vonaton, kezében elmaradhatatlan könyveivel. Elza sosem hagyta egyedül őt.

	Próbált visszaemlékezni, mikor hívták meg utoljára Elzát a barátai, de nem tudta visszaidézni. 

	Elza lapozott, majd a kedvenc kockás takaróját magára húzta.

	Magdolna tovább kutatott emlékeiben, és rájött, hogy talán nem is volt ilyen alkalom. És ettől úgy hasított belé a bűntudat, hogy érezte, nem bír tovább feküdni egyhelyben. Felpattant. Az ablakhoz lépett, és kinézett. Kint ragyogóan sütött a nap, de az üveg úgy árasztotta a tél hidegét, hogy szinte hozzádermedtek ujjai.

	Elza felnézett rá. Magdolna az ujjperceihez kapott, és megforgatta rajta a karikagyűrűt, amit még mindig hordott.

	– Nem kellene készülnöd? – kérdezte lányát.

	– Anya. Négy óra van, hétre jön Bori értem – és a könyv gravitációja már vonzotta is tekintetét.

	– Idejön hozzánk? – Csípte el a pillanatot Magdolna, amikor Elza még elérhető.

	– Igen – majd Elza ujját a könyvbe dugva becsukta azt. – Azt mondta, hogy ellenőrizni akar. – És egy grimaszos mosollyal lepte meg anyját.

	– De jó! Legalább megismerem. – Válla kicsit megereszkedett. – És mit akar rajtad ellenőrizni? 

	Elza szemei szégyenlősen bújtak meg pillái alatt, és már nyitotta is a könyvet.

	– Nem tudom, ez olyan boris dolog.

	Magdolna látta, hogy merül el Elza újra a könyvben. Ezer kérdése lett volna hozzá, de örült, hogy legalább ennyit ki tudott húzni a lányából. A feszültség azonban még úgy kopogott benne, mint bádogtetőn a jégeső, ütemesen verve idegrendszerét. Porszívózni fog, határozta el nagy hirtelen, és már indult is kifelé, Elza azonban utána szólt.

	– Így elmarad a sorozatnéző esténk. Nem baj?

	– Ó, drágám, dehogy, majd bepótoljuk máskor. – Odalépett lányához, és fejét átölelve egy puszit nyomott a fejére.

	 

	Elza egy mozdulattal megigazította haját, amit anyja összekuszált. Ekkor csörrent meg valahol a mobilja. A szokatlan hangra mindketten összerezzentek, aztán Elza kiugrott a fotelból, és vad nyomozásba kezdett a hang foltos lábnyomait szaglászva. 

	Végül a szobájában talált rá. Hamvas Béla: Silentiuma alatt hangosan vibrált a telefon, megcsiklandozva az író hónalját.

	Elza végül felkapta a telefont.

	– Halló! Tessék? – szólt bele a vadászattól még lihegve.

	– Na, mi az, tán fitneszedzés? Hát igen, fontos a formás popsi! – Bori nevetett a telefonba saját poénján.

	Elza még keresgélte a szavakat, amikor Bori folytatta.

	– Jól van, csak hülyülök, tudom, hogy a könyveidet pakolod. Figyu, átugrok kicsit hamarabb, ha nem gond, hogy ráncba szedjelek egy kicsit.

	– Ööö… Oké. Mikor jössz? – dadogott bele a telefonba Elza.

	– Hát, igazából már itt vagyok a házatok előtt. – Szinte hallani lehetett, ahogy Bori belevigyorog a telefonba.

	Elza átrobogott a nappaliba, és elhúzta a függönyt. Bori felintegetett, vállán nagy vászontáskával és kezében vállfán mindenféle ruhával.

	– Jaj! – Elza önkéntelenül is beleszólt a telefonba.

	– Annyira azért nem lesz rossz, ígérem. – Bori nem tudta visszafogni jókedvét. – Na, mi lesz, beengedsz akkor?

	– Persze, nyitom a bejáratot. – Odaszaladt az ajtóhoz, és hosszan nyomta a kapunyitó gombját. Anyjának még odaszólt:

	– Jön Bori. Most! 

	Aztán kinyitotta a lakásajtót, és hallotta Borit, ahogy kapaszkodik fel a negyedik emeletre.

	– Azért egy liftet szerelhetnétek be. Kipurcanok. – Majd a ruhákat és a táskát Elza kezébe nyomta, és bevonult a lakásba.

	Elza anyja az előszobából nézte a jelenetet.

	– Csókolom, Bori vagyok. – Lépett oda hozzá a lány lendületesen.

	– Szia! Magdolna vagyok. Örülök, hogy megismerhettelek. Szerintem tegeződjük, jó?

	Elza meglepődött, hogy anyja hangja elvékonyodott. Mint mikor Reginát hívja. 

	– Persze, köszönöm. – Bori megvillantotta felé az idősebbeknek tartogatott mosolyát. – Nem gond, ha elrabolom Elzát ma estére?

	– Nem, dehogy, sőt örülök neki. Menjetek csak. Hozhatok valamit, kávét esetleg? – kérdezte.

	– Á, nem, köszönöm, a mai adag már megvolt. Még a végén túlpörgök – tette hozzá nevetve.

	Elza már éppen kezdte látni maga előtt a búgócsigaként forgó Borit, amikor az belekarolt és magával rántotta.

	– Mutasd a szobád! – És mintha otthon lenne, bemasírozott Elza szobájába.

	Elza az ágyra rakta a holmikat, és a telefonját ismét bedugta a Silentium alá. Bori követte a mozdulatát.

	– Te egy könyv alatt tartod a telefonodat? – majd odalépett, hogy felkapja a könyvet, de a Hamvas név láttán megtorpant a lendülete. Aztán mégis kezébe vette, de ujjai óvatosan pergették a lapokat.

	– Nagy arc volt az öreg, az biztos, de egy büdös szót nem értettem abból, amit írt. Pedig az egyetemen volt egy-két megszállottja, az tuti. – Találomra felcsapta a könyvet, és hangosan olvasni kezdte:

	„Mindenkit megtévesztettem, önmagamat is beleértve, pedig elég gyanakvó vagyok, különösen magam iránt.”

	Bori kérdő tekintetet vetett Elza felé. Elza azonban nem szólt semmit, csak odasétált hozzá, szokatlan eréllyel kivette kezéből a könyvet és visszarakta a telefonra.

	– Oké, nem turkálok a cuccaid között – tartotta fel mindkét kezét Bori. – Lássuk inkább a ruhákat! Van már valami elképzelésed, miben jössz?

	– Egyelőre azt sem tudom, hogy hová megyünk. – Mutatott rá a helyzetre Elza.

	– Oké. Hétkor találkozunk a többiekkel a Negrában. Onnan átvonulunk igény szerint, Maláta vagy Zaki-Zug, majd meglátjuk, mihez lesz kedvünk. Aztán irány a buli! A Kolpingban a String Rupture lesz, helyi srácok, de nagyon jók. 

	Elza fejében kavarogtak az információk. A Negra oké, ott ő is volt már. De a Maláta és a Zaki-zug, misztikus helyek voltak számára, amiről a gimiben minden hétfőn hallott sztorikat, de sosem járt egyikben sem. Az meg hogy ő egy koncerten bulizzon, teljességgel elképzelhetetlen volt számára. Próbálta elképzelni, ahogy ugrál a tömeggel, de a kép úgy szaladt szét benne, mint leejtett hőmérőből a higanygyöngyök. A karjait akaratlanul is összefonta maga előtt. És kik azok a többiek? Eddig nem volt szó másokról.

	– Figyelj Bori, én ezt lehet, inkább most mégis kihagynám – kezdett visszakozni Elza.

	Bori azonban résen volt. Látta a záródó kagylóhéjakat, és a csattanás előtt közbevágott.

	– Hé, hé, figyu… Bocs, lehet, ezt most kicsit túltoltam. Módosítunk a terveken, oké? – sürgető tekintetet vetett Elzára.

	– Oké? – bizonytalankodott Elza halkan.

	– Az lesz, hogy elmegyünk a Negrába, az ismerős terep neked is, nem?

	Elza aprót bólintott.

	– Oda jön pár régi haverom, de levegőt sem fogsz kapni mellettük, nemhogy szót, szóval, semmi gáz.

	Elza egyik karját leeresztette maga mellé, és Bori tovább ütötte a vasat.

	– A Negra tizenegyig nyitva van. Ott ellebzselünk. Ha lesz kedved, átmegyünk máshova, de semmi kényszer. Ha megnyomod a pánikgombot, lekoccolunk, ok?

	– Oké. – Hangjában még mindig úgy bujkált a bizonytalanság, mint kotlós alatt a csibe.

	Bori odalépett hozzá, megfogta mindkét karját, és a szemébe nézett.

	– A becsületszavamat adom, hogy úgy vigyázok rád, mint a hímestojásra. A többiek le vannak ejtve erre az estére. Rendben van így?

	Elza még mindig birkózott a szemkontaktussal, aztán lesütötte a szemét.

	– Olyan szánalmas vagyok. – Megremegett a szája széle.

	– Ó, Elza, hát nézz már körül! – Karját széttárva körbemutatott a szobában. – Melyik huszonéves lány ajtaján feszít Babits arcképe? – Majd felemelt egy könyvkupacot az íróasztalról. – Ki olvas Szókratészt, meg – mi a franc ez – Marcus Aureliust? Hobbiból. – Beletúrt az íróasztalon lévő papírhalomba. – És még ki is jegyzeteled. Eldobom az agyam. – Hitetlenkedve csóválta a fejét. 

	Ahogy Bori belelkesülve beszélt és hadonászott, Elzában a rémület hiénája lassan visszakozott. Lesunyta fejét és maga alá húzta farkát. Bori tovább folytatta monológját.

	– Tudod, mihez kell az igazi bátorság? – Előkapta a telefonját a farzsebéből és meglóbálta. – Ahhoz, hogy ne használd ezt a szart. Hogy elviseld a lájkolatlanság létbizonytalanságát. – Lassan lecsihadt. – Tudod mit, Elza? Néha igazából mi vagyunk a szánalmasak.

	Elza csak állt ott és forgószélként pörögtek benne Bori szavai. 

	– Bori, én… – Két karja enyhén Bori felé indult, de aztán megtorpant a mozdulat.

	– Tudom, tudom, most jön az a rész, amikor megöleljük egymást – mondta Bori és odalépett hozzá és jó szorosan átölelte. – De most már hagyjuk abba ezt a hülyeséget, mert teljesen elkenődik a sminkem.

	Elengedte Elzát és hátralépett.

	– Akkor megegyeztünk, igaz?

	– Igen, és köszönöm. – Bólogatott Elza hevesen.

	– Szuper, de a királylányos részből nem engedek. – Emelte fel mutatóujját Bori.

	– Királylányos rész?! – Húzta fel kíváncsian a szemöldökét Elza.

	– Aha! – És Bori diadalmasan a ruhahalom felé bökött.

	Elza megadóan mosolygott rá a lányra.

	Anyja, aki az utolsó mondatokat az ajtó előtt hallgatta, ezt a pillanatot választotta, és bekopogott. Tálcán hozott mindenféle sütit, hozzá kistányérokat és villákat. Elza rámeredt a tálcára. Anyja, míg ők itt beszéltek, leugrott a Kovácsba, és vett cukrászsütit nekik, amit amúgy nemigen engedhettek meg maguknak. 

	– Köszönöm, Anya – Felé nyújtotta kezét, anyja pedig csak megszorította, és már ment is kifelé.

	– Köszönjük – mormogta Bori is, szája elé kapva a kezét. Épp egy kókuszgolyót próbált meg egyben lenyelni.

	Amikor anyja behúzta maga mögött az ajtót, egy apró rést hagyott, de nem is figyelték, mert Bori belevágott a dolgok közepébe.

	– Oké, előbb a sminkem, most meg kihízom a cuccaimat, pedig így is alig tudtam beleküzdeni magamat. Akkor vágjunk bele, mert eldrámáztuk itt az időt. Szóval, mit vennél fel?

	Elza kinyitotta a ruhásszekrényét, amiben meglepően sok ruha volt. A többség Reginától érkezett, és soha nem volt rajta. 

	Először kiemelt egy kék farmert, mire hátul Bori megköszörülte a torkát. Így aztán szó nélkül visszatette, és egy merészebb, rövid derekú fekete skinny farmert vett ki. Aztán a fogasról leemelt egy fehér, enyhén csipkés, hímzett blúzt. Majd várakozó tekintettel nézett Borira.

	– Mi van? – kérdezte Bori, majd leesett neki. A szemeit forgatva hátat fordított neki.

	Elza gyorsan átöltözött. A farmert nagyon kihívónak érezte, mert alig ért csípő fölé, de úgy érezte, ezzel most tartozik Borinak. A népies hangulatú blúz már máskor is volt rajta, azzal tudott azonosulni.

	Bori visszafordult, és szakértő szemmel tetőtől-talpig végigmérte. Odalépett hozzá, és fellebbentette a blúz alját.

	– A farmer nem lenne rossz. Egy haspólóval. A blúz reménytelen – legyintett Bori.

	– Miért? Szeretem ezt a blúzt! Szép. – tiltakozott Elza.

	– Akkor maradhat, ha fellépsz a színpadon, és elénekled a „Tavaszi szél vizet áraszt”-ot. – És Bori már el is kezdte dúdolni magában.

	Elza visszafordult a szekrény felé, és sorra mutogatta kedvenc ruhadarabjait, amik egymás után a szék karfáján landultak Bori fejrázása után.

	– Na várj, ez így nem fog menni, hadd nézzem én is. – És odalépett Elza mellé.

	Elkezdett turkálni a ruhák között, és felfedezte Regina ruháit.

	– Ó, hát vannak itt kincsek! – Majd Elza felé fordult. – Nem is gondoltam volna rólad, te kis huncut. – És játékosan felé billegtette mutatóujját.

	– Ezeket a nővérem küldte. Sose voltak még rajtam – válaszolta elpirulva.

	– Nem is tudtam, hogy van nővéred – hallatszott Bori hangja a szekrény mélyéről.

	– Kint él Amerikában. Már régóta. Ritkán jön haza. – Remélte, hogy Bori ennyivel megelégszik, és nem kellett csalódnia, mert a lányt jobban lekötötték a ruhák.

	Végre diadalmasan elrikkantotta magát, és maga elé tartott egy rövid, fekete, testhez simuló koktélruhát.

	– Teljes mértékben ki van zárva – Elza minden szót kihangsúlyozott és szigorúan rázta a fejét.

	– Na jó, ez talán hirtelen túl nagy lépés lenne. – Majd felsóhajtott, és az arcához szorította a ruhát. – De beleszerettem.

	– A tied lehet, ha tetszik. – Intett Elza nagylelkűen. – Nekem nem fog hiányozni.

	Bori egy pillanatig habozott, aztán szomorúan megrázta a fejét. 

	– Nem, nem rabolhatlak ki az első alkalommal. – Majd rávigyorgott Elzára. – De azért találtam ám én neked valamit! – Diadalmasan emelte a magasba egy sötétbarna tweed rakott szoknyát.  

	Elza már gyűjtötte maga köré az ellenkezés szavait, de azok behódolni kényszerültek, amikor meglátta a szoknyát. Azért megpróbálkozott egy gyenge ellentámadással.

	– Ez túl rövid – mutatott rá.

	– Ugyan, Elza, valami előrelépést fel kell ma mutatnunk, és látom ám, hogy titokban tetszik. – Diadalmasan emelte fel hangját.

	Elzának be kellett ismernie, hogy Borinak igaza van. A szoknya barna színe valahogy olyan otthonosnak tűnt, a tweedszövetről pedig egy Austen-regény jutott az eszébe. Megfogta az is, ahogy a rakott szoknya redőiben szégyenlősen bújt meg a szövet. A hosszával nem volt kibékülve, de…

	Bori tovább túrt. Kiemelt egy váll nélküli felsőt, de Elza hevesen rázta a fejét, így sóhajtva a székre hajította.

	– Ez lesz a nyerő! – szólalt végül meg, és egy ujjatlan, testhezálló, de magas nyakú sötétzöld felsőt emelt ki. Helyeslést sem várva odatartotta Elza elé. – Ez tökéletesen passzol a karakteredhez.

	Nem hagyta Elzát szóhoz jutni. 

	– Na, kapd fel őket gyorsan, hadd nézzem! – Bori szinte szökdécselt izgalmában. – Várj, még egy fekete nejlonharisnyát. Van?

	Elza bólintott, kihúzta a fiókot, és öltözni kezdett. Bori néha hátrasandított.

	– Nyugi, a lányok abszolút hidegen hagynak, csak irtó kíváncsi vagyok. – Visszafordult, de pár pillanat múlva ismét megszólalt. – Na, kész vagy már?

	Elza nehézkesen öltözött. Ritkán vett nejlonharisnyát. Küzdött vele, és idegennek érezte, ahogy a műanyag hidegen a bőrére feszül. A szoknya redői és bolyhai között azonban játékosan futottak ujjai. A felső színe a bükkerdő lombja alatt cseperedő erdei szélfű mélyzöld színét juttatta az eszébe. 

	Gyerekkorában sokat kirándultak. Apja történeteket kanyarított a növények köré. Az erdei szélfű beszédes neve megfogta Elza képzeletét. A mai napig emlékezett a rontásűző növény levelének mély árnyalatára.

	– Na, kész vagy már? – Bori hangja rántotta vissza a jelenbe.

	– Igen. – Félszegen állt a szoba közepén, miközben Bori lendületesen megfordult.

	– Na, ez az! Erről beszéltem! – Diadalmasan járta körül Elzát. – Most pedig jöhet a smink!

	– Nem, arra igazán semmi szükség, tényleg! – esdekelt Elza, de Bori nem tűrt ellentmondást. 

	Elza számára rejtélyes dobozokat és tégelyeket varázsolt elő a tömött vászonszatyrából. A székre parancsolta a lányt és esetlen tiltakozását figyelmen kívül hagyva dolgozni kezdett rajta. Elza számára olyan volt, mint egy boszorkány, aki ősi rejtélyes szavakat mormol megbabonázott áldozatára, és ő a szavak zsongásától megbéklyózottan ült a széken.

	– Csak ide a T-zónára egy pici… Valami meleg neutrál a szemhéjra… Oké, egy kevés ide a felső pillatőre… valami enyhe rezes esetleg…

	Elza heves tiltakozásba kezdett, amikor a szájához közelített, de Bori leszerelte.

	– Ez az utolsó, ígérem. Rózsás vagy barackos nude legyen… – hümmögött maga elé.

	Egyszer csak megragadta Elza haját. 

	– Ezt pedig egy laza kontyba. – És már tekerte, csavarta, tűzte is. A végén pedig pár apró hullámos tincset kiszabadított. 

	– Kész vagy – jelentette ki. – Még ebbe bújj bele! – és egy pár fekete magasított sarkú cipőt rángatott elő.

	Elza nehezen szabadult ki a szómágia indáiból, de most erélyesebben próbálkozott.

	– Nem veszek magassarkút! Nem is tudok benne menni.

	– Egy. Ez nem magassarkú, hanem magasított sarkú. Kettő. Ez a ballagási cipőm, tiszta retro. Három. – És itt hangját felemelve magasba lökte mutatóujját. – Nem tűrök ellentmondást! Na, hadd nézzelek!

	Elza belelépett a cipőkbe, és tett pár bizonytalan lépést.

	– Azta ku… – rikkantotta el magát Bori. Majd a szájára csapott. – Leszokóban vagyok. – Vigyorgott bűntudatosan Elzára.

	Elza szégyenlősen ingadozott a magassarkú cipőben. 

	– Menj, nézd meg magad! Bori ma este ismét varázsolt. 

	 

	Bori nézte, amint Elza ügyetlenül kibilleg, és hirtelen úgy szaladt rajta keresztül egy érzés, mint amikor a tavat fedő vastag jégen végigfut az első rianás, és a mélyben lévő víz először a felszínre loccsan. 

	A víz képlékeny volt és szétfutott Bori idegrendszerének ismert ösvényein, de nem talált járt utat, így újat mosott magának.

	Felpattant, és Elza után eredt. A fürdőszobában találta a lányt, aki kiismerhetetlen tekintettel méregette magát a tükörben.

	– Na, mi az, Hugicám, tetszel magadnak? – kérdezte a lányt Bori, és jegeskék szemét a másért érzett büszkeség soha nem tapasztalt melege olvasztotta meg.

	Elza a lány felé fordult. Anyja hangja ekkor ért el hozzá.

	– Megnézhetlek?

	– Persze, Anya, gyere csak.

	Anyja arca Bori mögött bukkant fel. Hosszú másodpercekig csak nézte a lányát, és az idő hullámai feltorlódtak a fürdőszoba tükrében, és átfolytak egy más dimenzióba.

	Elza már nem bírta tovább.

	 – Tudom. Jól áll nekem, ezerszer mondtad. – Hangjának kamaszos nyafogása mögé próbált rejtőzni.

	De anyja csak megrázta a fejét.

	– Nem tudod, Elza. Még nem tudod… Gyönyörű vagy. – Majd hirtelen eltűnt az ajtóból. 

	Bori rántott egyet a vállán és Elzára nézett, de az már visszafordult a tükör felé.

	– Kimennél, Bori, a fürdőszobából? Vannak dolgok, amiket egyelőre még egyedül szeretnék csinálni – szólt hátra a válla fölött.

	– Oké, csak igyekezz, lassan indulnunk kell. – Becsukta maga mögött az ajtót.

	Elza hosszan nézte azt a másik lányt a tükörben, akit most látott először. Kutatta idegen tekintetét, és fürkészte, mi rejlik benne. Hogy mit akar. Hogy mit akar tőle.

	Várta a pillanatot, amikor a másik lány tőle függetlenül megmozdul, és felfedi tőle független egyedülállóságát. Várta, hogy kilép mellé. Hogy megragadja. És belöki őt abba a tükörvilágba. Ahol Elza örökre rab marad, bolyongva a tükörlabirintusban, és csak akkor pillanthat át a való világba, ha az a másik lány a tükörbe tekint.

	Zihált, szívverése felgyorsult. A belső Elza valamiképpen zsugorodni kezdett, és teste atomról-atomra kezdett túl bő lenni rá. Valami villanást látott a tükörben a szeme sarkából.

	Ekkor dörömbölte be Bori az ajtón, és Elza felocsúdott.

	– Mi van Elza, hasmenésed van, vagy szerelmes lettél magadba? Mennünk kell! – Bori öklének rezgései szétszaladtak a fürdőszobában.

	Elza rácsapott a WC gombjára, a víz lezubogott, és ő kinyitotta az ajtót. Bori Elza falfehér arca láttán csak ennyit mondott:

	– Ezek szerint hasmenés. Előfordul. Jobb itthon, mint a város közepén. Gyere, most már tényleg induljunk!

	 

	Már a kabátjukat vették, amikor Elza anyja bukkant fel. Lánya rövid szoknyáját látva eszébe jutott a kinti hideg, de még épp időben visszanyelte a „Vegyetek fel valami vastagabbat!” anyai tanácsát. Azt viszont már nem tudta megállni, hogy Elza kezébe nyomja a telefonját.

	– Tudom, hogy nem szereted, de ma este legyen nálad. Ha bármi van, hívj! – Egy csókot akart nyomni a homlokára, de nem tudta, hol van a lányon smink, így csak tétován intett egyet. – Érezzétek jól magatokat!

	– Köszi, Anya, ne aggódj! – Már léptek is ki a lépcsőházba. Magdolna sokáig követte lányát tekintetével, aztán már csak a cipők esetlen kopogását hallotta, míg a kapu be nem zárult mögöttük. Aztán csend lett.

	Majd egy döndülés, ahogy a bejárat ajtaja nekicsapódott a falnak odalent és a futó lépteket kísérő zihálás.

	– A táskám itt maradt, ki tetszene hozni nekem? – Bori már a lépcsőfordulóból kiabált neki.

	Mire Bori felért, Magdolna már hozta is a készüléket.

	– Köszönöm. Elza lent maradt, mert mire feltipegne, feljönne a nap – lihegte.

	Már fordult is vissza nagy lendülettel, mikor Magdolna elkapta a karját és visszafordította. Akaratlanul is túl erősen szorította meg. 

	– Bori, vigyázz rá! Elza olyan… – Nem találta a szavakat. Milyen is Elza? De Bori közbevágott.

	– Ne tessék aggódni! Vigyázok rá. Én leszek a jó nővér. A jó pásztor. – Majd kezét kihúzva Magdolna szorításából a szívére tette, a másikat pedig felemelte, és egy széles mosoly kíséretében hozzátette. – Ígérem, hogy vigyázok rá, és épségben hazavezetem.

	Egy töredékmásodpercig összenézett egymással Magdolna és Bori, aztán a lány már robogott is lefelé. Magdolna még látta a lány karján ujjának fehér nyomait.

	
Szörnyek

	Elza anyja lassan csukta be maga mögött az ajtót. Belépett a lánya szobájába, és komótos mozdulatokkal hajtogatni kezdte a szanaszét szórt ruhákat. Keze végigsimított némelyik ruhán, és régi emlékek fényes képei szaladtak fel ujjbegyén keresztül. 

	A rövid fekete koktélruhát Regina viselte a szalagavató buliján. A lány energiája szétfeszítette a kis panellakást, ahogy hűséges csatlósként örvénylettek körülötte osztálytársai, mikor elindult egy hasonló téli estén, mint a mostani. 

	Minden ruha régi emlékeket idézett, és Magdolna utat tévesztve tévelygett közöttük. Az óra kattanása billentette vissza a jelenbe. Fogalma sem volt, mennyi idő telt el. Gyorsan végzett a fennmaradt ruhákkal, és kezébe akadt a könyv, ami alól Elza mobilját kivette. 

	Apró szamárfül jelezte, hogy Bori is a kezébe vette a könyvet. Magdolna kinyitotta, hogy elsimítsa, és szeme akaratlanul is a szövegre tévedt. 

	„A lélek sötét éjszakája. Most már értem. A görcs. A meg nem hallgatott imák. A zavar, az őrület, a félelem, főként és mindig a félelem és megint a félelem.” 

	Magdolna olvasta a szöveget és csak rázta a fejét. Elza íróasztalához lépett, elvett egy kis papírdarabot, és ráírta: „K. Szt. J.: Noche escura del alma”, majd a cetlit becsúsztatta a könyvbe. 

	Ekkor szólalt meg a telefonja. Kilépett a szobából és az ajtót bezárta maga mögött.

	* * *

	A Batthyány utcán indultak lefelé. Elza imádta a hangulatos kis utcákat a Szenttamás körül, de magassarkújában a meredek utcán úgy tűnt, mintha a szakadék szélén egyensúlyozna, és minden összpontosítására szükség volt, hogy ne bukjon el.

	A főúton már könnyebben haladtak, ahol hozzájuk hasonló fiatalok csoportjai cserkészték az éjszakát, a lány számára értelmezhetetlen kitartással. 

	Elza különös kettőséget fedezett fel tudatában. Egyrészt úgy látta magát és Borit, mintha drónfelvételről, távolból figyelné a jelenetet, és jegyzettömbjét magához szorítva fehér ruhás tudósként elemezné a látottakat. Szorgos jegyzeteket is papírra vetett a tudós Elza. Aztán ott volt ő maga is, aki kötéltáncosként lépegetett, kerülgetve a velük szemben érkező csoportokat. Az egyik fiú kicsit nekiment és „bocs!” felkiáltással fordult utána, alaposan végigmérve a lányt. Az eset kibillentette, és nehezen találta meg újra az egyensúlyát.

	A Bástyánál még nagy volt a forgalom. A forduló autók fényszórója végigszaladt a kirakatokon, és ahogy Elza odakapta a tekintetét, meglátta, hogy Tükör-Elza követi őt. Nem tolakodott, de úgy járt a nyomában kirakatról kirakatra szökkenve, mint a ragadozó, ami addig hajszolja zsákmányát, amíg az el nem követ valami hibát, és megragadva a lehetőséget lecsap gyengeségére.

	– Kicsit úgy érzem magam, mintha a Stranger Things első részében lennék – öntötte szavakba gondolatait Elza.

	– Hékás, nem is gondoltam volna, hogy nézel sorozatokat! – harsant fel vidáman Bori.

	– Ha túl sokat olvasok, égni kezd a szemem, szóval… – Elza legyintett.

	– És miért is vagyunk mi egy horrorfilmben? Mert nem láttad még sötétben Esztergomot? – vihogott fel Bori.

	Elza nem reagálta le a poént, mert gondolatait teljesen kitöltötte a párhuzam.

	– A legelső részben, amikor a srácok bicikliznek hazafelé, és Will Byersre elkezd vadászni a Demogorgon… tudom butaság, de valahogy ez motoszkál a fejemben, mióta elindultunk. – Próbálta magát megértetni Elza.

	– Oké, figyelj! Lehet, pár pasi végigstírölt. Van rajtad egy rövidebb szoknya meg egy smink, légyszi ettől még ne kapj idegösszeroppanást. Megígértem anyukádnak, hogy…

	– Mit ígértél meg anyának? – vágott közbe Elza.

	– Semmit. A lényeg az, hogy semmi extra nem történik, tök ugyanolyan a város, mint az összes unalmas szombat estén. 

	– Persze, igazad van, tudom – bólogatott Elza.

	– Megígérem, hogy nem vadásznak ma szörnyek a városban, és nem fog elnyelni téged egy sem.

	– Ha megígéred, neked elhiszem. – Most már Elza is nevetett saját félelmein, de Bori továbbfűzte a gondolatot.

	– Egy dologban azért igazad van. 

	– Igen?

	– Ebben a ruciban tényleg vadászni fognak ránk… a pasik! – kiáltott fel Bori diadalmasan.

	Elza arcát az autók féklámpája vörösre színezte.

	– De no para. Amint ilyen dolgokra kerül a sor, a fiúk elképesztően bénák tudnak lenni, szóval valójában mi vagyunk a vadászok, csak elhitetjük velük, hogy fordítva van – majd pár pillanat után hozzátette. – Azért, persze, akad egy-két kivétel. 

	Aztán váratlanul elhallgatott, és Bori tekintete olyan messzire szaladt, mint a fent pislákoló csillagok fényév távolságra nyújtózó fénye.

	Hallgatásba burkolózva értek el a Negráig.

	
A lovag

	A kávézó ikonikus hely volt a városban. A Széchenyi tér árnyékos oldalán feküdt, így kis ablaktábláin sosem jutott be természetes fény. Ettől a hely sokak számára ölelő, barlangos benyomást keltett. Néhányak számára talán kissé sötét volt. Elza annyit már megtanult regényeiből, hogy a környezetet alapvetően saját élmények ecsetjével mi magunk pingáljuk, és Elza hajlott a barlangos megközelítés felé. Remélte, hogy a medvék nem tévednek be ma estére.

	Bori barátainak egy része már megérkezett. Elza kezet nyújtott Csillának, és egy erős üzletasszony szorította meg a kezét. A lány középhosszú, A-vonalú fekete szoknyát viselt, erősen szőkés haját szigorú lófarokba kötötte. Zöld szempár mérte fel Elzát, és Elza már látta maga előtt, ahogy Csilla egyenes derékkal egy Excel-táblába vezeti fel tulajdonságait, és SWOT-analízisnek veti alá.

	Elza ekkor az éppen felemelkedő szemüveges, meleg tekintetű srác felé fordult. De a fiú csak intett, így Elza megfékezte mozduló kezét, és visszaintett. Csilla csusszant be Péter mellé, kezét a fiú térdére téve. 

	Már éppen ültek volna le, amikor az ajtó kivágódott, és besöpörte a téli este hidegét. Nyomában három srác.

	– Hej! – kiáltották oda, és már érkeztek is nagy lendülettel. 

	Elza figyelte, ahogy Péterrel gyorsan lekezeltek, majd a lányok felé fordultak. 

	– Azta Csilla, de rég nem láttunk már! – Egy kicsit erősebb testalkatú, barna hajú, lendületes srác lépett oda a lányhoz. 

	Csilla kissé feszesen állt fel, de a fiú, mit sem törődve a lány távolságtartó aurájával, melegen átölelte. Elza látta, ahogy a felnőttes maskara mögött egy régi barátság meghittsége oldja fel Csilla számító tekintetét.

	Péter szemöldöke kissé megmoccant, ahogy Csillát mindhárom fiú megölelgette.

	– Hé, hát engem ki fog letapizni? – Bori rikkantott bele az utolsó ölelésbe, a fiúk nagy röhögés közepette egyszerre ölelték át a lányt.

	– Oké, azért túlzásba se vigyétek – dörmögött ki Bori a fiúk mögül.

	Elza egyik kezével a széknek támaszkodva, kissé megbillent csípővel és tágra nyílt szemmel nézte a jelenetet. Nem volt részese az újratalálkozás örömének, mégis meleg vánkosként ölelte magához ezt a képet.

	Bori vörösen bontakozott ki a fiúk öleléséből.

	– Srácok, bemutatom nektek Elzát!

	– Szia, Balázs vagyok! – Egy sportos, magas, zsivány képű srác nyújtotta a kezét Elza felé, és végigszántotta tekintetével minden porcikáját. Elza megrázta a kezét, és látta, ahogy a fiú a „Jó nő skálán” máris leosztályozta. Vajon hányast kaptam? – tűnődött Elza, és kissé lesütötte a szemét.

	– Helló, Miki vagyok, és jelenleg facér, hát te? – A mackós srác lépett oda, rákacsintott, és nemes egyszerűséggel arrébb lökte Balázst.

	Elza már nyújtotta a kezét, de a mondat hallatán a mozdulat megtorpant.

	– Én sem vagyok a kézfogás híve! – nevetett fel Miki, és a ledermedt Elzához lépve megölelte őt. A többiek pukkadoztak a nevetéstől.

	– De gyökér vagy, te Miki! – szólt be Bori.

	– Lehet, de megéri! – kacsintott Elzára, és halkan a fülébe súgta a lánynak: „bocsi”, és mackós bűnbánó szemmel szakadt el tőle.

	Elza körül örvénylett a zűrzavar, de belül meglassult minden, és filmszerűen, kockáról kockára látta, ahogy Miki odalép hozzá, és megöleli őt. Érezte a fiú hozzányomódó mellkasát és széles tenyerét a hátán. A fiú bocsánatkérése közben ajkai súrolták a fülcimpáit. Miki úgy söpörte el Elza tabuit, mint forgószél a tilalomfákat. A másik-Elza csúfondárosan stírölte a bárpult tükrén keresztül.

	– Helló, én Roland vagyok. És fogalmam sincs, hogy köszöntselek ezek után. – Egy visszafogott mosolyú barna srác állt elé, halántékán régi seb nyoma.

	– Csókot, csókot! – kezdte ütemesen skandálni Miki.

	Elza rávetette őzbarna szemének megrovó tekintetét, és Miki megjuhászodva csak annyit szólt.

	– Meghajlással köszöntsd, Elza hercegnőt, Roland lovag, ha jót akarsz! – A fiú szót fogadott, kezét áttéve mellkasán mély meghajlást mutatott be, és kedves mosollyal nézett fel Elzára.

	– Oké, srácok, most, hogy mindenki ellejtette a nászi táncát, ihatnánk is valamit. – Csilla oldotta fel a helyzetet, és mindenki leült. Elza és Bori Csilla és Péter sorába került. Szemben a fiúk. Egy hely üresen maradt.

	Átnézték az itallapot, Elza kissé tanácstalan volt. 

	– Srácok, akkor rendeltek? Egy Mojitót. Nekem még meg kell igazítanom a sminkem. – Bori felvihogott, és Csillával együtt kimászott a padból.

	– Elza, jössz? – kérdezte Csilla. Hangja feszessége már oldódott.

	– Szerintem nekem nem kell. – Elza megérintette az arcát, és megrázta a fejét. 

	Csilla csak hitetlenkedve megrázta a fejét, aztán már a mosdóajtóban súgta oda Borinak.

	– Honnan gyűjtötted be ezt az áldozati szüzet, tyúkanyó?

	– Elza a kolléganőm, és könyvtáros. Húzd vissza a karmaid, a védelmem alatt áll! – szólt Bori és rávillantotta szemét Csillára.

	– Igenis, kotlós asszonyság! – szalutált Csilla, és becsukódott mögöttük a mosdó ajtaja.

	Elza egyedül maradt a fiúkkal, akik még mindig az itallapot böngészték, majd intettek a pincérnek, és sorban leadták a rendelésüket.

	– Elza, te mit kérsz? – kérdezte Roland „lovag”.

	Elza igyekezett felcímkézni a fiúkat, hogy könnyebben megjegyezze a nevüket. 

	– Én egy fekete teát kérek – mondta kissé szabadkozva.

	– Na, ne viccelj, szombat este van – vetette közbe Balázs, a „sportos”.

	– Én nem iszom bort meg ilyesmit. – Elza kicsit túlerőben érezte a fiúkat, de igyekezett tartani a frontot.

	– Egyívásúak vagyunk, leány, én is töménnyel szoktam indítani – harsogta Miki, és jót röhögött. Aztán komolyra váltott. – Figyu, tiszta sor, nem akarunk leitatni. De akkor legalább legyen egy koktél, abból van alkoholos meg alkoholmentes is, ha azt szeretnéd. Csak válassz egyet!

	Elza ránézett az itallapra, de csak kavarogtak előtte a sosem hallott nevek: Mojito, Aperol Spritz, Sex on the Beach. Elképzelte, ahogy ezt benyögi a srácoknak, és a gondolatba is belepirult. 

	– Sikerült választani? – türelmetlenkedett a pincér felette. 

	– Legyen ez! – És kétségbeesetten rábökött egy névre a listán, ami biztonságosnak tűnt. – Irish Coffee.

	A fiúk összenéztek, aztán Miki mondta ki az ítéletet.

	– Jó döntés. – Majd régi történeteket elevenítettek fel a gimiből, amit Elza kíváncsian hallgatott, és néha velük nevetett. Kijöttek az italok, és Elza óvatosan belekortyolgatott.

	Visszajöttek a lányok is, és ők is bekapcsolódtak a sztorizgatásba, amit egy telefon pittyenése szakított meg. 

	– Dávid nem jön. – Balázs mutatta fel a telefonját, majd pár pillanatnyi hezitálás után hozzátette. – Gondolom, Luca sem. 

	Elza fülét megcsapta Balázs hangszínének megváltozása. A sportos srác mély baritonja helyét egy mutáló kamasz szorongása vette át. Bejelentését másodpercekig tartó némaság töltötte ki, melynek mélységében nyomtalanul tűnt el a megelőző óra hömpölygő gondtalansága.

	Elza tekintetét Borira vetette, de ő egy apró fejmozdulattal intett nemet.

	– Tudjátok… – Roland dobott elsőként fáklyát a mélyülő sötétségbe – néha eltűnődöm, hogy mi a franc értelme van ennek az egésznek. Gürizek a gimiben, hogy felvegyenek az egyetemre, aztán gürizek az egyetemen, hogy legyen egy jó állásom. Jó esetben megházasodom, lesz két gyerekem, végig mókuskerekezek negyven évet egy multinál, és ha oltári szerencsém van, a nyugdíj után egy-két évet még eltölthetek itt-ott vén német turistákkal. Aztán ennyi, és ez a legjobb forgatókönyv. – A fiú beszéd közben ökölbe szorította kezét, és keményen az asztalnak nyomta. Bütykei kifehéredtek a szorításban.

	A többiek hallgattak. Csilla egy cigisdobozt vett elő, aztán az asztal közepére lökte.

	– Vagy beüt egy gikszer, és az egészet már az elején elszúrod – dörmögte Balázs leszegett fejjel.

	Bólogattak. Miki a talpas poharának alján dörzsölte az ujjlenyomatokat.

	– Szerintem… Szerintem ezt az egészet máshogy is meg lehet közelíteni – törte meg a csendet Elza.

	Bori kétségbeesetten integetett neki, de a lány nem vette észre. Elza csak szavainak fényes Ariadné-gombolyagát látta, ami előtte gördülve vezette keresztül gondolatainak máskor kusza labirintusán. Az Irish Coffee whiskyje lebontotta a gátjait.

	– Minden ember, valaha volt és ma létező ujjlenyomata egyedi és megismételhetetlen. Így az életünk is az. Látszólag mindenkié egyforma, de valójában mindenki olyan csoda, ami soha nem ismétlődik meg a világegyetemben. 

	– És mire megyünk vele, ha meghalunk? – vetette közbe harapósan Csilla.

	– Ha levágod a hajad, attól te még életben maradsz. Nem tudhatjuk milyen nagyobb egésznek vagyunk az apró darabkái. De épp az egyediségünk bizonyítja pótolhatatlanságunkat az egészben. – Elza hallotta magát, de alig hitte, hogy ő beszél, szabadon folytak tovább a szavai. – Mintha a létezésben kódolva lenne az egyedülállóság nélkülözhetetlensége.

	– Hát ez nagyon szép, de ez nem válasz a halálra – vetette közbe Balázs.

	Elza beletúrt a hajába, tincseket szabadítva fel, aztán ujjaival babrálni kezdte őket.

	– Ha tisztán materialista alapon nézed, nem vagy több véletlenszerűen összefújt atomok halmazánál. Persze ott van az ősrobbanás, meg az evolúció, meg minden, de… – Elza próbálta újra összeterelni a szavait, aztán folytatta.

	– …de mindezek mögött szabályok állnak. Honnan vannak ezek a szabályok? Van pár erő a világegyetemben. Egy kezemen meg tudom számolni őket! – Felmutatta a kezét. – És ebből levezethető minden. Ez hoz létre bennünket, ezek révén vagyunk megismételhetetlenek, és tudunk gondolkodni ilyen dolgokról.

	– Te most Istenről beszélsz? – kérdezte Roland.

	Elza csak rántott egyet a vállán. 

	– Ha akarod, nevezd annak. Én csak azt akarom mondani… – Egy pillanatra megtorpant, aztán eszébe jutott a gyerekkönyvtárban a játéksarok. – Gondoljatok a LEGO-ra! A sima építőkockára. Az ember találta ki, és ha odaadod egy gyereknek, bármit tud belőle építeni. Házat, autót, a Bazilikát, bármit. Egyszerű szabályok, végtelen összetettség, de ott van valaki, aki ezekből az építőkockákból létrehozza. És van, aki magukat az építőkockákat hozza létre.

	– És ez mit bizonyít? – kérdezte Miki.

	– Ha kimész egy virágos rétre, gondolhatod azt, hogy véletlenül összefújt atomokat látsz. De igazából ilyen nem létezik. Egy szabályok által felépített szépséget látsz, ami végtelen egyszerűségében hoz létre olykor valami tökéleteset. Az életünk is ilyen. Láthatod mókuskeréknek, vagy megélheted megismételhetetlen csodaként. 

	Elza vett egy nagy levegőt, de senki nem szólt közbe. 

	– És az a legdurvább, hogy szabadon dönthetsz arról, hogyan akarod nézni ezt az egészet.

	– És mi a helyzet a fájdalommal? – kérdezte Bori.

	Elza megrázta a fejét.

	– Azt nem tudom. Arra nincsenek kész válaszaim, talán egyszer majd megértem.

	Szavait hosszú csend fogadta. De míg az előző csend olyan volt, mint egy barlang tátogó szájának sötétsége, ahová csak befelé vezet az út, a mostani csend jobban hasonlított az éjszakára, amely megrettent ugyan, de csillagok tűpontjai mégis megadják a reményt, hogy van valami a mélyfeketeség túloldalán, amiért megéri küzdeni.

	Miki talán ezt kereste, fejét lehorgasztva az asztallap fájának erezetén, amely most térképként bomlott ki előtte. Vagy Péter, aki Csilla kezét tartotta, és nyomolvasóként követte a lány tenyerének vonalait. Vagy Roland, aki Elza kontyának csigavonalába szédült bele egyre jobban.

	Végül Bori billentette ki őket a szemlélődésből.

	– Oké, srácok, mi a francot rendeltetek Elzának, mert én még soha nem hallottam ennyit beszélni egyszerre.

	A társaságból úgy tört ki a nevetés, mint egy gejzír, kioldva a gyülemlő feszültséget. A fiúk egymás szavába vágva tiltakoztak.

	– Semmi közünk hozzá, ő rendelt magának – védekezett Balázs. – Egy Irish Coffee-t.

	– Te meg benyakaltad az egészet, Elza, whiskystől, mindenestül. Mit fogok én ezért kapni! – Fordult Bori a lány előtt álló két pohárra nézve.

	– Ebben whisky van? – sápadt el Elza.

	– Édes Istenem, ne drámázzatok már, hát csak elmúltál tán tizennyolc – emelte égnek a kezét Csilla.

	– Persze, csak én még… – Aztán Elza inkább nem folytatta tovább. Szerencséjére hamar elterelődött róla a figyelem.

	– Hé, ezt hallgassátok, írt Dénes, hogy most jött be a vonata, és beugrik pár percre – kiabálta bele a zajba Miki.

	– Dénes? Ide jön? Most? – Bori megmarkolta az asztal lapját, és hangja egyre jobban elvékonyodott.

	– Dénes? Ide jön? Mo… Auuu! Ezt most miért kaptam?! – Miki élcét Csilla egy jól irányzott bokarúgással hallgattatta el.

	Bori felpattant, és a mosdóba rohant. Csilla felállt, és utánament, de még hátraszólt:

	– Ha bárki megereszt egy hülye poént, azt a Mundruczó-féle statisztika könyvemmel csapom agyon. És az halálos. Úgyhogy moderáljátok magatokat. – Végigment mindhárom fiún, amíg azok nem bólintottak tekintetének súlya alatt. 

	– Amúgy meg túl sokat ittatok – mondta, aztán beviharzott a mosdóba ő is.

	Elza elbizonytalanodott, hogy talán neki is követni kellene, de most, hogy megtudta, mitől oldódott meg a nyelve, hirtelen mintha folyósabbá váltak volna a gondolatai, és sikamlós halként csusszantak tova, mikor meg akarta őket ragadni.

	A mosdóból egy olyan Bori lépett ki, akit Elza még sosem látott. Helyet cserélt Rolanddal, aki így most Elza mellé került. Bori így rálátott az ajtóra, és mellette maradt egy szabad hely. Egyik pillanatban az ajtót bámulta, utána meg a telefonján az időt. Közben ajka keskeny vonallá feszesedett, kezét összekulcsolva ujjperceit dörzsölgette.

	Elza hallgatta, ahogy a beszélgetés folytatódik, de a szavak hézagjait kitöltötte valamiféle várakozás. Olyan volt, mintha minden szó utolsó betűje felnézett volna, hogy átadhatja-e a stafétát a következő szónak, vagy inkább pontot tegyen maga után, hogy valami fontosabb következhessen.

	Bár Elza számára a valóság egyre kevésbé volt megfogható, azonnal tudta, amikor Dénes belépett. Bori pupillája kitágult, és úgy állt fel, mint aki a bíróság elé lép meghallgatni az utolsó ítéletet.

	Elza másképp képzelte el Dénest, azt hitte, egy spanyol torreádorra emlékeztet majd, vagy egy Marlboro-reklám cowboyjának tökéletes arcéle repeszti meg a Negra apró légterét, de nem is tévedhetett volna nagyobbat.

	Dénes kifejezetten magas volt. Sovány srác, lenszőke, vékony szálú hajjal, arcáról hiányoztak a maszkulin vonások, és barna szemét egy szögletes szemüvegkeret mögé rejtette. Vastag, világosszürke szövetkabát volt rajta, kezében egy ódivatú bőr aktatáskát szorongatott.

	Bori furcsa alázattal járult elé. Talán mást remélt, de csak két puszit kapott az arcára. Megragadta a fiú szabad kezét, és felnézve rá beszélni kezdett hozzá, igyekezvén fogva tartani a fiú tartózkodó figyelmét.

	Elza nyakát egyszer csak megbirizgálta valami. Odanyúlt, és beleütközött Roland kezébe. Mintha egy másik érintést is érzett volna. A térde felett, a szoknyája vonalában.

	– Ne haragudj, csak az egyik hajtincsed elszabadult, és gondoltam… – Roland szavai fokozatosan elhalkultak. Ahogy Elza elfordult, egy barnás-bronzos hajszál a fiú kezében maradt.

	Elza arcára egyszerre szaladt fel a fehérség, és futotta el a pír. Úgy érezte, nem kap levegőt, hogy megfullad, hogy elhányja magát.

	– Kiengednél, kérlek? – Végül valami ősi ösztön kimértséggel borította be hangszínét, és Roland felpattanva hátrált meg előle.

	Elza a mosdóba ment, és az a régi örökség még méltóságot kölcsönzött lépteinek. Hallotta, ahogy Roland egy bocsánatot hebeg utána, de ekkor már záródott mögötte a mosdóajtó, és hátát először nekivetette, majd a föld felé csúszva leguggolt.

	A hányinger ekkor újra felkéredzkedett, és Elza alig jutott el a mosdóhoz. Végül nem jött fel semmi, csak öklendezett. 

	Kezét megtámasztotta a hideg mosdótálon, és felnézett. A tükörben megpillantotta arcképét, de most nem a másik-Elza nézett vissza rá. Ő volt odabent a tükörben, a könyvtáros Elza. Belső szemének rémült tekintetét bárhol megismerte. Most visszanézett rá. De akkor ki néz bele a tükörbe, és hova lett a másik-Elza?

	Ellökte magát a tükörtől, és kiviharzott a mosdóból. Odakint megütötte a zaj, az arcok forgataga, és ő is forogni kezdett. Úgy botorkált kapkodó, ügyetlen léptekkel a kijárat felé, mintha a megváltás várna rá odakint.

	De a megváltás előtt még van valami. Egyre kuszábbak lettek a gondolatai. Hallotta, ahogy Bori még utánakiabált.

	– Elza, várj, hová mész? 

	Egy pillanatra még visszafordult és látta, ahogy Bori és Dénes kezei összefonódnak, és a lányban nem volt elég erő, hogy elszakítsa őket.

	Elza kilépett a Széchenyi térre. A téli éjszaka hidege váratlanul tört rá, és kicsit kijózanította. A tér üres volt. Köd ereszkedett le, és bekerítette a kandelláberek halvány fényét. Nem világított a Hold, és nem voltak csillagok. Fénytelen volt az éjszaka. A párában az épületek körvonalai elmosódtak, mintha a valóság oly képlékennyé vált volna, mint Elza életének tartópillérei.

	Megszédült. Nem tudta, milyen irányban induljon el. Szeme kapkodva kutatott egy útjelző után.

	Ekkor látta meg, ahogy a Kapcsolatok Házának nagy ablakaiból széles sugárban bukik ki a fény a térre és felé csorog.

	Imbolyogva indult el a fény felé. Odaérve felpipiskedett, és belesett az ablakon. Baráti társaságok ültek körbe asztalokat. Valamit játszottak. A „szombati esti társasjáték” jutott eszébe.

	Fázósan borzongott meg a fekete téren. A kabátját ottfelejtette, és a köd, kihasználva karjának meztelenségét hozzábújt. Elzát taszította nyirkos érintése és a pára felé nyúlkáló csápjai.

	A bejárat felé botorkált. A tér árnyai nekifeszültek az ajtónak, de Elza végül nagy döndüléssel kirántotta az ajtót, és belépett a világosságba. 

	Elza ott állt a tekintetek kereszttüzében. Sziluettjét fénylő ecsettel rajzolta körbe a mögötte haragvó sötétség. Testének íve csupa rettegés és igézet volt. Mintha a női lét egy elmosódó létsíkját hívta volna le, ami benne testesült meg abban a pillanatban. 

	Megmozdult. A többiek, mint a gyantába ragadt múlt darabkái, még nem tudtak elszakadni a pillanattól. Tekintete egy pontra szűkült.

	Máté ült az egyik asztalnál moccanatlanul. Őt nézve. Ahogy Roland is nézte.

	Elza idegfeszültségének rezgése forróra csiszolta tudatát, és az alkohol Molotov-koktélja felrobbant benne.

	Odalépett Mátéhoz, és pofon csapta.

	– Rohadj meg! Rohadjatok meg mind! – üvöltötte, és hangja sikollyá tébolyult.

	Aztán ahogy hangjának utolsó darabkái is lehullottak a mázas vakolatról, csend lett. Az idő gyantája borostyánná szilárdult ebben a pillanatban. Majd, mint valami idegen civilizáció jele, ebbe a pillanatba tört bele Elza mobiljának csöngése.

	Nem vett róla tudomást, de a technológia szertefoszlatta mágiáját, és Elza eleinte botorkálva, majd már rohanva lépett ki az épületből. 

	Lépteket hallott maga mögött.

	– Elza, várj! – hallotta Máté hangját.

	Futásnak eredt. Megbicsaklott a bokája, és elesett. Keményen csattant. Harisnyája felszakadt. A latyakos hólé rávetette magát, és beszennyezte őt.

	Felugrott.

	– Hagyjatok már a francba! – ordította hátra, és tovább futott.

	Hallotta még, ahogy Máté léptei elveszítik ritmusukat kiáltására.

	Aztán már csak futott és futott. Végül kifulladva ért a Babits-szoborhoz a tér túlfelén. 

	Ekkor szólalt meg ismét a telefonja. Mintha utasításra cselekedne, táskájába nyúlt, és ügyetlen mozdulatokkal vette elő.

	A kijelzőre bámult. Anyja hívta háromszor, és azóta négy hívás ismeretlen számról. A telefon türelmetlenül rezgett kezében. Elza szájpadlása pedig kiszáradt, és a nyál kiült rúzsozott szájának szegletére.

	Végül megnyomta a fogadás izgatott zöld gombját.

	– Jó estét kívánok. Nagy Arnold rendőrőrmester vagyok, az esztergomi rendőrkapitányságról. Szalóki Elzával beszélek? – Határozott férfihang pattogott a telefonban, a háttérben autók zaja.

	– Igen, én vagyok. – Elza válasza inkább hatott kérdésként, de a rendőr elfogadta. 

	– Hol tartózkodik? – A rendőr hangjára Elza automatikusan válaszolt.

	– Itt vagyok Esztergomban, a Széchenyi téren.

	– Hölgyem, édesanyját súlyos közlekedési baleset ért. Kérem, azonnal fáradjon be az esztergomi kórház sürgősségi osztályára.

	– Baleset? – Elza hangja megbicsaklott, aztán belezokogott a telefonba. Kásás hangon kérdezte – De él, ugye?

	– Kérem, induljon el a kórház irányába az Arany János utcán. A kórház előtt egyik kollégánk fogja várni Önt. Forduljon hozzá bizalommal! Viszonthallásra.

	Utána csend. Elza arcára még egy ideig rávetült a telefon kijelzőjének hideg fénye, aztán az is kihunyt. 

	Elza ekkor térdre esett, és elhányta magát. „Sarak aljába, sötétségbe tettél, ragyogó szemed elől elvetettél.” – citálta rá könnyeit a Babits-szobor szemében gyülemlő nedvesség.

	
Kagylóhéjak

	Máté a távolból figyelte Elzát, mozdult volna, de lépteit a lány szavai megkötötték. Hallotta a telefoncsörgést, mert az üres tér unalmában szívesen játszott a hangokkal, és a lába elé hordta azokat. A szavakat nem értette, de a zokogás beszélt, és az öklendező lány látványa nem kért magyarázatot.

	Amikor Elza elindult, hezitált. De az ujjatlan felsőben botladozó lány képe döntéshez segítette.

	Távolról követte, nem akarta megriasztani. Úgy bujkált, mint anya, ki lopva lesi meg gyermekét az iskola első napján az Erzsébet-parkban. 

	A lány léptei először felgyorsultak, mintha szaladni akarna. Aztán meglassultak, és olykor megtorpant. Ilyenkor a lány nem létező kabátját vonta volna maga köré, vagy a feje járt ide-oda, mint a kiutat kereső jószágé.

	A Posta köz után a lány úgy ment át a főúton, hogy körbe sem nézett. A hangos dudaszóra Elza belebámult a fényszóróba, majd, mint riadt őz, továbbszökkent. Máté ezután meglopta a távolságot. Már nem tartott attól, hogy a lány észreveszi.

	Végül a kórház előtt a bizonytalan lányhoz odalépett egy rendőrjárőr.

	Máté ekkor hazaindult. Csak otthon vette észre, hogy kulcsait minden egyébbel együtt a Kapcsolatok Házában hagyta. Így hát leült az ajtó elé, és várta a reggelt.

	* * *

	Elza emlékei innentől olyanná váltak, mint a Duna-parton a kavicshordalék. Egyes emlékei úgy rakódtak egymás mellé, mint a hullámvonalban sorjázó kövek. Ahogy a rendőr vezette a fehér folyosók ismétlődő rengetegében. A hideg csempekockák úgy követték egymást, mint a kavicsok, egyikről léptek át a másikba, és mintha sosem szakadt volna meg végtelenségük.

	Voltak hangok is, mint a folyóparton, mikor a hullám kifut a partra. Látszólag emberi beszéd, de értelmet nem hordoztak Elza számára.

	Aztán az a rengeteg fény mindenütt! Neonfehérségük elvakította, mint delelő napkor a parton világosra szitált föveny.

	És a szag! Ahogy a folyó iszapjában megrothad az élet, úgy terjengett Elza elméjében az elmúlás, amit a klór szaga nem elrejtett, hanem belemarta elméjének idegdúcaiba. Mindörökre.

	Aztán volt egy emlék. Egyetlenegy, ami olyan volt, mint a Duna-parton talált törött kagyló. A megtört tökéletesség úgy feküdt egy ágyon letakarva, mint a szikla a folyóágyon, a víz takarója alatt.

	Elza ott állt előtte. Szétfolyt sminkje fekete csíkokra tépdeste arcbőrét. Szakadt ruhában, alkoholbűzben, mocskosan állt utoljára elébe, és nézte anyja arcát, és gyönyörű volt. És már értette.

	Csak egy bólintást vártak, és ő megtette, és a kagylóhéjak örökre összezáródtak előtte.

	Aztán az éjszaka sodrása átadta őt a hajnalnak, és a fény első hulláma lakásuk küszöbén partra vetette Elzát.

	* * *

	Elza belépett az ajtón. Épp úgy várt rá minden, mint mikor tegnap este elment. Árulásnak érezte mindezt. Azt szerette volna, ha a lakást kifosztják, ha az ágynemű felszaggatott tollpihéi lebegtek volna a lakásban, ha a konyha edényeiből a leves zsírja megfolyt volna a patyolattiszta abroszon. 

	De semmi ilyesmi nem történt. Minden éppen ugyanolyan volt, mint annak előtte. Így hát Elza tenyerét belemártotta a tűzhelyen maradt leves paprikás levébe, és végighúzta kezét az abroszon.

	Aztán lassan átlépdelt a nappaliba, és cipőjének sáros nyomai a szőnyegbe belecsorogva követték őt. A nappaliban elővette a varrósdobozból a kisollót, és óvatos precizitással felszaggatta kedvenc foteljának kárpitját.

	Végül anyja párnája felé fordult, kezében az ollóval, de annak szövetét nem volt képes felhasogatni. 

	Leült a nappali szőnyegére, telefonját a dohányzóasztalra tette, és várt. A nap felkelt. Fénye félénken felkúszott Elza bokájára, majd, mivel a lány nem hessegette el, az idő múlásával igyekezett minden porcikáját megfesteni.

	Odakinn reggel felélénkült a forgalom, majd megcsihadt és elcsendesedett. 

	Elza néha vetett egy pillantást az órára, és várt. 

	Amikor elmúlt dél, és az óceán túlpartján beköszöntött a hajnal, végül a telefonért nyúlt, és oda sem nézve, vakon begépelte Regina amerikai számát. Még kislányként megtanulta fejből.

	– Elza?! – Talán sosem hívta még Reginát telefonon. 

	– Anya meghalt. – Elza hangja épp olyan precíz, mint a rendőrőrmesteré tegnap este.

	– Hogy mi van? – Regina döbbent hangja átúszta az óceánt, és az ő fülébe dörömbölt válaszért.

	– Egyszerűen elütötték. Tegnap este. A kórházban halt meg. Nem értem oda időben. – Pedig odaérhettem volna.

	Regina hosszú másodpercekig csak hallgatott. De nem lett volna Regina, ha nem tudja, hogy mi a teendő.

	– Délutánra tudok repülőt foglalni. Holnap ilyenkor már ott leszek. Te csak… addig vigyázz magadra.

	– Jó. – És egy rövid szünet után Elza folytatta. – És Regina…

	– Igen?

	– Köszönöm. – Aztán zokogni kezdett, és először kinyomta, majd kikapcsolta a telefont. 

	Ledőlt a padlóra, magára húzta a takaróját, és álomba sírta magát. Olykor felriadt még egy-egy ajtócsapódásra, és valamikor éjszaka kitámolygott a mosdóba is talán, de aztán aludta tovább zakatoló rémálmait, amelyekben azt álmodta, hogy anyja meghalt, aztán rájött, hogy ez a valóság, és inkább tovább aludt, ahol álmában anyja még élt. 

	
Második könyv

	Emeletes ágy

	Reggel egy kéz simított végig homlokán, és anyja hangját hallotta.

	– Elza, megjöttem.

	Elza lassan merült fel álmának mélyéből, és vízióinak töredékei még úgy tapadtak tudatára, mint hajóra a tengeri csillagok. 

	Az anyja hangját hallotta, de valamiért úgy érezte, ez nem lehetséges, de nem tudta az okát. Az ébredés tükrös felszínét áttörve kinyitotta a szemét, és anyja fiatalkori mását látta maga előtt.

	– Anya?! – kérdezte álomtól még buborékos hangon.

	– Ó, Hugi! Én vagyok az, Regina. – És nővére letérdelt hozzá.

	– Regina?! Te mit… – És ekkor rázúdult emlékeinek szökőárja, és menten fuldokolni kezdett.

	Regina ölébe vette húga fejét, és addig simogatta haját, míg könnyeinek árja visszahúzódott.

	Hosszú ideig ölelte így egymást a két testvér. A nővér vigaszt merített abból, hogy adhatott, a húg abból, hogy elfogadhatta. Nem tudták, meddig nyúlik majd életük folyója, de azt tudták, hogy ezeknek az óráknak az emléke sosem apad majd el bennük. 

	Végül Regina moccant meg. Idegrendszerét megterhelte a szokatlan intimitás, és igyekezett visszabújni kényelmes jelmezébe. 

	– Ugye tudod, hogy büdös vagy, Hugi?

	Elza a váratlan bejelentésre megemelte kissé fejét, és a mozdulattól felböffent benne a tegnapi alkohol. 

	– Erről beszélek – mondta Regina, és ahogy Elza ránézett, mindketten nevetni kezdtek. A nevetésben a könnyük is kicsordult, maguk sem tudták, miért, és a végén kissé elszégyellték magukat. 

	De Regina nem adott teret a lányos zavarnak, és gyorsan intézkedni kezdett.

	– Menj, zuhanyozz le, aztán majd beszélünk. – Lerántotta Elzáról a takarót, és ahogy a lány a fürdőbe ment, Regina szemöldöke kissé felszaladt, látva a lány öltözékét. Aztán a telefonjáért nyúlt, és ételt rendelt a Fekete Sasból.

	Elza belépett a fürdőbe, és fel sem nézve megfordította a tükröt a fal felé. Levetkőzött, és engedte, hogy a forró víz lemossa testéről, amit lemoshatott. A smink maradéka feketén csurgott le lábszárán, és örvénylett bele a lefolyóba. Haját is megmosta, és egyszerű lófarokba kötötte.

	Aztán felöltözött. Formátlan kék farmerbe bújt, és bő, kapucnis szürke pulóvert vett hozzá, melynek ujja lecsúszott tenyerének közepéig.  

	Regina szó nélkül fogadta az átalakulást. Csöngettek. Regina az ajtóhoz ment, és átvette az ételfutártól a rendelést. 

	Elza közben a konyhába lépett, majd rábámult az abroszra, melyen már hideg zsírba dermedt kezének lenyomata. Lerántotta a terítőt, és gyorsan a szennyestartóba gyömöszölte. Új terítőt vett elő, és megterített.

	Feltett egy kávét, és a gyógyszeresdobozhoz lépett. Egy fájdalomcsillapítót akart épp bevenni, amikor Regina megszólalt mögötte.

	– Először egyél valamit!

	– Nem vagyok éhes – rázta meg a fejét Elza. 

	– Mikor ettél utoljára? – kérdezte Regina.

	Elza lapozni kezdett emlékei képeskönyvében.

	– Tegnap délben – maga is meglepődött a válaszán.

	– Akkor egyél! És igyál sokat! Az jót tesz másnaposság ellen – tette hozzá Regina.

	Elza még mélyebbre süllyedt pulóverébe, aztán leült enni. Regina várt egy kicsit, aztán feltette a régóta köztük lebegő kérdést.

	– Mi történt? – A kérdés minden mást kiszorítva töltötte ki a konyha légterét.

	Elza hátradőlt a széken, aztán megcsóválta a fejét.

	– Nem tudom. Felhívott egy rendőr. Azt mondta, súlyos baleset történt. És hogy menjek a kórházba. Mire beértem… – Szemét lesütve, idegesen babrálta ujjait, aztán lassan még annyit tett hozzá. – Azonosítanom kellett. Olyan… – Nem tudta folytatni, szemét ismét elfutotta a könny, de most visszaszipogta a sírást.

	Regina hallgatott egy darabig.

	– Akkor én többet tudok – szólalt meg. 

	Elza felkapta a fejét.

	– Még tegnap felhívtam a kórházat és a rendőrséget. Kintről. Telefonon nem mondtak semmit, de a reptérről idejövet bementem a rendőrségre. – Regina szavai rideg precizitással mesélték a történteket. 

	– És mondtak valamit? – kapaszkodott a kérdésbe Elza, mintha a múlt ismerete bármit is befolyásolhatna a jelenen.

	– Elütötték. A Főiskolánál szaladt át a kanyarban. Nem a zebrán. A rendőrök azt mondták, a sofőr nem hibázott, és nem ment gyorsan. Állítólag megviselte. – Regina csak rántott egyet a vállán.

	Elza hallgatott. Lebámult a kockás abrosz börtönrácsaira. Nem tudta ő maga sem, de szerette volna, ha lett volna kit gyűlölnie a történtekért. Ha a fájdalom összesűrűsödhetett volna egy pontba, akár a kés hegye, és átdöfhette volna vele az elviselhetetlenséget. 

	– Azonnal… azonnal meghalt? – dadogta Elza.

	– A jegyzőkönyv szerint nem. A baleset után még magánál volt egy darabig. – Regina hezitált, aztán inkább visszanyelte a szavakat. – A mentőben halt meg. Tizenegy óra körül. 

	Elzába hirtelen belevágott egy felismerés.

	– De mit keresett ott késő este?! – kiáltott fel. – Sosem szokott elmenni este itthonról, amikor… – Aztán ahogy a szavak kibomlottak mondatának vitorláján, meglassult a nyelve, és megtorpant. Csak a fejében mondta ki az utolsó szavakat. Amikor itthon vagyok.

	És ekkor a fájdalom összesűrűsődött egy végtelen pontba, egy szingularitásba, és gyűlöletet szült. A gyűlölet pedig szupernovaként robbant fel Elzában, és mindent magába szippantott belsejéből, végtelen ürességet hagyva maga után. 

	Regina felállt, és Elza vállára tette a kezét.

	– Nem a te…

	De Elza lerázta a kezét, és élesen közbevágott.

	– De. Az én hibám. – Hangja pengeként fordult önmaga ellen. 

	Aztán felállt, és a szobájába ment, mert nem bírta elviselni Regina szemében saját öngyűlöletét.

	Regina hezitált, aztán Elza szobájának ajtajához ment, és bekopogott.

	– Elza, ne butáskodj, gyere ki. – Aztán amikor nem kapott választ, folytatta. – Nem a te hibád. Nem őrizhetted állandóan! Ennyi erővel az én hibám is.

	Regina most sem kapott választ. Tenyere az ajtó lapjához simult, és próbálta kitalálni, hogyan érhetné el testvérét a túloldalon, majd újra megszólalt.

	– Oké, akkor legalább segíts felcuccolni a bőröndjeimet a negyedikre, vagy kiveszek inkább egy szállodai szobát.

	Először semmi válasz hosszú másodpercekig. Aztán egy moccanás, és fordult a kulcs a zárban. Elza ott állt lehajtott fejjel.

	– Ne haragudj, olyan hülye tudok lenni – motyogta maga elé.

	– Ugyan, ez tök természetes. – Legyintett Regina. – Na, gyere!

	Felcipelték a két nagy bőröndöt Regina Pesten kölcsönzött BMW-jéből. Regina elkezdett kipakolni a nappaliban. 

	– Majd kihúzzuk, aztán alszok itt – mutatott a kanapéra.

	– Persze, de alhatsz az én helyemen is, az kényelmesebb, vagy… – Vagy Anya szobájában. De ezt már képtelen volt kimondani Elza. Elképzelhetetlennek tartotta.

	– Tudod mit? Még megvan az emeletes ágyunk a szobádban? – kérdezte Regina.

	– Aha – bólintott Elza.

	– Akkor alszom nálad, de te mászol fel, én ahhoz már túl öreg vagyok. – És választ sem várva Regina beterelte bőröndjeit Elza szobájába. – Úgy, mint régen! Emlékszel, hogy utáltuk egymást?

	De Elza nem emlékezett rá. Csak azt tudta, hogy éjszaka hallani fogja a nővére lélegzetét, és ha karját lenyújtja, még testének melegét is érzékelheti majd. Olyan mély, hömpölygő hálát érzett iránta, ami elmosta lényegtelen civódásaik partfalait. 

	
Sarkantyú

	Hétfő reggel Elza írt egy emailt a könyvtárnak, és kivett egy hét rendkívüli szabadságot. Száraz precizitással megfogalmazott levelére hosszú együttérző választ írtak kollégái, de ő csak addig olvasta, hogy „rendben”, aztán törölte is.

	Regina mindenhova magával cipelte. Elzának fogalma sem volt, honnan tudja, mikor hova kell menni, de nővére úgy tört át a magyar bürokrácia szegecselt acélfalán, mintha gyönge fátylat tépne szét.

	A rendőrségen szabályosan ordított, amikor a temetési engedélyt nem akarták kiadni, és Elza úgy érezte, az orkán elől a Készenléti Rendőrség is visszavonulna. Miután elérte a felettest, egy pillanat alatt váltott negédes mosolyra Regina, majd amikor ez nem bizonyult kellően hatásosnak, ügyvéddel fenyegetőzött. Végül elintézte, hogy a szokásosnál sokkal hamarabb sor kerülhessen a temetésre.

	– Látod, azért csak tanultam valamit Amerikában! – mosolygott rá Elzára, de Elza látta, hogyan lüktetnek az erek karcsú nyakán, és amikor beültek az autóba, nem találta a kulcslyukat.

	– Honnan tudod mindezt? A jogszabályokat? – kérdezte Elza.

	– Az otthoni ügyvédünk keresett egy itteni ügyvédet. Vasárnap délután a repülőúton jórészt vele folytattam videóhívásokat. – Megrántotta a vállát. – Ha én nem boldogultam volna, jött volna az ügyvéd, de így egyszerűbb volt.

	Elza elámult Regina hatékonyságán és céltudatosságán, irigyelte, de valamiképp irtózott is tőle. 

	– Ezt kint tanultad? – kérdezte Elza.

	– Abban a környezetben, amibe kerültem, az érdekérvényesítés a dolgok non plus ultrája. Felszedtem ezt-azt – majd Regina némi szünet után hozzátette. – Jót és rosszat egyaránt. Mindennek ára van.

	Elza meg akarta kérdezni, milyen ára, de ahogy ott ült a nővére a luxusautóban tökéletes sminkkel és sötétszürke kosztümjében, úgy érezte, nem akarja tudni az árat. 

	Regina csuklójának csontja szinte átszúrta bőrét, ahogy lakásuk elé kanyarodtak. 

	* * *

	Alig értek haza, Elza már ment is a szobájába, és elterült az ágyán. Elviselhetetlenül fáradtnak érezte magát. Magzati pózba kuporodott össze, és magára húzta takaróját. Ahogy behunyta a szemét, egyre gyorsuló sebességgel kezdtek el pörögni előtte az elmúlt nap képei. A kórház. A rendőr hangja. Ahogy csattan a pofon. Roland. Ahogy hozzáér. A lüktető ér Regina nyakán, ahogy ordít. A képek egyre csak sorakoztak végeláthatatlan rendbe állva, mint egy dominósor. Aztán a dominósor hatalmasra nőtt, és dőlni kezdett Elza felé. Próbált menekülni, de alig haladt. Lenézett. Magassarkú cipő volt a lábán. Próbálta lerúgni, de nem tudta. Botladozott tovább, de a dominók üldözték, és mögötte robajlóan csapódtak a földbe. 

	Aztán meglátta az anyját. Ott feküdt a dominók útjában, és nem bírt felállni. Felé nyújtotta karját. Elza, segíts! Elza rohant volna, de valaki elkapta a kezét. Bori. Barackos nude? És kirúzsozta a száját. Elza kitépte magát a kezéből, és rohant anyja felé. Ekkor valaki elkapta a haját. Roland. Lovagi páncélban. Elza elszakította magát tőle, és Roland kezében zászlóként lengett kitépett hajcsomója. Elza, miért futsz el előlem, Elza? – kiabált nevetve a fiú utána. És ez a kép óriási dominóvá nőtt, és ráborult Elza anyjára.

	A saját sikoltozására ébredt.

	Regina ott állt az ágy mellett, megfogta Elza kezét, és próbálta megnyugtatni a kitágult pupillákkal kapkodva ziháló húgát.

	– Elza, mi a franc történt veled? – kérdezte Regina fürkésző tekintettel.

	– Semmi, semmi, csak egy rossz álom. – Rázta a fejét Elza, és mint egy fuldokló kapaszkodott Regina kezébe. 

	– Gyere, elmegyünk itthonról – szólt végül Regina, miután Elza légzése normálissá vált.

	– Én nem akarok menni sehová – mondta Elza halkan, és visszafészkelődött az ágyba.

	– Elza, ha nem kezdesz magaddal valamit, akkor… – kezdett bele, de aztán meggondolta magát. Sóhajtott egyet. – Le kel hogy foglald magad valami mással, hogy ne járjon az agyad folyton.

	Elza nem értett vele egyet. Úgy érezte, a probléma inkább az, hogy nem tudja végiggondolni az eseményeket. De amikor megpróbálta, azonnal úgy érezte, hogy elfogy körülötte a levegő, hogy megfullad, vagy belezuhan egy végtelen feketeségbe. Miközben ezen gondolkodott, már gépiesen húzta is a cipőjét felfelé. Öltözz fel alaposan! Reginának nem lehetett nemet mondani.

	– Hová megyünk? – kérdezte tőle Elza már az autóban.

	– A Duna-partra, a Csenkei hídhoz. Emlékszel milyen sokszor mentünk ki oda régen? – kérdezte Regina.

	Elzötyögtek a murvás úton a kecskék mellett, végül az autót a bicikliút előtt parkolta le Regina. 

	A hétvégi enyhülés csalóka volt, vasárnap este már gyenge havazás hintette be leheletvékony porcukorral a tájat. Hétfőn pedig az óvatosan gomolygó köd ültetett jégszilánkokat a fákra.

	Hétköznap volt, kora délután, így egy lélek sem járt a bicikliúton. A hideg miatt a futók is elmaradtak. A két lány lesétált a Duna-partra. A köd ott kavargott a Duna felett, és nedvességet lefetyelt belőle, amit aztán kihordott a folyó két partjára, sűrű ködfalak közé szorítva a folyamot.

	– Emlékszel, nyaranta néha kijöttünk ide, és vártuk, hogy a nagy hajók hullámokat verjenek a parton? Anya, akkor… – aztán Regina megakadt. A nyelve akadályba ütközött, amit nem tudott áttörni.

	Elza nem emlékezett, de azért bólintott. Ezek valójában Regina emlékei voltak. Közel tíz év volt köztük. Ez túl sok idő. Igazából alig voltak közös emlékeik. 

	Valami hasonló futhatott át Regina fejében is.

	– Mennyi is voltál, amikor kimentem? Tíz? – kérdezte Regina hirtelen.

	– Tizenegy éves voltam. – Majd pillanatnyi szünet után hozzátette. – Tizenegy éves, három hónapos és öt napos. Te pedig tizenkilenc éves voltál, hat hónapos és nyolc napos. Tizenkét éve mentél ki… – sorolta Elza, mintha egy könyvből olvasná.

	Regina felé fordult, már szóra nyitotta a száját, hogy megkérdezze, honnan tudja ilyen pontosan, aztán inkább bekapta a felső ajkát, és a Duna kavicsait kezdte el rugdalni. Majd hirtelen odaszólt Elzának, választ sem várva.

	– Kimegyek a sarkantyúra. – Nem nézett hátra, ütemes léptekkel távolodott. Szinte szaladt.

	A sarkantyú hatalmas sziklákból összerakott vékony gát, ami benyúlik a folyó közepéig. A hajózást segíti. Néha a víz ellepi, de gyakran a sziklák kiemelkednek a víz színe fölé, és ilyenkor be lehet lépdelni a folyó belsejébe.

	Elza gyakran járt a Duna-parton, de sosem mert végigmenni a sarkantyún. Néha tíz-húsz méterre bemerészkedett, és hősiesen leült az egyik iszapos görgetegre, de alig várta, hogy felpattanhasson és újra a parton lehessen. Az ilyen kalandok egyszerre váltottak ki benne büszkeséget és megvetést önmaga iránt.

	Regina most ott lépkedett egyik szikláról a másikra, és már messzebb jutott, mint Elza valaha is. A köd gomolygott körülötte, homályba borítva a Dunát és a sziklákat is, és mire a sarkantyú végére ért, Elzának úgy tűnt, mintha Regina egyedül létezne a szürke világmindenségben. 

	Aztán látta, ahogy Regina lehajol, és láthatóan erőlködve felemel egy fej nagyságú sziklát, majd egy kiáltás kíséretében a Dunába hajítja.

	A hangokat sokáig visszajátszották a Burda hegyei, egyre halkabban és halkabban, míg a kiáltás már inkább tűnt sírásnak.

	Elzát elérték a hang hullámai, és mint a visszahúzódó ár, úgy szippantották magukhoz. Elindult Regina felé. Fellépett a sarkantyú első sziklájára. Majd haladt lépésről lépésre, néha négykézláb ereszkedve, remegő térdekkel. Kezére és ruhájára már vastagon tapadt a szemcsésen csillogó iszap. 

	Messzebb jutott, mint valaha. Érezte, ahogy a Duna hullámai felé nyúlnak és apró vízcseppeket szitálnak lába elé. Haja nagyot kortyolt a köd puha szemcséiből és elégedetten felkunkorodott. Kisöpörte a szeméből, széles iszapcsíkot kenve arcára.

	Regina még mindig a múlt ködén próbált keresztülnézni, mikor Elza odaért mellé. 

	Egy darabig hallgattak, aztán Elza nagy levegőt vett. Úgy érezte, a sarkantyúnál is nagyobb kihívás előtt áll, de belekezdett.

	– Ugye tudod, hogy nem hibáztatott?

	Regina egy ideges mozdulattal odakapta a fejét. Elza hirtelen úgy érezte, elveszíti az egyensúlyát a mozdulat lökéshullámaira, de aztán talált egy szilárd pontot, megvetette magát, és visszanézett nővérére.

	– Sosem hibáztatott. Magát okolta – ismételte meg Elza.

	– Én nem így éreztem. De igaza volt, talán nem kellett volna akkor… – Regina már a ködnek beszélt.

	– Ha hibáztatod magad, akkor engem sem menthetsz fel – mondta Elza.

	– Ez nem fair, Elza. A két dolog nem ugyanaz. – Rázta meg a fejét Regina.

	– Te sem őrizhettél minket. Nem a te feladatod volt. Még szinte gyerek voltál – szólt Elza.

	Regina nem válaszolt. Kijjebb lépett, és ott egyensúlyozott a kövek peremén, alatta a Duna mélysége. Elza megrettent. Regina váratlanul megpördült, és felé fordult, keménység szilárdult arcára.

	– Életed végéig cipelni fogod, ugye tudod? Minden szir-szar hibád belédakaszkodik.  Levakarhatatlanul.

	Ekkor Elza felé nyújtotta a kezét. Egy pillanatig ő tartotta meg nővérét, majd egy óvatos mozdulattal lehúzta a kövek pereméről. 

	Csak egy pillanat volt. Regina megrázta magát, mint a vízbe tévedt kutya, és újra az amerikai Regina nézett rá vissza. De egy töredékmásodpercre, mint egy furcsa utóhatás, Regina megremegett, aztán gyorsan megszilárdult tántoríthatatlan énje.

	Elza nézte ezt a különös varázslatot, és eszébe jutott az a reggel, ahogy a hóbuckák között egyensúlyozott. Nővére átalakulását látva arra gondolt, hogy talán az embernek valóban elengedhetetlen szüksége van ezekre a rendkívüli képességekre, különben a sors úgy magával sodorja őt, mint a hegyoldalról lefutó víz a száraz falevelet.

	Először büszkeséggel vegyes irigység támadt benne nővére ereje láttán, aztán a szája íze megsavanyodott. Nem tudta megfogalmazni az okát, de úgy érezte, mindez mélyen méltánytalan. Hogy nővérének csak ennyi juthat: egy kiáltás és egy csobbanó szikla. És a Duna csak folyt. 

	Regina váratlanul billentette ki gondolatai medréből. 

	– Emlékszel? „Az idő árján ugy remegtek ők, mint sirköves, dülöngő temetők.”

	– József Attila, „A Dunánál”? – kérdezett vissza Elza, noha tudta. – Még mindig tudod, ennyi idő után is?

	Regina csak megvonta a vállát. 

	– Talán öregszem, mostanában előveszem odakint ezeket a régi dolgokat. Pedig hogy utáltam a memoritereket! – És valami régi emlék mosolyt ráncolt az arcára. – Na, de most már menjünk, mert szétfagytam.

	A két lány a sziklák között dülöngélve lassan jutott ki a partra. A szél jeges párát dobott az arcukra, és ők remegve indultak visszafelé.

	
Gyöngyfüzér

	A következő napok többnyire ügyintézéssel teltek. A dunai Reginának – Elza magában csak így nevezte – többé nyoma sem volt. Ismét az a nővér volt, aki rövid időre hazatért az Ígéret Földjéről. 

	Elza anyját sokan ismerték a városban. Esztergom már csak ilyen volt. Kisváros, ahol az iskola, a munkahely és a mindenféle közösségek hálójába belegabalyodik az ember, és ha egy fonal elpattant, az egész háló megrezdült valamiképp. 

	– Fogadja őszinte részvétemet, Elza kisasszony! – Egy hajlott hátú idős ember fordult felé, aki bottal is alig tudott járni. Törékeny felesége próbálta megóvni az eleséstől. 

	Elza látásból régről ismerte őket. Szintén a Béke téren laktak, akárcsak ők, de egy távolabbi lakótömbben. A nevük hirtelen nem jutott eszébe, de anyja biztos tudta volna. Mást nem is mondtak, csak egy villanás erejéig a néni megérintette Elza nagykabátos vállát. Elza hirtelen nem tudta, mi a kötelező formaság ilyenkor. Regina szólt hamarabb.

	– Köszönjük! – Elza utánamotyogta, de valahogy oda nem illőnek érezte az elvárt választ. 

	Az önkormányzathoz is be kellett menniük a Széchenyi téren, ahol Elza gyakran megfordult. Korábban a nyári munkák hónapjai alatt, majd mint könyvtáros, ha valami helytörténeti adatra volt éppen szüksége a városnak. 

	A folyosón többen is megállították. „Szörnyű, ami történt”, és megcsóválták a fejüket, aztán mentek tovább a dolgukra.

	Regina a találkozásoknál hátrébb húzódott, és onnan figyelte húgát. A szemlesütést, amiből nehezen emelkedtek felfelé a pillák, a száját, mely minden találkozásnál zárt ajkú, gyáva mosolyra akart húzódni, aztán visszakozott. Megfigyelte az embereket is, akik nyílt tekintettel közelítettek Elza felé, szemükben a hétköznapi tűzálló tompaságra apró szikrát vetett a lány megjelenése.

	Amikor kiléptek az épületből, Regina mintegy mellékes megjegyzésként ejtette el szavait.

	– Sokan ismernek téged.

	– Igazából anyát ismerték – hárított Elza.

	– Lehet, hogy ismerték anyát, de ismernek téged is, és azt hiszem, kedvelnek is – mondta Regina. 

	Elza nem válaszolt nővérének, fejét elfordította, és az előtte feszülő tócsa rezzenetlen víztükrére összpontosított, ami visszatükrözte a felette feszülő grafitszürke eget.

	– Merre menjünk haza? – kérdezte végül.

	– Menjünk le a Kis-Duna sétányra – mondta Regina. – Ha jól emlékszem, a Kapcsolatok Házánál át lehet menni, nem?

	Elza azonban hevesen megrázta a fejét. 

	– Ööö, azt hiszem, most nem lehet. Igazából le van zárva – mondta. A sálját megigazította nyakán, ahova felkúszott a hazugság pírja.

	Regina szerencsére nem vette észre füllentését, így végül a Lőrinc utcán mentek el a Kis-Duna sétányig, végig a platánsor alatt. A fák gyökerei felfeszítették a rájuk öntött bitument.

	Már a Mindszenty téren jártak, a régi iskolájuk előtt, amikor egy idősebb tanárnő lépett ki az épületből. Ősz haját kontyba csavarva hordta. Meglátta őket, és utánuk kiáltott.

	– Elza! – Odalépett hozzájuk. – Hallottam, mi történt, fogadd őszinte részvétemet!

	Elza valamit dörmögött az orra alatt, de Teri néni nem igazán figyelt rá, mert Reginát kutatta tekintete, majd váratlanul felé nyújtotta a kezét, hogy feloldhassa a rejtélyt, amire elméjében nem talált megoldást.

	– Horváth Terézia vagyok, Elza régi magyartanárnője.

	Regina kicsit csúfondárosan elmosolyodott.

	– Kezi’ csókolom, Teri néni, Regina vagyok. Szalóki Regina. – Szemzugában összeszaladtak a mosolyráncok, ahogy látta az idős tanárnő hitetlen tekintetét.

	– Úristen! – kapta a kezét a szája elé Teri néni. A két lány összenézett, és tekintetükbe egy tünékeny szemrebbenésig diákéveik huncutsága költözött. 

	Teri néni egy pillanatra elfelejtette a gyászt, és mindent tudni akart Regináról. Így hát Regina mesélni kezdett, először csak felskiccelve pár pontban élete alakulását, de Teri néni ezzel nem elégedett meg, és mint egy kíváncsi gyerek, beletúrt a részletek kincset rejtő dobozába.

	– Gyönyörű vagy, és milyen elegáns! Örülök, hogy jól megy a sorod. – Aztán hirtelen észbe kapott, és hozzátette: – Kár, hogy ilyen szomorú esemény miatt találkoztunk.

	Aztán Regina kezdett kérdezősködni régi tanárokról és osztálytársairól. És Teri néni mesélt. Nem úgy, mint a Facebook hidegkék tökéletessége, ahol Regina régmúlt emlékek nyomait kutatta az éjjeli órákban.

	Nem. Teri néni úgy mesélt, mint a régi időkben a házak előtt ülő asszonyok. Néha odahajolt Reginához, ha valami botrányos apróságot ecsetelt, máskor megfogta a lány kezét, mintha a tény, amit elmesélni készül, megrengethetné a lány világát. 

	Elza nézte őket, és hallgatta a történetfolyamot, ami egyre újabb és újabb mellékágakra szakadt, szétterülve egy tanítónő életének végeláthatatlan folyóhálózatán. Elza nézte, ahogy Regina arca kezdeti zárkózottsága után feloldódik, mint méz a teában, ha megpörgeti a kanál. Regina is pörgött rég hallott életek kavalkádjában és saját diákéveinek forgatagában. Elza ekkor újra megpillantotta Regina dunai arcát. Lágy volt, selymes, és színek csillantak rajta, mint folyó felszínén a napfény.

	Már rájuk sötétedett, mire a tanárnő eleresztette őket. Vagy mire Regina eleresztette a tanárnőt. Elza nővére a hazaúton néma maradt.

	A Főiskolánál, a kanyarban akartak átszaladni a Béke tér felé, ahogy mindig is tették gyerekkoruk óta. Amikor a macskakőről a szürke aszfaltra tették lábukat, Elza akkor döbbent rá, hol is vannak. Hirtelen úgy érezte, hogy a lába nem a kemény talajt éri, hanem az aszfalt, mint a parti iszap, képlékennyé válik, és Elza lépései beleragadnak.

	A külső sötétség indái erre a pillanatra vártak, és ráfonódtak lábára, majd kúszni kezdtek felfelé. Elza próbált megmozdulni, de képtelen volt. Úgy érezte a sötétség beléhatolt, és a kinti éjszaka fényességesen világít a benne levő feketeséghez képest.

	– Elza! – Regina az arcába üvöltött, és teljes erőből rázta. 

	Elza szempillája megrebbent, fényszórók kereszttüzében állt a főút közepén.

	Regina levonszolta az útról, és ott nekidőlt a Főiskola kerítésének, de Elza kezét nem engedte el. Húga még ott is, mint egy alvajáró, bámult a semmibe. Egy autóból még rájuk dudáltak, aztán újraindult a forgalom fénycsíkokat hordva fel a vároldalba.

	Regina még mindig kapkodta a levegőt, végül Elza kezét elengedve, a tenyerébe temette az arcát.

	– Úristen, Elza, te nem vagy normális. Majdnem meghaltunk. – Halkan szűrte a szót tenyere mögül, mintegy magának.

	Elza úgy érezte, nővérének most is igaza van. 

	* * *

	Regina hosszú percekig csak állt ott, szívének zakatoló dobogása csak lassan csihadt le. Gondolatai úgy futottak szerteszét, mint elszakadt láncról a fűzőgyöngy, mely ezerfelé pattanva számolja fel a gyöngyfüzér rendezettségét. Helyreállíthatatlanul.

	Regina lenyúlt egy-egy gondolatgyöngyéért, de nem volt fonala, melyre felfűzhette volna, így csak megbámulta az ujjára tapadó apróságokat, majd útjukra engedte őket. Csak ténfergett egykori gondolatai között, melyek értelmetlenül ragadtak rá, majd pattantak le újra. 

	A világos rend, mely sorra fűzte őket, elszakadt. Némelyik lefutott a vároldalon, és örökre elveszett. Mások az utcai csatorna nyílásába hullottak, és titokzatos vizek nyelték el őket. 

	Ahogy maga elé nézett, a sáros aszfalton ott hevert szanaszét kiterítve apró színpöttyökként az élete, kiismerhetetlen összevisszaságban.

	Reginára elbírhatatlan teherként nehezedett a tudat, hogy mindezt hamarosan újra kell fűzni a régi sorrend tökéletes precizitásával.

	Persze ott volt a lehetőség, hogy újrafűzi mindezt, de új sorrendbe rendezi őket. Lesz, amit kihagy, és szerez talán új gyöngyöket is. De érezte azt is, hogy mindebből valami más rend születne, ami tagadja a korábbit.

	Telt az idő. A vároldal aszfaltfolyóján először sűrű rendben piros és fehér fények úsztak föl és alá. Majd egyre kevesebb és kevesebb. Végül, amikor a folyó magára maradt, és a fények nem festették be többé Regina arcát, rendszerető elméje új fonalat szőt, és tűbe fűzte. 

	Lenyúlt a legszebb gyöngyért, mely feléje ragyogott, megragadta, és lassan felvezette a Béke téri lakásba alvajáróként bámuló húgát.

	Több szó nem esett köztük aznap este. Felkacskaringóztak a negyedik emeleti lakásba, újabb és újabb fordulatot téve a lépcsőházban. A kulcs hidegen fordult a zárban. A kabátjaik megültek a fogason. 

	Elza ruhástul lefeküdt az ágyára, és befordult a fal felé. Regina betakarta. Keze végigsimította testvérét a takaró szövetén át, és érezte az apró, rendszertelen remegéseket. 

	Sokáig állt felette. Karját nekitámasztotta az ágy korlátjának, és hipnotikus precizitással húzta végig tenyerét a kockás szöveten.

	Elza remegése lassan lecsitult, de Regina még sokáig állt felette, és hallgatta húga lélegzetvételének egyenetlen, olykor kapkodó hullámzását.

	Végül leült az alsó ágy szélére, és a félhomályban várta, míg Elza álma elmélyül. Tekintete végigfutott a szobán, és meglátta az éjjeliszekrényén álló képet. Az apjuk képe. 

	Az apja képe. 

	Két kezébe fogta a fényképet és a rá tekintő arc azok bölcsességével, akik már átjutottak a halálon, játszi könnyedséggel nézett keresztül Regina sminkjén és maszkjain. Aztán továbbhaladt. Mindazon keresztül, amin Regina sosem jutott át, és keskeny rést ütött rajta, és ezen keresztül elkezdett felszivárogni valami. Regina vad kétségbeeséssel próbálta a rést betömni, de az, mint a föld hasadékából előfolyó láva, megállíthatatlanul szivárgott felfelé, és a kemény kérget is felolvasztotta.

	Regina feladta a harcot, és nézte, ahogy a mélyből, apró fonalként gomolyog fel ez a meleg, narancsos ragyogás, ami egyszerre éget és melegít, egyszerre pusztít és épít.

	Csak ült ott, és míg belsejéből csendesen felbugyogott a láva, hallgatta Elza lélegzetének csendesülő ritmusát. 

	Végül letette a képet, kezét az íróasztalra rakta, és fejét ráhajtotta.

	Nem sírt. Keresgélt. Apró gyöngyöket. Amik szertegurultak. De nem csak itt és nem csak most. Visszalépett a távoli múltba, és egy osztályterem poros sarkában lelt egy kékségre. Aztán átlépett Amerikába, ahol a ragyogó üvegvitrinben gurult egy barna gyöngy. Aztán előrelépett az időben, és a jövőben keresgélt egy pirosat. Nem tudta, hogy rátalálhat-e, de keresni kezdte. Nem csak itt és most. 

	A gyöngyöket elméjének apró medencéjébe gyűjtötte, és elkezdte őket apránként felfűzni. Új és új mintákat próbált ki, majd lehúzta őket az első kivételével. Kereste a régi mintát, de az elveszett. Először kétségbeesett. Aztán megtalálta a második gyöngyszemet, amiről azt hitte, hogy illik az első mellé, és felfűzte. Valami megmoccant benne, ahogy a második gyöngy a helyére került. Felállt, kiment a szobából, de az ajtót félig nyitva hagyta. 

	A nappaliba ment, elővette jegyzettömbjét, és írni kezdett. Vonalakat húzkodott, lapokat tépett ki, újra írt, törölt. Aztán elővette a laptopját, böngészett, jegyzetelt, és táblázatokat töltött ki. 

	Így érte a hajnal. Akkor lefeküdt az emeletes ágy alsó részébe, a húga alá, és gyors álomba merült. A Bazilika déli harangszava ébresztette őket.

	
Ponty és csuka

	Elza tompán ébredt a hosszú alvás után, Regina tetterősen.

	– Menj, zuhanyozz le! Addig én kerítek valami reggelit – szólt Regina. Aztán felnézett az órára. – Vagy inkább ebédet.

	És már emelte is fel a telefont, hogy ebédet rendeljen. Amikor Elza kijött a fürdőből, újabb feladatokkal látta el.

	– Teríts meg, kérlek. Mindjárt jön a futár, majd engedd be. Addig én is gyorsan lezuhanyozom. Hagytam borravalót az asztalon. – Az utolsó szavakat már a zárt fürdőszobaajtó mögül kiáltotta ki Regina.

	Elza megterített. Egy váratlan ötlettől vezérelve a gyerekkori tányérjaikat vette elő, amelyekre nagy, élethű halakat festettek. Ma már ilyesmit nem lehetett kapni.

	A futár felszaladt a negyedik emeletre. Elza hallotta, mint döng a lépcsőház, ahogy kettesével szedte a lépcsőfokokat. 

	Mire kinyitotta az ajtót, a futár srác már fent volt, a lépcsőzés meg sem kottyant neki, az arcát inkább a kinti hideg színezte pirosra, semmint a négy emelet. Elzán egy otthoni, elvékonyodott póló volt, ami kirajzolta kulcscsontjának vonalát. Tincsei még szabadon kunkorodtak a zuhanyzás után. 

	A futár srác tekintete végigszaladt Elzán, és egy pillanatra megakadt a nyak és a fül találkozásán, ahol a hajszálak elszabadultak. Elza egy ideges mozdulattal a füle mögé simította a hajszálakat, mire a srác megrebbent, és felé nyújtotta a csomagot. Elza a kezébe nyomta a borravalót. Egy pillanatra érezte a másik kezének melegét, majd választ sem várva becsukta az ajtót. Az ajtó néha szorult, ilyenkor nagyobb erővel kellett benyomni, és az ajtó hangosan döndült bele a lépcsőház ürességébe.

	Regina is végzett.

	– Elővetted a régi tányérokat. De rég láttam őket! Már nem is emlékszem, melyik kié volt – mondta Regina.

	– A tiéd volt a csuka. Én a ponty vagyok – mutatott Elza a saját tányérjára.

	– Oké, figyelj, arra gondoltam, elmehetnénk megint a Duna-partra, vagy a Vaskapuhoz, ha ahhoz van kedved. Tennénk egy nagy sétát. Mit szólsz? – kérdezte Regina, és apró pipát tett hosszú listájának első pontjához.

	Elza hallgatott egy kicsit, aztán akadozva kezdett bele.

	– Ha arról akarsz beszélni, ami tegnap történt… – De nem tudta végigmondani, mert Regina közbevágott.

	– Emiatt ne aggódj – és átnyúlt, kezét Elza kezére tette. – Tényleg. Ha akarsz, beszélhetünk arról is, de tegnap támadt egy ötletem, és el akarom mondani.

	– Elmondhatod most is – mondta Elza, de Regina megrázta a fejét.

	– Nem. Valahogy odakint minden egyszerűbbnek látszik, mint a múltkor is. – Megrántotta a vállát. – Az önsegítő könyveim szerint a gyaloglás serkenti a kreativitást.

	– Te önsegítő könyveket olvasol? – húzta fel a szemöldökét Elza.

	– Amerikában mindenki, aki üzleti szférában van. Hogyan legyél produktívabb, időmenedzsment meg ilyen marhaságok. Kötelező irodalom – legyintett Regina.

	– Értem. Oké. Maradjunk akkor a Duna-partnál, de most nem megyek ki a sarkantyúra. – Egy gyenge mosollyal is megpróbálkozott Elza a végén.

	– Oké, megegyeztünk. – Regina mosollyal válaszolt, és a lista következő elemére lépett.

	* * *

	Most nem autóval mentek, inkább elsétáltak a Bazilika előtt, le a Vár utcán, el a Szentgyörgymezei Olvasókör előtt, aztán le a bicikliútra. Onnan Búbánatvölgy felé vették az irányt, de nem mentek le a Duna-partra. Könnyebb járás esett a bicikliúton.

	Az elmúlt napok ködös, párás időjárását erős déli szél váltotta fel. A kékesfehér égen eleinte cirmos pehelyfelhők úsztak, de a változás jeleként a látóhatáron már opálos rétegfelhők gyűjtötték seregeiket.

	A Vaskapu feltartóztatta a déli szelet, így a homályos napsütés szokatlanul enyhe időt teremtett a folyó partján.

	Eleinte nem igazán beszéltek, majd Regina mesélt érdekes, de lényegtelen történeteket a munkatársairól, ami a hétköznapiság mézét csepegtette napjaikra.

	– Ti is jártatok ide? – kérdezte hirtelen Regina, ahogy tudatosult benne, hol is járnak.

	– Te voltál DÖK-ös, nem én. Még talán az ovival – merengett Elza. – Zászlókat színeztünk, és kijöttünk március 15-én. 

	– Nekem szinte mindig ki kellett jönnöm, és emlékszem, szétfagytam a szélben. – És az emlék annyira tiszta volt, hogy fázósan összehúzta magán a kabátot.

	– Mert mindig túl rövid szoknyában jöttél – mosolygott rá Elza.

	– Hát igen, az lehet – és Regina hangosan felnevetett az emléken.

	Az emlék, amely nem közös volt, mégis mindketten osztoztak benne, közelebb hozta őket. A negyvennyolcas temető mellett a nagy játszótér kihalászta az embereket, és már csak kevesek mentek tovább Búbánat irányába. 

	A két lány körül megsűrűsődtek, és föléjük hajoltak a fák. Talán hogy jobban hallják, miről beszélgetnek.

	– Arra gondoltam… – kezdett bele Regina, aztán nyelt egyet, kicsit megköszörülte a torkát, és újrakezdte. – Szeretném, ha kijönnél velem Amerikába. 

	Elza megtorpant, és Reginának, aki már előtte járt, vissza kellett lépnie hozzá. Kapkodva kezdett beszélni.

	– Tudom, ez most nagyon hirtelen jött, de gondolj csak bele! – Élénken gesztikulálni kezdett a kezeivel. – Mi tartana itt? Egy albérlet? Egy rossz könyvtárosi állás, havi kétszázezerért?

	Elza elindult újra. Regina felé fordulva beszélt, de Elza nem nézett rá, hanem az ösvény messzire szaladó vonalát követte tekintete. Regina tovább ütötte a vasat, és lefestette a fényes jövőt, amit tegnap este Excel-táblába álmodott.

	– Odakint sokkal jobb körülmények között élhetnél. Nagyon jól beszélsz angolul, pár hónap alatt simán felzárkóznál. És a cégnél gond nélkül fel tudnálak venni. Először csak asszisztensnek persze, de Elza… elképesztő intellektusod van, pár éven belül simán középvezető lehetnél, és a határ a csillagos ég.

	Regina hirtelen elhallgatott, mert kifulladt a beszédben, és visszafogta Elza némasága, ami mögött nem tudta, mi rejlik. Csak óvatosan!

	– Na, mondj már valamit, mit gondolsz? – Majd bedobta ütőkártyáját is.  – Együtt lehetnénk.

	Elza nyelve végigfutott ajkain, és lopott pillantást vetett nővére felé.

	– Ennyire tragikus voltam tegnap?

	– Jaj, nem, nem erről van szó, Elza. – Regina gyorsan pörgette a fejében a kártyalapokat. – Oké, beismerem, kicsit ijesztő voltál.

	Elza aprót bólintott, és a bólintás végén a feje a föld felé bókolt, mint a súlytól nehezedő hóvirágok feje. Regina folytatta.

	– De nem ez a lényeg. Egyedül maradtál. Mi tartana itt? Milyen jövő vár itt rád?

	Elza csendesen szúrta közbe.

	– Én szeretek itt élni.

	De Regina nem hallotta meg a szavakban az erőt, mert saját víziója fogva tartotta.

	– Újrakezdhetnéd. Egy új kezdet. Másképp. És együtt lennénk. – Regina a második ászát is kiterítette. – Az elmúlt napokban rájöttem, milyen fontos vagy nekem. Hogy… azt hiszem, te is érezted, nem?

	– De, igen – ismerte be Elza.

	– Itt a Duna-parton, meg otthon is. Amióta kimentem… hiába telt el annyi év… – Regina hirtelen rájött, hogy nem találja a szavakat. Éjszaka olyan világos volt minden, mint egy meetingen, itt meg képtelen szavakba ölteni a gondolatait. Újra próbálkozott.

	– Szóval, ami köztünk lett, most. Ez a kapcsolat. Nagyon régen… – Megrázta a fejét, hogy gátat szabjon annak a furcsa érzésnek a szemzugában. – Hibát követtem el, amikor elmentem.

	Vett egy nagy levegőt, és pislantott párat.

	– Nem szeretném újra elkövetni ezt a hibát. Szeretném, ha a közelemben lennél. Gondoskodom rólad, de tudom, hogy igazából nincs rá szükséged, mert nagyon erős vagy, Elza, még ha nem is hiszed el magadról, de hidd el. Az vagy.

	Elza még mindig nem szólt, de egy gyors mozdulattal megtörölte szemét. Regina kezdett fáradni.  

	– Én mindig ott leszek. Tanulhatsz is, ha akarsz. Nem leszel egyedül. Sok embert ismerek, bemutatlak majd nekik, lesz jó állásod… – Már csak ismételgette önmagát, aztán lassan elhallgatott.

	Elza még mindig a távolba révedt, ahol az ösvény a fák közé veszett, és ismeretlen irányba kanyarodott.

	– Az ég szerelmére, Elza, könyörgöm, mondj már valamit! – kiáltott fel végül Regina.

	Elza ekkor felemelte a fejét, és ránézett nővérére.

	– Én nem mehetek el, Regina. Ki gondozná, akkor anya sírját? – majd halkan hozzátette. – És apáét?

	Regina egy pillanatig csak bámult rá, és úgy érezte, az összes kártya kicsúszik a kezei közül. Ekkor megragadta Elza vállait.

	– Elza! Anya meghalt. Érted?! Apa is. Meghaltak! – És Elza arcába kiabálva megrázta őt.

	Elza teste úgy hullámzott, mint egy babáé, amit erőszakosan akarnak elringatni. Regina abbahagyta. 

	Ekkor Elza óvatosan nővére arcára tette a két tenyerét, és a szemébe nézett.

	– Tudom, Regina. Tudom, hogy meghaltak. És te? Te tudod? – Majd gyengéden végigsimította nővére homlokát. – Elég volt az a tizenkét év? – Aztán elengedte, és lassan elindult tovább.

	Regina bénultan állt, és nézte Elza távolodó alakját, aztán megrázkódott a válla. Pislantott gyorsan, és nagy levegőt vett. De ekkor újra megrázkódott. Hangtalanul folytak a könnyei, de néha a teste megcsuklott. Nekidőlt egy fának. Kabátjának széle belelógott a sárba. Zokogni kezdett. Kezét a szeme elé kapta, és teste rázkódott.

	Elza megállt, karjaival átölelte önmagát, és könnyet adott nővérének.

	Hogy meddig álltak ott, azt ők maguk sem tudták, de a cirmos felhőket elkergették a szürkébb fellegek, és a nap melegét kolduló januári táj bádogedénye újra üres maradt.

	Regina végül elhagyta a támaszt nyújtó fát, egy zsebkendővel megtörölgette arcát, és a sarat is leütögette kabátjáról. A gondolatfonalára felhúzott gyöngyöket lehúzta, csak a legelsőt hagyta fenn. Elnézett Elza felé. Kihúzta magát, vett egy nagy levegőt, és elindult húga felé. 

	Elza hallotta a lépteket, de nem mert hátrafordulni. Nem értette, mi történt vele, hogy miért mondta, amit mondott. Ez nem én vagyok! A nővére fájdalma szíjas korbácsként hasogatta, tudta, hogy oda kellene hozzá mennie, de képtelen volt rá.

	Elza úgy érezte Regina léptének közeledő rezgését, ahogy a vádlott érzi a bíró rezdülését, anélkül, hogy feltekintene.

	Regina odaért hozzá. Elza megremegett.

	Ekkor Regina átölelte húga vállát, és magához húzta a feszülő testet. A füléhez hajolt. 

	– Szerintem ma már eleget mentünk a Búbánatvölgy felé, nem gondolod, hugicám?

	Elza felé fordult, és elképedt arca láttán Regina hangosan nevetni kezdett, ami aztán Elzára is ráragadt.

	Kisvártatva elindultak visszafelé. Regina rákulcsolta Elza ujjaira a kezét.

	Elza szégyenlősen kérdezte.

	– Akkor nem haragszol?

	Regina megrázta a fejét.

	– Nem. Igazából nem is tudom… nem is tudom, mikor mondtak nekem ilyen szép szavakat.

	– Szépet?! – képedt el Elza.

	– Fájdalmasan szépet. – Regina megvonta a vállát. – Nem ez a jó szó rá, de nem jut jobb eszembe.

	Egy darabig csendben mentek tovább, aztán Regina szólalt meg ismét.

	– Elfogadom, hogy nem jössz el Amerikába. Sajnálom, de elfogadom. De... azért abban, amit mondtam, van igazság. Többre vagy érdemes, mint egy könyvtárosi állás egy kisvárosban.

	– Mert szerinted mire lennék érdemes?

	– Nem tudom. El tudnálak képzelni valahol külföldön egy flancos egyetemen, ahol professzorasszonynak szólítanak, és áhítattal figyelik az előadásaidat.

	Elza elnevette magát, ahogy élénk fantáziája kiszínezte a képet.

	– Regina, ez nem én vagyok, hanem te – fordult nővére felé.

	Reginának már a nyelve hegyén volt a tiltakozás, de ahogy újragondolta Elza szavait, rájött, hogy igaza van.

	– Oké, lehet, hogy igazad van, de akkor is. Többre vagy hivatott – győzködte Elzát.

	Elza sokáig csendben maradt, majd a Duna felé mutatott. 

	– Tudtad, hogy odaát, pár kilométerre innen, a Garam torkolatánál írta meg Marcus Aurelius az Elmélkedéseit? Épp most olvasom. 

	– Oké, de hogy jön ez most ide? – kérdezte Regina.

	– Nem tudom igazán, de sokat gondolkozom ezen. Ő volt az „Öt jó császár” utolsó tagja. – Hallgatott egy picit. – Miért van az, hogy valaki császárnak születik, más meg rabszolgának? Van, aki szellemi fogyatékosnak, más meg olyan ragyogó, mint te is, Regina?

	– Ugyan már! – legyintett Regina.

	– De érted, hogy mit akarok mondani? A világ ma arra lökdös, hogy légy népszerű vagy hatalmas, és ez nyilván régen sem volt másképp. De ha az emberek ennyire különböző képességekkel és lehetőségekkel születnek, akkor nem lehet az élet értelmének fokmérője a sikeresség vagy a hírnév.

	– Merjünk kicsik lenni? – szakította félbe Regina, enyhe gúnnyal talán.

	– Jaj, ne forgasd ki a szavaimat, Regina! Tudod, miről beszélek. – És kis szemrehányással nézett nővére felé. – Lehet, hogy igazad van, és lehetnék idővel professzor egy egyetemen. De az jobb élet lenne? Úgy értem, ott jobb ember lennék? Ott több értelme lenne a létezésemnek?

	Regina nem válaszolt. Tekintete még a Garam torkolatát fürkészte, ahogy a kisebb folyó kavicsos deltájával észrevétlenül olvadt bele a nagy Dunába.

	– Én szeretem ezt a várost – folytatta Elza – szeretem, hogy ismerem az arcokat. Az utcákat. A fákat. Hogy jó könyveket tudok ajánlani azoknak az embereknek, akikhez így-úgy kötődöm. Hogy tudom, ott írt Marcus Aurelius – aztán a város felé mutatott –, hogy ott meg Babits. És szeretem, hogy a ’48-as temetőbe ovis koromban zászlókat rajzoltam, hogy a Béke téren szánkóztunk. – Hirtelen elakadt, mert nem találta a megfelelő szavakat, aztán folytatta. – Ha elmennék, innen ezek a hajszálgyökerek elszakadnának. Lehet, sikeresebb lennék, de az biztos, hogy boldogtalanabb. Érted ezt? Érted ezt, Regina?

	Regina még mindig a Garam torkolatát fürkészte, ahogy a kis folyó beleszaladt a nagy ölelésébe. Nem fordult felé, de megszorította Elza ujjait, és azt mondta.

	– Azt hiszem, értem, Elza. 

	
Lék

	
Mire visszaértek a városba, már sötétedni kezdett. A vastagodó fellegek szövetségre léptek a téli napfordulóval, és rövidebbre nyesték a világos órák lombkoronáját.

	– Mintha láttam volna itt egy cukrászdát – szólt Regina.

	– Igen, itt van a Kovács cukrászda. Emlékszel, régen néha kimentünk Kertvárosba a csavart vaníliafagyiért. 

	– Uh, a legjobb volt! – emlékezett Regina. – Ugorjunk be, vegyünk valamit, ez a gyaloglás kivette az erőmet.

	Végül cukrászsütikkel megrakodva értek haza. Regina elszaladt a mosdóba. Elza a konyhába ment. Ahogy lerakta az asztalra a papírtálcát, és lebontotta róla a csomagolást, megcsapta a kókuszgolyó illata. 

	– Kihízom a cuccaimat, aztán otthon spinningelhetek, de nem érdekel – kukkantott be Regina a konyhába.

	Az illat és Regina szavai nyomán Elzának eszébe jutott Bori, ahogy teli szájjal köszönte meg anyjának a sütit. Kihízom a cuccaimat. Elzát megrohanta a déjà vu. Ahogy anyja a kistányérokkal csörömpölve megjelent.

	– Hé, Elza, minden rendben? Úgy bámulod azokat a sütiket, félek, nekem nem marad – lépett hozzá Regina.

	Elza a hang nyomán képes volt tekintetét elszakítani a kókuszgolyóról. Megrázta a fejét.

	– Csak egy kis déjà vu. – Mosolyt rajzolt az arcára. – Mindjárt jövök.

	Elcsusszant Regina mellett, és a fürdőszobába ment. Szinte szaladt. Ahogy a kulcsot ráfordította a zárra, behunyta a szemét, és vett pár mély levegőt. Oké, Elza, semmi vész – nyugtatta magát. Ahogy rendeződött a légzése, a mosdóhoz lépett. Regina közben visszafordította a tükröt. Elza odanyúlt, habozott. Nehéz lenne megmagyarázni. Leszegte inkább tekintetét, és úgy mosta meg a kezét. A víz szürke szemcséket sodort a lefolyó felé, ott megpörgette őket, aztán beszippantotta. Elza tekintetét óvatosan terelgetve fordult az ajtó felé. Kilépett, és szorosan bezárta maga mögött az ajtót.

	Regina hangját hallotta, ahogy angolul beszél valakivel. A szavakat nem hallotta tisztán, mert nővére behajtotta maga mögött a konyhaajtót.

	Elza nem akart hallgatózni, de akaratlanul is érezte a keményen kiejtett szavak élességét és a rövid mondatok ütését.

	Bement inkább a szobájába, és magára húzta az ajtót. A lámpát felkapcsolta, hogy nővére tudja majd, hogy hol van.

	Az íróasztalon ott vártak rá a könyvei és a jegyzetei, amelyekhez egy hete nem nyúlt már. Jó lett volna visszamenni hozzájuk. A könyvek a legszebb borítójukat öltötték magukra, és a könyvlapok, mint a dámák legyezői, nyíltak felé titkokat kínálva. Elza kinyújtotta a kezét, ám a kezdődő románcot éles hang szakította ketté, és a pár szétrebbent.

	Elza az ajtóhoz lépett, és résnyire kinyitotta. Regina hangja olyan volt, mint az élethalálharcba bocsátkozó fegyverek csendülése. A szavai vágtak, majd a pajzsra ütődő vádak taglózó döndülését hallotta. Aztán a csend, ahogy a szembenállók egymás körül keringenek, majd újra a szemrehányások egymásnak feszülő csikorgása. A dacoló mondatok láncingén megpattanó ütések. Aztán hallotta, ahogy egy melléknév kicselezi Reginát, és éles tőrhegye beleáll a nővérébe.

	Elza óvatosan becsukta az ajtót, nekidőlt a lapjának, és a hüvelyujjának körmét harapdálta, miközben szeme a könyvek borítójába kapaszkodott.

	– Hahó, itt vagy? – Regina kopogtatott be.

	Elza fürgén nyitotta ki az ajtót, és igyekezett semleges arcot vágni.

	– Igen, épp a jegyzeteimet néztem át… – kezdett bele Elza, de Regina csak legyintett.

	– Pocsékul hazudsz, amúgy ezt még a másodikon is hallották. Szóval ne tegyél úgy, mintha… De semmi gond. Ez… Előfordul. 

	– Henry volt, ugye? – kockáztatta meg a kérdést Elza.

	– Ja… Henry – válaszolta Regina egy grimasz kíséretében. Majd egy pillanatig kivárt, de úgy érezte, valami magyarázattal tartozik. – Mondtam neki, hogy kicsit később megyek haza. Nem tetszett neki.

	– Miattam nem kell tovább maradnod. Tudom, hogy tegnap elég… ijesztő lehettem… de már rendben vagyok. Nem lesz gond. – És biztatóan nézett Reginára.

	Regina egy gyors mozdulattal végigsimította húga fejét.

	– Miattad is, de tudom, hogy rendben leszel. De nem csak azért… meg amúgy is ennyinek bele kell férnie, hogy a franc essen bele. – Az utolsó szavakat már érezhető keserűséggel mondta ki Regina. – De tudod mit? Ma már nem akarok többet beszélni. Együk tele magunkat sütivel. Nézzünk valami rémisztő ostobaságot a tévében, aztán ennyi.

	A kanapén aludtak el. A sütemények falanxai felmorzsolódva hevertek előttük. Ők győztek. A tévé kék glóriát vetített rájuk.

	* * *

	Végül megkapták az engedélyt a temetésre. Regina megoldó üzemmódba kapcsolt, és mindenki meghajolt az akarata előtt. Önkormányzat, temetkezési vállalkozó, koszorú, plébánia. Egymás után sorakoztak a tennivalók. Elzát mindenhova magával rángatta, de a húga gyakran csak ült kint a kocsiban, míg nővére intézkedett. 
A temetésre kedden került sor. A szűk határidő miatt Regina, amerikai asszisztensére bízva, a Facebookon hirdette meg az eseményt. Elza végtelenül morbid ötletnek tartotta, de Regina nem szólt neki előre, utólag pedig már nem tudott mit tenni, csak szörnyen szégyellte magát. Amikor Regina rákérdezett, miért, nem tudta világos szavakba önteni érveit.

	Regina elmagyarázta, hogy ez volt az egyetlen hatékony módszer, és hogy a hirdetést pontosan célozták, anya ismerőseinek e-mail-címét töltötték fel, és Esztergom tíz kilométeres körzetére koncentráltak, és a megfelelő kohorszok is be lettek állítva…, de Elza ekkor már nemes egyszerűséggel a fülére tapasztotta a kezét.

	– Ne légy már gyerekes! Tudom, hogy kissé bizarr a dolog, de odakint ez ma már rutin. Így aki el akar jönni, biztos értesült róla. És már le is állt a hirdetés. – Majd órájára nézett, és bólintott.

	Elza nem szólt semmit, csak bevonult a szobájába. Regina egy nagy sóhaj kíséretében kopogtatott be hozzá.

	– Oké, lehet, hogy hülye ötlet volt, meg kellett volna előtte beszélnem veled. De már nem tudom visszacsinálni – szólt Regina.

	Elza néma maradt az ajtó mögött. Reginában ekkor megpattant a feszültség.

	– Oké, akkor duzzogj! – kiabált be. – De tudod, csak az nem hibázik, aki nem dolgozik. Én intéztem mindent. A temetéstől kezdve a papig, mindent. Nem emlékszem, hogy annyira jelentkeztél volna, hogy te jobban csinálnád. – Majd dühösen elvonult.

	Elza a szobájában durván, két kézzel belemarkolt a hajába és erősen meghúzta. Amikor már túl erős lett a fájdalom, elengedte. Ujjai közé barnás-vöröses hajszálak szorultak tucatjával.

	Felállt. Kinyitotta az ajtaját, és megkereste nővérét. Regina a nappaliban állt, háttal neki. Az ablakon bámult kifelé a Szent Tamás-kálváriára.

	Elza az ajtóban megállt, összekulcsolta maga előtt a kezét. 

	– Ne haragudj, igazad van. Én csak… – de Elza nem fejezte be a mondatát.

	– Tudod, Elza, azért nekem sem könnyű. – Regina szikáran szűrte a hangokat a foga közül. – Lehet, hogy úgy tűnik, de nem az. Nekem is egyszerűbb lenne az autóban ülnöm, ahelyett, hogy sírásókkal egyeztessek. 

	Elza szemének barna tavában új források fakadtak, és apró vízereket szültek, amik lefolytak orrnyergének völgyébe, és szája zugában sós ízt hagytak.

	Regina hátának egyenes gerince nem hajolt meg.

	– Nem bújhatsz mindig az érzékenységed mögé. Az élet elképesztően kemény tud lenni. Három nap múlva elmegyek. Mi a franc lesz veled? Hogy hagyjalak így itt?

	Elza egy gyors mozdulattal ruhájának vállába törölte könnyeit. Regina felé fordult, és még látta a mozdulatot. 

	– Látod? – Regina megcsóválta a fejét. – Na, gyere ide! – És kitárta felé a karját. – Ne rontsuk el! Szent a béke?

	Elza bólintott, és bebújt nővérének ölelésébe. Visszanyelte könnyeit.

	Kora délután kezdtek készülődni. 

	Elza fekete szövetnadrágot vett fel. Mintha kicsit bő lett volna rá. Fölé egy hímzett fekete blúzt és kardigán vett. Haját szabadon kibontva hagyta. Kimerült szeme alatt feketén görbültek a karikák.

	– Jó leszek így? – kérdezte Reginát.

	Regina bólintott.

	– Jó. Esetleg a hajaddal csinálhatnál valamit – kockáztatta meg.

	– Anya így szerette – sütötte le a szemét Elza.

	– Akkor így tökéletes – bólintott Regina, és már bánta korábbi kemény szavait.

	Elza pár perc alatt elkészült, így volt ideje figyelemmel kísérnie Regina öltözködését.

	Fekete, elegáns kosztümöt hozott magával, amit most precízen kivasalt. Elment lezuhanyozni, és hajat mosott. Sokáig szárította.

	A haját szigorú, de elegáns kontyba fogta össze hátul. Gyorsan sminkelt. Elza nem tudta megnevezni az eszközöket, de néhány ismerősnek tűnt neki Bori révén. Arca a szokottnál is fehérebb lett, arisztokratikus külsőt kölcsönözve neki, míg a bőre végül egy sima, érzelemmentes vászon lett. 

	A szempillák erős feketéje most nem vágyat ébresztett, ahogy lehunyta őket, inkább emlékeztette Elzát egy vár levont csapórácsára, ami kívül rekesztette az ellenséget. Regina Elza felé nyújtotta a szempillaspirált.

	– Biztos nem akarod? Vízálló – tette hozzá.

	Elza csak megrázta a fejét, de belül megborzongott. Amikor elkészült, Regina kis fekete alkalmi táskát vett elő. Megnézte magát a tükörben. Elégedett volt.

	Elza érezte, mennyire jelentéktelen és halvány is ő valójában a fenséges és tökéletes nővére mellett. Ez megnyugvással töltötte el. 

	– Indulhatunk? – kérdezte Elza.

	– Még egy pillanat! – Regina a bőröndjéhez lépett, és két tablettát vett elő. Egyiket Elzának nyújtotta. – Vedd be!

	– Mi ez? – kérdezte Elza és gyanakvóan nézett a tablettára, ami ott nyugodott nővére tenyerén.

	– Nyugtató. Könnyebb lesz átvészelni. – Regina bíztatóan nézett rá, és apró mozdulattal nyújtotta ismét Elza felé a tablettát.

	– Ez Anya temetése! Nem gondolod tán, hogy… – csattant fel Elza viszolyogva, aztán lenyelte az utolsó szavakat.

	Regina meghőkölt Elza hangjának élességén. Rábámult a tablettára, ahogy fehéren keresztbe feküdt tenyerének vonalain.

	– Igazad van. – Megrázta a fejét. – Nem is tudom, mire gondoltam.

	A tablettákat a kukába dobta, aztán kiléptek a lakásból.

	* * *

	A temetésről nem sok emléke maradt Elzának. Az emlékképek úgy darabolódtak fel benne, kusza halmazokba, mint ahogy az olvadó Duna jegén széthasadnak a jégtáblák.

	Az emlékek egy része érinthetetlen volt. Éles jégszilánkpengéjük éhesen itta volna teste melegét. Más emlékek olyanok voltak, mint a kézben megolvadó jég. Ha meg akarta őket ragadni, vízzé málltak szét. Így hát az emlékek lassan eltűntek, mint a folyó levében a tél jéglemezei.

	Volt egy lék is, belehasítva a Duna jegébe. Apró, de életveszélyes seb a Duna jégpáncélján. Sötét és halálos, benne egy másik világ ismeretlen dimenziója zubogott.

	Elza a lék széléhez járult, és követ vetett a mélységbe. A visszhang elérte Elza fülét, és úgy érezte, beleszédül maga is. 

	Aztán hallotta a jégtáblák koppanását, ahogy egymásnak ütődnek, és lassan befedik a léket. Elzát rettegéssel töltötte el, hogy valahol rá is vár egy lék, és nem tudta, mi vár rá a túloldalán. 

	Halakat is látott. Felúsztak hozzá, csüngő bajusszal. Szájuk mozgott, de a hangjukat nem hallotta. Némán formálták csuka ajkukat, és részvét csókolták.

	Elza nem sírt. Minden könny jéggé vált benne. A rianás benne hasadt.

	
Rózsaszín fák alatt

	A másnap délelőtt olyan volt, mint egy kiürített családi otthon. Nem egyszerűen üresség volt bennük. Ahogy beléptek lelkük lakrészébe, a téridő felhalmozta magát, és az évtizedek összetorlódtak. Egyszerre volt bennük minden emlék és minden emlék hiánya.

	Elzára mindez moccanthatatlan súlyként nehezedett, mégsem tudta agyonnyomni. Elza nagyon parányira zsugorodott össze, nem maradt benne semmi, ami ne ő lett volna, és tökéletes zártságában elpusztíthatatlan és érinthetetlen volt egyszerre.

	Regina is érezte a nyomást. Egyszerre mindenhonnan, mint a tengerbe merülő búvárok. De ő fel akart jönni a felszínre.

	– Na jó, én ezt nem bírom, gyere, elmegyünk valahová! – Már nyújtotta is kezét Elza felé, aki az emeletes ágyon hanyatt feküdt.

	Elza nehezen bontogatta ki magát.

	– Muszáj? – kérdezte álmatagon.

	– Persze, hogy muszáj. Megkergülök idebent. – Elkezdte húgát lehúzni az ágyról. Elza levonszolta magát, és kócosan, gyűrött ruhában már vette is a kabátját.

	– Így nem jöhetsz, Elza – nézett Regina kritikusan húgára.

	– De miért? – kérdezte Elza nyűgösen. 

	– Ahogy kint, úgy bent… – kezdett bele Regina.

	– Ahogy fent, úgy lent – fejezte be Elza. – Nem gondoltam volna, hogy egyszer hermetikus filozófiát fogsz nekem idézni.

	– Nem tudom, miről beszélsz már megint, de talán bele kellene nézned a tükörbe – bökött Regina a tükör felé.

	Elza hirtelen nem kapott levegőt, kezével a folyosó komódja felé kapott. 

	– Hogy… hogy mondtad? – kérdezte hebegve Elza.

	– Azt mondtam, hogy nézz bele a tükörbe. – Majd kisvártatva hozzátette. – Gyűrött vagy és kócos, így nem mehetsz az emberek közé.

	Elza vett egy nagy levegőt. Haját egy fából készült franciacsattal összefogta, és a nővéréhez lépett.

	– Most te vagy az én tükröm. – Egy gyenge mosollyal ajándékozta meg nővérét.

	Regina megforgatta szemét.

	– Gyere, te elveszett lélek, menjünk! De semmi filozófia; most komoly dolgokról akarok veled beszélni – szólt hátra Regina, ahogy kiléptek a lakás ajtaján. Elza elfelejtette ráfordítani a kulcsot a zárra.

	* * *

	Regina most más útvonalat javasolt.

	– Emberek közé kell menned, Elza – jelölte ki az első teendőt Regina.

	Így hát most nem a Duna-partra mentek, hanem a vároldalon, a macskaköves lépcsőn sétáltak. A szembejövő turisták szuszogva küzdötték magukat felfelé.

	– Tavasszal ez nagyon szép, amikor a vérszilvák rózsaszínbe borulnak – merengett el Elza, ahogy lefelé sétáltak. – De tudod, melyik a kedvencem? Ott lent van egy kisebb fa, fehér virágai vannak, és a koronája szinte tökéletes gömb alakot formál. A rózsaszín fák alatt meghúzódva olyan, mint egy ártatlan gyermek egy esküvőn. 

	– Aha – biccentett Regina. – Figyelj csak, arra gondoltam, hogy holnap már el kellene menned dolgozni.

	Elza lépése egy pillanatra megtorpant.

	– De hát még itt leszel! – ellenkezett Elza.

	– Tudom, és ez a lényeg. Már csak pár napig vagyok itt. Vissza kell zökkened. A hétköznapi ritmusba – érvelt Regina, és ahogy gesztikulált, a kezén lévő gyűrűk aranyíveket rajzoltak a levegőbe.

	– Inkább töltsük ezt a kevés időt együtt, utána majd dolgozom eleget – próbálkozott Elza.

	Közben a római szarkofágok mellett lefordultak a Hangya utcára a Kis-Duna felé.

	– Én is szeretnék több időt veled tölteni, de több érvem is van, ami miatt azt gondolom, hogy már holnap munkába kellene állnod. – Felmutatta a hüvelykujját. – Először is, ahogy mondtam, vissza kell zökkened. – Felmutatta a mutatóját is. – Másodszor: az első nap nem lesz könnyű, nyugodtabb lennék, ha látnám, hogy minden oké. Emlékszel anyára… – Felmutatta a következő ujját. – Harmadszor, reményeim szerint idén még hazajövök, és akkor is kell, hogy maradjon szabid.

	Elza meghajolt az érvek előtt.

	– Jól van, legyen, ahogy akarod – válaszolta.

	– Nem, nem! Nem azt akarom, hogy az legyen, amit én akarok – tiltakozott Regina. – Azt szeretném, ha te is így akarnád. 

	Elza elgondolkodott. Közben elsétáltak a platánfák alatt a Kossuth-híd felé.

	– Lehet, hogy igazad van. Csak sajnálnám az elvesztegetett időt. Nem lenne kedved bejönni velem a könyvtárba, egy kicsit szétnézni? – kérdezte Elza.

	– Ez egy jó ötlet – bólintott rá Regina. – Legalább megismerem a munkatársaidat. Ott voltak a temetésen?

	Felértek a Mária Valéria hídra. Elza lenézett. A folyó jégmentes volt, de a partján a múlt hét hidegének jégtáblái még dermedten lapultak.

	– Nem tudom. Igazából nem tudom, ki volt ott – rázta meg fejét Elza kicsit hitetlenkedve.

	Regina odalépett mellé, átölelte a vállát, aztán egy hirtelen ötlettől vezérelve egy barackot nyomott a fejére.

	– Hé, ez fájt! – kiáltott fel Elza félig felháborodva, félig nevetve.

	– Megérdemelted. – Nyújtotta ki rá nyelvét Regina. Aztán hirtelen előre mutatott a kezével. – Tudod, azt hiszem, innen a legszebb a város. Olyan, mintha nem is valóságos lenne. A Duna-part, a Vár, a Bazilika, a Szent Tamás-hegy, de még Bugac is. Egy csoda. Jó hely itt élni. – Majd egy pillanatnyi csönd után hozzátette. – És talán meghalni is.

	Aztán belekarolt húgába, és elindultak visszafelé.

	
Királylányok

	Elza zaklatottan aludt, és furcsa érzéssel ébredt másnap reggel. Mint amikor testnevelésórán túl sok felülést parancsolt Szmöre tanár úr, és utána egy hétig fájt a hasa. Eleinte élesen, minden mozdulatra, aztán csak tompán, de a fájdalom mégis állandó jelenlétként volt vele. 

	Most is így fájt a hasa, aprókat csipegetve figyelmének halrajából, mint egy gyáva ragadozó.

	Hogy Regina kedvére tegyen, Elza szokatlan alapossággal válogatta meg ruháit. Ragaszkodott a feketéhez, és Regina perlekedett vele emiatt. Végül kiegyeztek egy hosszú, fekete-szürke kockás bokáig érő szoknyában. Elza vastag pamutharisnyát vett alá, fekete csizmával. Felülre egy sötétszürke, testre simuló garbó került. Haját egyszerűen befonta, sminket nem engedett magára festeni.

	Regina elégedetlen volt, Elza a szoknya miatt fújt. 

	– A nő külseje páncél és fegyver. És most nem a férfiakról beszélek, hanem a világról. Te fehér zászlót lobogtatva akarsz csatába indulni – dohogott Regina.

	– Én nem megyek csatába. Az erdőben elosonok, beleolvadva a tájba – replikázott Elza.

	Regina megvonta a vállát.

	– Előbb-utóbb lesz egy csata, amit nem kerülhetsz el. – Regina egy utolsó simítással tökéletes összhangba rendezte külsejét, és elindultak a könyvtárba.

	A Bottyán hídon átkelve a Prímás-szigeten ott várt rájuk a könyvtár. Az épülettől alig húsz méterre már a Kis-Duna medre ívelt, partján a télire ideszokó vadkacsák pihentek. 

	A szocreál épület eredetileg lábakon állt volna, hogy az áradások ne érintsék, de a könyvállomány olyan gyorsan gyarapodott, hogy végül az alsó rész is beépült. Itt működött jelenleg a gyerekkönyvtár, felül pedig a felnőttkönyvtár. 

	Elza horgolt könyvtartójába kapaszkodva lépett be az épületbe, amiben most a Jónás könyve rejtőzött. Regina hátrébb húzódva követte.

	– Sziasztok! – mondta Elza halkan, és aprót intett szabad kezével. 

	Ágnes, Mária és Emma azonnal közrefogták. Ismét részvétüket nyilvánították, és Ágnes biztosította afelől, hogy nem kellett volna bejönnie még dolgozni. Valakinek a szájából elhangzott az a mondat is, hogy „Nagyon szép volt a temetés”. Nem tudta, mit kellene erre válaszolnia.

	– Ha nem gond, a nővérem is beugrott, ritkán jár haza, és kíváncsi volt rá, hol dolgozom – mutatott hátra Elza. Sokáig dolgozott ezen a mondaton idefelé jövet, és örült, hogy hiba nélkül tudta felmondani. 

	Regina elragadó, de mégis visszafogott mosollyal lépett elő, kezet nyújtva. Emmának megdicsérte a szoknyáját, Ágnest biztosította, hogy húga elmondása szerint remek főnök, Máriának megköszönte, hogy eljött a temetésre.

	Elza hátrébb lépve figyelte Reginát, hogy bűvöli el kollégáit. Tudta, kinek mit kell mondani, mi az a jelző, ami lefegyverez minden ellenállást. Egy barátságos mosoly, egy apró érintés, és máris mindenki a barátja akart lenni. Aztán a háta mögül elővarázsolt egy apró tálcát, rajta cukrászsütikkel. Szabadkozva kérte, hogy „ha nem sérti meg őket”, és hogy ez csupán „apróság”, és hogy „annyit tettek már így is Elzáért”. És kérte, hogy vigyázzanak továbbra is rá.

	Elza büszke volt rá, és elképedt, micsoda különleges tudás birtokában van. Úgy bánt az emberekkel, mint egy öreg halász a hálójával. Kevés mozdulattal fogta be őket, és a hálójában már az övéi voltak.

	Elza gyomrában engedett a feszültség. Odalépett ő is hozzájuk, és futó mozdulattal végigsimította nővére hátát. Regina játékosan kapta felé pillantását, és tovább halászott.

	Nyitás előtt pár perccel kapott észbe Ágnes.

	– Te jó ég, hogy elrepült az idő! Elza, Bori a héten könyvkiállításon van Pesten. Vállalod a gyerekkönyvtárat, vagy inkább maradnál itt? – fordult Elzához Ágnes.

	– A gyerekkönyvtár tökéletes lesz, köszönöm. Már megyek is. – Elza örült, hogy ma még nem kell Borival találkoznia. Szombat este óta nem beszélt vele, és ha a lányra gondolt, zavaros érzések kavarogtak benne. Márpedig a zavaros vizet úgy a legkönnyebb megtisztítani, ha békén hagyjuk – gondolta Elza, és levonult a gyerekkönyvtár magányába. 

	 

	Regina még váltott pár szót, aztán elköszönt a „hölgyektől”, és reményét fejezte ki, hogy még találkoznak.

	Mária utánasietett, és a lépcsőn érte utol.

	– Regina! – kiáltott utána, és ahogy az hátrafordult, Mária egy ideges mozdulattal simított végig haján. – Bocsánat, talán nem volna szabad, de… Megkérdezhetem, hogyan viseli Elza a történteket?

	Regina végignézett Mária egyszerű külsején, aztán belenézett zárkózott, de mégis reménykedő tekintetébe. Mintha egy pillanatra Elzát látta volna. Egy pillanatig töprengett a válaszon, aztán döntést hozott.

	– Nehezen viseli, és őszintén szólva, nem tudom, ezzel mennyire van ő maga tisztában. – Regina összekulcsolta maga előtt a kezét, a fentre tartogatott széles mosolya eltűnt.

	– Nagyon érzékeny teremtés, de nagyon különleges – erősítette meg Mária. 

	– Így van. Aggódom érte, hogyan fogja viselni, ha elmegyek, és egyedül marad – mondta Regina.

	– Amit lehet, én megteszek, vigyázni fogok rá, de… nehéz elnyerni a bizalmát – mondta Mária a gyerekkönyvtár felé nézve.

	– Igen… – Regina gondolt egyet. Elővett egy névjegykártyát. Nehezen kért ismeretlenül. – Ha úgy érzi… ha úgy látja… kérem, hívjon fel. 

	Mária átvette az arannyal futtatott névjegykártyát, amelynek vastag papírjába egy amerikai telefonszám mélyült bele, majd kezét egy rövid, megnyugtató pillanatra ráhelyezte Regina kezére.

	– Ne aggódjon, figyelni fogok rá – majd némi habozás után hozzátette. – Engem a könyvtár számán bármikor elérhet. – Majd választ sem várva felment a lépcsőn.

	* * *

	Regina lement a gyerekkönyvtárba.

	– Köszönöm – szólt Elza – a fentieket.

	– Jobban örültem volna, ha a többiekkel vagy már ma. – Bökött Regina felfelé, kissé szemrehányó hangon.

	Elza lesütötte a szemét. 

	– Tudom. Majd holnap – Regina kétkedő arcát látva hozzátette. – Ígérem.

	Megjöttek az első olvasók. Elza gyakran volt a gyerekkönyvtárban, amikor csúcsidőszak volt, így ismerte az itteni olvasókat is. 

	Mivel iskolaidő volt, délelőtt nem várt nagy forgalmat. Inkább kisgyermekes anyukák jöttek, akik beszaladtak néhány könyvért a kicsiknek. Gyerek csak elvétve akadt: többnyire betegségből lábadozók, akik leszaladtak a könyvtárba.

	– Jaj, annyira tetszett a gyerekeknek, amit ajánlottál. – Egy húszas éveinek végén járó szőke nő lobogtatott meg egy könyvet a kezében. – Tudnál most is ajánlani valamit? Iszonyat időrabló kitalálni, mit vigyek neki haza – mondta, és beletúrt szőke hajába. Vállán megrakott vászontáskák lógtak.

	Elza kedvesen rámosolygott.

	– A kicsinek is vinnél valamit, Anna? – kérdezte.

	– Pfú, emlékszel rá, ez durva. Aha, valamit neki is. – Bólogatott Anna, és nekitámaszkodott a pultnak.

	– Mindjárt jövök, egy perc. – Elza elrobogott. Gyorsan siklott a könyvespolcok útvesztőjében titkos Ariadné-fonalát gombolyítva. Hamar visszaért.

	– A Csoda és Kószát a nagyobbik imádni fogja, de idehoztam egy Finduszt is, szinte mindig telitalálat – sorolta Elza, és Anna bólogatott. – A kicsinek meg Az öreg néne őzikéje és A három nyúl – én a mai napig tudom fejből. Nyugodtan olvassátok el neki többször, annál jobban megszereti. 

	– Köszi, ez most életmentő volt, nyertél nekem vagy félórát. Komolyan, ezért fizetnék is. – Anna nem győzött hálálkodni.

	– Ugyan! – Legyintett Elza, és segített a könyveket beletenni egy vászontáskába.

	Újabb és újabb olvasók érkeztek. Volt, aki olyan könyvet kért, ami leköti a gyereket, és Elza már biztos kézzel nyúlt a Tesz-vesz városért. Egy apuka a természetet szerette volna megszerettetni ovis lányával, Elza pedig késlekedés nélkül hozta Marék Veronika Kippkoppját.

	Egy természetes színekbe öltözött anyuka hátihordozóval érkezett, benne a csöppség még egyéves sem volt. 

	– Szerinted már érdemes neki olvasni? – kérdezte bizonytalankodva.

	Regina nézte, ahogy az alig több mint húszéves húga a tapasztalt anyák bölcsességével szedi elő Weöres Sándor Bóbitáját.

	– Persze. Nézd, ezeknek a soroknak zenéje van, akár énekelheted is.

	Regina legnagyobb megdöbbenésére Elza énekelni kezdett: „Bóbita, Bóbita táncol”. Magas, vékony hangja tisztán csengett, a baba Elza felé fordult, és hatalmas szemeivel ránézett. Regina nem tudta visszaidézni, hogy valaha is hallotta volna húga énekhangját. Szeme úgy kerekedett Elzára, mint a babáé.

	Aztán Elza, mintha a varázslat szappanbuborékja elpattant volna, hirtelen abbahagyta az éneket, először elpirult, aztán ugyanilyen gyorsan kifutott arcából a vér.

	– A fenti könyvtárban kölcsönözhető Halász Judit-CD is – tette hozzá még, aztán váratlanul elfordult, és leguggolt a pult alá. – Bocsánat, leesett a… – Sokáig matatott a pult alatt, majd felemelkedett, és precíz mozdulatokkal kiadta a könyveket.

	Egy kislány robbant be a könyvtárba, szőke hajának copfjaiba piros szalagot kötöttek, hátán apró hátizsák.

	– Szia, Elza néni! Ágnes nagyi küldött, hogy vigyázz rám, mert anyának el kellett mennie orvoshoz, és nagyinál meg valami bácsik vannak – hadarta el egyszuszra. 

	– Szia, Hanga! Ülj le egy kicsit oda a babzsákokhoz, mindjárt megyek, csak most kicsit sok az olvasó.

	– Áá… nem gond, elvagyok egyedül is – rántotta meg a vállát a kislány, és nekifutásból beleugrott az egyik babzsákfotelbe. Az megcsúszott, és a kislány egy kicsit beleütötte a fejét a falba. Sírásra görbült a szája. 

	Elza épp eltűnt a polcok mögött, így Regina odalépett a kislányhoz. 

	– Szia, nem ütötted meg magad? – kérdezte.

	A kislány erősen megdörzsölte a fejét.

	– Á, nem komoly. Nézd, mennyi sebem van! – Felhúzta a pulóvere ujját, könyökén nagy heg éktelenkedett, és már ráncigálta a nadrágját is, hogy a térdén lévő sebeket is megmutassa. Regina rámosolygott.

	– Hagyd csak, én elhiszem.

	A kislány hirtelen váltással szakértő szemmel mérte végig Reginát.

	– Játszhatnál te is velem. – Majd bizalmasan Regina füléhez hajolt. – Te szebb vagy, mint Elza néni.

	Regina maga is meglepődött, hogy egyszerre melegség lepte el, és elpirult.

	– Dehogyis, Elza néni sokkal szebb! –  szabadkozott Regina, és a fejét rázta.

	– Ez nem igaz! – Hanga aprót toppantott, és keresztbe fonta maga előtt a karját. – Te olyan vagy, mint egy hercegnő!

	– Igen? És melyik hercegnőre hasonlítok? – kérdezte Regina kíváncsian a kislányt. 

	Hanga eltöprengett, és színpadias mozdulattal összezárta ökleit, és nekinyomta őket homlokának. Majd az arca felderült.

	– Úgy nézel ki, mint Elza! – kiáltott fel.

	– Mint Elza néni?! – kérdezte csodálkozva Regina, és a húga felé mutatott.

	– Neeem. Mint Elza, a Jégvarázsból. Olyan fenséges vagy! Tudsz havat varázsolni? Az jó lenne, mert akkor csinálhatnánk egy Olafot! – lelkesedett be Hanga.

	Regina ajka egy pillanatra nyitva maradt. Nem tudta már pontosan felidézni a mesét, de a jéghercegnő hűvössége megborzongatta. 

	– Várj csak, hiszen nekem nem is olyan fehér a hajam! – próbált tiltakozni.

	– Majd lesz, ezen ne aggódj – legyintett a kislány. – Nagyinak is tiszta fehér már, csak ne vágasd majd le – adta ki az utasításokat Hanga.

	Regina még mindig csak a fejét rázta kicsit hitetlenkedve. Jégvarázs. Aztán a szó valahogy megkarcolta.

	– És Elza néni? Ő melyik hercegnő? – mutatott a húga felé.

	A kislány egy percig sem habozott.

	– Ő Nádszál kisasszony – vágta rá magabiztosan.

	– Világszép Nádszál kisasszony? – vonta fel a szemöldökét Regina.

	– Igen, anya tegnap olvasta, csak még nem értünk a végére – Hanga belelkesült. – A Fekete-tengeren lakik, egy sötét szigeten, és egy nádszálban rejtőzködik.

	– Akkor mégiscsak szebb, mint én, ha ő Világszép – mutatott rá Regina.

	De a kislány megrázta a fejét.

	– Nem. Te hercegnő vagy, de Elza néni még csak Nádszál kisasszony. – A kislány rámutatott Elzára, ahogy pipiskedve felnyúlt egy könyvért. 

	– És mikor lesz Világszép? – kérdezte Regina.

	– Ha kiszabadul a nádból. De az nagyon veszélyes! – Hanga szeme kikerekedett, és tenyerét az arcocskájához csapta. – A szigeten most nagy a sötétség, és ha rosszkor szabadul ki, meghal. Anya idáig olvasta. De most már játszunk inkább valamit!

	Regina merően nézett Elza felé, aki gyászruhájában tényleg úgy hajladozott a polcok között a könyvekért nyúlva, mint egy szélben hajlongó nádszál. Hanga nyafogó hangja szakította ki a bámulásból.

	– Naaa, játszunk már valamit! – És Hanga Regina ruhaujját húzogatta.

	– Jól van, mit szeretnél játszani? – kérdezte Regina rávillantva mosolyát.

	A kislány, mintha csak erre várt volna, lenyúlt rózsaszín hátizsákjáért, és egy nagy műanyag dobozt vett elő.

	– Hát ebben mi van? – kérdezte Regina, kíváncsian felvonva a szemöldökét.

	– Gyöngyök! – kiáltott fel Hanga, és diadalmasan felnyitotta a dobozt, amiben százszámra tolongtak a mindenféle gyöngyszemek, a legapróbb fűzőgyöngytől kezdve a nagy, csillogó darabokig. – Te szoktál gyöngyöt fűzni? – kérdezte Reginát.

	Regina nem hallotta a kérdést. Valami mély veszteségérzet cikázott át rajta, amit nem tudott megragadni – mint mikor az elszakadó gyöngysor után kap az ember, mindhiába. Hanga újra megkérdezte a gyerekek makacsságával.

	– Na… szoktál gyöngyöt fűzni?

	Regina rábámult a kislányra.

	– …nem tudom. – Majd tenyerét belemerítette a gyöngyösdobozba. Az apró gyöngyszemek hűvösen bekúsztak tenyere alá, és bebújtak ujjai közé, végül megmászták ujjperceit, és teljesen elborították kezét.

	– Ezt imádom én is – nevetett rá Hanga.

	Regina végül kihúzta a kezét. Az apró szemek némelyike rátapadt tenyerére, aztán pattogva gurult szerteszét. Hanga kapkodva szaladt utánuk, majd csípőre tett kézzel megállt Regina előtt.

	– Vigyázz a gyöngyeimre! – És apró mutatóujjával megfedte Reginát.

	– Vigyázni fogok – ígérte meg. – Na és mit csináljunk? Karperec? Nyaklánc? – kérdezte Regina.

	– Az öledbe ülhetek? – kérdezte váratlanul Hanga, tekintetét Regináéra vetve.

	Regina lélegzete egy pillanatra kihagyott. Vajon ült már gyerek az ölemben? Próbált visszaemlékezni. Talán még Elza, amikor kicsi volt. A gondolattól valami a belsejében egészen apróra húzta össze magát, és egy töredékmásodpercre hányinger tört rá. Hanga még mindig várakozóan nézett rá, de törhetetlen magabiztosságának felszínén apró repedések futottak szét.

	Regina észbe kapott, és kapkodva válaszolt:

	– Persze, gyere – mondta, és felültette térdére a kislányt. Aztán mintegy magának hozzátette: – Megtisztelsz vele. 

	Hanga kényelmesen befészkelte magát Regina ölébe. A rendhagyó intimitás hatására Regina megborzongott, és mély, megfoghatatlan hálát érzett. Hanga azonban nem hagyott időt neki a tűnődésre.

	– Én mutatom, melyik gyöngy legyen, te fűzöd őket – utasította őt a kislány.

	– Értettem – kacagott fel Regina feloldódva bódultságából. 

	– Az első gyöngyöt te választhatod – jelentette ki Hanga nagylelkűen.

	– Igazán kedves vagy – mondta Regina, és tovább nevetett most már inkább magában, nehogy megbántsa a kislányt.

	Aztán a gyöngyösdobozba túrt, és sokáig keresgélt. Végül egy karcsú, csillogó, mélyzöld gyöngyszemet választott ki, és felfűzte elsőként a fonálra.

	Hanga elégedett volt a választással. Utána a kislány válogatott, és Regina fűzött. Időnként meggyűlt a baja az apró fűzőgyönggyel és az ölében mocorgó kislánnyal.

	A fonal felénél a kislány egy nagy, rubinszínű gyöngyöt választott ki.

	– Ez vagyok én – közölte, majd megkérdezte Reginától. – Te melyik gyöngy vagy? 

	Regina belebámult a gyöngyök sokaságába, de a kislány megelőzte.

	– Válaszd azt! Azt a világoskéket, az olyan Elza hercegnős! – kiáltott fel a kislány, és egy akvamarinkék gyöngyre mutatott.

	Reginának tetszett a világoskék finoman hűvös színe, így felfűzte magát a kislány mellé. 

	Lassan haladtak, és Hanga fokozatosan elvesztette az érdeklődését a gyöngyfűzés iránt.

	– Mikor jön már anya? – nyűgösködött, és pillái egyre lassabban mozogtak.

	– Biztos mindjárt jön. – Regina végigsimított a lány haján, és gyors mozdulatokkal fűzte tovább a gyöngyöket. Hanga az idő múlásával elpilledt az ölében.

	Elza még mindig nem szabadult az olvasóktól, de egy szabad pillanatában odakapta pillantását.  Ott ült Regina elegánsan, gyöngyöt fűzve. Kapkodó mozdulatokkal igyekezett befejezni művét, mintha eddigi karrierje múlna rajta. A kislány az ölében, feje már kissé oldalra billent, szája enyhén tátva.

	Regina elkapta Elza tekintetét. Egy pillanatig nem reagált, aztán megforgatta szemét, és elvigyorodott, de keze továbbra is gyorsan járt. Az utolsó szemeket fűzte már.

	Ekkor egy fiatalabb nő lépett a könyvtárba. Leengedett szőkésbarna hajába már belekócolt a délelőtt. Látszott rajta, hogy igyekezett csinosan öltözni, legalábbis kisvárosi mércével, de a kapkodás kompromisszumokat követelt. Karcsú volt, de szemernyi túlsúlyát már talán megszólták volna a rossz nyelvek. Egy gyors mozdulattal füle mögé söpörte haját, és kutató tekintete végigszaladt a könyvtár polcai között. Meglátta Elzát.

	– Szia, Elza! Anya azt mondta, Hanga lejött hozzád. – Miközben beszélt, tekintete tovább kutatott.

	– Szia, Veroni! Igen, lejött. Ott van! – Majd a játszósarok felé mutatott. – Azt hiszem, elaludt.

	Veroni odakapta tekintetét, és meglátta lányát Regina ölében. Egy pillanatra aggodalom és feszültség futotta el ráncait. Elza meglátta a nő vonásainak változását, és gyorsan folytatta.

	– Ő Regina, a nővérem – magyarázta – Egész idő alatt vigyázott rá.

	Veroni arca felengedett: hála és fáradtság áradt szét rajta egyszerre. 

	– Nagyon köszi, gondolni sem mertem, hogy ilyen sokáig elhúzódik az orvos. – Majd elindult Hangáék felé.

	Reginának intett, és ajkai egy jól artikulált köszönömöt formáztak. Majd leguggolt a kislány elé, és gyengéden megsimogatta arcát.

	– Gyöngyöm, itt vagyok! – mosolygott rá, és a karját nyújtotta felé.

	A kislány lassan nyitotta ki szemét, és kellett pár pislantás, mire felismerte, hol van.

	– Anya! – És már ugrott is ki Regina öléből anyja karjaiba. Regina testén hideg folt maradt a kislány távoztával.

	Veroni felemelkedett, aztán felvette a még nyűgős Hangát. Ekkor nézett rá Reginára alaposabban, és kezét nyújtotta felé, de a mozdulata megszakadt.

	– Regina?! Szalóki Regina?! – szakadt ki belőle.

	– Veronika? Balogh Veroni! Hát ezt nem hiszem el! – Regina teli szájjal mosolygott.

	– Úristen! Hány éve már? Meg sem ismertelek elsőre! – A két nő összehajolt, és megölelték egymást, köztük a kislány elégedetlenül mocorgott.

	– Köszi, hogy vigyáztál Hangára. Ez hihetetlen, hogy pont te. – Aztán az arca megváltozott. – Hallottam, mi történt anyukáddal, fogadd őszinte részvétem. – És szabad kezével Regina kezéért nyúlt.

	– Anya, mikor megyünk már? Éhes vagyok! – szólt közbe Hanga.

	– Figyelj, rohannom kell, a nagyobbat még össze kell szednem. De találkozzunk már! Meddig vagy itt? – És már nyúlt is Hanga táskájáért.

	– Még pár napot – válaszolta Regina még mindig mosolyogva.

	– Szuper! Tudom, nem a legalkalmasabb az időzítés, de gyere el hozzánk. Szólok még a többieknek, hátha valaki el tud jönni, aztán elmeséled, mi van veled – hadarta Veroni, miközben Hanga már ívbe hajolva hisztizett a kezében. – Nyugi már, Hanga – szólt a kislányra. 

	Regina egy pillanatig habozott, de a türelmetlen kislányt látva végül gyorsan elfogadta a meghívást.

	– Köszönöm. Jó lesz újra találkozni – mondta Regina melegen mosolyogva.

	– Meghiszem azt! Itt a számom, csörgess meg, aztán felhívlak a részletekkel. – Veroni már félig indult, majd visszafordult. – De jó, hogy összefutottunk! És köszi még egyszer, hogy vigyáztál Hangára.

	Reginának ekkor eszébe jutott a nyaklánc.

	– Hanga, a nyakláncod – nyújtotta a kislány felé.

	A kislány egy percig habozott a csillogó gyöngyök láttán.

	– Legyen a tiéd, Elza. – Aztán anyja vállára hajtott a fejét.

	Regina kinyújtott kezében megrezzent a neki ajándékozott gyöngysor. Ujjai megpergették a két középső gyöngyöt. Az egymásnak támaszkodó rubint és akvamarint. 

	Veroni már kifelé ment, amikor a kislánynak odasúgta. 

	– Ő nem Elza néni, hanem Regina néni.

	De Hanga megrázta a fejét.

	– Nem. Ő Elza hercegnő – jelentette ki Hanga.

	Veroni egy pillanatra elbizonytalanodott, aztán visszanézett Reginára.

	– Igazad van, Hanga, tényleg ő Elza hercegnő. – Kiléptek a könyvtár ajtaján.

	
Veronika kendője

	Reginába nyughatatlanság költözött. Az erei folyóhálózatán terjedt szét, és eljutott minden idegszálába. Csendesen áramlott benne, mint apály idején a lassú folyók, mégis benne volt minden percében, mint mederben a víz. Nem tudta meghatározni az okát. Talán a meghívás, talán Veroni látványa és a régi emlékek, vagy a hazaút. És persze ott volt Elza is. Furcsa módon eszébe jutott a gyöngyfűzés is Hangával, de azt sem értette, hogy ez hogyan merülhetett fel benne nyugtalanságának forrásaként, így elhessegette a gondolatot. De az emlék mégis mindig búvópatakként tért vissza elméjébe újra és újra.

	Elszaladt inkább ajándékot venni Veroniéknak, de hamar végzett, aztán mivel Elza dolgozott, Regina a lakásban keringett. Nem szokott a várakozáshoz. Amióta hazajött, meglassult az idő, és a tétlenség hézagaiban mindegyre önmagába botlott. Nehezen viselte ügyetlenségét, és rendre megsebezte magát.

	Bement Elza szobájába, és kezei automatikusan pörgették a szanaszét hagyott papírlapokat. De nem akart kutatni húga dolgai között, így inkább kiment a szobából. Ott volt a szülei szobája. „Anyáé” – pontosított. Aztán rájött, hogy a szobának már nincs többé tulajdonosa. Akkor hogy nevezze ezt a szobát? A halott szülei szobája? Megborzongott.

	Óvatosan belökte az ajtót. A zsanérokat rég olajozták, így hangosan megnyikordultak. A huzatra porcicák szaladtak a küszöbhöz. Régóta nem lépett be ide már senki. Tizenhárom napja – pontosított. A padlóra vékony porréteget szitált az ablakon beszűrődő napfény. Regina elképzelte, ahogy belép, és lépései nyomán felszakad a portakaró. Hezitált, aztán a kilincsért nyúlt, és visszahúzta az ajtót.

	Visszament a nappaliba, újra ránézett a telefonjára. Nem volt hívás. Leült a kanapéra. Mellette egy kis éjjeliszekrényen még ott voltak anyja dolgai. Egy keresztrejtvény, amihez talán sose nyúltak. Egy félbehagyott, ügyetlen kötés. Egy könyv. Szabó Magda: Abigél. Regina biztos volt benne, hogy anyja már néhányszor elolvasta. A könyvben apró, tépett cetlik jelölték a fontos helyeket. 

	Regina kinyitotta az egyiknél, ahol grafitceruzával az egyik sor mellé halvány vonalat húztak. Elza biztos helytelenítené – gondolta Regina, és picit elmosolyodott. Régen anyja sem csinált volna ilyet. Vajon mi változott benne? – tette fel a kérdést, de a választ elnyelte az a tizenvalahány év. A mosoly eltűnt az arcáról. 

	Elolvasta a bejelölt sort. „…azon tűnődött, milyen furcsán és váratlanul…” Ahogy olvasta, Regina kezében megrezzent a könyv, aztán becsukta. Ült egy darabig némán, majd újra kinyitotta a könyvet, és végiglapozta, keresve benne anyja jelöléseit. Egy helyen valami apró dolog megnedvesítette az egyik jelölést, és a papírlapon apró hullám keletkezett. Regina egy gyors mozdulattal letörölte, elmaszatolva a grafit szürke csíkját.

	Végül visszarakta a könyvet a helyére. Ügyelt rá, hogy ugyanúgy álljon, mint előtte. Még volt alatta egy könyv. Regina kiemelte. Egy fekete bőrkötéses Biblia, kissé kopott már. Regina meglepődve vette kezébe, és mielőtt kinyitotta volna, megforgatta kezében. A Biblia újabb kiadású volt, ez látszott rajta, de a csücskein itt-ott már kopott az él. Regina nem emlékezett, hogy anyja hívő lett volna. De sok év telt el, és sok mindenről lemaradt. Vajon mi változott anyjában? Talán az anyja, aki most elment, nem az volt, akit ő itt hagyott. 

	Már nem fogja megtudni, mi változott, ahogy azt sem, hogy mi változhatott volna kettejük között. Ahogy ez a gondolat végigfutott rajta, letette a Bibliát a dohányzóasztalra. Elővette a táskájából a kis kozmetikai tükröt, felpattintotta, majd a szájfényt is kivette, és bekente ajkait. Újra megnézte magát a tükörben, visszapattintotta fedelét, és visszatette a táskába. 

	A Biblia még mindig ott feküdt az asztalon. Hirtelen mozdulattal érte nyúlt. Gyöngyszínűre festett körmei szép kontrasztot alkottak a Biblia fekete hátterével.

	Egyetlen könyvjelző volt benne, ami nemcsak az oldalt, de a helyet is jelölte. Regina egy apró sóhajtást követően kinyitotta. Máté 13,45-46.

	„A GYÖNGY. A mennyek országa hasonlít a kereskedőhöz is, aki igazgyöngyöt keresett. Amikor egy nagyon értékeset talált, fogta magát, eladta mindenét, amije csak volt és megvette.”

	Regina összecsapta a Bibliát. Felállt. A telefonját a táskájába dobta, felkapta kabátját és a cipőjét, és lerobogott a lépcsőházban. Kilépett a kapun, és felnézett. A domboldalról a Szent Tamás-hegyi kálvária nézett vissza rá. Lassan elindult felfelé.

	Ahogy lépdelt a lépcsősoron, kifulladt egy kicsit. Talán a nagykabát terhe ült rá a vállára. Szégyellte volna, ha nem tud egy szuszra feljutni, de a negyedik stációnál hirtelen légszomj kapta el, és meg kellett támaszkodnia. 

	Aztán gyorsan összeszedte magát, és feljutott. Nem voltak turisták. A fehér kápolnaépület egyedül állt a hegytetőn. 

	Regina homloka kissé megizzadt, így egy kis kendőt vett elő, és épp meg akarta törölni a homlokát, amikor megcsörrent a telefonja. Veronika hívta. 

	Regina gyorsan felkapta a telefont, és megbeszélték, hogy másnap a kora esti órákban átmegy hozzájuk. Veroni mesélni kezdte, hogy írt többeknek is, de hát hétköznap van, és a rövid határidő miatt, nem tudni, ki tud majd eljönni. Épp a neveket akarta sorolni, amikor a háttérben gyereksírás és veszekedés hangja szűrődött ki, így Veroni gyorsan elköszönt, „Várlak!” felkiáltással, aztán letette a telefont.

	A padokat megsütötte a nap, így Regina leült. Előtte a város látképe a Bazilikával, a Várral és a régi iskolával. Kicsit messzebb a Sziget látszott, és a Duna, ahogy bekeretezte a várost. Mögötte a Vaskapu nyújtott védelmet. Reginának eszébe jutott, hogy mindezt milyen szűknek érezte régen, most pedig befoghatatlannak.

	Veronika hívása új erőt adott neki. Felállt, lement a kálváriáról, és készülődni kezdett.

	* * *

	Elza közben hazaért. Szombaton csak délelőtt dolgozott. A konyhában volt, amikor Regina megérkezett, épp csak kikukkantott.

	– Szia! Hazaértél? – Aztán visszalépett. – Bocs, csak kavarnom kell ezt a vackot. – Ahogy kimondta a szavakat, furcsa déjà vu-je támadt, és megállt a kezében a fakanál. 

	– Főzöl? Nem kellett volna. Rendeltem volna valamit – mondta Regina. Arcán még ott piroslott a séta heve.

	– Holnap elmész. Onnantól nem lesz rendelés. Vissza kell jönnöm a gyakorlatba – rántotta meg a vállát Elza, de nem nézett fel, hanem a fazékban bugyogó víz buborékjait figyelte. 

	Regina örült, hogy Elza a jövőbe tekint, bár a válasz hallatán valami apró kényelmetlenséget is érzett.

	– Nem is tudtam, hogy gyakorlatod van benne. Azt hittem, ezt Anya csinálta – kockáztatta meg az anyára vonatkozó mondatot Regina.

	Elza egy pillanatig habozott a válasszal, de Regina még mindig várt a magyarázatára. Megfűszerezze a válaszát egy édes hazugsággal, vagy Regina véresen szereti?

	– Még régebben. – Ennyit mondott, de Regina nem akarta érteni, így hozzáfűzte: – …amikor Anya… tudod. – Aztán tett egy furcsa kézmozdulatot az ujjaival. Haragudott nővérére. Minek kellett felhoznia?

	Beletelt egy töredékmásodpercbe, míg Regina összerakta a mondatok értelmét. Ajkai kissé tátva maradtak, szeme megüvegesedett. Aztán egy gyors pislantás után megnyalta kicserepesedett ajkait.

	 –  …én sajnálom, Elza. Ha visszacsinálhatnám… – Nehezen találta a szavakat. 

	– Hagyjuk, Regina! – Elza hangja akarata ellenére kicsit élesebb volt. Azonnal megbánta. Utálta, hogy az elmúlt hetekben olyan hirtelenné vált. Felnézett nővérére. – Tényleg, Regina, nem gond. Akkor talán nehéz volt, de most mégis… hálás vagyok azért az időszakért is. 

	 

	Regina nem válaszolt, csak bólintott, és eltűnt a folyosón. Bement a fürdőszobába, és legszívesebben beleordított volna a tükörben az arcmásába. Aztán inkább nyelt egy nagyot, megkeményítette magát, és szembenézett önmagával. Akármilyen messze mész, úgyis utolér, igaz Regina? – motyogta félhangosan. 

	Aztán leköpte a tükröt. Furcsa elégedettség töltötte el, ahogy a saját maga által megalázott sminkes önmagára nézett. Közelebb hajolt a tükörhez, és kemény szavakat suttogott torz másának. Visszacsinálni már nem tudom. De rohadjak meg, ha ezúttal nem csinálom jobban. Aztán még hosszú pillanatokig farkasszemet nézett önmagával. Végül ruhaujjával megtörölte a tükröt. 

	
Csillagképek

	Elza a nappaliban ült, a Dorian Gray volt a kezében, de igazából nem olvasta. Azt nézte, hogy készülődik a nővére. Regina szokott magabiztosságába mintha némi bizonytalanság vegyült volna. Kimeríthetetlen bőröndjéből több ruhát is felvett, és elégedetlenül cserélte őket vissza.

	– A francba, hogy nincs egy normális ruhám – csattant fel. 

	Aztán bevonult a fürdőszobába, lezuhanyozott, hajat mosott, és Elza számára rejtélyes okokból legalább egy órát töltött a fürdőben. 

	Aztán kijött, és Elza még sosem látta ilyen tökéletesnek a nővérét. A haja egyenes vízesésként omlott a vállára, az arcáról pedig egy magazinfotó jutott Elza eszébe. 

	– Gyönyörű vagy – mondta neki Elza őszinte csodálattal. – Te leszel a legszebb ma este Esztergomban – tette még hozzá mosolyogva.

	Regina vágott egy furcsa fintort. Elza nem tudta megfejteni a jelentését. Aztán nővére öltözködni kezdett – úgy tűnik, végül döntésre jutott, és egy elegáns szettre esett a választása. 

	Végül elkészült.

	– Oké, akkor még az ékszerek. – És belenyúlt egy puha apró zsákba. Mert Regina még ezzel is készült. 

	Aztán ahogy belenyúlt a zsákba, hozzásimult valami bizsergető, amit nem tudott hová tenni a többi ékszer között. Kiemelte. A Hangával fűzött gyöngysort emelte ki. Elfeledkezett róla, hogy berakta az ékszeres zsákjába. Ujjai végigfutottak a gyöngyökön, és megállt a két középsőn. Az akvamarin hidege szinte beleütött kezébe, mellette a rubinvörös melegítette. Végignézett magán, aztán váratlanul felcsattant.

	– De egy marha vagyok én! De egy marha! – Majd Elza kérdő tekintetét figyelmen kívül hagyva újra bevonult a fürdőbe. 

	Elza újabb vízcsobogást hallott és néha dühös szavakat. Aztán megint a hajszárító zúgását.

	Most tíz perc sem telt el, és Regina újra kivonult a fürdőből, haja egyszerű lófarokba fogva, smink nélkül. Nyakában Hanga gyöngyfüzére.

	Elza már éppen szólni akart, amikor Regina megakasztotta. 

	– Ne mondj semmit! Megnézném a ruháidat. – És már el is tűnt Elza szobájában.

	Hamar kijött. Egy szűk, fekete csípőfarmer volt rajta és Elza csipkés, magas nyakú blúza. 

	– Na, mondj már valamit! – nézett Elzára Regina. 

	– Csak azt akartam mondani, hogy most még szebb vagy – mondta neki Elza. Tekintetét épp csak fel merte emelni a könyvből.

	Regina rámosolygott.

	– Én is azt hiszem – Ujjai a gyöngyfüzéren babráltak.

	Már indult kifelé Regina, amikor visszafordult.

	– Nem gond, hogy elmegyek? Elleszel egyedül? – kérdezte.

	Elza felnézett a könyvéből, és csak ennyit mondott. 

	– Érezd jól magad! – Aztán tekintete visszasüllyedt a könyvbe. 

	Regina bizonytalan érzésekkel indult el. 

	* * *

	Veroniék nem messze, a Szenttamáson laktak. A kacskaringós utcák és a parkolás miatt Regina végül úgy döntött, hogy gyalog sétál át hozzájuk. Kicsit korán indult, és nem akart idő előtt odaérni, így egy kis kerülőt tett, és ismét felkapaszkodott a Szent Tamás-kálvárián a kápolnához. Egy pillanatra megállt. A nap épp a horizont alá bukott, és lilás fénybe öltöztette a várost és a felette kúszó téli felhőket is. 

	De Regina most inkább befelé figyelt, és folytatta útját a Lépcső utca felé. Próbálta sorra venni, vajon ki lesz ott, ki kíváncsi rá. Persze tudta, hogy ilyen hirtelenséggel jó, ha egy-két ember el tud jönni majd, de mégis izgatott volt. Nem igazán értette az okát. Odakinn mindennaposak voltak a meetingek, tárgyalások, mégis hűvös magabiztossággal készült mindegyikre. Itt meg pár régi osztálytárs miatt órákat készülődött, és szinte a gyomra is összeszűkült. Talán mégis ostoba ötlet volt a sminket elhagyni, meg ez a gyöngynyaklánc is! Benyúlt a kabát alá, és a füzért a magas nyakú ing alá rejtette. Felpattintotta a kozmetikai tükrét, és elégedetlen arccal nézett bele. Most már mindegy. 

	Végre odaért. Egy keskeny ház volt, emelettel, részben felújítva, de még lett volna teendő rajta. Ellenőrizte a házszámot, becsöngetett, aztán várt. Kiabálást, aztán ajtócsapódást hallott a házból. 

	Egy magas, jóképű srác nyitott neki ajtót, vele egykorú. Meleg tekintete nem futott végig Reginán, hanem egyenesen az arcába nézett. Reginának ismerős volt, de hirtelen nem tudta az arcot névhez kötni.

	– Helló, Regina, már vártunk. – A srác rámosolygott, aztán hozzátette: – Már vagy tíz éve. – Most már nemcsak a szája mosolygott, hanem tekintetébe is vidámság költözött. – Nem ismersz meg, ugye?

	Regina pörgette magában az arcokat. Ez a mosoly, a hang, a tekintet…

	– Te jó ég! Dinnyés Zoli? – Most már ő is mosolygott, kicsit el is pirult. Most bánta igazán, hogy lemosta a sminket.

	Dinnyés Zolival félig-meddig összejöttek, mielőtt Regina elment volna Amerikába. Már akkor is jóképű srác volt, de az idő éleket metszett arcába, és ettől némi keménység is rárakódott vonásaira. Talán felszedett pár kilót, aztán, ahogy Regina jobban megnézte, kijavította magát. Pár kiló izmot. A haja talán hosszabb volt az ideálisnál, ugyanakkor rendezetlen kócossága egy plusz sármot kölcsönzött neki. De a meleg tekintete semmit nem változott. Hogy nem ismertem meg azonnal! – korholta magát Regina.

	– Hát, azért kicsit megbántva érzem magam, hogy nem ismertél meg – mondta Zoli. – Én gond nélkül felismertelek. 

	– Hé, neked könnyű dolgod volt! – tiltakozott Regina, felháborodást színlelve.

	– Én enélkül is megismertelek volna. Nem sokat változtál. – Zoli szeme még mindig mosolygott.

	Reginát felmelegítette ez a tekintet és a szavak is. Hirtelen megrohanták az emlékei. Amikor a Duna-parton sétáltak Zolival. A tánc a szalagavatón. A csók a ballagási bulin. Az emlék megbizsergette ajkait, és az orrában szinte érezte a fiú arcszeszének illatát, ennyi év után is. Milyen különös! – gondolta. És most Zoli eljött ennyi év után, hogy láthassa! Zavarba jött, és ismét megbánta, hogy nem öltözött fel jobban, és aggódott, hogy az utcalámpák fénye ráncokat rajzol az arcára. Ideges mozdulattal hátrasöpörte haját a válláról. Nyakának karcsú íve kirajzolódott az esti fényekben.

	– Megtisztelő, hogy ennyi év után kíváncsi voltál rám – szólalt meg végül Regina.

	– Ja, nem. Mármint kíváncsi vagyok rád, persze, de én itt lakom. – Majd hátramutatott a házra. – Veroni a feleségem. Nem tudtad?

	Regina hirtelen úgy érezte kifut lába alól a talaj, és a macskakövek gúnyosan nyávognak alatta. De egy marha vagy te, Regina, már megint! – futott át rajta. 

	– Nem, nem tudtam – válaszolt kissé idegesen nevetve, és a fejét is megrázta. 

	– Azért majd igyekszem én is beszállni a beszélgetésbe, de ma teljes körű bébiszitterkedést vállaltam, hogy tudjatok Veronival beszélgetni. 

	– Ez igazán rendes tőled. – Regina nyelt egyet. 

	– Na, gyere be, Veroni már nagyon vár! – mondta Zoli, és betessékelte Reginát az ajtón.

	Végül Zoli előrement, hogy mutassa az utat, és Regina örült, hogy jut pár másodperc, amíg rendezheti gondolatait és vonásait. Szánalmasnak érezte magát. Úgy viselkedett, mint egy tinilány, és csak remélni tudta, hogy Zoli férfiszeme vak volt minderre. Aztán ahogy próbálta szétszálazni érzéseit, az undor is felfénylett előtte. Undor önmaga iránt. Ráhajtottam a gyerekkori barátnőm férjére. Persze az agya egy része tudta, hogy részben ártatlan, de akkor is. Ennek nem itt van a helye, és nem most. És Henry is. Legszívesebben visszafordult volna ott helyben. Aztán érzelmei gombolyagában ott volt egy vékony, halvány szál is, amit kézbe fogott, és megvizsgált. Megalázás? Vajon szándékos volt mindez Veroni részéről? Nem igazán hitte, hiszen a gyerekek kora alapján már jó régen együtt lehettek. Egyelőre ezt a szálat félrerakta. És még volt ott valami, ahogy kézbe vette ezt a szálat, szinte megsütötte. Mi is volt ez? A kudarc? Egy újabb kihagyott lehetőség, ami visszahozhatatlan? Mint a beszélgetés anyjával? Mindez a sok érzés ott tekergett benne kuszán és feldolgozatlanul, amikor az udvaron keresztül beléptek a konyhába. 

	Veroni kezében gyerekjátékok voltak, és épp lehajolt az utolsó darabért, ami a konyha világosbarna csempéjén pihent. Ahogy meghallotta az ajtónyitást, felemelkedett. A hajlongástól vér tolult az arcába. Felkontyolt hajából itt-ott kiszabadult néhány tincs.

	– Egy kicsit még igazán feltarthattad volna – szólt oda a nyelvét kinyújtva Zoli felé, aztán Reginához fordult. – Bocs, igyekeztem elhárítani a csatateret, mire jössz, de kicsit megcsúsztam. – Aztán az asztalra dobta a játékokat, és Reginához lépett – Na, szia! Úristen, tizenkét éve?! De jó újra látni, hadd nézzelek! – Vizsla tekintettel végignézte Reginát. Regina enyhe zavarában játékosan pukedlizett egy kicsit.

	– Még mindig ugyanolyan jól nézel ki! Mintha semmit nem öregedtél volna. Hogy csinálod? – kérdezte Veroni, aztán belecsípett saját hasába. – Én meg! Nézd meg.

	– Csodásan nézel ki – mondta Regina, és így is gondolta. Lehet, hogy Veroni nem volt nádszálkarcsú, és kicsit fáradt és zilált volt, de Regina mégis elégedettséget érzett körülötte. 

	– Hah, csodálatos vagyok, hallod, Zoli! – és kihívó tekintet vetett férjére.

	– Én mindig mondom – nézett vissza rá Zoli, és szemeivel ölelte meg Veronit.

	Reginán, ahogy a jelenetet nézte, átfutott egy gondolat. Nem, ez nem elégedettség, ez valami más, talán boldogság? Szóval ilyen. Ilyennek kellene lennie. Irigyelte őket, és ettől ismét felizzott a szánalmasság érzése a belső gombolyagban.

	– Regina nem tudta – szólt Zoli, majd Veroni értetlen arcát látva hozzátette. – Nem tudta, hogy házasok vagyunk.

	– Uh, tényleg? Pedig már kilenc éve, és a Facebook is tele van velünk – szabadkozott Veroni.

	Regina gyorsan közbevágott, mielőtt kínossá válhatott volna a helyzet.

	– Ne vicceljetek. Örülök nektek. Tényleg, szívből. Mindkettőtöknek a legjobb jutott – mondta Regina, és ahogy kimondta, őszintén így is érezte. Mégsem megalázás – gondolta, és a gubancban meglazult egy csomó.

	– Na jó, én megyek. Beszélgessetek, majd hozom a gyerekeket hétre – mondta Zoli, és kiment. 

	Leültek a nappaliba, Veroni felbontott egy üveg édes tokajit, és azt szürcsölgetve beszélgettek. Veroni elmesélt mindent, hogy jöttek össze egyetem után az osztálytalálkozón Zolival, hogy jöttek sorban a gyerekek. Aztán elmesélte a nehézségeket is, hogy a házon hitel van, hogy Zoli túldolgozza magát, és sokszor épp csak az esti mesére esik haza. Azt is elmondta, hogy Hanga születése után megroggyant a házasságuk.

	– Ne mondd! – jajdult fel Regina.

	Aztán Veroni elmesélte, hogy párterápián rakosgatták össze a széthullott darabokat. És hogy most jön a harmadik gyerek, pedig szeretett volna visszamenni dolgozni. Hogy imádja a gyerekeit, és a falon lévő gyerekrajzokra mutatott, de néha megőrjítik. 

	Veroni nem kertelt, olyan bizalommal fordult Regina felé, amiben nem volt része – mióta is? – talán gimi óta. Henryvel sem beszélgettek ilyen nyíltan, talán soha. A jéghercegnő és a jégherceg – gondolta Regina savanyúan. 

	Regina nyelvét is megoldotta a bizalom és a bor. Olyan dolgokat mondott el Veroninak, amiket még Elzának sem. Amelyeket talán önmagának sem mert kimondani eddig soha. A sikerei és a dicsőségei mellékesek voltak, és Regina rájött, hogy igazából lényegtelenek is. Büszkélkedjen a fizetésével, a vele készült interjúval, az előléptetésével? Valahogy most ezeket nem tudta sikereknek látni. Ezért aztán elmondta azt, ami nehéz, ami rárakódott az évek alatt. A mély kapcsolatok hiányát, hogy a szakmai előrehaladás ellenére egyre terjed benne valami ürességérzet. Hogy a Henryvel kigondolt életük mostanra megvalósult, és hogy nem talál benne boldogságot. A végén már sírt is, és Veroni vigasztalta. Elzát és a bűntudatát még Veroninak sem tudta elmondani.

	* * *

	Este hétkor érkezett haza a család. Reginának épp csak annyi ideje maradt, hogy a szemét rendbe hozza, amikor Hanga berobbant a nappaliba. 

	– Szia, Regina néni! – A kislány alaposan végigmérte.  – Most nem vagy olyan hercegnős – jegyezte meg kritikusan és némi csalódottsággal.

	Regina és Veroni felkacagtak. 

	– Nem, most tényleg nem. De tudod, Hanga, nem lehetünk mindig hercegnők, mert akkor úgy hozzászoknának, hogy fel sem tűnne nekik, hogy azok vagyunk – mondta neki Regina mosolyogva.

	Hanga alaposan átgondolta a hallottakat, majd bólintott. 

	– Hanga, gyere fürdeni! – kiabált Zoli az emeletről.

	– Most mennem kell, Apa megengedte, hogy elővegyem a kacsacsaládot a fürdéshez! – És már robogott is ki. Aztán visszafordult Reginához. – Olvasnál nekem esti mesét? – Majd gyorsan hozzátette. – Anya lééécci!

	Regina és Veroni összenéztek.

	– Persze, szívesen – mondta Regina.

	Hanga odaugrott hozzájuk, gyorsan megölelte őket, aztán iszkolt is felfelé.

	Később, amikor már Hanga ágyba került, Regina fellépdelt az emeletre. Lent még eszébe jutott az ajándék, amit hozott, így felvitte azt is. A kislány örült a plüss Olafnak, bedugta maga mellé az ágyba.

	– Mit olvassak? – kérdezte Regina az ágy szélére ülve.

	– A Világszép Nádszál kisasszonyt! – mondta Hanga, és már nyomta is kezébe a könyvet.

	Regina benyúlt ingének nyakkivágásába és előhúzta a gyöngysort, aztán mesélni kezdett. Hanga hamar elaludt, Regina még egy darabig ott maradt, és nézte, majd a gyöngyfüzért ismét inge alá rejtette, és lement a nappaliba.

	– Még van egy meglepetésem, maradj itt – mondta Veroni, majd kiment a konyhába, és Regina három másik régi osztálytárssal jött vissza. Ott volt Kinga, aki sosem tudta, mikor kell abbahagyni a beszédet, meg Rita az állandó pasizós sztorijaival, amelyeknek a fele sem volt igaz, és Andi, a legokosabb.

	– Meglepetés! – kiáltották suttogó hangon. 

	Összeölelkőztek, és hajnali egyig beszélgettek régi sztorikat idézve és életük fordulatait mesélve. Regina olyan jól érezte magát, hogy sokszor alig tudta visszafojtani bőghetnékjét. A borra fogta érzelmei kiáradását.

	Végül utolsónak ment el, Veroni kikísérte. Fázósan húzta össze magán a kabátot. 

	– Köszönöm – mondta neki Regina, majd mivel nem tudta megfogalmazni, mi mindenért hálás, csak annyit tett hozzá: – Mindent.

	Veroni átölelte.

	– Vigyázz magadra! – súgta fülébe, aztán elléptek egymástól. – Aztán hívj majd rendszeresen! – És felelőtlen ígéreteket tettek egymásnak.

	Regina kissé bizonytalan lábakon indult hazafelé. Az éjszakai órákban már nem volt forgalom, és a város belemerült a feketére áztatott csendbe. A kápolnánál Regina megpihent az egyik padon, alulról billogot ütött combcsontjába a hideg. Felnézett az égre, ahol a téli hidegben vele együtt remegtek a csillagok. 

	Ahogy nézte a gyöngyökként ragyogó magányos csillagokat odafenn, eszébe jutottak apja meséi a csillagjegyekről. Megpróbálta őket megtalálni. Óvatosan kötötte össze az első két csillagot gondolatfonalával. Aztán egy újabbat és újabbat. Sosemvolt csillagképeket fedezett fel, és font össze. Rájött, hogy igazából nincs egyetlen magányos csillag sem, végtelen fonalak hálózzák be az eget felettünk.

	
Megcsordul a vér

	Másnap Regina sokáig aludt, és fáradtan ébredt. Haragudott magára. Este indult a gépe, és így Elzától vette el az időt. Még beszélni akart vele. Korábban kellett volna, de nem volt képes felhozni a témát. Most a határidő szorítása elkerülhetetlenné tette.

	Regina leült az emeletes ágy alsó szintjére, lábát maga alá húzta, és nekidőlt a fakeretnek. Az ágy másik felét szabadon hagyta. 

	– Gyere, szeretnék veled beszélni – szólt ki húgának. 

	Elza bekukkantott. 

	– Felébredtél? Jó volt? – kérdezte Elza.

	Regina válasz helyett csak megpaskolta az ágy szabadon hagyott felét. Elza kérdő tekintettel ült le. Aztán, amikor a nővére nem szólt semmit, ő is felült az ágyra, mint Regina.

	Regina úgy kereste a szavakat, mint a tökéletes követ a Duna-parton. Talán nem itt kellene felhoznia, elmehettek volna megint a Duna-partra, de későn ébredt. Későn ébredt. Regina megborzongott a szavakra. Végül feladta a tökéletes nyitány lehetőségét, és kibökte az első szót, ami régóta forrt benne.

	– Bírni fogod? – kérdezte és próbált szemkontaktust teremteni húgával.

	Elza először meghökkent, aztán lesütötte a szemét, és zoknijának mintáit bámulta.

	– Persze. – Majd némi habozás után hozzátette. – Az elmúlt napokban már nem volt olyan, mint ott… – Elza nem mondta ki, de mindketten tudták, hogy a lefagyására gondolt az út közepén. 

	– Rémálmaid még vannak. – Regina gyűlölte, hogy ki kell mondania, de tudta, hogy beszélni kell róla.

	– Igen? Én nem emlékszem… – Elza most zoknijának gumirészét feszegette.

	– Elza! – csattant fel Regina. – Itt alszom tőled fél méterre. Tegnap is sikoltottál. – Regina lágyabb hangon folytatta. – Kérlek, légy őszinte velem. Muszáj, érted?

	Elza először haragosan rákapta a tekintetét, aztán azonnal leszegte a fejét. Úgy érezte, beszorult az emeletes ágy lapjai közé.

	– Oké. Lehet. Vannak rossz álmaim. Na és akkor? Mindenkinek vannak – felelte kissé dacosan. 

	Regina sóhajtott. Szeme végigfutott Elza szobáján. A könyveken, a szamárfüles papírhalmokon, a megfejthetetlen Babits-tekinteten. Mi ez a hely? Nem tudta megfogalmazni, pedig érezte, ha képes lenne rá, akkor megértene valami fontosat. De szorít az idő. 

	– Még egyszer kérdem. Bírni fogod? Ebben a lakásban? – Aztán halkabban tette hozzá, az utolsó szavakat már suttogva. – Egyedül… Anya nélkül? – Regina kérdései úgy csapódtak Elzába, mint a puskagolyók. Elza a szeméhez nyúlt, és sokáig nem válaszolt, majd felnézett nővérére, szemei medencéjében már könny gyülekezett, de még nem csordult túl.

	– Mit akarsz most tőlem? Tegyek ígéretet, hogy könnyebben elmehess? Felnőttem, Regina. Elmehetsz. 

	Elza ekkor arca elé kapta a tenyerét. Vett pár nagy levegőt. Aztán egyik kezét elvette az arca elől, és rövid pillantással kért bocsánatot nővérétől. 

	– Ne haragudj! – Még mindig zihált. – Hálás vagyok azért, hogy eljöttél. Hogy ennyi időt szántál rám. Tényleg, őszintén. – Ekkor Elza nővére kezéért nyúlt. – De nem vagy felelős értem. Van saját életed. Ezzel nekem kell megbirkóznom. – Majd megrántotta a vállát. – Másoknak ennél nagyobb kereszt jut az életben. 

	Regina őrlődött magában. Nem érezte úgy, hogy megérett rá az idő. Felnézett a baglyas órára. Egy gyors mozdulattal végigsimított felső ajkán, és belekezdett. 

	– Nem arról van szó, hogy mekkora a kereszt, amit cipelned kell, hanem arról, hogy mit bírsz el. – Regina feldühödött saját maga ügyetlenségén, előrehajolt. – A francba is, Elza, ne kerülgessük! Ott volt Apa halála, utána Anya… Fogalmam sincs, min mentél keresztül, hogy cipelted ezt az egészet tizenegy évesen. Én csak… féltelek, érted? Féltelek. – Regina kapkodva törölte ki szeméből a meginduló könnyet. Most nem ért rá ilyenekre. 

	Elza maga elé húzta térdeit, és átölelte őket. Fejét ráhajtotta. Minek jön már Regina megint ezzel? De Regina nem hagyta abba.

	– Bárcsak, bárcsak, visszacsinálhatnám az egészet, de nem tudom. De nem akarom ugyanazt a hibát elkövetni. – Ránézett az éjjeliszekrényen apja fényképére. – Nem akarlak megint cserbenhagyni. 

	Regina elhallgatott. Várt. Elza még mindig a bástyák mögé húzódott. 

	Amikor már túl hosszúra nyúlt a csend, Elza végül megszólalt. Nem nézett fel, lehajtott fejjel, térdei között szűrődtek ki a szavak. 

	– Nem hagysz cserben. Akkor se… Nem lesz baj velem. – Aztán szipákolni kezdett. – Csak hagyj, Regina, jó? Csak hagyj… – Megrázta a fejét. – Ne beszéljünk erről, jó? Megleszek, ígérem. Nem kell velem… Ne aggódj miattam! 

	Nem zokogott, csak időnként megrázkódott a teste. Regina óvatosan felé nyúlt, de Elza elhúzódott tőle.

	Regina beletúrt a hajába.

	– Ha tehetném, itt maradnék, de úgy belegabalyodtam a saját életembe, hogy nem én rángatom a szálakat. Ki kell belőle keverednem, hogy meghozhassam a saját döntéseimet. Érted ezt?

	Elza bizonytalanul bólintott, és Regina folytatta.

	– De ami összeköt bennünket, ami itt fonódott, az a legfontosabb nekem. Elhiszed? – Már könyörgött neki – Elhiszed, ezt nekem Elza?

	Elza végül felnézett, körmeit a szájába kapta, szeme tócsájában megúszott pupillája. Nem tudott szólni, csak aprót bólintott, aztán újra lehajtotta fejét. 

	Regina felállt, mozdulatának dinamikájában keze végigszaladt testvére testén. A matrac egy darabig még őrizte testének mélyedését, aztán fokozatosan kiegyenesedett, és nyoma eltűnt. Elza egyedül maradt a matracon, egyedül az emeletes ágy zugában, térdének bástyái mögött. 

	Regina kilépett a szobából, és egyedül hagyta húgát. 

	A gép este szállt fel; Regina már ebéd előtt úton volt. Már nem igazán beszéltek. Megölelték egymást. Elza mosolyt színezett arcára, de ez csak kiemelte tekintetének szürkeségét. Ahogy Regina kikanyarodott, Elza hajadonfőtt kifutott a Basa utcáig, és nézte, ahogy belefolyik nővére autója a tizenegyes út morajló folyamába. 

	Regina körmei idegesen kopogtak a kormányon, és szája szögletét harapdálta. Mire a reptérre ért, ajkai sarkán már megcsordult a vér.

	
Harmadik könyv

	Kövek

	Elza visszament a lakásba. A lépcsőház huzatja megmoccantotta anyja szobájának ajtaját, és orrába terelte Regina parfümjének édeskés illatát. Nem volt itt senki, csak szeretteinek apró nyomai nyújtózkodtak Elza felé. 

	Lassan tudatosult benne, hogy egyedül van. Nemcsak úgy, hétköznapi értelemben, ahogy a nyelv simára koptatja a szavak sebző élét, hogy aztán markunkba szoríthassuk őket. Nem. Elzában az egyedül szó újjászületett, feltámadt, és vérét követelte. Ő markába szorította, és az cseppenként táplálkozott belőle. 

	Elza anyja révén tudta, hogy aki nem engedi el, vagy koptatja simára az egyedüllét kövét, az végül elhalványul az életből. 

	Azt is tudta, hogy a követ ő maga egyedül elengedni nem tudja; az csak akkor hull ki a markából, ha valaki kézen fogja, mint őt Regina. De ha a kezét elengedik, a kő újra visszacsusszan kezébe. Éhesen. 

	Egy út maradt hát: elkoptatni a követ hámsejtjeinek másodpercein és remélni, hogy bírja addig, míg a kő elég sima lesz, és nem halványítja ki életét elviselhetetlenül.

	Már tizenévesen megtanulta, hogy a követ néha zsebre vághatja. Főzéssel, munkával, tanulással, és eközben a zsebében a kő éhesen mocorog, és ahogy mocorog, apró kristályok válnak le belőle. Így lehet túlélni és nem elhalványulni az életből. 

	De persze tudta, hogy elég egy perc tétlenség, és a kő ismét a markában terem. Fogmosás közben, a buszra várva vagy alvás előtt. És legfőképp alvás helyett. 

	Így hát miután Regina elment, Elza elővette a porszívót, és az alsó szomszéd dühös kopogásai ellenére kitakarította a lakást. Minden szögletet tisztára szippantott, minden bútort elmozdított, és rájött, hogy túl kicsi a lakás. 

	Ezért hát kitárta az ablakot, és mosni kezdte az ablaküveget. A januári hidegben a rongy jégvirágokat karcolt az üvegre. Elza ujjperceibe belevágott a hideg, és élvezte a fájdalmat, mert az egyedüllét köve meghátrált előle. 

	* * *

	Hétfőn korán kelt. Hogy lekösse idegrendszerét, elhatározta, hogy minden nap új úton megy a könyvtárba. Már minden napra előre megtervezte az útvonalakat, olykor nagy kacskaringókat és kerülőket illesztve a tervbe. Hat óra után indult, még épp csak pirkadni kezdett. Járókelő nem volt az utakon, csak a virradat fénye lépkedett a házak között.

	A Basa utcán felfelé indult, és elment egészen a Gesztenyés utcáig, ahol a fák már sort álltak az utca peremén. Felkukucskált, és várt néhány percig moccanatlanul. Előfordult, hogy az őzek a hajnali órákban lesétáltak idáig, de most nem volt szerencséje. A valakire való várakozásban azonban mindig ott rejlett a remény. Eszébe jutott Saint-Exupéry Rókája, és míg visszafelé sétált, elmélázott azon, milyen lenne, ha megszelídítene egy őzet. Elképzelte, ahogy az őz pettyes bundájába belefúrná ujját, és ahogy az állat felcsapná füleit, ha idegen lépteit hallaná. 

	Gondolatai sodra a Perc utcához vitte, a lépcsősoron lépdelt lefelé, mikor a keleten ébredő nap első fénye narancssárgába öltöztette a párás várost a lába alatt. Aztán az Esze Tamás utca macskakövein gyalogolt tovább, és a sarkon a Szent István-kápolna rácsos bejáratába akasztotta be ujjait. 

	A főútnál, a zebrán sokáig állt, nézte az éledő forgalmat. 

	– Kisasszony, zöld a lámpa – szólt neki egy idős úriember.

	Elza kedvesen megköszönte, átsétált, aztán megvárt még három lámpaváltást, és visszament. Elgyalogolt a Heim pékségig, belépve a friss péksütemények melege köszöntötte, és ő „Jó reggelt” kívánt nekik.  

	Hét óra elmúlt már, így a könyvtár felé vette lépteit. A Kis-Dunán átkelve kacsapárokat keresett, de azok a gyerekekre várva már elúsztak az iskola felé.

	Elsőként érkezett. Ahogy kitárta az ajtót, a könyvek lapjain megült porszemek felugrottak jöttére. Helyére rakta a tegnapról maradt könyveket, és átfutotta azok fülszövegét, amelyek még nem voltak a kezében. Miután végzett, beindította a számítógépet, és az esti órákban beérkezett előjegyzéseket és olvasói leveleket kezdte megválaszolni. Nyitás előtt felkapcsolta a neonlámpákat a polcok felett. Apró vibrálásuk felszaggatta Elza mozdulatait. Végül kinyitotta a bejáratot, mire a többiek megérkeztek. 

	Ágnes és Emma a legújabb városi botrányokat taglalták éppen, amelyek naponta követték egymást, és naponta feledkeztek meg róluk. Emma elolvasta a kommenteket is, és ezeket mesélte Ágnesnek, aki a könyvtárba belépve már a napi teendőkre igyekezett összpontosítani, és Emma szavaira csak bólogatott. Köszöntek Elzának. Emma szeme megakadt fekete öltözékén, és mintha rosszallóan húzta volna össze szemöldökét. 

	Ágnes a gyerekkönyvtárba akarta küldeni Elzát, de a gyász nem csak a lány ruháján látszott. Olyan volt az, mint egy sötét uszály, ami utána úszott. Ágnes szava egy pillanatra elakadt, aztán egy sóhajtás után már intézkedett is. Elvégre a múlt héten is a ott volt már a lány és nem érkezett rá panasz.

	– Elza, ma több iskolai csoport is jön a gyerekkönyvtárba. Körbe kell őket vezetni, bemutatni, kedvet csinálni. Nagyon remélem, hogy Bori már lent van. Osszátok meg, ki vezeti a bemutatást, és ki olvasópultozik. 

	– Rendben, megyek is – válaszolt Elza. Végtagjaiból kifutott a vér. Most találkozik először Borival, és nem igazán volt alkalma átgondolni, mit is érez vele kapcsolatban. Bement a könyvtárosszobába, hogy egy kis időt nyerjen, felkapta a kabátját és táskáját, majd kilépett a lépcsőre.

	Mária ekkor érkezett, a késéstől kissé kipirulva. Elza, meglátva őt, sietősen fordult lefelé a gyerekkönyvtár irányába. 

	– Szia, Elza! A nővéred már elutazott? – kiáltott utána Mária, még mindig kapkodva a levegőt.

	– Igen, már elment – szólt hátra Elza, de hogy a további kérdéseknek elejét vegye, gyorsan besurrant a gyerekkönyvtár ajtaján, amit Bori már kinyitott.

	Mária utánanézett, és megfeddte magát ügyetlensége miatt. Olyan ez a lány, mint a víz, kifolyik az ember ujjai közül. Aztán törni kezdte a fejét, hogyan is kerülhetne hozzá közelebb.

	Elza mindeközben belépett a gyerekkönyvtárba. Mária a háta mögött, Bori előtte. 

	Ostromlott várnak érezte magát, és ahogy ez a gondolat fejébe szökött, máris látta maga előtt, ahogy Mária hajítógépei szóbombákkal remegtetik meg törékeny várfalait. Aztán meglátta Borit, és egy pillanatra egy faltörő kos jutott eszébe, melynek csavart szarvai helyén kérdőjelek kunkorodnak, és épp rohamra indul felé.

	 

	Pedig Bori, ahogy meglátta Elzát, legszívesebben elhajigálta volna fegyvereit, és futásnak eredt volna. Lábait akaratlanul is keresztbefonta maga előtt, és ujjait összekulcsolta. „A becsületszavamat adom, hogy úgy vigyázok rád, mint a hímestojásra” – úgy égette ez a mondat és az aznap tett ígéretei, mint ostromlókat a görögtűz. Olthatatlanul. 

	Bori nem volt hozzászokva, de az elmúlt két hétben úgy beköltözött hozzá az önvád, mint egy kellemetlen vendég, aki örökké a nyomodban van. Elképzelte, hogyan szabadul meg tőle, ha találkozik Elzával, de most megtorpant. Nem tudta vagy nem akarta elengedni a kellemetlen vendégét. 

	Bori Elzát nézte, ahogy láttára megállt az ajtóban. Feketébe öltözött, de ezek nem Elza ruhái voltak. Bori ismerte a lány ruhatárát, sosem hordott feketét. Kénytelen volt a Regina által küldött ruhákból válogatni. És ezek mind sokkal nőiesebb darabok voltak. Bori látta azt is, hogy Elza az elmúlt két hétben sokat fogyott. Eddig is karcsú volt, de most a karcsúsága törékenységbe csúszott át. Az arca fehérebb lett, mintha színt veszített volna az életből, ettől szemei valahogy nagyobbnak hatottak, és szemernyi kétségbeesés bujkált bennük. Bori legalábbis így látta, és az önvád nyílt sebeibe mártotta ujját.

	Aztán ott volt Elza haja. Eddig mindig leengedve hordta, most pedig felkontyolta, szabadon hagyva nyaka ívét, ami csak fokozta a sebezhetőség látszatát. A kontyot magasra tűzte, szinte az ég felé, és egy hajtűvel átdöfte, egyfajta áldozati ajándékként az isteneknek.

	Bori megrettent ettől a védtelenségtől. Félt, ha megérinti, vagy Elza porlad el, vagy őt sújtják halálra az istenek. A védtelenség fala az égbe szökött előtte, és Bori visszakozott. Eldobta önmosdatásra előkészített szavait, és megfutamodott.

	Leszegte tekintetét és csak ennyit mondott:

	– Szia, Elza! – hangja kérdőjel volt, de önmagát kérdőjelezte meg.

	 

	Elza ránézett.

	– Szia, Bori! – Majd elsétált mellette. Tudta, hogy tartoznak egymásnak. Látta Bori tekintetében a koldulást, de még képtelen volt az adakozásra. Neki is oly kevés maradt.

	Bori vállalta a csoportvezetést, Elza vitte az olvasópultot. Két, egymástól messze keringő csónak voltak a hullámtalan Palatinus-tavon.

	
Három kocka

	Elza nemcsak az útvonalait tervezte meg, hanem a teendőit is. Este hazafelé menet betért a Bástyába, és bevásárolt. Engedélyezett magának egy tábla csokit, és megfogadta, hogy naponta legfeljebb három kockát eszik csak meg. Hazafelé a rövidebb utat választotta, és megizzadt a meredek kaptatón. Az egyedüllét súlya egyre jobban húzta lefelé. 

	Ahogy belépett a lakásba, megcsapta őt az illatok hiánya. Anyja, hazaérkezésére időzítette a főzést, és máskor a lakás levegője már megtelt a párolt és sült ételek molekuláival. Olyankor harapni lehetett a levegőt, most Elza úgy érezte, mintha légüres térben mozogna. 

	Kinyitotta a hűtőt. Az ajtóban anyja félig bontott vörösbora mélyvörösen hunyorgott rá a lámpa fényében. Anyja vérszegénység ellen itta néha, de sokszor hetekre elfelejtette. Elza elpakolta a szerzeményeit, de a csokit elől hagyta. Három kocka – emlékeztette magát.

	A mai teendője a főzés volt. Úgy tervezte, hogy hétfőn egész hétre előre megfőz, és amit lehet, lefagyaszt. A tennivalók elterelik a figyelmét, jó, ha éjfélre végez. Jó tervnek ítélte.

	Benézett a hűtő fagyasztórészébe, hogy van-e elég hely a fagyasztásra. A zúzmarás jégszilánkok között ott pihent anyja lefagyasztott tökfőzeléke. Elza utálta, de anyja néha készített magának, és a fölösleget lefagyasztotta. Most is ott volt bedobozolva, gyerekkori uzsonnásdobozában. Őzek és nyuszik őrizték a főzeléket. 

	Ha főzni akart, ki kellett öntenie a főzeléket, hogy felszabaduljon a hely. Így volt logikus Elza számára.

	A kővé fagyott főzeléket először felolvasztotta, hogy aztán le tudja húzni a vécén. Nem volt jobb ötlete. Ahogy melegítette, a tök illatától kissé felkavarodott a gyomra. Végül, amikor már elég meleg volt, a vécéhez vitte.

	De ahogy öntötte volna a főzeléket a kagylóba, keze megtagadta a parancsot, és remegve tiltakozott az utasítás ellen. Egy darabig birkózott az agya, aztán gyors vereséget szenvedett. Elza leroskadt a kagyló mellé, ölébe vette az uzsonnásdobozt, és kanalazni kezdte anyja főzelékét. Néha öklendezett tőle. 

	Néha sírt. 

	Aztán felállt, visszament a konyhába, és elmosta a már üressé vált edényt. Magához vette a tábla csokit, és a nappaliba ment. Beleült a felszaggatott foteljába, és egyedüllétének köve markába vágott. 

	Megette az egész tábla csokit. Valamikor hajnalban hányt is. A főzelék és a csoki együtt távozott belőle. 

	A fagyasztó kiürült. 

	
Nyárfák alól

	A rákövetkező időben ennek a napnak az emléke megállíthatatlanul kavargott benne, és még halványabbra apasztotta arcszínét. 

	Anyja révén tudta, ez a sodrás hová juttatja. Tudta azt is, hogy ő is abba a folyóba lépett, amelybe anyja is, és amelynek sodrása már magával ragadta. Keresni kezdte a kiutat, de a folyó mentén magas partfalak és csipkézett sziklák vártak rá. Félt a közelükbe menni. Így hát hagyta magát sodorni nap-nap után esténként, a nappali foteljében ülve. Csak ő volt ott és az egyedüllét köve, ami egyre súlyosabbá vált, és Elzának egyre nehezebb volt a víz színe felett maradnia.

	Voltak apró dolgok, amik segítették. Minden hajnalban elment őzeket keresni a Gesztenyés utca felé. Valamiféle megszállottsággá vált ez benne, egyike volt a nagyon kevés és értelmetlennek tűnő kapaszkodóknak, amelyek még a víz színe felett tartották. 

	A könyvtárban is úgy következtek egymás után a napok, mint az esőcseppek, amiket felszippant a szomjas talaj, és nyomuk vész. Ő odafent dolgozott elefántcsonttornyában, Borit odalent gyötörte a bűntudat. Elza néha látta Bori esdeklő tekintetét, ilyenkor bezárta tornyának spalettáit, és Borit kirekesztette. 

	Egy este felfedezte, hogy az egyedüllét köve mellé egy új, még apró kavicsot hordott ki az idő. Ez még kicsi volt, kevésbé éles és fájdalmas, de mindenhová magával cipelte ezt is, újabb teherként. Akárhányszor látta Bori tekintetét, az új kő, még ha parányi léptékben is, megnövekedett.

	Így hát kerülni kezdte Borit. De ez csak rontott a helyzeten. Ismét mélyebbre merült, és úgy érezte, anyja folyója már az alsó ajkát nyaldossa. Sós íze volt.

	Tudta, hogy változtatnia kell, de nem tudta, hogyan. Ha körbenézett, csak vizet látott, és nem volt nyoma a partnak. Anyjára gondolt, és végül céltalanul úszni kezdett. Mint a hátúszók, akik nem látják, merre haladnak, csak az eget látják maguk felett. 

	Másnap hajnal előtt kelt Elza. Időt szánt az öltözködésre. Korábban kirántotta a legfelső ruhadarabot, most hosszan keresgélt. Nemcsak ruhát öltött magára, hanem egy apró fekete ónixkövet is illesztett fülcimpájába. 

	Az öltözködés ezelőtt nyűg volt, vagy ami még rosszabb, lehetséges veszélyforrás. Most szertartás; hogy pontosan kinek, azt a lány nem tudta megfogalmazni. Nem is foglalkozott vele. Elza számára a ruha lényegtelen volt, ahogy a létrehozott külső is, ami fontos volt, az maga a rituálé. Maga sem tudta, mit csinál, de a kimért mozdulatok naponta ismétlődő ritmusa egyfajta alapot képezett, amire ráhalmozhatta a további történéseket.

	Ahogy Elza kilépett, gyászruháját magára öltötte az ég, és elrejtette a keleten várakozó pirkadatot. Most nem a Gesztenyés utca felé indult, hanem végigment a főúton, aztán a Szent György-árok mentén elindult lefelé, a Duna-partra. Baloldalt még házak, jobboldalon már szántók, aztán felhagyott mezők sorakoztak. A hajnal lassan köszöntött be, a fény a szürke felhők fölé bújt, és azok lassan szitálták a fény részecskéit a város határára.

	Már közel járt a Dunához, amikor a parti galériaerdőből zörgés hallatszott. Elza felkapta a fejét a hangra, és ijedtében egy fához ugrott. A nyárfák alól egy őzcsapat lépett elő, és éhesen iramodott az elhagyott mezők irányába. Egy fiatalabb őz lemaradt a csapattól, megdermedt, fülét felcsapta, és Elzára nézett. Egy töredékmásodpercre Elza őzbarna szeme összekapcsolódott az állat szelíd fekete gombszemével. Aztán az őz szökkent egyet, és eliramodott. 

	Elza hátán furcsa melegség ömlött szét, ami felfutott tarkóján keresztül egészen a feje tetejéig, és megborzongatta minden sejtjét. Boldogságot érzett és felfoghatatlan hálát a létezésért. Levegőhöz jutott. Sokáig állt még ott a fának támaszkodva, és igyekezett a pillanatot belevésni emlékezetébe. 

	Elza úgy érezte, bármi is történt vele – maga sem értette, mi – azt nem érdemelte ki, koldusszegény volt, immáron királyi gazdagon. Tudta, hogy adós lett, hogy kapott valamit, ami nagyobb nála, és amit nem tarthat magánál. 

	Eszébe jutott egy másik koldus, aki tegnap is koldulta tekintetét. Bori. Talán neki adhat valamit. Talán adhat neki valami olyat, amit neki egy őz adott. 

	Leért a Duna-partra, kezét belemerítette a folyamba, és ujjai melegéhez odahúzódtak a fázós vízcseppek.

	Aztán gyalogolni kezdett, végig a Duna kavicsos partján. Csak az Erzsébet-parknál ment fel a járdára, aztán a Gesztenye fasor mentén ért a könyvtárba. 

	 

	A gyerekkönyvtárban már világos volt. Elza benyitott. 

	Bori felnézett. Már nyitotta volna a száját, aztán belehasított az emlék: „Én leszek a jó nővér”, és a szavai megfeneklettek. 

	Elza odalépett hozzá, őzbarna tekintetét rávetette, és csak ennyit mondott:

	– Bori, beszélgessünk? Munka után?

	Boriban ekkor elszakadt a bűntudat lánca, ami eddig lehorgonyozta. Nagy hálát érzett, amelyre nem volt érdemes. 

	– Persze, beszéljünk! Beszélnünk kell. – Újra megjelent arcán a boris mosoly.

	
Sínek felett

	Már beköszöntött a február, és a nap egyre szélesebbre nyújtózkodott a horizonton. A két lány zárás után együtt lépett ki a könyvtár ajtaján. Még nem beszéltek, csak egymáshoz igazították lépteik ritmusát. Elzát ez az összhang elégedettséggel töltött el, de Bori nem sokáig bírta.

	– Beüljünk valahová, vagy csak úgy… – és kezét előrenyújtotta, mintha magokat szórna szét. 

	– Jó így – mondta Elza, és lefordult a Zeneiskola felé a Kis-Duna-parton. 

	Bori sóhajtott egyet, fázósan összehúzta magán a kabátját, és követte Elzát. 

	A Zeneiskola épületében tárolták a kajakosok csónakjait is. Elza ennek okát sosem értette igazán, de mindig különösnek tartotta. Az épületből egy lapos sínpár futott a Kis-Dunába – keresztezve az utat –, hogy könnyen vízre tudják engedni a hajókat.

	Elza nem tisztázta magában, hogy mit is akar Borinak mondani. Beszélniük kell, de hogy pontosan miről, az homályos volt számára. Várta, hogy Bori szólaljon meg először, de a máskor oly magabiztos lány most csak baktatott mellette, néha vett egy nagy levegőt, mintha bele akarna kezdeni valamibe, de végül nem szólalt meg.

	Elza eldöntötte, hogy ha Bori a sínekig nem szólal meg, akkor ő kezd bele. Ahogy ezt végiggondolta, azt is felismerte, hogy valamiért ez a szerep most rá hárul. 

	Bori nem szólt, Elza pedig átlépett a sínek felett. „Alea iacta est” – jutott eszébe, belül kicsit elmosolyodott magában, és kimondta az első szót, ami az eszébe ötlött, mindenféle tervezgetés nélkül.

	– Sajnálom, Bori – mondta, és ránézett a mellette lépdelő lányra. A szavai mintha egy csapot nyitottak volna meg.

	– Sajnálod?! Ne viccelj! – háborodott fel Bori. – Én sajnálom! Te jó ég! – Magasra csapta kezeit. – Hát cserbenhagytalak! – szinte már kiabált. Saját magával.

	Elza csodálkozva nézett rá.

	– Cserbenhagytál? Ugyan miért? Nem tudhattad… – Elza nem tudta befejezni. Mit nem tudhatott pontosan Bori? Hogy anyja meghal azon az estén? Hogy Roland…

	– A francba is, megígértem – vágott szavába Bori, majd fennhangon idézni kezdte önmagát. – „A becsületszavamat adom, hogy úgy vigyázok rád, mint a hímestojásra”. Ezt mondtam. Én. Aztán hagytalak egyedül kibotorkálni és eltűnni. Gondolom, akkor hívhattak… – tette még hozzá bizonytalanul. 

	Elza megrázta a fejét. Elbizonytalanodott. Elmesélje neki Rolandot? De hiszen ő Bori régi barátja. Elzát meg csak pár hónapja ismeri. Meg amúgy is… Ahogy Elza megpróbált visszagondolni arra a jelenetre, valami felsikoltott benne, elsöpörve az emlékképeket és csak fekete üresség maradt utána. 

	– Nem tehettél volna semmit… talán, ha én… – de aztán elharapta a mondatot. Ha végigmondja a szavakat, akkor azzal a saját bűntudatával fertőzte volna meg Borit is. Ettől meg akarta kímélni a lányt. Ha akkor este nem megy el, anyja talán még ma is élne. Ha Bori nem hívja el… De tudta, nem Bori hibája. Csak az én hibám – gondolta.

	– De igen, ott lehettem volna veled… akkor. – Ütötte tovább a vasat Bori.

	Elza végül megértette, mit szeretne Bori. Feloldozást. Így hát felé fordult, megfogta Bori kezeit, és egy pillanatra megállította.

	– Nem hibáztatlak, és nem vagy felelős semmiért. – Majd még hozzátette. – Hálás vagyok neked azért az estéért, nem rajtad múlt, hogy úgy végződött. – A kiejtett szavak furcsán formálódtak ajkain. Nem tudta megmondani, hogy hazugságot vagy éppen hogy valamiféle igazságot mondott ki, amit még eddig nem ismert fel.

	Bori arca egy pillanatra felderült. Aztán ismét elkomorodott. Elengedte Elza kezét.

	– Nem csak erről van szó. – Majd Bori hallgatott egy sort. – Anyukád…

	– Már mondtam, nem tudtál volna segíteni – mondta Elza, kissé türelmetlenül.

	De Bori megrázta a fejét.

	– Nem ezt akartam mondani. Amikor visszaszaladtam a táskámért, aznap este… anyukád megígértette, hogy vigyázok rád. – Bori próbálta megfogalmazni, ami már hetek óta benne keringett.

	Elza egy pillanatra elhallgatott, aztán erőltetett könnyedséggel szólalt meg.

	– Az anyukák folyton ezt csinálják; ne vedd a lelkedre – Elzának vigyáznia kellett, meg ne bicsakoljon a hangja.

	Bori azonban megrázta a fejét, megállt, aztán elfordult a Kis-Duna felé. Kezeit összefűzte maga előtt. Lassan rájuk sötétedett, és Esztergom egy rövid időre átcsúszott az alkonyi zónába. Elza mellé lépett, és a Kis-Duna feszített tükrét meghasították a platánfák fekete ágai.

	– Nem erről van szó – vágott bele Bori. – Anyukád… mintha tudta volna. – Elza szólni akart, de Bori váratlanul felcsattant. – Hadd mondjam el!

	Elza bólintott, felhajtotta a kabátja gallérját a füléig.

	– Szóval felmentem. És akkor megfogta a karomat… Erősen. Most is érzem a szorítását, és megígértette velem. És én… – Borinak megbicsaklott a hangja, szipogott egyet, aztán folytatta. – Akkor hülye gesztusnak tűnt. Tudod, így a szívemre tettem a kezem – Bori mutatta, aztán ránézett Elzára. – Szóval így a szívemre tettem a kezemet, és azt mondtam: „Én leszek a jó nővér.” És azt is mondtam, hogy Ígérem, hogy vigyázok rád, és épségben hazavezetlek. – Ahogy Bori kimondta a szavakat, leengedte a kezét, és átsuhant rajta, hogy olyan, mintha újra ígéretet tett volna.

	Elza hosszan nézte Borit. Rájött, hogy ő nem adhat neki feloldozást. Tett egy apró, bizonytalan mozdulatot Bori felé. És mintha a lány csak erre várt volna, odalépett hozzá, és átölelte. Aztán a fülébe súgta: – Meg tudod nekem bocsátani, anyukád helyett, hogy megszegtem a neki tett ígéretemet?

	Elza lefagyott, aztán feloldódott dermedtsége. Kicsit hátra húzta a fejét az ölelésben, hogy Bori szemébe nézhessen. 

	– Megbocsátok neked. Anya nevében – mondta minden szót tagolva, aztán újra odahúzta magához Borit. 

	Végül szemüket törölgetve kibontakoztak az ölelésből. Elzát valami nagy boldogság fogta el, amiért kimondhatta ezeket a szavakat, és hálás volt Borinak. 

	– Na, már megint a sminkem! – mosolygott most már rá Bori. – Mindig ez van, ha veled vagyok – rázta meg a fejét hitetlenkedést mímelve.

	Elza visszamosolygott rá, és elámult Bori mélyből fakadó lelkierején, ami még valamiféle ősi, gyermeki bizalmat sugárzott a világ felé. Elza legalábbis így értelmezte Bori kérését.

	– Na, gyere, hugicám, mert jó nővéred lassan ráfagy a kövekre – mondta, aztán egyik kezével átölelte Elzát, és magával húzta, vissza a belvárosba.

	Elza vett egy nagy levegőt, és félénken megkérdezte: 

	– Meséltem már neked az őzekről?

	– Az őzekről? Bocs, de hogy jönnek ide most az őzek? – kérdezte Bori meghökkenve.

	– Az őzek miatt lehetünk mi most itt – mondta Elza határozottan.

	– Az őzek miatt? Mondtam már neked, hogy néha úgy érzem, nincs ki teljesen a négy kereked? – nevetett rá Bori. – Na, jól van, mesélj nekem azokról az őzekről!

	Így hát Elza mesélni kezdett. Két távolodó sziluett voltak a Kis-Duna partján. Az egyik alak néha megrázta a fejét, majd egy pillanatra meg is torpant, aztán beleolvadtak a szélben mozgó árnyak szétválaszthatatlanságába.

	* * *

	Elza este nyolcra ért haza. Az ajtó most kevésbé szorult, mikor becsukta maga után. Átöltözött, készített magának egy melegszendvicset, és lecserélte a konyhaasztalon az abroszt, és újat terített fel. Elsimította rajta a ráncokat. 

	Elővette a pontyos tányért, és rátette az elkészült melegszendvicset. Egy hirtelen ötlettől vezérelve a csukás tányért is kirakta az asztal másik végébe. Aztán behozta a laptopot a nappaliból, és megnyitotta leveleit.

	Regina minden nap írt neki, amióta elment. Hosszú leveleket, apró és lényegtelen részletességgel arról, hogyan telt a napja, mi volt a munkahelyen, ki mit vett fel. Néha írt az amerikai közéletről is, ha nem volt épp témája, de a magánéletéről soha. Elza szerette ezeket a leveleket. Az élet olyan volt bennük, mint a dörzspapír. Tele apró súrlódással és kellemetlenséggel, de bőven az elviselhetőség határán belül. 

	A levelekben Regina nem faggatta, nem kérdezte, hogy bírja, csak azzal fejezte be leveleit, hogy „Írj vissza, mi újság veled”. És ha Elza csak annyit írt a válaszában a hosszú levelekre, hogy semmi különös, Regina ezt is tudomásul vette, és még hosszabb levelet írt neki.

	Elza megnézte, hogy ezek a levelek a kinti idő szerint sokszor éjfél vagy hajnali egy óra után születtek. Ilyenkor elszégyellte magát rövid, olykor egysoros válaszai miatt, de volt, hogy csak ennyire volt képes. 

	Regina mostani levele egy kicsit más volt. „Szeretnék veled beszélni telefonon, tudom, hogy utálod, de kérlek kapcsold vissza, legalább egy hívás erejéig.”

	Elza szájpadlása hirtelen kiszáradt. A hűtőhöz lépett, és egy áttetsző pohárba tejet öntött. A keze megrebbent, és a tej néhány cseppje az új abroszra csurgott. 

	Elza azóta nem vette a kezébe a telefont, hogy felhívta Reginát azon a szombat estén. Akkor ki is kapcsolta. Emlékezett rá, hogy ott van a Silentium alatt. Bement a szobába, kihúzta a telefont a könyv alól, és az abroszra tette. A fekete telefon belesüllyedt az asztal lapjába. A fehér tejes pohár hengerteste kiemelkedett. Elza nézte őket, majd beleivott a tejbe. A fehér folyadék kifakította ajkait – és a szavait. Ekkor Elza felállt, visszament a szobájába, és a telefont visszacsúsztatta a Silentium alá, anélkül, hogy bekapcsolta volna. 

	Visszament a konyhába, megitta a tejet. Majd hosszú levelet írt Reginának. Mesélt neki Boriról, és arról, hogy munka után elmennek vele ide-oda. A telefont nem említette. 

	Aztán lecsukta a laptopot, és megfürdött. A tükör ismét a fal felé volt állítva. A kádban a tükörképét elrejtették a habok. 

	Végül már pizsamában bement a szobájába, és leült az íróasztalához. Jegyzeteihez már több mint egy hónapja nem nyúlt. Beletúrt a lapokba, de idegennek érezte saját kézírását. Marcus Aureliust félretette. A könyvespolcához lépett. Ujjai végiglépdeltek a könyvek gerincén, és leereszkedtek a könyvek közötti völgyekbe. Egy világoskék gerincű könyvnél megpihent, színe a tavaszi Dunát idézte. Fejét kicsit oldalra billentve olvasta a szoba homályában Saint-Exupéry: Citadella. Kihúzta, találomra felcsapta, és olvasni kezdte. 

	CLXXXVII. „Az még nem élet, ha nem halsz szomjan”. Kiszáradt a szája.

	Összecsukta a könyvet, és az éjjeliszekrényére rakta. Lefeküdt, magára húzta a takarót, és ezen az éjszakán nem sikoltott fel.

	
Dobozok

	Ahogy Reginának megírta, Bori tényleg minden napra kitalált valami programot munka utánra. Elza egyszerre volt hálás Borinak, és érezte nyűgnek mindezt, aztán emiatt bűntudata is volt. 

	Pénteken Bori új ruhát akart venni magának, és Elzát elrángatta a „dobozokba”. Elza csak így hívta a város délkeleti részén felhúzott üzleteket, amik elszívták az életet a belvárosból. Régen, ha venni akartak valamit, elmentek Szilvihez vagy Gittihez, ahol ugyanazok az arcok várták őket évtizedeken át. Az arcok anyjáéval együtt öregedtek. Néha közös ismerőseket idéztek, és minden alkalommal elhangzott a „nahát, mekkorát nőtt ez a lány” mondat, ami után Elza behúzódott anyja mögé.

	A dobozok Elza képzeletében kullancsként telepedtek Esztergom testére, és a város vérét messze földre vitték, és cserébe egyformaságot öklendeztek vissza.

	Persze tudta, mennyivel egyszerűbb így minden, így hát Elza Borit követve bolyongott a dobozok labirintusaiban. Ezúttal nem volt Ariadné-fonala.

	– Na, ehhez mit szólsz? – rántotta félre Bori az öltözőfülke függönyét. Egy vörös vállpántos ruha volt rajta. Meglehetősen rövid. 

	Elza kicsit félrehúzta a száját. Bori visszarántotta a függönyt.

	– Na jó, kicsit talán kurvás. – Hallatszott, ahogy Bori a szájára csap, aztán vetkőzni kezdett, úgy szólt ki. – Azért jó veled ruhát válogatni, mert mindegy, mit mondasz, az arcodon tökéletesen látszik, mit gondolsz. – Bori felnevetett.

	Elza háta elfáradt, így leült az öltözőfülke előtt lévő puha ülőkékre. Nagy volt a zaj, a péntek esti zsongás, a hangszórókból állandóan csobogó zene, a fáradt emberek feszültsége mind ránehezedett Elzára.

	– Ez lesz a tökéletes! – szólt ki Bori izgatottan, és fejét is kidugta egy pillanatra. 

	Aztán pár perc motozás után látványos mozdulattal rántotta félre a függönyt. Egy királykék, ujjatlan felső volt rajta, ami szabadon hagyta a vállát. Alatta egy fekete A-vonalú szoknya, ami Bori térdéig ért. A felső kiemelte Bori kék szemét, a szoknya pedig fekete hajával harmonizált. 

	– Ne szólj semmit! – kiáltott Elzára Bori. – Látom, ez telitalálat. – Aztán választ sem várva hosszan nézegette magát a tükörben, különböző pózokba vágva magát.

	– Akkor mehetünk? – kérdezte Elza reménykedve.

	– Hé, neked még nem vettünk semmit! – mondta Bori. Aztán látva Elza elgyötört arcát, kissé sajnálkozva hozzátette. – És úgy látom, nem is fogunk. Mindjárt összekapom magam, aztán mehetünk.

	Már a pénztárnál fizettek, amikor Elza a szabadulás örömétől kissé megittasulva megkérdezte: – Amúgy minek kellett már megint új ruhát venned? Annyi ruhád van.

	Bori nem válaszolt, fizetett, aztán kimentek a parkolóba, és beültek Bori ütött-kopott Corsájába. Bori keze már a kulcson volt, aztán mégsem fordította el. 

	Elza felé fordult. 

	– Dénes hazajön a hétvégén – mondta Bori, és ezt úgy tette, mintha legalábbis egy regényt olvasott volna fel.

	– Értem – mondta Elza némi hallgatás után, aztán továbbadta a csendet Borinak. 

	Bori nehezen tudott vele mit kezdeni. 

	– Randizni fogunk. – Aztán leszegte a fejét, és fehér arcát pír öntötte el. – Kikönyörögtem nála. – Aztán Bori mégis megőrizte a csendet, és úgy gyúrogatta, mint a gyurmát, majd nagy levegőt vett.

	– Szeretnék tőled kérni egy nagy szívességet. – Elzára nézett.

	– Tőlem? – kérdezte Elza és magára mutatott.

	– Aha. Gyere el velem! – bökte ki Bori.

	– Veled?! A randira? – Elza hebegett.

	– Hát, igazából Dénes nem tud róla, hogy ez randi – ismerte be szégyenlősen Bori.

	Ahogy beszélgettek, az autó üvege bepárásodott, és a kinti színes fények elmosódott foltokként világították meg arcukat. 

	– Én ezt most már egyáltalán nem értem – mondta Elza. – Elmagyaráznád rendesen?

	Bori nagyot sóhajtott, majd ránézett az autó órájára.

	– Figyu! Haza kell vinnem az autót, lenne kedved felugrani hozzánk? Még úgyse voltál nálunk. Ott majd mindent elmagyarázok – mondta Bori, és közben kérlelő pillantást vetett Elzára.

	Elza kicsit megrettent, de úgy érezte, tartozik Borinak az egész heti gondoskodásért, és nem mondhat nemet, így csak bólintott. 

	– Szuper! – kiáltott fel Bori felszabadultan, és már fordította is el a slusszkulcsot, és tenyerével törölte le az ablaküvegre ült párát.

	* * *

	Boriék a város északi részén laktak, a meredek kaptatón nyüszítve vitte fel őket az autó. 

	– Mindig attól félek, egyszer feladja, és egyszerűen visszagurulok vele – mondta Bori, aztán megpaskolta az autó motorházának tetejét. 

	Boriék háza egy régi építésű családi ház volt, emelettel, széles előkerttel, amit februárban csak néhány örökzöld színesített. 

	– Majd egyszer megmutatom tavasszal – mondta Bori, látva, hogy Elza a kertet nézi. – Anya mindenféle virággal teleültette, és októberig gyönyörű, de ilyenkor nem mutat sokat. – Gyere, bemutatlak nekik – mondta Bori, és magával húzta Elzát.

	– Sziasztok! Hoztam egy vendéget! – kiáltott fel Bori, majd a háta mögé húzódó Elza elől ellépve, színpadias mozdulatokkal rámutatott. – Ő Elza!

	– Jó estét! – Elza igyekezett hangosan köszönni, és kezét is apró intésre emelte. 

	– Szia, Elza! Már sokat hallottunk felőled – mondta Bori anyja. A konyhából lépett elő, kezét kapkodva megtörölte egy konyharuhába, és kezet nyújtott Elzának. – Lilla vagyok. – Ovális arcán széles mosoly futott szét. 

	Bori apja eddig egy széken ült, és a telefonjába merült, de Bori hangjára elszakította tekintetét, és amikor Lilla kezet nyújtott Elzának, ő is felállt, és szintén kezet fogott Elzával. Szája nem mosolygott, de szeme körül a mosolyráncok megrándultak. 

	– Soká jöttetek, nem vagytok még éhesek? – kérdezte Bori anyja. 

	– Á, még nem, igaz, Elza? Ha nem gond, kicsit felmegyünk – mondta Bori, és már húzta is fel Elzát.

	– Hétkor vacsora! – kiabált utánuk Bori anyja, de választ már nem kapott. Megcsóválta a fejét, aztán visszatért a konyhába. – Kedves lánynak tűnik, igaz? – kérdezte férjétől. Meglepetésére a férje válaszolt. – Már évek óta nem volt itt senki. – Aztán újra a telefonjába mélyült.

	Bori tágas szobája igazi meglepetés volt Elza számára. Ami először megkapta a tekintetét, az az volt, hogy a falakon fehér fakeretbe foglalt pasztell színű festmények voltak. Tájkép volt mindegyik. A Kis-Duna-part ősszel, a Duna hajnali rózsaszín fényben, talán a Hármas-sziklák, ebben nem volt biztos Elza. Nem voltak profi festmények, de valahogy színeikben tökéletesen visszaadtak egy hangulatot. Elza odalépett a képekhez, és hosszan nézte őket.

	– Ezek…? – kérdezte Elza.

	– Én festettem őket – mondta Bori, és egyszerre ragyogott a büszkeségtől és szégyenkezett miatta.

	– Azta, Bori! Nem is tudtam… ezek gyönyörűek. – Elza hol Borira nézett, hol a képekre.

	– Köszi. Mostanában nem sok időm van rá. – Majd egy rövid szünet után hozzátette. – Megleptelek vele, igaz? 

	Elza bólintott, és kicsit elszégyellte magát. 

	– Nem szoktam mutogatni őket. Ez olyan személyes, tudod – mondta Bori.

	– Mióta… mióta festesz? – kérdezte Elza még mindig a képeket nézve, majd, amikor nem kapott választ, Borira nézett.

	Bori sóhajtott egyet.

	– A gimi elején kezdtem el. Kicsit túlpörögtem – mondta szabadkozva Bori, és végigsimított tarkóján. – Anyáék aztán beírattak egy ilyen tanfolyamra. És azóta.

	Elza nem akarta tovább feszegetni a kérdést, megérezte azt az intim kapcsolatot, ami Borit összefűzte a képeivel.

	– Tényleg gyönyörűek a képeid. Nekem ez tetszik a legjobban. – Rámutatott egy képre, ami a Vaskapu felől készült, és Szentgyörgymező, a Burda és a Szamárhegy látszott távolról.

	– Igen, ezt én is nagyon szeretem – mondta Bori, és Elza mellé lépett. – Akkor készült… – aztán félbehagyta a mondatot. – Nem olyan rég.

	Elza szeme még végigszaladt a szobán. Egy nagy ruhásszekrény, az ajtón egy tükör. Egy könyvespolc, könyvektől terhesen, és portól mentesen – nem úgy, mint nála. Egy íróasztal, a széléhez illesztve néhány füzet, mellettük fegyelmezett rendben várakoztak az íróeszközök. És a sarokban egy összecsukott festőállvány. Az ágy rendben bevetve, egyetlen díszpárnával, és egy plüsskutya a régi időkből. A szokatlan fegyelmezettség éles ellenpontja volt annak a Borinak, akit Elza eddig megismert. Megorrolt magára felületessége és előítéletei miatt. Szemébe alázat költözött.

	– Ezt ne említsd másnak, oké? – kérte Bori Elzát.

	– Persze, senkinek. És Bori… megtisztelő, hogy láthattam – mondta Elza.

	Bori hirtelen nem tudta, merre nézzen, aztán csak sután legyintett.

	– Na, ülj már le! – mutatott Bori az ágyra.

	Elza lenézett a hibátlanra simított ágytakaróra, és kicsit feszélyezve érezte magát, ahogy súlya alatt megráncolódott ez a tökéletesség. Bori az íróasztala mögé ült a székre. Elza várakozóan nézett rá. Bori kivett egy ceruzát, és két hüvelykujjával ívet feszített az egyenes fába.

	– Oké, szóval… Dénessel egy kicsit bonyolult a dolog – kezdett bele Bori, aztán megrázta a fejét. A gimi… A gimi nem volt mindig egyszerű. Ment a bullying ezerrel… biztos tudod te is.

	Elza bólintott. Tudta, mi megy az osztályban, de ő szinte sosem volt célpont. Akkoriban volt nagyobb baja is, mint az iskola, így teljesen kívülálló lett, ezért aztán a zaklatása is érdektelenné vált. Bori folytatta.

	– De Dénes más volt. Sosem állt bele ezekbe, sőt sokszor felszólalt, vagy védte azokat, akiket kikezdtek… Engem is. – Bori lehajtotta a fejét, és körmeit belemélyesztette a ceruza puha testébe. – Aztán feljebb kerültem a hierarchián, és, tudod… mindegy, hülye voltam.

	Elza nem értett mindent, de nem akarta megakasztani Bori monológját, így csak biztatóan bólintott egyet, hogy folytassa. 

	– De nem akarom nagyon bő lére ereszteni. Tizenkettedik végén összejöttünk… vagy valami olyasmi… Dénesnél ez sosem egyszerű. – Bori aztán itt elakadt, és a keze a ceruzán matatott.

	– És azóta? – kérdezte Elza, hogy tovább nógassa Borit.

	– Igazából fogalmam sincs. Az nyilván lejött, hogy én belezúgtam.  – Bori arcára enyhe pír költözött. – De Dénes megfejthetetlen. Az egyetem alatt alig láttuk egymást. Olykor hosszú leveleket írunk, de amikor találkozunk, mintha haragudna rám, vagy én nem tudom. Aztán mindig lelécel idő előtt.

	Elza egy darabig gondolkodott az elhangzottakon.

	– Tetszel neki? – tette fel végül a kérdést óvatosan.

	– Úgy érted, mint nő? Hogy bejövök-e neki? – Bori rántott egyet a vállán. – Nem tudom. Néha úgy érzem, igen. Nagyon is. Máskor meg kimért, és hűvös, mintha… nem is tudom, mintha idegesíteném. 

	Elza hallgatott. Szeme felfutott a Bori felett lógó festményre. A Szenttamás egyik utcája volt rajta. A zegzugos szűk utcákra beszorult a tekintet, nem lehetett messzire látni. Bori mintha egy labirintust festett volna meg vidám pasztellszínekben.

	– És akkor mi ez a randi, ami nem is randi, és nekem is ott kell lennem? – kérdezte Elza, és feltűnt neki, hogy most először ő gombolyítja a beszélgetés fonalát, nem Bori.

	– Mondtam, hogy levelezünk időnként. És írtam rólad. Amikor eltűntél aznap este, kimentem utánad, és ott kiabáltam meg szaladgáltam a Széchenyi téren össze-vissza. – Bori most először elmosolyodott. – Elég feltűnő jelenség voltam. Na, mindegy, aztán nem mentem vissza, és Dénes rákérdezett, hogy ez mi volt. 

	Elza elképzelte a jelenetet, ahogy Bori őt keresi az éjszakában, és az egyedüllét kövéből, ami most is a zsebében dobogott, lemorzsolódott egy apró darab. Kicsit szégyellte is magát, hogy egy idegen tud az ő gyászáról, és picit neheztelt is Borira, de a hála vizén ezek könnyen elúsztak.

	Bori sóhajtott egyet.

	– Igazából hetekig ghostingoltam. De miután kibékültünk, vagy őzes látomásod volt, vagy nem tudom én micsoda, szóval utána írtam neki, és elmeséltem. – Bori látta, hogy Elza szeme elfelhősödött egy kicsit, így felemelte a kezeit. – Hé, nem adtalak ki, oké? Csak azt írtam le neki, hogy én… szóval, hogy én, hogy éltem meg ezt az egészet.

	– Jó, de azt még mindig nem értem, miért kell ott lennem a randin? – vetette közbe Elza.

	Bori a szájához vette a ceruzát és belemélyesztette a fogait. 

	– Ez most nagyon gáz lesz. – Bori fújt egy nagyot. – De szerintem bejössz neki, vagy én nem tudom. Amikor elmeséltem a sztorit, kíváncsi lett. És bedobtalak csaléteknek. Mondtam, hogy nem lenne-e kedve megismerni téged, és így rávettem, hogy találkozzunk. 

	Bori és Elza is hallgattak egy sort. Talán próbálták kitalálni, hogy ez most mit jelent. Végül Bori szólalt meg.

	– Tudom, hogy nem… nem lett volna szabad ilyesmit csinálnom a beleegyezésed nélkül. De ha akarod, lemondhatjuk akár most is. – Bori szeme sarkában apró fény csillant meg. – De kérhetem azt tőled, hogy ne mondd vissza? Hogy segíts nekem? – Bori a tenyerébe hajtotta az arcát, onnan engedte ki a szavakat már halkan. – És hogy ne csapd le a kezemről?

	Bori ekkor már nem tudta visszatartani a sírást, és megrázkódott. Elza megdermedt. Tudta, hogy most oda kellene lépnie Borihoz, de úgy érezte, hogy az ágy, mint a futóhomok, elnyeli őt, és nem tud szabadulni onnan. Aztán Bori könnyei agyaggá áztatták Elza futóhomokját, így sikerült kiszabadulnia. Borihoz lépett, és a vállára tette a kezét. Bori felnézett rá, a könnyek megtörték arcának hibátlanságát.

	– Olyan szánalmas vagyok! – mondta Bori, és újra megremegett a szája széle.

	Elzára újra rátört a déjà vu, mintha már megélte volna ezt a pillanatot, csak másképp.

	– Bori! Hogy lennél szánalmas! – kiáltott fel Elza felháborodottan. – Soha nem találkoztam még ilyen… ha nem kellesz Dénesnek, akkor nem is érdemel meg. De szerintem csak nem ismer igazán. 

	Bori felnézett rá.

	– Tényleg… tényleg ezt gondolod? – kérdezte Bori, és feltámaszkodott az íróasztalról.

	– Igen. Én sem ismertelek igazán a mai napig, és szerintem most sem ismerlek. – Elza egy pillanatig gondolkodott. – Olyan vagy, mint a festményeid. Távolról nézve csak egy vidám színfolt, de ha közelebb lépek, színek kavalkádjára bomlik szét, és akkor még nem is beszéltem arról, ami a képeken van, meg ami a képek jelentése. – Habozott egy darabig. – Én olyan vagyok, azt hiszem, amilyennek az emberek látnak. Egy őszi kép. És ha közelebb lépnek, akkor is csak hulló leveleket látnak majd. Te sokkal változatosabb vagy.

	Ekkor Bori anyukájának hangja szállt fel hozzájuk. 

	– Lányok, vacsora! – A hang sürgető volt. Talán nem először szólt.

	Bori szipogott egyet, aztán leordított a zárt ajtón keresztül.

	– Megyünk, mindjárt!

	Bori felállt, megfogta Elza kezét és a szemébe nézett.

	– Hülyeségeket beszélsz, Elza. Lehet, én tényleg ilyen tarkabarka vagyok, de neked minden árnyalatod más. – Aztán vett egy nagy levegőt. – Akkor benne vagy, megteszed ezt nekem?

	– Igen – válaszolt Elza határozottan, de mégis rengeteg kétséggel.

	– Köszönöm. Nem is tudom… csinálok valamit az arcommal, mert apáék legközelebb nem engednek be téged. – Felvillantott egy mosolyt, aztán Bori kiviharzott a fürdőszobába. 

	Elza újra felnézett a képekre. Most látta meg, hogy minden képben ott rejtőzött valami feszültség, amit vidám pasztellszínek kendőztek el, de feloldani mégsem tudtak. 

	
Kék cafatok

	Elza hosszasan készülődött a találkozóra. Jeleneteket és párbeszédeket képzelt el, szófordulatokat és jelzőket készített be, melyek Borit dicsérik majd. Elhatározta, hogy minden lehetséges eszközzel segíteni fogja a lányt, akkor is, ha nehéz vagy kellemetlen lesz. Emlékezett Regina intésére az érzékenységéről, és megfogadta, hogy úrrá lesz rajta, ha erre lesz szükség.

	Most először anyja halála óta elhagyta a feketét. Az ő ruhatárából hiányzott a fekete, Regina ruháit pedig túl elegánsnak ítélte meg. Így végül egy kék farmert vett fel, ami az utóbbi hetek miatt már bő lett rajta. Kicsit lötyögött is, egy barna övvel segített a helyzeten. Felülre egy vastag szürke kapucnis pulóvert vett, ez az általa nem létezőnek ítélt nőiességének maradványait is jól elrejtette. Haját szándékosan nem mosta meg, ami miatt kellemetlenül érezte magát.

	Úgy érezte, szörnyen fest, és ezt így érezte most helyesnek. Átfutott rajta, hogy mielőtt gyászt öltött volna, gyakran ez volt a mindennapi viselete, és ez a gondolat felkavarta. Nem tudott vele mit kezdeni, és mintha egy csúfondáros tekintet is felvillant volna benne. Elhessegette. Borira koncentrált.

	A találkozót a Negrába beszélték meg, de Elza megkérte Borit, hogy most inkább rakja át máshova, így végül a La Fontanába mentek. 

	Dénes négyre ígérte magát. Bori és Elza három után találkoztak a Széchenyi téren a Szent Lőrinc-templom romjainál. A helyet Elza adta meg, Bori szemforgatással bólintott rá. 

	Erős hidegfront vonult át a város felett, kitakarítva az eget felettük. A párás puhaság után minden kontúr éles és tiszta volt. Minden lépésnek tétje volt, mert az árnyékok pengét suhogtattak a szélben. 

	Bori időben érkezett. Az új ruhái mellé egy magasabb sarkú cipőt választott, apró kék fülbevalót illesztett fülcimpájába, és visszafogott sminket tett fel, ami még így is kiemelte tekintetének kékjét. Haját leengedte, hosszan omlott vállára minden fürt. Elza tökéletesnek látta, és megfedte magát hiúsága miatt. Fölösleges volt erőlködnie, hogy rossz formáját mutassa. Ha a legjobbat hozza ki magából, akkor sem ért volna Bori nyomába. És tudta, hogy ezt most nemcsak a kisebbrendűségi érzése mondatja vele. Bori szebb volt nála, ebben biztos volt, de most valahogy más is volt. Vannak az életben, vagy inkább az időben kitüntetett pontok, mint egy üstökös érkezése, amit az ember csak egyszer pillanthat meg az életben. Ma Bori volt az üstökös, vagy Bori várt a pillanatra, amikor életében egyszer megpillanthatja. Elza nem tudta, mi a látvány feloldása, de érezte az idő rendkívüliségét, ami Boriban halmozódott fel.

	– Ez a rohadt szél is most tud pont így fújni, a pofámba tolja az összes hajszálamat. – Bori dühöngött. Elza összébb húzódott, és várta, mikor gyűlik össze a feszültség és kire csap majd le.

	Bori megsejtette Elza őztekintetéből, hogy gond van, és nem akarta megriasztani a vadat.

	– Bocs, kicsit ideges vagyok. – Bár bocsánatot kért, de úgy, mint a részeg, aki alig várja, hogy beleköthessen valakibe.

	Beültek a cukrászdába. Elza rendelt egy sütit. Kókuszgolyót. Ez fért bele a pénzügyi keretébe. Bori nem rendelt semmit, mert az felfújná. 

	– Így is mekkora már a hasam, mint egy disznó! – mondta Bori. 

	Elza villájával feldarabolta a kókuszgolyót. Lassan telt az idő. Elza rendelt még egy üdítőt, mert sok volt a vendég, és üresnek érezte asztalukat. Bori nem kért semmit, mert „Tuti pont felböfögném”. Így aztán Elzában gyűltek a buborékok. Bori körmei az asztal üveglapján galoppoztak újra és újra.

	Bori egyszer odavetette neki.

	– Tudom, hogy sokkal jövök neked emiatt. – De arcának szilárdsága mit sem enyhült, és szája kemény egyenesbe merevedett, így Elza nem szólt rá semmit, csak kiszippantotta az utolsó kortyokat üdítőjéből. A szorcsogás üdítő volt a csendben. 

	Tíz perccel négy előtt Bori kiment a mosdóba. Amikor visszajött feszültségének ívével cafatokra lehetett volna szabdalni a cukrászdát. Gyönyörű, kékes-fekete cafatokra.

	Dénes pontban négykor érkezett. Bori ragaszkodott hozzá, hogy ő üljön az ajtóval szembe, így Elza rajta keresztül élte meg a pillanatot, amikor mindenki kívül rekedt Bori világegyetemén, őt is beleértve. 

	Elza gyorsan odakapta a tekintetét. Próbálta megérteni, amit lát, és amit még nem élt át.

	Dénes tekintete egy töredékmásodperc alatt futott végig Borin, és Elza úgy látta, hogy ez idő alatt is becsukva tartotta a fiú a szemét, és csak akkor nyitotta ki, amikor Bori arcához ért. Akkor sem nézett rá egyenesen, inkább, mintha mögé nézett volna. Nem a lány arcára fókuszált.

	Bori odalépett hozzá. Dénes megpuszilta két oldalt, de a szája nem érintette Bori arcát. Bori tett még egy kísérletet, és emelte a két karját, mintha meg akarná ölelni, akárcsak, mint egy rég látott barátot, de Dénes elkapta a kezét és egy pillanatra megszorította, majd elengedte. Elza nem tudta eldönteni, hogy a mozdulatban szívélyes gesztust lásson, vagy elutasítást. Ahogy ránézett Borira, nem volt kérdés, hogyan értelmezi Bori. 

	Dénes Elzának kezet nyújtott, kézfogása határozott és meleg volt, tenyere nem izzadt. Elzának eszébe jutott egy másik kézfogás: a döglött hal. És összpontosítani kellett, hogy ne rázkódjon meg a gondolatra. 

	Dénes egyenesen Elzára nézett. Nem a testére, nem a nyakának vonalára, hanem a szemébe. Tisztán, mindenféle zavar nélkül. Ez Elzát megingatta. Lesütötte a szemét, és érezte, hogy apró pír fut felfelé a nyakán. Remélte, Bori nem veszi észre. Gyorsan leült, és ahogy odakapta a tekintetét látta Bori arcát és szégyellte magát. 

	Dénes Bori mellé ült és úriemberhez illő távolságot tartott a lánytól. Elza ezt elsőre jó jelnek vette, de aztán rájött, hogy így Dénes vele szemben ül, és Borit csak akkor látja, ha felé fordul. De nem fordult felé.

	Elza nem értette, mi történik, úgy érezte, hogy az előre kigondolt jelenetei csődöt mondanak, mert a szereplők nem azt játsszák, amit ő kigondolt. Marionett bábúnak érezte magát, aki akarata ellenére mozog, és cselekszik. 

	Dénes kicsit előredőlt, és megszólította Elzát.

	– Hallottam, mi történt édesanyáddal. Kívülállónak felfoghatatlan lehet ez a fájdalom. – Egy pillanatig Dénes hallgatott, majd folytatta. – Azt hiszem az idő enyhíti majd az ürességet, de teljesen sosem múlik el. 

	Elza megdöbbent a fiú szavain. Nemcsak azon, hogy ő volt az első kívülálló, aki sejtette, mi zajlik benne, de úgy nyilvánított részvétet, hogy azt nem kellett ostoba módon megköszönni. Csak befogadni, ami ezúttal valamiképpen gyöngéd ír is volt a fájdalomra.

	De Dénes nem hagyta, hogy a gyász ráüljön a beszélgetésre, és azonnal finoman témát váltott, még mindig Elzának téve fel a kérdést.

	– Bori mesélte, hogy kollégák vagytok, és egyszerre kezdtetek. Évfolyamtársak voltatok? – kérdezte Dénes.

	Elza egy pillanatig habozott a válasszal. Bori válaszolt helyette:

	– Elza Pesten végzett az ELTE-n, én meg csak egy vidéki fősulin. Csak épp egyszerre vettek fel minket. – Bori szavai dühösen kopogtak az asztalon, ahogy korábban a körmei. Dénes nem nézett rá, továbbra is Elzát figyelte.

	– Te is a gyerekkönyvtárban vagy Borival? – kérdezte Elzát Dénes.

	Elza látta, milyen katasztrofális irányba megy el a beszélgetés, szándékai ellenére, de próbálta menteni a helyzetet.

	– Nem, én nehezebben boldogulok a gyerekekkel, Borit viszont imádják, nagyon jól ért a nyelvükön, és a szülők is szeretik – hadarta Elza a szavakat gyors egymásutánban.

	– Igen, biztos vagyok benne, hogy Bori valóban jól érti a gyerekek nyelvét – mondta Dénes. 

	Elza próbálta kitalálni, hogy mit jelent ez a talányos kijelentés. Hogy Bori gyerekes, vagy egyszerűen annyit, hogy Bori jól ért a gyerekek nyelvén? Elza nem értette a beszélgetést, amit folytat, és eszébe jutott Bori, amikor azt mondta, Dénes megfejthetetlen. Elza most már értette, mire gondolt.

	– Rendeltetek már? – kérdezte Dénes, egy újabb éles témaváltással, és ragaszkodott hozzá, hogy meghívja őket valamire. Elza tiltakozott, de Dénes ragaszkodott hozzá, hogy venni szeretne neki valamit. Bori ráhagyta. A düh helyét a letargia vette át.

	– Bori mesélte, hogy aznap ő beszélt rá téged, hogy menjetek el bulizni, merthogy te nemigen szoktál az ilyesmihez – folytatta Dénes a furcsa beszélgetést.

	– Ööö… igen. Bori nagyon kedves volt, próbál segíteni nekem, hogy kicsit… kimozduljak a komfortzónámból. Nagyon odafigyel rám. – Elza próbálkozott, de teljesen össze volt zavarodva. Már nem tudta, mi a jó válasz és mi a rossz.

	– Más vagy, mint Bori eddigi barátnői. – Dénes újabb talányos kijelentéssel zárta le a témát.

	Elza nem tudta, hogy erre mit mondhatna. 

	– Akkor este otthagyott engem, amikor észrevette, hogy elmentél. Fontos vagy neki. – folytatta Dénes.

	Elza próbálta kitalálni a helyes választ, de Dénessel olyan volt beszélgetni, mint pörögni tánc közben, az irányítás már régen nem az ő kezében volt. 

	– Nem tudtam róla, sajnálom – végül ennyit tudott kinyöszörögni magából. 

	– Nem mondta neked Bori? – kérdezte Dénes.

	– Nem. Tegnap tudtam csak meg véletlenül. Sajnálom, ha gondot okoztam. – Elza úgy érezte, össze-vissza beszél.

	– Szó sincs ilyesmiről. Bori mondta, hogy egy ideig kerültétek egymást utána. Haragudtál rá? – szúrta közbe Dénes és most egy félmozdulatot tett Bori felé is, de továbbra is Elzát nézte.

	– Á, nem. Én csak egyszerűen… nehéz volt azt a napot valahogy újraélnem. Borinak meg – Elza ránézett Borira, de a lány arcán nem volt semmi érzelem, ezért kétségbeesetten folytatta – bűntudata volt, mert úgy érezte, cserbenhagyott engem.

	Ekkor megcsörrent Dénes telefonja. Elza még folytatni akarta.

	– Azóta rengeteget segít nekem, és... – mondta volna Elza, de Dénes közbevágott.

	– Bocsássatok meg, ezt fel kell vennem, mindjárt visszajövök. – Ezzel Dénes felállt, és kilépett az ajtón.

	Elza azonnal Borihoz fordult, és a kezéért nyúlt, de Bori mintha csak véletlenül tenné, elhúzta a kezét és a táskájába nyúlt.

	– Bori, én sajnálom, nem tudom… – szabadkozott Elza, de Bori megakasztotta, arcára fáradtság ült és bár beszélt, szavaiból kihullottak az érzelmek.

	– Hagyd, Elza. Ez Dénes. Nem lehet nem a hatása alá kerülni, nem a te hibád. Látom a jószándékot rajtad. – Majd egy rövid hallgatás után hozzátette. – Legalább nem áltatom magam többé. Talán jobb is így.

	Dénes visszajött a cukrászdába. Arcát megcsípte a kinti hideg, valahogy lelkesnek tűnt a telefonhívás után.

	– Ne haragudjatok, de egy régi ismerősöm hívott, akinek segítségre lenne szüksége, így nem maradhatok tovább, pedig nagyon élveztem a beszélgetést. – Dénes még mindig Elzának címezte a szavait, de a teste Bori felé fordult. 

	A szavak hallatán Elza legszívesebben Dénes arcába ordított volna. Ilyen dühöt eddig csak saját magával szemben érzett. Elképzelte, ahogy a fiú arcába vicsorít, ahogy lesöpri az asztalról a poharakat, és azok éles szilánkjai felpattannak, és megsebzik a fiút. Aztán az arcába kacag, és Borival otthagyják a megszégyenült Dénest. Elza ezt képzelte. Aztán csak annyit kérdezett, hangját kissé talán megemelve.

	– Mégis ki az, aki miatt el kell rohannod ilyen hamar? – Elza arca elvörösödött, részben, mert kérdése félreérthető volt, másrészt, hogy haragjának erejéből csak egy gyönge kérdés született meg. Most már ismét magára volt dühös.

	Dénest meglepte a kérdés. Most először látszott rajta a zavar első rezdülése. Habozott. Elzára nézett, aztán tekintete átsuhogott Borira, egy szárnycsapás idejére, aztán ismét visszaszállt Elzára.

	– Egy régi ismerősöm hívott. Adományosztást hirdetett meg, és akik ígérték, hogy segítenek, lebetegedtek vagy visszamondták. – Egy pillanatra Borira kapta a tekintetét ismét. – Segítenem kell neki.

	 

	Bori nézte Dénest, és próbálta megfejteni, mint egy feltérképezhetetlen csillagrendszert. Aztán eszébe jutott neki, amikor a gimiben megalázták és a fiú felmarkolta a könyveit a saját padjáról és a Borival szomszédos asztalra dobta őket, és ezzel a mozdulattal fél évre mellé költözött, és elviselhetővé tette az első évet. És ekkor újra meglátta Dénest, azt a Dénest, akit elfelejtett, mert mást keresett benne. Elszégyellte magát, és vezekelni akart.

	– Talán segíthetnénk mi is? – tette fel a kérdést bátortalan hangon.

	Dénes ránézett, és Bori most először látta, hogy tényleg megnézi őt: a tekintete végigfutott rajta, és látta az elutasítást vagy a habozást is az arcán. Nem tudta kibogozni, mi mozdítja, és mire, a fiú arcizmait. Úgy érezte, a fiú ismét megalázza. Már nem értett semmit. Felállt és a fiú szemébe nézett.

	– Talán szégyellsz engem, Dénes? 

	Dénes elfehéredett és szeme kikerekedett. Kapkodta a levegőt. Kezével megtámaszkodott a szék támláján.

	– Hogy gondolhatsz ilyet?! Hogy szégyellhetnélek téged? Hiszen te olyan… Ááá – Dénes hirtelen elfordult tőlük, tenyerét a homlokára csapta és erősen beletúrt a hajába. Aztán leeresztette kezét. Várt egy-két másodpercig, rendezte arcvonásait és visszafordult hozzájuk. Újra a fegyelmezett Dénes volt.

	– Sajnálom, ha félreérthető voltam. Csak nagyon elegáns vagy, és mi adományt megyünk osztani. – Majd mintegy magának suttogott még valamit. – …az ember azt nézi, ami a szeme előtt van…

	 

	Elza nem értette igazán a szavakat. Úgy ült ott, mint egy gyermek veszekedő szülei felett. Ujjain még a kókuszmorzsák apró darabkái.

	– Akkor menjünk! Ha szeretnétek – szólt Dénes, és választ sem várva elindult kifelé. 

	Bori és Elza egyszerre mozdultak, felkapták kabátjukat és menet közben öltözködtek fel. Dénes ment elől, ők ketten utána. Nem szóltak egymáshoz. Végigmentek a Deák utcán, aztán tovább végül bekanyarodtak egy épülethez. Odabent már világítottak a fények.

	Dénes maga elé engedte őket, mikor beléptek. Egyik lány sem járt még itt, de Dénes láthatóan otthonosan mozgott. 

	– Á, Dénes, megmentettél. – Egy mosolygó, negyvenes férfi lépett ki az egyik helyiségből és fogott kezet Dénessel. 

	– Hoztam egy kis segítséget – mondta Dénes, és a mögötte várakozó lányokra mutatott. 

	– Ó, ez igazán remek! – a férfi odalépett hozzájuk, és kezet fogott velük. – Mindig öröm új emberekkel találkozni, különösen itt. Hívjatok csak Tibinek, az a legegyszerűbb. Csináltatok már ilyet?

	Elza és Bori egyszerre rázták meg a fejüket. 

	– Annál nagyszerűbb, hogy itt vagytok. – Tibi még mindig mosolygott rájuk. – Dénessel mi lehordjuk a dobozokat, ki kellene őket pakolni, és csomagokat összeállítani. Minden csomagba két konzerv, egy befőtt, és így tovább, itt egy lista arról, mi jön egy csomagba.

	Választ sem várva mentek ki Dénessel, és elkezdték behordani a dobozokat. A lányok pedig elkezdték összeállítani a csomagokat. 

	Elza úgy érezte, beszélnie kellene Borival, de Bori bezárkózott, a fiúk pedig folyamatosan járkáltak, így nem volt lehetősége megszólítani Borit. 

	Az ajtó előtt már gyülekeztek az adományra várakozók. Elzát feszélyezte a sok idegen ember az üveg túloldalán, akiknek vonásait szürkére színezte az üvegre rakódott por. Aztán megpillantott néhány arcot, aki ismerősnek tűnt. Könyvtárba járók. Volt, akit névről ismert, és volt, aki őt is keresztnevén szólította. Megriadt attól, hogy itt látja őket. Ahogy nézett ki az ablakon, a fény visszatükrözte arcát. Egy pillanatra nem tudta eldönteni, kint van-e vagy bent.

	Tibi lépett be. 

	– Dénes kiül, és fogadja az érkezőket, gondoskodni kellene, hogy mindig legyen adomány, és bejöhet pár speciális kérés is. Ha bármi kérdésetek van, szóljatok, én még hordom a dobozokat, mert nagyon el vagyunk maradva.

	Az ajtó kinyílt és az emberek bejöttek. Elza hátrébb húzódott és újabb és újabb csomagokat gyártott le a dobozok mögé húzódva. 

	Dénes egy asztal mögött ült, adminisztrált, és átadta a csomagokat. Nem sok szó esett. A szoba gyér világítása és üressége kifosztotta az emberek szavait is.

	Bori kezdte el hordani a csomagokat Déneshez. Megpillantott egy idős, törékeny asszonyt, akinek arcát már alaposan meggyűrte az idő.

	– Margit néni! Hogy tetszik lenni? Hát az unokák? – Bori úgy lépett a nénihez, mint egy régi ismerőshöz. A könyvtárból ismerte. 

	A néni arcán azonnal feloldódott a feszültség és mesélni kezdett az unokáiról. Mögötte mocorogni kezdtek az emberek. Utána egy idős férfi érkezett, már bottal járt.

	– Tessék várni egy kicsit! – Kikapta Dénes kezéből a csomagot és segített a férfi táskájába rakni. 

	A harmadik ember egy férfi volt, túl a hatvanon. 

	– Maga nagyon csinos, kedvesem! – dicsérte meg Borit.

	Bori picit megbillentette magát és azt mondta.

	– Csak a maga kedvéért öltöztem így ki. – Rámosolygott a férfira.

	A sor felkacagott. Dénes tovább adminisztrált, Borinak mindenkihez volt egy jó szava. Elza a dobozai mögül nézte Bori varázslatát. 

	Sokára végeztek. Tibi megköszönte a segítségüket és megkérte őket, hogy ha tudnak, segítsenek máskor is. Megadták az e-mail-címüket.

	
Szent János kútja

	Mire kiértek, már régen besötétedett. Elza látta, ahogy a bejárattal szemben a romos Sándor-palota vakolata szitál az utcán, ahogy a széllökések megtámadták a málló felületet. Az utcalámpa fényében fénylő homokszemcsékként kavarogtak szerteszét. Bori és Dénes is kilépett. Miután elment az utolsó ember, Bori ismét elcsendesedett. Dénes talán nem is szólt hozzájuk egész este.

	Elza kimondhatatlanul fáradtnak érezte magát, az este úgy őrölte fel, hogy arra gondolt, talán az utcán porló szemcse ő maga. Egy pillanatra megálltak mind a hárman egy zárt kört alkotva. Elza nem tudta, hogyan tovább és a fejében csak üres zúgás visszhangzott.

	– Hazakísérhetlek? – tette fel a kérdést Dénes váratlanul.

	Elza nem értette.

	– Elza! Dénes téged kérdezett! – szólította meg Bori halkan.

	De mielőtt Elza megszólalhatott volna, Dénes közbevágott.

	– Én nem Elzát kérdeztem, hanem téged, Bori! – szólalt meg Dénes megdöbbent hangon.

	– Engem?! Miért engem? – kérdezte Bori értetlenül.

	– Miért akarnám Elzát hazakísérni? Nem is ismerem. – Dénes arcára kiült a csodálkozás.

	A vakolat úgy szitált rájuk, mint valami varázspor, megbénítva őket egy pillanatra. Végül Elza szólalt meg. A szavak úgy hagyták el ajkait, hogy elméjét nem érintették. 

	– Köszönöm az estét, és örülök, hogy megismerhettelek, Dénes. Majd beszélünk, Bori.

	Elza intett nekik, és elindult a Kis-Duna-part felé, ahol a hűvös medrek összegyűjtik az ég könnyeit. Egy pillanatra még hátranézett. Dénes és Bori felfelé indultak. A város hegyeinek sziluettje várta őket. Testük, mint a mágnes, mely hirtelen pólust vált, hol közeledett, hol távolodott egymástól érthetetlen erőket követve.

	* * *

	Csak mentek utcákon át egymás mellett szótlanul. Bori nem értett semmit. Nem értette az estét, a fiú kérdéseit, a tekintetét és annak hiányát. Miért kíséri haza? Sohasem tette ezelőtt. Féltékennyé akarja tenni Elzát? Dénes nem olyan. Vagy mégis? Kérdések, mozdulatok, rezdülések kavarogtak benne teljes összevisszaságban. Így hát inkább nem szólt. 

	Már a kórháznál jártak, amikor Dénes megszólította.

	– Mit gondolsz Elza őzes történetéről és a kibékülésetekről? – Dénes úgy tette fel a kérdést, mintha idáig ezen töprengett volna.

	Bori csak némán tátogott magában. Mi ez már megint? Miért Elzáról kérdezi, ha őt kíséri haza? Mit akar Dénes? De Dénes választ várt. Bori belefáradt a megfelelésbe.

	– Ha ennyire érdekel Elza, miért nem őt kíséred haza? – csattant fel végül Bori.

	Dénes egy pillanatra megtorpant. 

	– Engem Elza nem érdekel, már mondtam – szólalt meg végül Dénes.

	– Ugyan már, egész este őt kérdezgetted! Rám se néztél. – Borit már nem érdekelte, hogy féltékenynek tűnik, elege volt.

	Dénes ekkor ismét megállt, és megállította Borit is, és maga felé fordította. Mintha megpróbált volna a lány szemébe nézni.

	– Elzát rólad kérdeztem, egész végig. Emlékezz vissza. A leveleidből kiderült, hogy fontos neked. Próbáltam megérteni, miért. Szerettelek volna látni téged az ő szemüvegén keresztül.

	– Jaj, Dénes, olyan bonyolult vagy! Itt vagyok, miért másokat kérdezel rólam? Miért nem engem kérdezel, vagy miért nem magadat? Miért kuszálsz össze mindent így? – sorolta kérdéseit Bori.

	– Bárcsak egyszerűbbek lennének a dolgok! – sóhajtott fel Dénes, de ismét nem adott magyarázatot. Újra elindult, és Bori követte őt.

	Bori igazából már nem haragudott rá. Visszagondolt a beszélgetésre és rájött, hogy Dénes igazat mond, tényleg minden kérdés őt járta körül. Hirtelen nagy békesség csorgott le vállain, és mint egy meleg takaróba beleburkolózott. Dénes lehet, hogy bonyolult, de őrá kíváncsi. A fiú sokkal többet mondott, mint valaha. Borinak most ennyi elég volt. 

	Anélkül, hogy meggondolta volna, mit csinál, kinyúlt a fiú kezéért, és megfogta. Dénes összerezzent az érintésére, de nem húzta el a kezét. A mágnesek pólusai irányt találtak bennük.

	Egy darabig így mentek némán. És Borinak újra eszébe jutott Dénes kérdése. Már nem volt benne féltékenység. Meg akarta adni a fiúnak azt, amire vágyott, még ha nem is értette az okát. Beszélni kezdett és ezzel most ő lepte meg Dénest.

	– Elza más, mint mi. Nála a valóság – Bori kicsit megrázta a fejét – nem is tudom. Olyan, mintha a valóság nála összecsúszna valami mással, talán a fantáziával. Vagy lát, vagy megsejt valamit, amelyre mi vakok vagyunk. – Bori habozott. – Mint a gyerekek, akik szörnyet látnak az ágyuk alatt. Ha egy felnőtt benéz, nem lát semmit. De egy gyerek mégis szinte beleőrül a félelembe. 

	– Akkor lehet hogy nem is voltak őzek, csak egy látomás volt? – kérdezte Dénes. Bori nem tudta eldönteni, hogy komolyan kérdi-e.

	– Fogalmam sincs. Egyik reggel Elza azzal jött be, hogy igazgyöngyöket legelt a Duna-parton. Aztán valami vízcseppekről beszélt. Lehet, hogy sima őzeket látott. Végül is, a Duna-parton elég gyakoriak, de az is lehet, hogy csak elképzelte őket és meggyőzte magát, hogy tényleg látta őket. És el is hiszi. Elzából kinézem.

	– Végül is kibékültetek, és ez a lényeg. Azt írtad, Elzát az őzes történet billentette át – mondta Dénes.

	– Igen, egyértelműen. Ő nem az a típus, aki csak úgy magától kezdeményez. Ez az én feladatom lett volna – ismerte el Bori, majd egy hirtelen ötlettől vezérelve megfordította a kérdést. – És te mit gondolsz, Dénes? Miért olyan fontos ez neked?

	Dénest meglepte a kérdés, egy pillanatra megrezzent a keze Bori tenyerében.

	– Azt hiszem, nincs jelentősége. Mármint annak, hogy Elza tényleg látott őzeket vagy csak egyfajta látomása volt. Akár ő teremtette, akár kívülről kapta. A gyümölcse a lényeg, az, hogy kibékültetek. Ha nem békültök ki, nem találkozunk, és nem megyünk az adományosztásra, ha nem mentünk volna, talán nem sétálnánk itt. – Hallgatott egy sort, majd hozzátette. – És ki tudja hová vezet mindez?

	Bori továbbvitte a gondolatot és beleszédült. Nem annyira a lehetőségekbe Dénessel, hanem hogy egyetlen apró momentum, hogy változtat meg mindent. Mi lesz, ha összejönnek Dénessel, és az ükunokája egy országot vezet majd, és kirobbant vagy éppen megakadályoz egy háborút és százezrek életét befolyásolja mindez. Egyetlen őz miatt, ami talán nem is létezett. Hirtelen légszomj tört át. Felfelé kaptattak a Bánomi úton. Biztos csak azért. Egy pillanatra nekidőlt Dénesnek. 

	– Mit jelent mindez Dénes? – tette fel a kérdést támaszának.

	Dénes nem mozdult. A lány válla nekitámaszkodott az övének. Egy pillanatra nem érdekelték a világ nagy kérdései. Amikor erre rájött, megmoccant és Bori ismét maga tartotta meg önmagát. Dénes újra megszólalt.

	– Azt hiszem, sose tudhatjuk meg igazán. Nekünk kell eldöntenünk. Lehettek egyszerű őzek, akiket az evolúció, az éhség vagy a hormonok épp arra tereltek a világegyetem egy adott pillanatában egy humanoid elé. A világ végtelenül összetett, sokszor egy bemutatkozásnál egy vezetéknevet nem tudok megjegyezni, hogyan láthatnám át mindezt!

	Bori mintha szólni akart volna, de Dénes folytatta.

	– Vagy hihetem azt, hogy mindez nem merő véletlen. Az, hogy itt a kezemet fogod, következménye valami leheletfinom beavatkozásnak, ami tökéletesen belesimul a természet rendjébe, megtartva annak szabályait, számunkra mégis áldás. Nem tudhatjuk, melyik válasz a helyes, igazából ez hit kérdése.

	Bori az utolsó szavakat már nem hallotta, csak az csengett benne, amit Dénes mondott: számunkra mégis áldás.

	Hosszú ideig nem szóltak egymáshoz, csak mentek kézen fogva, néha elgurult mellettük a civilizáció, de nem zökkentette ki őket, most más egy dimenzióba léteztek, amit ők teremtettek egymásnak.

	Végül a Márta-panziónál felfele kanyarodtak a Szentjánoskúti kápolna felé. Innen már nem volt messze Boriék háza, de a lány nem akarta elengedni Dénest. A padokhoz mentek. A hatalmas gesztenyefa kopár ágai kifeszítették az eget felettük. 

	Ahogy a kápolna elé értek Dénes kihúzta a kezét a lány tenyeréből. Bori kis híján utánakapott, de sikerült megdermeszteni a mozdulatot. A fiú a kápolnát nézte. Bori végül újra a fiú ujjaiért nyúlt, most két tenyerébe zárva azokat. Maga felé fordította Dénest. Telhetetlen volt. Szerette volna, ha a fiú kimondja a szavakat.

	– Mi történt ma este Dénes? Mit jelent mindez köztünk? Olyan régóta… – aztán hagyta, hogy a fiú folytassa.

	De Dénes nem Bori arcába tekintett, hanem felemelte fejét a csillagok felé, mintha onnan várna választ. A hidegfront kisöpört minden emberi molekulát a légkörből. A csillagok lejjebb húzódtak és megültek a gesztenyefa legfelső ágain. A Tejút fényes sávként folyt felettük. 

	Bori várt, de nem érkezett válasz. És várt tovább, de metsző hideg kezdett befurakodni a kétség hajszálrepedésein. Elengedte Dénes kezét és két kezébe fogta a fiú arcát és finoman lefelé húzta.

	– Miért odafenn keresed a választ? Én itt vagyok, nézz rám! Láss meg! – Bori hangja lágy volt és könyörgő.

	Dénes feje engedett, szemük épp egy vonalba ért, és összekapcsolódott volna, amikor a fiú újra a magasba rántotta tekintetét. A sötét égnek válaszolt. Az apró fénypontoknak. 

	– Hát nem érted Bori? Nem nézhetek rád, mert most is és mindig csak téged látlak. Egyetlen kérdésem van az életben, és te vagy rá az egyik válasz. De van egy másik válasz is. Ha itt és most rád nézek, a kérdésem elenyészik és te leszel a válasz. Az egyetlen. De ez nem az én válaszom lesz. Nem az én döntésem. – Egy pillanatra elhallgatott – És talán meggyűlöllek érte.

	Dénest elengedték a csillagok és tekintete lebukott a földre, úgy folytatta.

	– Nem kérhetlek, hogy várj rám. Már vártál három évet. Sajnálom, hogy gyenge voltam, de nem tudlak elengedni. Nem vagyok rá képes. Bocsáss meg nekem.

	Dénes ekkor kiszakította magát Bori karjai közül és szinte futva indult lefelé. Bori vénájába beszivárgott a világűr hidege és a tehetetlenség-törvénye megbéklyózta. Ő is felemelte a fejét, hátha meglátja, amit Dénes látott. A Tejút felizzott felette. Borinak egy üstökös jutott róla eszébe, ami most zuhan bele az életébe. Az őz. Az adományosztás. A kápolna. És felette a csillagok. 

	Az üstökös végül becsapódott Boriba. Egyszerre hozott fájdalmat és megértést. Dénes kerülő tekintete, a fizikai érintés hiánya…

	Megtörte a tehetetlenséget. A fiú után kiáltott. 

	– Dénes! Én most Istennel birkózom teérted?

	Dénes már csak apró szürke folt volt a beton színtelen mátrixában. Egy pillanatra megtorpant, aztán lassan elveszett Bori szeme elől. 

	
Negyedik könyv

	22:40, 22:41

	Elza sokáig ült a Kis-Duna-partján. A teste már áthűlt egészen. A folyó vize magasabbra hágott, és sodrása meggyorsult. Örvények kavarogtak benne. Elzában is. De az ő örvényei nem futottak le, csak keringtek benne, önmagukat ismételve. 

	Dénes kézfogása, nyugodt szeme és szavai. „Azt hiszem, az idő enyhíti majd az ürességet, de teljesen sosem múlik el.” Elza nem érzett enyhülést. Úgy érezte magát, mint a folyóban úszó palack, amit belülről és kívülről is ellep a víz. Egyszerre fuldokolt mindkét síkon. 

	Aztán Dénes szavai. „Hazakísérhetlek?” És az esztelen remény. Ami árulás volt, és égette belülről. Miközben fuldoklott. A képek összezavarodtak benne. 

	De nem Dénes kellett neki. Csak valaki, akire lecserélheti az üres lakást. Dénes, vagy bárki. Akárki. Hogy ne valakinek a hiánya várja ott, ahol egykor az otthona volt. Hogy valaki kitöltse valakinek a hiányát. A lakásban. Vagy benne. Már maga sem tudta, mit akar. 

	Szégyellte a reményt, kiüresítette a remény elvesztése, égette még az árulása gondolata is, és mégis fájt a két távolodó alak képe. És fuldoklott az egyedüllétben. 

	Végül könnyet adott a folyónak, hogy sós íze legyen. A hűvös meder befogadta és a tengerekig szállította a lány fájdalmának kvantumjait. 

	Elza végül hazagyalogolt. Felette már elmozdult a világegyetem. Nem tudta, milyen utakon jár, de végül hazaért. Az ajtóra emlékezett. Máskor szorult. Most oly könnyedén nyílt, hogy szinte beszippantotta, mint a vákuum. Elza kezével megkapaszkodott az ajtófélfában, de végül besodródott. Az ajtót a huzat becsapta mögötte. 

	A lakás már várt rá, de úgy kiüresítette magát, hogy az oxigénmolekulák is kimenekültek belőle. Elza nem kapott levegőt, nem volt mit belélegezni, csak a hiányát valaminek, ami megfojtotta.

	Betámolygott a szobájába. Kétségbeesetten keresett valakit. Félrelökte a Silentiumot és a telefonjáért nyúlt. Regina. Talán már hajnalodik odaát, de igazából nem érdekelte az égitestek állása. 

	Bekapcsolta a telefont. Mennyi idő is telt el azóta? Pár hét? Vagy egy élet?

	A telefon életre kelt a szobában. Teleordította a szobát üzenetekkel és nem fogadott hívásokkal. Elza körme már koppant volna a kijelzőn, amikor meglátta: „Nem fogadott hívás: Anya”.

	A keze megremegett, és elejtette a telefont. Nem kapcsolt fényt, így a lakásban teljes sötétség volt, csak kintről merészkedett be némi fény. Elzán átfutott a gondolat, ha lámpát kapcsolna, a lakás sötétsége talán tovább mélyülne. 

	Négykézlábra ereszkedett, és mint egy állat, mászott és tapogatózott a telefon után.

	Végül megtalálta. Megérintette, és az felfénylett. Fénye kékre színezte Elza szemét. Olyan lett, mint Borié. Talán én Bori vagyok, és Dénes itt van valahol? Elza megrázta a fejét. Eszébe jutott anyja sodródása. Vett pár mély levegőt, és lecsillapította folyója rohanását.

	A telefon kijelzőjére meredt. Három nem fogadott hívása volt anyjától azon az estén. Az egyik fél nyolc felé, nem sokkal azután, hogy elmentek Borival. 

	Elza nyelt egyet, és torkát mintha egy apró nyüszítés hagyta volna el. Anyja hívta a baleset előtt, de ő nem hallotta a Negrában. Vajon… de nem vitte tovább a gondolatot.

	Még két hívás anyjától. 22:40 és 22:41. Emlékezett a jegyzőkönyvre. A baleset utáni percek. Anyja még életben volt. Még felhívta. Két hívás. Egy érintés a fülnél és egy a szoknya vonalánál. 

	Elza elhányta magát, aztán a hátára gördült. Nem voltak könnyei. Csak a vére zúgott a fülében, mint egy folyó iramlása.

	Köhögni kezdett, feltápászkodott, és a konyhába botorkált. A fehér tejes flakon már kiürült, csak anyja vörösbora hunyorgott rá.  

	Elza meghúzta a palackot, aztán kezében a borosüveggel a nappaliba támolygott. A síkos üveg kicsúszott a kezei közül, és az asztalnak csattant. Éles üvegdarabok repültek szanaszét. Elza megtántorodott, és a kanapéra roskadt. Elveszítette az eszméletét. Karja fehéren lógott a padló felé. Csuklóján az erek kékje szinte átszúrta bőrét. Éhes üvegszilánkok araszoltak felé. A vörösbor rubin cseppjei az asztalról Elza karjára csepegtek. 

	Lefolytak rajta, mint veres erek, és ujjairól hulltak alá gyöngyökként.

	
Kacsakő

	Hamar felriadt. Egy mentő szirénázott végig az utcán. Kékes-piros fénye egy pillanatra körbeszaladt a szobán. Elza alig emelkedett az álom horizontján túl. Nem tudta, hol van, és azt sem tudta, kicsoda ő. 

	Kezével megtámaszkodott az asztalon, és az üvegcserepek végre felhasíthatták vékony bőrét. Elzába belenyilallt a fájdalom, szájához kapta tenyerét. Ekkor látta meg vörösre csíkozott alkarját, majd a pirosra permetezett szobát maga körül. 

	Felsikoltott, szeme kitágult, és a térdét maga elé húzva a kanapé sarkába kucorodott. Szíve hevesen lüktetett, és kereste magán a sebeket. Aztán meglátta az üvegszilánkokat szerteszét. A bor. Csak a bor – hajtogatta magának. Aztán szeme újra a csuklójára tévedt, majd ujjait végighúzta a fiatal bőr tökéletes felületén. 

	Fokozatosan lelassult a szívverése. Óvatos mozdulatokkal állt fel, félresöpörve a szilánkokat maga előtt. A fürdőszobába ment, és lemosta magáról a bor színét. Sebére rányomta a törölközőt, amíg az jól nem lakott vérével. 

	Próbálta felidézni a tegnapi nap eseményeit. Dénes. Bori. A Duna-part. Aztán a telefon. Itt megakadt. Dolgozni kell menni, futott át rajta. Hálásan bújt az aznapi teendők mögé és hagyta gondolat nélkül a tegnapi napot. Az elmúlt időszak ismerős mozdulataiba öltözve végrehajtotta ruhaszertartását. Minden mozdulat íve támasztópillér volt.

	Túl hamar elkészült. Az órára pillantott. 5:20. Nem bírt a lakásban maradni tovább. Bezárta maga mögött azt, ami a lakásban maradt, és ráfordította a kulcsot is. 

	Senki nem volt az utcán. Se emberek, se fény. Nem tudta, merre induljon. A Gesztenyés utca és a Kis-Duna-part nem jöhetett szóba. Kevés mentsvárát tisztán akarta tartani önmagától. Így a város épületei között kacskaringózott. A Kanonoksor elhagyott épülettömbje fölé magasodott, így megszaporázta lépteit, mielőtt ráomlana. Az utcalámpák árnyékokat rajzoltak köré, amelyek néha előre szaladtak, néha a háta mögé settenkedtek, de sosem halványultak el teljesen. Körülötte keringtek, mert ő volt az árnyékok forrása.  

	Elza várta a hajnalt, de az nem érkezett. A Vároldal után átsurrant a Bástya alatt. Húgyszag kísérte lépteit, és néhány emberi test moccant a padokon. 

	Végül átszaladt a Szigetre, és a könyvtár elé ért. Eszébe jutott, hogy nem is zuhanyozott le. Mocskosnak érezte magát. Szégyellt volna a könyvek elé járulni, így hát továbbment, egészen a hídig. Ott lement a Nagy-Duna-partjára, a Palkovics-padig. Itt végül megpihent. Enyhe volt az idő, de a hideg beton ontotta a tél maradékát. A végén már fájt a hideg. Elza úgy érezte, megérdemli. Megérdemli a büntetést és a fájdalmat.

	A hajnal végül megérkezett. Elza egy darabig még feltartóztatta, de a többi ember várta, így legördítette a nap előtt színes szőnyegét. 

	Ahogy a nap első fényei beléptek Elza pupillájába, a lány próbát tett újra az éjszaka emlékeivel. Óvatosan közelített feléjük, mint egy őz, aki az első rezzenésre kész eliramodni.

	Az első hívás. Anyja valamiért kereste. Ez világos volt számára. Talán ha meghallja és felveszi, elkerülhető lett volna minden. De miért ment a városba? Mit keresett még ott este tízkor? Talán őérte aggódott, és kereste? Anyja sosem járt a városban késő este. Elza elképzelni sem tudta, most miért tett másként. Elza úgy érezte, ha megfejthetné a rejtélyt, értelmet találhatna anyja halálában. Ami nyilvánvaló hazugság volt, de olyan hazugság, amely segít életben maradni. De egyelőre csak egy olyan rendkívüli dolog jutott eszébe, ami miatt anyja kimehetett a városba késő este. És ez a Borival közös estéjük volt. Ha pedig ez volt az oka, akkor ő a hibás. Ha ez a rejtély megfejtése, akkor ez nem segít életben maradni. 

	Az egyedüllét köve mellé becsusszant a bűntudat köve is. És míg az előző tompán fájt, ez sokkal élesebb volt. Fájdalomra szomjazott. 

	Aztán a két másik hívás. Elza szíve szaporábban kezdett el verni, és az őzsudár aggodalom megiramodott benne, és elmenekült a gondolattól. Nem volt képes végiggondolni, de a bűntudat tovább nőtt benne. Nagy levegőket vett, tenyerét a hideg kőnek vetette, hogy lehűtse erei forró rohanását. Megborzongott.

	– Korán beköszöntött az idei tél. – Egy nyurga fiú állt a Duna-parton, nem messze tőle, és onnan kiáltott oda neki. Elza nem vette észre, mikor került oda, túlságosan belemerült a gondolataiba.  

	– De hiszen most múlik pontosan – válaszolt Elza akaratlanul is, és nézte, ahogy a fiú egy kavicsot dob a Dunába. 

	A fiú szemével követte a kavics röptét, és csak miután az elmerült a folyamban, fordult ismét Elza felé.

	– A tél akkor érkezik, amikor kedve tartja, és nem érdekli, milyen hónap van a naptárban. – Aztán a borzongó Elza felé intett.  – És az sem érdekli, mennyire vagy rá felkészülve. – A választ meg sem várva újra a folyó felé fordult, és további köveket hajított a folyóba. 

	Elza a kövek ívét nézte, hogy milyen messze esnek, és hallgatta, ahogy becsobbannak a Dunába. Akaratlanul is szurkolni kezdett, hogy a következő kő még messzebbre jusson el. Talán tíz perc is eltelt így, és Elza hálás volt, hogy nem kell saját gondolatainak ívét követnie, amelyek folyton lefelé hanyatlottak.

	Végül a fiú otthagyta a Duna-partot, és felé lépdelt. 

	– Látom, érdekel. Szoktál kavicsokat dobálni? – kérdezte a fiú. 

	Elza megrázta a fejét. 

	– Akkor gyere, próbáld ki! – nyújtott felé egy kavicsot a srác. A követ simára csiszolta már a folyó, sötétszürke színében fehér erek futottak. Szép volt. 

	Elza nézte a követ, aztán ránézett a srácra. A fiú írisze épp olyan sötétszürke volt, mint a kő a kezében. Eszébe jutott a tegnap este. Akárki. Bárki. Felállt.

	A srác a kezét nyújtotta, de nem fogadta el. Ügyetlenül egyensúlyozott le a kavicsok között a partra. Vékony cipőjébe befurakodott az apró szemű sóder, és kidörzsölte bőrét.

	Végül ott álltak mindketten a folyó partján. A víz még feljebb emelkedett, és a máskor nyugodt folyam vize zavarossá vált, futása meggyorsult. 

	– Mit szeretnél: kacsázni vagy dobni? – kérdezte tőle a srác, anélkül, hogy ránézett volna. 

	– Mi a különbség? – kérdezte Elza.

	– Ha kacsázol, a kő megpattan a víz felszínén, és tovább repül. – A fiú mutatta a röpte ívét. – Ha dobsz, akkor a kő messze távolodik a víztől, és a magasba száll, de utána jön a zuhanás.

	Elza habozott.

	– Te melyiket szereted jobban? – kérdezte végül. 

	A fiú csak vont egyet a vállán.

	– Most inkább az alámerülést – mondta a fiú.

	– Akkor én is ezt választom – bólintott Elza.

	A fiú a kezébe nyomta a követ. A dobások energiája meleg vérrel töltötte meg tenyerét, és az érintés jólesett Elza hideg hámsejtjeinek. 

	Elza hátrahúzta karját, és ügyetlen mozdulattal lecsapta a követ a partra. A kő alig két métert repült, és visszapattant feléjük. A srác maga elé kapta a kezét, aztán nevetésben tört ki. Elza egy pillanat múlva követte. Nevetése idegen volt, Elza számára inkább volt a fiú nevetésének visszhangja, semmint saját hangja, de nevetés volt, ami az ő torkát hagyta el.

	– Oké, ez kis híján kiverte a szememet. Ezt még gyakorolnod kell. – Aztán lehajolt, megkereste ugyanazt a követ, és ismét Elza kezébe nyomta.

	Elza ránézett a kőre, aztán szó nélkül a zsebébe csúsztatta. Sokáig nézelődött, aztán lehajolt, és felvett egy másikat. Százezerszám hevertek szerteszét a kavicsok, mégis volt valami különös súlya a választásnak. 

	– Jó, most próbáld meg újra, de ne csapd le! Fontos ráérezni, mikor kell elengedni a követ, mert ha nem teszed meg időben, úgy járunk, mint az előbb. És hidd el, nagyot tud ütni – mondta a srác, és várakozóan nézett Elzára.

	Elza hallgatta a fiú szavait, és úgy tűnt neki, minden szónak egy mögöttes jelentése is van. 

	– Szóval, az elengedés… – mondta a fiúnak, és már hajította is el a követ. 

	Nem repült messzire, de ez legalább már a vízbe érkezett. 

	– Ez már jobb volt – mondta a srác. – Jöhet a második lecke?

	– Aha – mondta Elza, és a lába előtt heverő köveket pásztázta. Kiválasztott egyet, ami arra a kőre emlékeztette, amely a képzeletében lakozott.

	– Úgy látom, izomból nincs sok, szóval a második lecke az érzelem – taglalta a srác Elza felé fordulva.

	Elza ránézett. A fiú kissé hosszú haja az egyik oldalon a szemébe lógott. Amikor Elza ránézett, türelmetlen mozdulattal lökte hátra, de az aztán újra előrecsúszott.

	– Érzelem? – kérdezte Elza szemöldökét felvonva.

	A fiú rántott egyet a vállán.

	– Ha nincs izom, kell valami, ami plusz erővel tölt el. 

	– És milyen érzelem kell? – kérdezte Elza.

	– Hát, mivel el akarod hajítani magadtól, a düh vagy a gyűlölet jó választás lehet. 

	Elza lenézett a kezében szorongatott kőre. Sajnálta. Tudta, hogy így nem szabadulhat meg tőle.  A fiú félreértette a pillantást.

	– Képzelj el valakit, akit nagyon utálsz. Rakd bele a kőbe, és hajítsd el a francba. – A fiú választ sem várva elhajította a kezében szorongatott követ. Az hosszú másodpercekig repült, és Elzának úgy tűnt, átért a szlovák oldalra. 

	– Kit utálsz ennyire? – kérdezte Elza halkan, de a fiú nem a kérdésére válaszolt.

	– Na, hadd lám, mire mész ezzel a leckével! – Karjait keresztbe fonta maga előtt, és várakozóan Elzára nézett.

	Elza eltűnődött a fiú tanácsán. Nem igazán tetszett neki. Gondolkodni kezdett, kit utál, vagy kire haragszik. Eszébe jutott Máté, és már nem is érezte olyan rossznak a fiú megközelítését. Mátéra gondolt, és elhajította a követ. A kő – Elza mércéjével – messzire repült.

	A fiú bólintott. 

	– Látom, van benned harag, de lesz ez még jobb is. – Kezébe nyomott egy újabb követ. – Most még több dühöt adj bele!

	Elzának eszébe jutott Roland. Megmarkolta a követ, szinte összepréselte ujjaival, legalábbis így képzelte. Elhajította. A benne remegő dühöt átadta karjának, és az az előbbinél is messzebbre hajította a követ.

	A srác szó nélkül a kezébe nyomott egy újabb követ. 

	– Ez lesz az utolsó. A legnagyobb. Ebben hamar kifárad az ember. Válassz jól! – Majd távolabb lépett Elzától, mintha a lányban lakozó érzelem megsérthetné őt is. 

	Elza megforgatta a követ kezében. Tökéletes fogást akart találni. Először Rolandra gondolt. De mintha a haragjának egy részét az előbb elhajította volna. Nem talált elég energiát. Düh és harag már megvolt. Gyűlölet? Akárhogy erőlködött, nem talált olyan embert, akit igazán gyűlölt volna. Aztán hirtelen bevillant neki a három hívás. Ó, hát mégis van, akit tud gyűlölni! Saját magát képzelte a kőbe. Karjába iszonyatos erő költözött, és egy hangos sikoltással kidobta a követ a világból. Elza legalábbis így érezte, de a kő valahol mégis csobbant a Duna messzességében.

	A srác egy darabig nem szólt semmit. Elza fülében ott rezgett saját sikoltása. Végül a fiú megszólalt.

	– Ma már nem dobunk többet. Elég volt. – Aztán cipője orrával rugdalni kezdte a kavicsokat. 

	Elza hallgatott, és nézte a körülötte heverő százezernyi kavicsot, amelyek mind egyformák voltak, mégsem volt köztük két azonos. A dobálás egyszerre volt felszabadító és valahogy helytelen. Szennyes. Eszébe jutott valami. 

	– Szeretetből is lehet nagyot dobni? – kérdezte a fiút Elza.

	A fiú rábámult. 

	– Nem tudom. – Tétovázott egy kicsit, aztán folytatta: – Nekem nem sikerült. Talán az másra jó. – Aztán szó nélkül otthagyta a lányt, és elkezdett gyalogolni a Duna-parton a híd felé.

	Elza nem tudta, mi tévő legyen. Nézte a fiú távolodó alakját. Nem akart egyedül maradni. Utána kiáltott.

	– Amúgy Elza vagyok – sutának érezte a hangját, ahogy az a fiú felé haladt a levegőben hullámokat vetve.

	A srác megállt, aztán hátrafordult. Egy kis ideig nézte Elzát, mintha valamit latolgatna. Elza úgy érezte, megmérettetik. Aztán a fiú odakiáltott neki. 

	– Dávid vagyok. Van kedved köveken gyalogolni? – és maga köré mutatott.

	Elza ránézett az órájára. Lassan nyolc óra volt. Hamarosan nyit a könyvtár – futott át rajta. Aztán elindult a fiú felé. A bokája megbicsaklott a köveken, és nehezen találta meg az egyensúlyát. Dávid bevárta, de nem nézett rá. Elindultak a parton. Csak a kavicsok csikordulása és a hullámok vergődése kísérte lépteiket.

	
Tejbegríz

	Hamar eljutottak a Sziget-csúcsig. Elza hallotta a város harangjainak kondulását. Nyolc óra volt. Nyitott a könyvtár. Ő pedig ott lépdelt egy idegen srác mellett, akiről csak annyit tudott, hogy Dávidnak hívják, és érti a gyűlölet természetét. 

	Szó nélkül lépdelt utána keresztül az Erzsébet-parkon. Majd a végén le a Duna-partra, a kavicsok közé. Elza jól tűrte a hallgatást, és szerette a csendet. De ebben a csendben, amelynek partjait a fiú jelölte ki, mégis kényelmetlenül érezte magát.

	– Te miért dobálod a köveket? – tette fel a kérdést végül, ami benne motozott.

	De Dávid nem válaszolt a kérdésére, csak egy újabb kérdéssel felelt.

	– Te miért sikoltottál fel? – nézett felé Dávid.

	Elza egy pillanatra megtorpant, nem válaszolt. Dávid lassan bólintott.

	– Idegenek vagyunk egymásnak. Éppen ezért a részletek érdektelenek, mert az okok jó eséllyel ugyanazok. A történetek veleje egyforma. – A fiú szavai szárazon koppantak a Duna-parti fövenyen. 

	Elzát taszította ez a szárazság. Ugyanakkor vonzotta is. Tükör volt számára. Én is így tanítom majd gyűlöletre az embereket? El akart szaladni a fiú elől, de úgy érezte, egy szertartás révén hozzákötötte magát. Így csak lépdelt utána. 

	Már a Garam torkolatánál jártak, és Elzának eszébe jutott Marcus Aurelius és a beszélgetés Reginával. Kicsit lazult a varázslat, amivel Dávid megkötötte. Ekkor a fiú megszólította.

	– Az esőcsoda. – És a Garam felé bökött.

	– Micsoda? – kérdezett vissza Elza.

	– Volt egy fickó odaát vagy kétezer éve. Légiós. Szomjaztak. Bekerítették őket... – aztán Dávid elhallgatott, mintha itt megrekedtek volna a gondolatai, és tovább gyalogolt.

	Elza egy darabig követte, és várta a történet folytatását, de úgy tűnt, a fiút nem érdekelte, mi történt azután. Így hát Elza megszólította.

	– És mi volt azután?

	– Ja… imádkozni kezdett, és nagy vihar kerekedett. – A fiú rántott egyet a vállán. – Megmenekültek. A légiós megtért, aztán vértanúhalált halt. Talán itt valahol – és Dávid körbemutatott, mintha a fehér kavicsok szanaszét szórt csontok lettek volna. 

	Elza egy darabig hallgatott.

	– Ezt a történetet még sohasem hallottam. És egyáltalán, honnan tudod mindezt?

	– Kevesen ismerik. Szent Donát esőcsodája. Egy darabig töri szakos voltam, amíg…

	A fiú kilépett, és Elza ügyetlenül botorkált utána a kövek között. Mintha a folyópart maradásra akarta volna kényszeríteni.

	A fiú után kiáltott. 

	– Várj már meg!

	Dávid még egy darabig ment tovább, mintha nem hallotta volna a kiáltást, aztán végül megtorpant. Elza kifulladva érte utol.

	– Miért mondod el ezt nekem? A kőhajigálás gyűlöletből meg egy szent. Mi értelme ennek az egésznek? – kérdezte a fiútól Elza.

	A fiú hallgatott egy jó darabig. 

	– Nem tudom. Fogalmam sincs. Talán nincs semmi értelme. – Aztán a folyó felé fordulva még hozzátette. – Hová lettek a csodák?

	Elza megborzongott a fiú hangjától. Aztán váratlanul eszébe jutott az őz, aki rászegezte a szempárját.

	– Talán ma is vannak, csak idő kell, míg rájövünk, hogy azok – mondta Elza mintegy magának.

	– Lehet, de én nem találom a csodát ebben a világban – Dávid visszanézett a Garam torkolata felé, mintha várna valamit. 

	Elza újra megborzongott. Talán átfázott reggel óta. Lassan haladtak a parton a kavicsok között, már dél körül járhatott az idő.

	– Én haza akarok menni – mondta ki, és rájött, mennyire vágyik rá, hogy elszakadjon a fiútól.

	Dávid ránézett, és hosszasan kémlelte tekintetét, végül bólintott.

	– Jól van, hazakísérlek. Néha ijesztő fickók járnak errefelé. – Elzára ügyet sem vetve elindult visszafelé.

	Kimentek a bicikliútra, így sokkal gyorsabban haladtak. Egy bő óra múlva már a Béke térre értek. Elza felnézett a négyemeletes épület tetejére, ahol a lakásuk ablaka volt. Mintha megrebbent volna a függöny odabent. De persze csak képzelte. Tisztában volt vele. Az csak egy lakás. Szobák, függönyök. Nincs benne semmi, amitől félni kellene. Nincs benne senki. Üres. 

	– Ott laksz? – kérdezte Dávid, Elzára nézve, aki már talán percek óta bámult felfelé.

	– Aha – szakította el Elza a tekintetét a lakásról. Kiszáradt a szája. Nagyot nyelt. – Figyelj… – kezdett bele.

	El sem hitte, mit akar kimondani. Alig várta, hogy megszabadulhasson a fiútól. Dávid olyan volt, mint egy örvény. Lefelé húzta őt, és Elza ki akart szabadulni a spirálból. De mégis. Egy örvény mégis valami. Valami, amivel meg lehet küzdeni. De ami ott fent várja, az félelmetesebb. Odafent a semmi várja, és Elza tudta, hogy azzal nem lehet megküzdeni, csak belehullani. 

	Újra Dávidra nézett. Úgy érezte, már nemcsak a szája száradt ki, hanem minden egyes sejtje is. Aztán szólásra nyitott a száját.

	– Nincs kedved esetleg felugrani? – Maga sem hitte el, hogy kimondta.

	Dávid habozott.

	– Nem hiszem, hogy ez jó ötlet lenne – szólt végül, és elnézett Elza mellett valahova messze.

	Elza kiszáradt sejtjei szinte lángot vetettek a visszautasítás szégyenétől. 

	– Persze. Persze, igazad van. Nem lenne jó ötlet. – Elza még bólogatott is. Aztán a szája ismét mozogni kezdett, és rémülten hallgatta a belőle kiáramló szavakat. – Csak épp arra gondoltam, hogy én éhes vagyok, és hát lehet, te is… – És Elza feje ekkor megemelkedett, és belenézett egyenesen Dávid szemébe, aztán ujjai felnyúltak, egy elszabadult tincséért, és tekergetni kezdte.

	Dávid visszanézett a lányra, majd sóhajtott egyet. Testetartása megereszkedett.

	– Jó, hát legyen – aztán mintha hirtelen jutna eszébe, még hozzátette. – Én is éhes vagyok. 

	– Akkor gyere! – és Elza már lökte is be a bejárati ajtót, és a fiút előre tessékelte, majd bezárta maga mögött az ajtót. – Negyedik emelet. A teteje. Nincs lift. – Intett Dávidnak, hogy menjen. Elza követte.

	A lakásban is előre engedte a fiút, és csak utána lépett be. Anyja szobájából a porcicák kisurrantak a küszöb felett és dühösen fújtak rájuk. Elza egy némán suttogott „Sicc!”-cel utasította őket rendre.

	– Baloldalt van a konyha. Elég kicsi. – A fiú bement, és leült az első székre, hogy Elza elférjen mellette.

	Elza kinyitotta a hűtőt. Az üresen és vádlón nézett vissza rá. Visszacsukta. Aztán kinyitotta a felső szekrényt. Talált némi grízt és egy bontatlan tartós tejet.

	– Tejbegríz jó lesz? Még nem volt időm főzni… – Elza megpróbálkozott egy ideges mosollyal.

	– Persze. Mindegy, igazából – mondta Dávid, és a szék támlájának nyomta a hátát.

	Elza a fogasra akasztott kötényért nyúlt. Még ő csinálta anyjának, talán alsósként. Anyja sokat használta. Levette, és a nyakába akasztotta. Próbálta megkötni hátul, de kicsit remegett a keze. Dávidhoz lépett. 

	– Bekötnéd nekem? – kérte, aztán hátat fordított neki. Dávid a kötőmadzagokért nyúlt, amelyek ott lógtak Elza mellett. Óvatosan érintette meg őket, hogy ne érjen a lányhoz. Amikor megkötötte, neki is megrezdült a keze. 

	– Köszi – mondta Elza, és a tűzhelyhez lépett. Elkezdte felmelegíteni a tejet, és hipnotikus mozdulatokkal keverte, hogy le ne égjen.

	Dávid egy darabig nézte, ahogy a lány körmozdulatai fehér örvényeket kavarnak a tejbe, aztán megszólalt.

	– Figyelj, nekem lassan tényleg mennem kéne, ha nem gond – és már állt is fel.

	Elza szeme kitágult és a fiúra nézett. Agyában a neuronok fénysebességgel száguldottak. 

	– Nem vagyok egy konyhatündér, igaz? Tejbegrízzel kínállak… elég szánalmas. Én is elmennék… – A szavai százezer év alatt kimódolt csapdák voltak.

	Dávid visszaereszkedett. 

	– Nem erről van szó… Biztos jól főzöl. – Aztán még megpróbálta összefűzni a szavakat, de úgy érezte, minden füzér gúzsba kötné a lányt, vagy őt magát, így elengedte őket. Lassan visszasüllyedt a székre. – Maradok, de utána tényleg mennem kell.

	– Persze, én nem akarlak tartóztatni – mondta Elza hangja könnyedén, és újabb hullámokat kavart a fehér folyadékba. A tej kicsit leégett, és az ügyetlenség illata átitatta pórusaikat.

	Nem beszéltek. Elza addig kavarta a tejbegrízt, amíg az be nem sűrűsödött. Dávid csak nézte, ahogy a lány mozdulataira a lehetőségek fehér folyadéka valósággá szilárdul. Így tette az ételt Elza Dávid elé. Majd a lány a fejére csapott.

	– A lényeget majd elfelejtettem! – A konyhaszekrényhez lépett, és megcukrozta neki.

	Elza kiszedte a saját adagját, és leült Dáviddal szemben. Eszébe jutott, hogy még sosem főzött egy fiúnak sem. Dávidnak eszébe jutott, hogy nem főzött még egy lány sem neki. Mindketten a tányérjukat bámulták. Kezüket az asztalon nyugtatták, anyja abroszának kockái, mint egy kerítés, választották el őket.

	Dávid óvatosan megfújta az első kanál tejbegrízt, és a szájába vette. A kristálycukrot hamar feloldotta a meleg étel, és a fiú teste behódolt a szénhidrát kényeztetése előtt. Enni kezdett.

	Elza egy kanál után félretolta a tányért. Émelygett az ízétől.

	– Te nem eszel? – kérdezte Dávid.

	– Nekem ez most túl édes – válaszolt Elza.

	A fiú szinte falt. Az utolsó kanál alig ért a tányérhoz, már emelkedett is fel. 

	– Most már tényleg mennem kell. Finom volt. Köszönöm. – Majd egy villanásnyi tétovázás után hozzátette. – Jól főzöl.

	Elza megadóan bólintott. Tudta, hogy Dávid el fog menni; akkor is elmenekülne, ha lekötözné. Elfogyott minden bűbája. Koldushoz illő repertoár – futott át rajta a gondolat. 

	– A mosdót esetleg használhatnám? – kérdezte Dávid, miközben hurkolta nyaka köré a sálját. 

	– Persze – válaszolt Elza, fel sem nézve, és csak intett.

	Dávid nem tudta, hol a mosdó, de nem akarta megkérdezni Elzát. Úgy érezte, eljött az a pillanat, amikor szabadon távozhat. Nem akarta szavakkal elszalasztani a lehetőséget.

	Találomra benyitott Elza anyjának szobájába. Elza felsikoltott.

	– Oda ne! 

	Dávid berántotta az ajtót, a porcicák kiszaladtak a huzatra, és bekerítették a fiút.

	– Bocsánat – dadogta Dávid. – Inkább megyek is. 

	– Ne! – Elza két betűjében Dávid három felkiáltójelet is érzett. Nem tudott neki ellenszegülni. A lány könyörgése térdre kényszerítette. A menekülés lehetősége elveszett.

	Elza észbe kapott. Felállt.

	– Emitt, rögtön a konyha után, baloldalt – és mutatta a fiúnak. 

	Dávid bement. Kulcsra fordította maga mögött az ajtót. Elza szíve hevesebben kezdett dobogni. Ahogy Dávid benyitott, Elza egy pillanatra belátott anyja szobájába. Nem volt bent senki. A szoba tabu volt anyja halála óta. Lehetőség a csodára, hogy ha egyszer mégis benyit, anyja ott várja majd, és kiderül, hogy az egész csak egy rémálom volt. De nem volt benne csoda, ezt most világosan látta. Az öngyűlölet köve újra ott volt a markában, és felszaggatta őt. Fájt, és ő hálás volt a fájdalomért.

	Keresett még valamit vagy valakit, aki megsebezheti. 

	A mosogatóhoz lépett, és egy üvegpohárba vizet engedett. A szeméhez emelte. Az üveg tükröződött, és meglátta saját arcképének torz mását. A Másik-Elza csúfondárosan rákacsintott. 

	Elza elejtette a poharat, az beleesett a mosogatóba, de nem tört szét. A víz kifolyt belőle és lemenekült a lefolyón. 

	Elza hallotta, ahogy fordul a zár, és Dávid kilépett. Nem Elza felé indult, hanem a másik irányba, mintha egy másik kijáratot keresne. Elza kilépett a folyosóra, és látta, ahogy a fiú benéz a nappaliba. Elza gyorsan odalépett, és behúzta az ajtót. 

	– Ez az én szobám – mutatott a szemben lévő ajtóra, és a folyosón elállta az utat. Dávid csak egy irányba haladhatott, így hát belépett a lány szobájába. Elza szorosan a nyomában követte.

	Dávid bement a szobába, és esetlenül ácsorgott a szoba közepén.

	– Ülj le nyugodtan! Az ágyamra – mutatott oda Elza.

	De Dávid inkább eltávolodott az ágytól, és a könyvespolchoz lépett. 

	Elza nézte, ahogy a fiú tekintete végigfut a könyveken, és végül kiválasztott egy szép, bőrkötéses könyvet. Még Elza sem olvasta, csak birtokolta. Érintetlen volt ez idáig. A fiú ujjai végigszánkáztak a könyv gerincén, és a vésett betűk ívében rövid időre megpihentek, mielőtt továbbhaladt volna. Aztán két kezébe fogta a könyvet. Elza egy pillanatra megrettent, hogy elejti, és az megsérül, de a fiú szilárdan megtartotta. 

	Dávid aztán tenyerével végigsimította a könyv hátoldalát. Elza megrebbent, mert úgy látta, a fiú ki akarja nyitni a könyvet, amit ő sem ismert még belülről. Meg akarta állítani, de nem tudta, hogyan kell. Így csak nézte, ahogy a fiú nagyon óvatosan, éppen csak résnyire nyitja a könyvet, és beleszippant az új könyv illatába. 

	Elza ekkor végül megmoccant. Dávid levette a szemét a könyvről, és a lányra nézett. 

	– Nagyon meleg van itt, igaz? – kérdezte Elza, és úgy érezte, megfullad a forróságtól. Kezét keresztbe rakta,és alulról felfelé húzva elkezdte levenni a pulóverét. A pulóverhez kissé rátapadt az alatta lévő blúz, és felhúzódott az is, felfedve Elza köldökét.

	Dávid nyelt egyet. Ádámcsutkája felszaladt, majd leereszkedett. Elza odalépett hozzá, és lassú mozdulatokkal kivette a fiú kezéből a bőrkötéses könyvet, majd a könyv helyére saját kezét helyezte a fiú ujjai közé. 

	A fiú ajkaiban lüktetett a vér. Elza kicsit közelebb hajolt. Közelebb a pillanatnyi feledéshez. Közelebb a várva várt fájdalomhoz. Kezét felemelte, és a fiú rakoncátlan tincseit a füle mögé simította. Az érintéstől Dávid összerezzent, és eltaszította magától a lányt. Elza megtántorodott, a könyvesszekrénynek dőlt, és a könyvek birodalma megingott fölötte.

	– Mi a francot csinálsz? – rivallt rá Dávid még mindig levegő után kapkodva.

	Elza a fiú szavaira arca elé kapta a kezét és beletemetkezett. 

	– Én nem akarok tőled semmit! Azt se tudom, ki vagy – kiabált rá Dávid. – A nyomába sem érsz Lucának – a végén már magával kiabált.

	Elza megrázkódott, és elsírta magát. Behátrált íróasztala mögé, közben lelökve a könyveket és papírokat róla.

	Dávidban megtorpantak a további szavak. Elindult az ajtó felé. Nyakán meglazította a köré tekert sálat. Úgy szólt vissza.

	– Hülye voltam… a könyörgő tekinteted… – Megrázta a fejét. – Nem tudom, mi bajod van, de nem akarlak többé látni. – Hezitált még egy pillanatig, aztán hozzátette. – Ez amúgy sem oldott volna meg semmit. 

	Ezzel Dávid kilépett a szobából, aztán Elza hallotta a bejárati ajtó döndülését. A padlóra roskadt, hátát az íróasztalnak vetette. Könyvek és papírok hevertek körülötte szanaszét, és temették be volt életének romjait. Elza aztán egyenként kézbe vette a jegyzeteit tartalmazó papírokat, és hosszú csíkokat tépett belőlük, majd apró darabkákra szaggatta őket. Újabb és újabb papírokat vett kézbe, míg végül úgy terítették be a padlót a papírcafatok, mint nagypelyhű hóesés a keményre fagyott talajt.

	Egy könyv is ott feküdt mellette, kiterítve. Felnyílt a gerince, amikor lelökte. Egy apró, kézzel írt jegyzetnél hasadt meg. Nem az ő kézírása volt. Megismerte a betűket. Anyja betűi. K. Szt. J.: Noche oscura del alma

	Elza kapkodni kezdte a levegőt. Úgy látta, hogy a tinta megfolyósodik ujjai között, és más szavakat formáz a papírra. Behunyta a szemét. Amikor kinyitotta, újra ezt a valóságot látta. Olvasni kezdte az anyja által bejelölt sorokat.

	„A lélek sötét éjszakája. Bevetettél engem a mélységbe és a víz körülvett engem… A sötét éjszaka küszöbét a lélek akkor lépi át, amikor Isten már feléje nyúl, hogy a kezdők sorából kiemelje. Most már értem...”

	Elza hosszan bámulta a sorokat, kezébe vette anyja jegyzetét, és megcsókolta. 

	– Csak ezt az éjszakát… csak ezen segíts át!

	A jegyzetet a zsebébe csúsztatta, majd felállt, és kiment. Visszanézett a szobájára, és arra gondolt, hogy ha megtörtént volna a fiúval, akkor talán már ő heverne olyan helyreállíthatatlan szétdaraboltságban a szobájában, mint a cetlik. 

	A nappaliban az üvegszilánkok várták, a konyhában a tejbegríz, anyja szobájában pedig senki. Magára öltötte kabátját, és kilépett az ajtón. 

	
Plüssállatka

	Már besötétedett. Sokáig keringett a városban céltalanul, ösvényeket keresve, de a város olyanná vált, mint egy labirintus, amelyből nincs kiút. Végül a könyvtárnál kötött ki. 

	Már jócskán elmúlt éjfél. A város elcsendesedett, és Elza kiült a könyvtár lépcsőjére. Felkapcsolta a bejárat feletti lámpát, de a fényt beszippantotta az éjszaka, mielőtt elérhette volna a lányt. Sokáig ült ott. A hideg betonlapok kiszippantották belőle testének hőjét és átadták a városnak azt a cseppnyi melegséget, amit a lány még adhatott. A padon fekvő hajléktalannak minden molekula számított. 

	Elza óvatosan a kőlépcsőre dőlt. Vonzotta a vízszintes felület. A hideg álomba húzta. Egy álomba, ahol nincs fájdalom.

	Egy autó közeledett a Sziget felől és elsuhant Elza előtt. Majd éles fékcsikorgást hallott. Kigyulladt az autó fehér tolatólámpája, és az autó visszakanyargott a könyvtár elé. A sofőr megállt az út közepén. Egy pillanatig nem történt semmi, aztán kivágódott a sofőroldali ajtó.

	Emma szállt ki az autóból, erősen sminkelve, rövid szoknyában. A felriadó Elzához lépett.

	– Hát te mi a francot keresel itt? – kérdezte Emma harsányan.

	Elza nem tudta, mit feleljen. Emma csak állt felette egy darabig, aztán lekapcsolta az épület fényeit. 

	– Gyere, hazaviszlek – szólt Elzának visszatérve hozzá.

	– Nem… nem kell. Köszönöm – mondta Elza, még mindig fekve. 

	Emma még mindig ott állt felette. 

	– Na jó, felőlem azt csinálsz, amit akarsz – mondta végül, és visszament az autóhoz, beült, és becsapta maga mögött az ajtót. 

	Aztán jó pár másodperc múlva újra kivágta az ajtót, és kiszállt. 

	– A francért kellett pont erre jönnöm – dühöngött, majd Elzához érve lenyúlt a lány kezéért, hogy felhúzza. Elza kezének hidege megijesztette Emmát. Elmorzsolt egy káromkodást az orra alatt. – Na, gyere már! – Felrántotta a lányt, és az autóhoz vezette.

	Emma már ült befelé, de Elza még mindig ott állt a másik oldalon. 

	– Be is ültesselek? – kiabált ki, aztán átnyúlt az utasfülkén, és kinyitotta Elzának az ajtót.

	Elza végül beült, és becsukta maga mögött az ajtót. Emma parfümjének illatában úszott a kocsi kicsi utastere. Emma maximumra tekerte a fűtést, aztán elindult.

	– Na, mondd, hol laksz, az rémlik, hogy a Béke tér… – kezdett bele Emma. 

	– Nem megyek haza. – Elza a már guruló autóval mit sem törődve nyitotta ki az ajtót és szállt volna ki.

	Emma nagyot fékezett, testük nekidőlt a műszerfalnak.

	– Te nem vagy komplett! – kiabált vele Emma. 

	– Tudom – mondta Elza magának, és már szállt is ki.

	Emma egy újabb káromkodásözön kíséretében átnyúlt és visszanyomta Elzát az autóba, aztán becsukta az ajtót is. Bekapcsolta a gyerekzárat.

	– Oké, akkor kihez vihetlek? – kérdezte Emma.

	Elza azonban nem válaszolt, csak bámult ki a koszos szélvédőn.

	– Hát ez remek, ez... igazán remek – dühöngött Emma.

	Végül rálépett a gázra és vezetni kezdett. Kimentek a városból, baloldalt a Suzuki fénye, jobbra a réten alvó birkák árnyéka. Végül Emma a Szalézi lakótelepen állította le a kocsit. 

	– Szállj ki! – utasította Elzát, aztán hozzátette. – Itt lakom.

	Elza megpróbálkozott egy gyenge tiltakozással.

	– Erre semmi szükség… – mondta, de nem tudta, hogyan folytassa.

	– Persze, akár ki is lökhettelek volna a reptérnél. Mintha olyan sok választási lehetőséget hagytál volna. Na, gyere, ne húzd az időmet. – Emma hátra se nézve elindult az egyik épület felé.

	Elza követte tovább felfelé a lépcsősoron. Egy modern berendezésű, de kicsi lakásba jutottak. Meleg volt. Elza most kezdett el igazán fázni.

	– A cipődet vedd le – utasította Emma. – A kanapén elalhatsz reggelig. – A kezébe nyomott egy pokrócot, és elment zuhanyozni. 

	Elza lefeküdt a kanapéra. Rövid volt, így felhúzta lábait magzati pózba. Betakarózott.

	 

	Mire Emma végzett, Elza már mélyen aludt. Emma egy pillanatra elnézte az alvó lányt. Bement a szobájába, leszedte az ágyáról a vastag paplant és Elzára terítette. Több takarója már nem volt, így magának egy vékony lepedőt vett elő, és azzal takarózott be. Hideg lett az éjszaka odakint, és Emma reggel átfázva ébredt.

	Hétkor felébresztette Elzát. A lány kócosan és álomittasan ébredt. Szégyellte magát. 

	– Emma… én nem is tudom, mit mondjak… – kezdett bele, de Emma közbevágott.

	– Inkább ne mondj semmit, nem hiszem, hogy bármi értelmes ki tudna jönni a szádon. – Az ablakhoz lépett, a kinti hőmérő mínusz három fokot mutatott. Résnyire kinyitotta az ablakot, és rágyújtott egy cigarettára. Elza nem emlékezett rá, hogy valaha látta volna dohányozni. Emma nagyot szívott a cigiből, aztán el is nyomta, és a csikket kihajította. Elzára nézett.

	– Jó eséllyel kihűltél volna odakint. Ha van egy kis szerencséd, most kórházban lennél, ha nincs… – aztán rántott egyet a vállán.

	– Köszö... – kezdett bele Elza, de Emma durván közbevágott.

	– Nekem aztán ne köszönd! Te vagy a könyvtár plüssállatkája, nem hagyhattam, hogy ott dögölj meg kint. – Hallgatott egy sort, és Elzát nézte kritikusan, aztán folytatta.

	– Tudod, én is könyvtárszakot végeztem. Ne hidd, hogy különleges vagy. Az összes hülye évfolyamtársam épp olyan nebáncsvirág volt, amilyen te is vagy. Tudod, mi a különbség Elza? – tette fel a kérdést Emma.

	Elzának nyilvánvaló volt, hogy nem tőle várja a választ. Nem is kellett csalódnia, Emma folytatta.

	– A legtöbb mögött ott volt apuka meg anyuka. Lehetett ábrándozni. – Emma égnek emelte kezét és tekintetét is. – Na, talán te ebben különbözöl tőlük. Ők is mindig zuhantak, de ott volt alattuk a háló. Alattad már nincs háló. A betonba fogsz belecsapódni, és ha jól látom, gyorsvonati sebességgel.

	Elza lehajtotta a fejét és nem válaszolt.

	– Na, látod, pont erről beszélek – vágta oda neki Emma. – Tudod, mi a különbség közted és köztem? – kérdezte.

	Elza nem tudta, de azt igen, hogy hamarosan megkapja a választ.

	– Én megélem az életet. Benne vagyok. Belemarkolok. De te? Te elképzeled az életet. De nem a jövődet. Á, nem! Te ilyesmivel nem foglalkozol. Te a saját hülye jelenedet sem éled meg, hanem mintha egy könyvet olvasnál, csak elképzeled. Ott van a saját életed, az az egyszeri, de nem éled meg, hanem csak képzelődsz róla. – Emma szó szerint dühöngött, apró nyálcseppek repültek a szájából a levegőbe. – Olyan vagy, mint egy rohadt kacsakő, ami csak repül a víz felett, és hébe-hóba érintkezik a vízzel. De tudod, mit? Vége a repülésnek, Elza, most már merülsz. És ha ezt nem ismered fel, belefulladsz az életbe. 

	A merülést Elza már ismerte, de amit Emma mondott neki arról, hogy ő elképzeli az életét, az szíven ütötte. Körbenézett és elképzelte Emma életét is, teleszínezte képekkel. És a sajátjánál is szomorúbbnak látta, mert nemcsak üres volt, hanem megkövesedett is. 

	– És neked jó így, Emma? – tette fel a kérdést Elza akaratlanul is.

	Emmát váratlanul érte a kérdés, egy pillanatra meghőkölt, aztán visszatámadott.

	– Ho-ho, a plüssállatkának karmocskái vannak! De tudod, mit? Semmit nem tudsz rólam. Nem leszünk öri-barik és nem fogjuk egymás haját fonogatni. Majd ha harmincöt leszel, talán elbeszélgethetünk az életről. Ha kihúzod addig egyáltalán. – Ezzel kiment a folyosóra és öltözködni kezdett, onnan szólt ki Elzának.

	– Gyere, beviszlek a városba, ott átadlak az irgalmas nővérnek, aztán kész. 

	Elza kijött, felvette a kabátját és a csizmáját. Emma már nyitotta volna ki az ajtót, de Elza az ajtónak támasztotta a kezét.

	– Emma, köszönöm, amit értem tettél – mondta Emmára nézve. 

	Emma elrántotta a tekintetét.

	– Hát becsüld meg, mert legközelebb otthagylak. – Aztán nagyot rántott az ajtón, és kitárta. 

	Az úton már nem beszéltek. Emma bekapcsolta a rádiót. Könnyed slágereket dúdolt magában. 

	* * *

	Emma a könyvtárhoz ment, ahol Mária már várt rájuk. Elza számára ekkor derült ki, hogy Emma a reggeli órákban, amikor még aludt, felhívta Máriát, és beszélt vele. Ágnest akkor tájékoztatták a fejleményekről, amikor a könyvtárba ért.

	Elza behúzódott a sarokba, a kiselejtezhető könyvek mellé. 

	A felnőttek összehajoltak, és feszült hangok csúsztak a könyvek sima lapjai közé. Elza összekulcsolta a kezeit maga előtt, és lábujjhegyre állva feléjük billent. Nem értette a szavaikat. 

	Egyszer régi könyveket kellett a külső raktárba vinnie, mert borítójuk már nem illett a mai szemek elé, és lapjaik kiperegtek a kötésből. Akkor is vita volt, melyik könyv milyen sorsra jusson. 

	Végül a felnőttek szétváltak, és Ágnes magához intette Elzát. 

	– Szabadságot kapsz, ameddig szükséged van rá, de ha az jobb, akkor dolgozhatsz is. Ezt majd meglátjuk. Mária most hazakísér, és felméri, mire van szükséged. Én ismerek egy jó… – Ágnes még sorolta volna, de Elza közbevágott.

	– Nem – szólalt meg Elza, és ismét lábujjhegyre pipiskedett. 

	– Hogy mondod? – akadt meg Ágnes gondolata. 

	– Hálás vagyok nektek a törődésért, de ez az én életem, és nekem kell rendbe hozni. – Elza szerette volna, ha ezeket a szavakat erővel mondaná ki, de hangjában inkább volt beletörődés és szégyen.

	– Tegnap nem úgy tűntél, mint aki képes erre – szólt közbe Emma, és megszemlélte a festést körmein.

	Elza egy pillanatig hallgatott, és közben a talpára ereszkedett. 

	– Lehet. – Aztán még magában hozzátette: Lehet tényleg, nem leszek rá képes.

	Ágnes és Mária összenéztek.

	– Elza, engedd meg, hogy segítsünk. Könnyebb lenne… – most Mária próbálkozott, de Elza ismét közbevágott.

	– Nem akarom, hogy könnyebb legyen, azt akarom, hogy nehéz legyen. 

	Mária felsóhajtott, Ágnes értetlenül nézte a lányt.

	– De akkor mit akarsz? – kérdezte végül Ágnes.

	Emma közbevágott. 

	– Azt nem tudom, Elza mit akar, de én azt szeretném, ha hazamenne, és lezuhanyozna. Olyan szagod van, mint az iszap. – Emma elhúzta a száját. 

	Elza elvörösödött és számolni kezdett. Emmánál nem, előtte a vörösboros este, akkor sem. Hány napja nem fürdött már? Most már jobban megértette őket.

	– Majd én hazaviszem. – Nem vették észre, de Bori megérkezett, és végighallgatta a beszélgetést. Hátulról szólt, de közéjük lépett. Nem értette pontosan, miről van szó, de a lényeget kitalálta. – Megnézem, minden oké-e, visszajelzek, aztán jövök vissza dolgozni. Ha ez így rendben van. 

	– Jól van, akkor legyen így! – Ágnes igazából megkönnyebbült. Perceken belül nyitni kell a könyvtárat. Utólag kicsit mormogott is magában, hogy a két fiatal lelépett, és nekik kell tartaniuk a frontot. 

	Emma már ment is a könyvtárosszobába, a felelősség már nem rajta volt, és nem kívánta újra a nyakába venni. 

	 

	Elza kiment, Bori még belépett a könyvtárosszobába. Mária utána ment és megszólította.

	– Bori!

	A lány meglepődve fordult hátra. Mária nehezen talált utat a fiatal lányokhoz. Meg az emberekhez. 

	– Elza… A nővére nagyon aggódik miatta. – Mária már amikor kimondta, tudta, hogy most sem találta el a megfelelő szavakat. Tudta mit akar, de nem tudta, hogyan juthat el oda. 

	Bori visszafordult, és tovább kotorászott a szekrényében, úgy szólt vissza.

	– Persze. Érthető. 

	Aztán már lépett is ki az ajtón. Mária azonban váratlanul utánanyúlt, és megfogta Bori karját. A lány szemöldökét felrántva fordult vissza hozzá. 

	– Bori, vigyázz rá, Elza olyan… – aztán Mária ismét a régi Mária volt. Elengedte a lány karját.

	Bori úgy érezte, már hallotta ezeket a szavakat. Ugyanígy. Aztán eszébe jutott. Szinte kiszaladt a szobából. Elza várt rá a könyvtár bejárata előtt.

	
Fúj!

	A reggeli hideg után gyorsan melegedett a levegő, az opálos, felhő nélküli napsütésnek már ereje volt. A Kossuth híd felé vették az irányt. Alattuk magasan és zavarosan kavargott a Duna.

	– Durva, mennyit emelkedett tegnap óta – mondta Bori, csak hogy mondjon valamit. 

	Megálltak a híd közepén, nekitámaszkodtak a korlátnak, amiről már néhol pattogott a festék, és lebámultak a folyóra. A nyári aszály idején egy gyerek is átlépkedhetett a Kis-Dunán, most a folyó ijesztő erővel feszítette a partfalakat. A Sziget felőli oldalon a folyó már csak néhány lépcsőfokra hullámzott a parttól. 

	– Szerinted kilép a medréből? – kérdezte Elza a hullámvölgyeket bámulva. 

	– Fogalmam sincs. Remélem, nem. Nincs kedvem pakolni – rázta meg fejét Bori. 

	A Kis-Duna sétányon a szokottnál több járókelő volt. Sokakat odacsábított az emelkedő víz látványa.

	– Gyere, menjünk a Gesztenye fasoron – mondta Elza.

	– Minek? – kérdezte Bori. 

	– Közelebb akarok lenni a vízhez – mondta Elza, és választ sem várva visszalépkedett a hídon. Bori megadóan követte, de amikor leértek a fasorhoz, ahol még a tavalyi levélhullás rozsdállott körülöttük, nem tudta tovább türtőztetni magát.

	– Elárulnád, mi volt ez most reggel? Meg hogy hol voltál tegnap? 

	Elza odalépett a Kis-Duna-partjához. Különös látvány volt a víz, ami máskor a mélyben folydogált, most viszont dühösen örvénylett a lábainál, és felé kapkodott.

	– Tegnap majdnem csináltam egy óriási hülyeséget – vallotta meg a víznek. 

	– Valami ilyesmire tippeltem – szólalt meg Bori, mellé lépve. – Tegnap este munka után felmentem hozzád.

	– Tényleg? – kapta felé a fejét Elza. Belegondolt, mennyi minden alakulhatott volna másképp, ha Bori hamarabb érkezik. De aztán csak ennyit mondott: – Ez igazán rendes volt tőled. Sajnálom, hogy elkerültük egymást.

	– Akkor elmondod végre, hogy mi volt tegnap? – türelmetlenkedett Bori. 

	Elza sóhajtott egyet. Lehajolt, és egy gesztenyét forgatott meg a kezében. Rálehelt, és tükrösre simogatta felületét. Belenézett, de nem látta benne önmagát. A zsebébe csúsztatta. 

	– Kiakadtam valamin. Aztán este a városban ténferegtem, és a végén a könyvtár lépcsőjén kötöttem ki. Emma valami buliból tartott hazafelé. Felszedett. Állítólag a lépcsőn feküdtem – Elza rántott egyet a vállán. – Nála aludtam. A többit már tudod.

	Átmentek a Kossuth hídon. A Víziváros templomának harangja kondult egyet felettük. A Várhegy emlékezett még a harangokból öntött ágyúkra, így inkább visszaverte a hangostromot. A zengés lassan elhallt, de Bori sokáig szó nélkül lépdelt mellette. 

	– Nem akarod elmondani – nem kérdezte, állította Bori.

	Elza felemelte a tenyerét, mintha abban keresne valamiféle választ.

	– Ne haragudj. Még nem tudom… Először magamnak kell elmesélnem, hogy megértsem, mi történt. – És hogy elvegye az elutasítás élét, még hozzátette. – Te leszel az első, akinek mesélni fogok róla, rendben?

	Bori nem válaszolt, csak tovább lépdelt mellette. Elzát ezúttal zavarta a csend, hallani akarta Bori hangját, ahogy kitölti az ódon utcát körülöttük. De mivel Bori nem szólt, ő beszélt tovább.

	– Nem… nemcsak anyáról van szó. Azt elbírtam volna, de annyi minden felkavarodott… Regina. A múlt. Aztán egyedül is lettem, és… aztán ott voltak a fiúk…

	Bori azonnal közbevágott. 

	– Milyen fiúk? 

	– Te jó ég! – Elza a szájához kapott és elpirult.

	– Szóval? Milyen fiúk? – erősködött Bori. Megfogta Elza karját, és maga felé fordította. – És rögtön kettő?

	– Jaj! – Elza egyre vörösebb lett, aztán kinyögte. – Igazából nem kettő, hanem három. – Lehajtotta a fejét. – De nem úgy, ahogy képzeled.

	– Fúj, Elza! Mit gondolsz te rólam? Én nem szoktam három fiút elképzelni – mondta Bori vigyorogva, aztán Elza arca céklavörösre váltott, és ő fennhangon nevetni kezdett. A régi házfalak egymásnak adták kacagását.

	– Jaj! – Elza tenyerébe temette az arcát, de aztán nem bírta megállni, és ő is nevetni kezdett. 

	Lassan csitult el nevetésük, foszlányaik még sokáig kergették egymást a kapubejárókban. 

	– És akkor most mondj el mindent erről a három fiúról. 

	Bori még mindig mosolygott, de Elza arca a vörös után olyan fakószürkévé vált, mint a por a lábuk alatt. Bori észrevette a változást, és ajkain a mosoly lassan feszes egyenessé merevült. Mivel Elza még mindig nem mondott semmit, végül ő szólalt meg.

	– Ez nem egy jó sztori. – Megint nem kérdezett, hanem állított.

	Elza megrázta a fejét. Lelógó tekintete a macskakövek közé szorult port gyűjtötte be.

	– De ugye nem történt semmi… – Bori úgy lépdelt a szavakon, mint a gyerekek a kockaköveken.

	– Nem! Semmi ilyesmi – vágott közbe Elza gyorsan. Aztán amikor Bori kérdő tekintete még mindig az arcát fürkészte, ránézett, és megerősítette. – Tényleg.

	– Akkor ez volt tegnap. – Bori ismét magának mondta a szavakat, Elza mégis válaszolt rá.

	– Olyasmi… elmondom majd, oké, csak kell egy kis idő, amíg mindent szétszálazok.

	Bori átölelte Elza vállát az egyik karjával, és magához húzta.

	– Rendben, nem faggatlak tovább, de ha bármi van, rám mindig számíthatsz, ezt tudd, oké?

	– Tudom, és köszönöm.

	Már a Papnevelde utcán mentek felfelé a régi Szeminárium épülete mellett. A simára csiszolt bazaltkockákon kapkodóssá vált a lélegzetük, amikor Elza váratlanul megszólalt.

	– De önző vagyok, én meg nem is kérdeztelek, mi volt Dénessel?

	Bori egy darabig csak bámult maga elé. Gondolatai megcsúsztak a macskaköveken, és lemaradtak, nehezen tartották vele a lépést.

	– Az adósod vagyok – közölte végül. – Ha nem mész bele abba az egész bizarr randis dologba…

	– Akkor sikerült? Összejöttetek? – Elzát még mindig nyomasztották a Dénessel kapcsolatos gondolatai.

	– Nem. Igazából nem – rázta meg a fejét Bori. – De az legalább kiderült, hogy ő is hasonlóan érez, mint én.

	– És akkor miért nem… – értetlenkedett Elza.

	– Hát ez bonyolult, és én magam sem tudom pontosan. Éppoly szövevényes, mint a te dolgaid. De annyit megígérhetek, hogy te leszel az első, akinek elmondom én is, oké?

	Elza csak bólintott. Lassan elértek a Béke térhez. 

	– Figyelj, ha nem gond, most nem hívlak fel. A lakás… nincs vendégfogadásra alkalmas állapotban. De kicsit összeszedem magam, és délután visszamegyek a könyvtárba, ok?

	Borit meglepte a lány kérése. Szemét összehúzva, fürkész tekintettel nézett Elzára. 

	– Elza, biztos, hogy minden rendben?

	– Persze, biztos, délután ott leszek – bizonygatta Elza. 

	– Jól van, ahogy akarod. De ne felejtsd, hozzám bármikor, bármivel. – Majd Bori még hozzáfűzte. – Hugicám. 

	– Köszönöm. – Elza intett, és gyorsan behúzta maga mögött a ház ajtaját.  

	Bori még nézte, ahogy Elza eltűnik a lépcsőfordulóban. Aztán lassan elindult visszafelé.

	* * *

	Elza belépett az ajtón. Bekukkantott a konyhába. Az abroszon még ott aludt a tejbegríz. Csendben továbbment, nehogy felébressze. A szobájában a tépett cetlik úgy hevertek szerteszét, mint éles, fehér kagylóhéjak. Elza a ruhásszekrényhez ment, óvatosan kikerülve őket. Gyorsan kirántott pár tiszta ruhát, és a folyosóra osont. A nappali ajtaja és anyja szobája szerencsére zárva volt. 

	Belopózott a fürdőszobába, és kulcsra zárta maga mögött az ajtót. Először a haját akarta megmosni. Már Boriék randiján is ráfért volna, azóta pedig eltelt… hány nap is? Elza már nem tudta megszámlálni. Eltűnődött, vajon, hogy nézhet ki zsíros hajjal, de a tükröt nem akarta megfordítani. 

	Két kezével megtámaszkodott a mosdókagyló peremén, és rábámult a tükör hűlt helyére. Az üres falra képzelete kirajzolta önmagát. Az összetapadt és lelapult tincseket, amelyeken megcsúszik a korpa. A könyvtár lépcsőjén összesározott, többnapos ruháit. És a szagot, amire Emma finnyásan húzta el a száját. Erről eszébe jutott az a réges-régi nap, amikor Máté megjelent a könyvtárban. Megítélte őt, mert nem frissen mosott hajjal érkezett a hétfői napra. Eszébe jutott a mondás: „Ne ítélj, hogy ne ítéltess”.

	Visszataszítónak érezte önmagát. Kívül is, és belül is. Eddig azt hitte, a mondás arról szól, hogy a többi ember megítél majd, de most rájött, hogy sokkal nehezebb elviselni, ha magunk mondjuk ki az ítéletet önmagunk felett. Mert akkor ki oldoz fel bennünket?

	Érezte, hogy megint a folyóban van, és sodródik. Fuldoklik. 

	Ekkor megszólalt a kapucsengő. Elza felriadt. Az ajtóhoz ment, és megnyomta a gombot. Bori szólt fel.

	– Figyu, visszajöttem. Arra gondoltam, inkább megvárlak idelent. – Bori még érezte Mária ujjait a karján, ahogy kimondta a szavakat. 

	Elza nekinyomta a fejét az ajtókeretnek. Annak éle bevágódott homlokába, pirosló vonalat nyomva bele.

	Elza a konyhába lépett, a mosatlan tányérokat bevágta az egyik konyhaszekrénybe, kinyitotta az ablakot, és lekiáltott Borinak. 

	– Gyere fel, nyitom az ajtót. – És választ sem várva visszalépett a folyosóra, és benyomta a gombot. 

	Hallotta, ahogy Bori kettesével lépdel felfelé. Kinyitotta neki az ajtót. 

	– Nem kellett volna, de köszi – hadarta Elza. – Ülj le a konyhában. A többi szoba még nem fogadóképes. Mindjárt összeszedem magam. 

	Elza már ment is a fürdőszobába.

	– Nem kell rohanni – kiáltott utána Bori. – Most legálisan lógunk.

	Elza igyekezett. Lezuhanyzott, megmosta a haját, aztán gyorsan megszárította.

	– Mehetünk – jelentette ki fél óra után a konyhába lépve. 

	Bori felnézett a telefonjából. 

	– Na, így már sokkal jobban nézel ki. 

	Együtt indultak el a könyvtárba, most már a rövid úton.

	
Csend legyen!

	Alig értek vissza a könyvtárba, amikor megcsörrent a telefon. Ágnest kérték. A többiek még Elzát kérdezgették, amikor Ágnes a kezét a kagylóra szorította, és éles hangon elkiáltotta magát.

	– Csend legyen! – Aztán újra a füléhez rakta a telefont.

	Mindenki Ágnesre bámult. Elza is. Nem szokta meg tőle ezt a hangnemet. Füleltek, de Ágnes csak „igen”, „értem” és „mikor” szavakat felelt a telefonnak. Majd lassan lerakta a kagylót, és körbehordozta tekintetét. 

	– Most szóltak az önkormányzattól. A vártnál nagyobb árvíz jön. Azt mondták… – Ágnes nyelt egy nagyot, aztán folytatta: – nagyobb lehet, mint a 2013-as. Lehet, rekordmagas lesz. A gyerekkönyvtárat biztos elönti a víz. 

	Döbbenten meredtek rá mindannyian egy pillanatra. Elza elképzelte, ahogy a folyó betör az alsó szintre. Először csak szétáztatja a könyveket, majd magával sodorja őket. A Kis-Dunán ezerszámra úsznak majd a színes könyvborítók. Eszébe jutott a Vidám mesék, amiről Borival beszéltek. Az eső, a menekülő állatok és a Farkas. 

	– Mikor? Mennyi időnk van? – hadarta kérdéseit Bori.

	– Holnap délután már átbukik a Szigetre a víz. Holnapután már az épület lábánál lesz. – Ágnes hangja egy pillanatra megreszketett. – Azt mondták, jó esetben negyvennyolc óránk van, de lehet, hogy kevesebb. 

	– De hát miért csak most szólnak? – csattant fel Emma.

	– Azt mondták a vártnál sokkal több csapadék esett a vízgyűjtőn, ami elindított egy másik árhullámot. – Ágnes legyintett. – De nem igazán értettem a részleteket… Mindegy. Nem számít.

	– Van valamilyen eljárásrend ilyen esetekre? Küld segítséget az önkormányzat? – próbált kapaszkodót találni Bori.

	Ágnes megrázta a fejét.

	– Azt mondták most nincs szabad ember, az életvédelem a prioritás. – Ágnes lenézett dagadt lábára, aztán átfutott a tekintete az ősz hajú Máriára és a nádszálvékony fiatalokra. Sóhajtott egyet. – Nekünk kell felpakolni.

	– De hát az lehetetlen! Mennyi könyv van odalent? Tízezer? Húszezer? – kiáltott fel Emma.

	– Nincs mese. Most azt mondták, 580 centi a vízállás. 680 centinél már beszivárog nálunk. Neki kell fognunk – válaszolt Ágnes ellenkezést nem tűrő hangon.

	Elza számolni kezdett magában. Négyen pakolnak és egyszerre tíz könyvet visznek fel. Három perc alatt fordulnak. És a lépcsőfokok, a fordulók. Mennyi is van? Harminc? Harmincöt. Oda-vissza hetven.

	– Nem tudjuk megcsinálni. Nem vagyunk elegen – mondta ki hangosan Elza.

	– Tessék? – fordult felé Ágnes meghökkenve.

	– Kiszámoltam. Négyen nem tudunk ennyi könyvet felhordani. Fizikai képtelenség. Egyszerűen túl kevés az idő. Segítséget kell kérnünk. – Aztán Elza elmondta, hogyan számolta ki.

	– Esetleg felhívhatnánk az iskolákat – vetette fel Mária – a ferenceseket jól ismerem. 

	– Jól van, ez jó ötlet. Akkor gondoljuk át. – Ágnes lesimította ruháját. – Beszélni kell az iskolákkal, Mária, ezt rád bíznám. Szerintem az Erzsébet is segíthet. Jó lenne, ha egy tanár is jönne velük. Te koordinálod majd őket.

	– Intézem – szólt Mária, és már lépett is a telefonhoz.

	– Emma, csinálj itt fent helyet! Ide jön fel minden. A folyóiratolvasó is legyen összepakolva, a nagyja odafér majd. Találd ki, hogyan legyen. 

	Emma bólintott és már ment is. 

	– Én beszélek a vízművel, meg szerzek szerelőt a gázkazánhoz, és áramtalanítanunk is kell majd – dörmögte maga elé Ágnes, aztán eszébe jutott, hogy már csak egy éve van a nyugdíjig. Hirtelen nagyon öregnek érezte magát. Felnézett, meglátta Elzáékat.

	– Jó… Lányok. – Borira és Elzára mutatott. – Zárjátok be a könyvtárat, és tereljetek ki mindenkit. A Facebookra írjátok ki a zárást. Aztán menjetek le, és kezdjetek el pakolni. Szőnyegek, a fogadópult, papírok, ilyesmi. Minden jöhet ide fel, de nagyon helytakarékosan.

	* * *

	Bori fent maradt, és intézte a zárást. Elza a gyerekkönyvtárba ment. Mivel Bori és Elza is hiányoztak délelőtt, ki volt rakva a „Rögtön jövök” tábla, és nem volt bent olvasó. Gyorsan bement, és jobb híján kézzel írt egy tájékoztató papírt, hogy a könyvtár az árvíz miatt bizonytalan ideig zárva tart.

	Hirtelen nem tudta, hol kezdje a munkát. Bevillant neki Regina, ahogy ott ült Hangával az ölében. Mi lesz ezzel a rengeteg könyvvel? De megrázta magát. Most nem volt idő ilyesmire. 

	Elkezdte feltekerni a szőnyegeket, és minden mozdíthatót a bejárat elé hordott. A frissen felvett ruhájára már az első percben koszcsíkok kenődtek, és a szőnyegekkel felvert por megült hajában. Megizzadt a cipekedésben. Mire Bori leért, már rosszabbul festett, mint mielőtt hazament.

	– Mit csináljak? – kérdezte Bori Elzától, ahogy kissé lihegve leért.

	– Jön segítség? – kérdezett vissza Elza egy pillanatra megállva.

	Megpróbálta letörölni az izzadtságot az arcáról, de csak port maszatolt szét halántékán.

	– Az Erzsébetben vége a tanításnak, de holnap reggelre ígértek két osztályt. A frankások négy után jönnek majd, körülbelül tíz fiú. 

	– Jó. Az jó lesz. – Bólintott Elza, aztán kicsit kétségbeesetten körbenézett. – Szerintem pakoljuk ki a papírokat, a fogadópultot, ilyesmit, és akkor az iskolások vihetik majd a könyveket.

	Kerítettek egy ládát, és abba pakolták az apróságokat. Felváltva pakoltak és cipekedtek. Elza már a harmadik forduló után érezte, hogy a hónalja tiszta veríték, és a só lassan elkezdte feldörzsölni bőrét.

	– Hogy álltok? – kérdezte tőlük Ágnes. 

	– Az apróságok megvannak, meg a könnyebb dolgok. Az öltözőt is kiürítettük, amennyire tudtuk. A könyvekhez és a nehezebb bútorokhoz még nem fogtunk hozzá.

	– Rendben. Mária elment dobozokért, lehet, úgy gyorsabb lesz a könyvekkel. Kezdjétek felhordani. Emma meg itt fenn pakolja őket.

	Elza és Bori újra lementek. A fegyelmezett könyvtár már elkezdett úszni a káoszban. 

	– Hol kezdjük szerinted? – tette fel a kérdést Elza.

	– Ágnes azt mondta, 680 centinél jön be a víz. Lehet, először az alsó polcokat kellene kiüríteni. 

	Elza odalépett a polcokhoz.

	– Olyan 710-nél már áznak a könyvek. Ha rekordvíz lesz, akkor nagyjából ideáig ér majd a víz – és felmutatott a válláig. – Ez olyan öt sor könyv lehet minden polcon.

	Elkezdték leszedni a könyveket. Elza az ölébe fogta őket, mint valami csecsemőket, és óvatosan egyensúlyozott velük felfelé a lépcsőn. Mindegyik könyv volt már a kezében. Minden könyv egy emlék volt, amit menekíteni kellett a víz elől. 

	Bori könyvekkel felpakolva követte őt. Emma pedig szoros tornyokat halmozott belőlük odafenn. 

	Három óra pakolás után Elza rosszul lett. Utána szóltak Máriának, hogy hozzon ennivalót is mindenkinek, ki tudja, meddig lesznek itt. Addig Emma cipekedett Borival.

	Végre megérkeztek a ferences diákok. Bosszantóan pimaszok voltak, különösen egy testes, barna hajú fiú. Elza hallotta, ahogy beszólt Borinak is. 

	– Egész jó ez a könyvtáros spiné. 

	Bori odalépett hozzá, egész közel, és az arcába sziszegte.

	– Lehet, hogy pár nap múlva elúszik az egész város. A tesztoszteront a cipekedésre tartogasd. – És kezébe lökött egy nagy dobozt, amitől a fiú megtántorodott. A többi fiú felhorkant, de Bori pillantása elhallgattatta őket.

	Ezután már megindult a munka. Rájuk esteledett. A könyvtárat körbevette a sötétség. De a lépcsőfordulóról látni lehetett, hogy a város felőli oldalra teherautókkal öntik a homokot. A lezúduló homok súvadó hangja idegen volt a fülüknek. A szél is feltámadt, és a Duna vize ostromolta a partfalakat. A hullámok csapkodása felhallatszott hozzájuk. 

	A fiúk az idegen hangoktól egyre csendesebbé váltak. Mivel kevesen voltak a láncba álláshoz, így a lányok pakolták a könyveket a dobozokba, a fiúk pedig hordták felfelé.

	A diákok hét körül mehettek el. Később a könyvtárosok is megálltak egy szusszanásnyi időre. Elza leroskadt. Az első órákban kiütköző fáradtsága mostanra már tompaságba fordult át. Ránézett Emmára, akinek harisnyáján már szanaszét szaladtak a szemek. Ágnes szeme alatt pedig nem táskák, inkább nagy fekete homokzsákok ültek. 

	Bori elővette telefonját, és ránézett a friss adatokra a Vízügy oldalán. 

	– 615-nél járunk. Tetőzés még nem látszik, de 750 biztos lesz, utána még felfelé kanyarodik a grafikon. 

	Bori szavait néma csend fogadta. 

	– Mennyit pakoltunk fel eddig? – kérdezte Mária halkan, és az ölébe ejtette a kezeit.

	– A második polcsor lesz kész nemsokára – majd hozzátette. – Annak a teteje olyan 740 körül van.  

	– Te jó ég! Nekem már most elegem van az egészből – fakadt ki Emma, de most elmaradtak a jól ismert gesztikulációk. Már nem volt hozzá ereje. 

	Ágnes látta a tompaságot mindenkin. Ő sem volt biztos benne, hogy még egyszer fel tudna-e mászni a lépcsőn. 

	– Jól van, lányok. Menjen mindenki haza. Holnap kemény napunk lesz, pihenni is kell. 

	Senki sem tiltakozott. Szó nélkül széledtek szét. Elza még lesétált a Kis-Duna-partjára és megállt a víz peremén. A víz haragosan áramlott, és a csapkodó hullámok vizet permeteztek cipőjére. Még egy lépcsőfok, és a Duna eléri a Sziget peremét. Hátranézett. Talán harminc lépésre már ott volt a könyvtár épülete. Ha egy méterrel feljebb jön a víz, az épület már a folyóban fog állni. 

	Elza elindult hazafelé. A vároldal sosem volt még ilyen magas. 

	
A sötét sziget

	Amikor hazaért, a konyhaszekrényben ott várta őt a tejbegríz. Ki akarta önteni, de rájött, hogy szinte semmi nincs itthon, amit megehetne. Leroskadt a székre, még egy adag cukrot szórt rá, és befalta. 

	A fürdőszobában halmokban állt a mosatlan ruha, a nappaliban üvegcserepek, a szobájában a papírfecnik. Ráhanyatlott az asztalra, és kezeire hajtotta a fejét. Egy pillanatra behunyta a szemét, és zakatolni kezdtek benne a nap képei. Reggel még Emmánál ébredt, este már félig kipakolták a gyerekkönyvtárat. Csukott szempillái megrezdültek, ahogy visszaemlékezett a könyvtárban uralkodó összevisszaságra. A koszra, a földön heverő könyvhalmokra, amiket a behordott sár árkolt körül. A káoszra, ami eluralkodott a könyvtárban.

	Felnyitotta a szemét. Megtámasztotta kezét az asztalon és feltápászkodott. Vizet engedett a mosogatóba, és kisúrolta a leégett grízt az edény aljáról. Miután elmosogatott, átment a szobájába. Bekapcsolta a porszívót. A cafatokra tépett cetlik egy része a levegőbe repült, és hópihékként úgy hullottak alá, mintha a szobájába beköltözött volna a kinti tél. Egyenként levadászta őket, egy részüket a földről, a maradékot a levegőből kapdosta el. A könyveket és a papírokat visszapakolta az íróasztalra.

	Aztán áthúzta a porszívót a nappaliba. A nagy üvegcserepeket kézzel szedte össze. Az egyik még emlékeztetőül a bőrébe karcolta monogramját. Aztán az apraját felszippantotta. A vörösbor cseppjeit megpróbálta vizes ronggyal kidörzsölni, sikertelenül. Végül a folyosón is felporszívózta a cipőjéből kihullott sarat. 

	Nem lett nagy tisztaság, de Elza úgy érezte, sikerült egy apró gátat emelni a káosz hullámai előtt.

	Lezuhanyzott, és zsongó fáradsága ellenére megmosta porba ragadt haját is. Bedőlt az ágyba. Még a kezébe vette a Citadellát.

	…rád tör, mint a hullámverés, de miközben fenyeget, egyúttal keményebbre is gyúr.

	Kihullott a kezéből a könyv, és elaludt.

	Újra azt álmodta, hogy a nagy folyamban sodródik. De a folyó most hatalmas szökőárat vetett és rárontott Esztergomra, elsöpörve a várost. Csak a Bazilika kupolája látszott ki a vízből. Belekapaszkodott. Közben látta, ahogy a víz betör a Béke téri lakásukba is, átcsap anyja szobájába, és elmos belőle mindent. Akkor elengedte a Bazilika kupoláját, és merülni kezdett.

	Saját kapkodó légzésére ébredt fel. Már hajnalodott. Nem akart visszamerülni az álomba, így felöltözött, és csendes léptekkel leosont a lépcsőházban a földszintre. 

	Kelet felől az ég olyan színekbe öltözött, mintha Csontváry lett volna a felelős az égben a napkelte színeiért. Nyugaton a kékesfekete este már lefelé húzta csillagos takaróját.

	Elza Szentgyörgymező felé vette lépteit. A Duna-parton akart végigmenni, hogy lássa, meddig nyújtózkodik már az ár, de a víz már több helyen elöntötte a kerékpárutat, így vissza kellett fordulnia. Az Erzsébet parknál végül levette a cipőit és a Dzsámi falához tapadva araszolt végig. A Duna, mint gyarló tanítványának, megmosta Elza lábait. A víz hideg érintése fájdalmas volt.

	Ahogy felkanyarodott a Kis-Duna-sétányra, már szinte háborús állapotok fogadták. Hatalmas sárga homokhalmok feküdtek mindenütt, és fehér homokzsákok támaszkodtak a part menti betonfalnak. Az éjszaka felállított reflektorokat már lekapcsolták, a hajnal a lapátoló katonák egyenruháját rózsaszínesre festette, és olyanok voltak, mint egy gyereklány képzeletbeli hősei. 

	Átkukkantott a Szigetre, és látta, hogy a víz már sok helyen kiöntött, eltakarva a Gesztenye fasor járdáit és a fák rozsdabarna leveleit a hullámok hátára emelte. Elza megszorította a zsebében őrzött gesztenyét.

	A könyvtár még sötét volt, de a Kis-Duna már itt is átbukott a medrén, és a könyvtár melletti úton terjedni kezdett. Elza lelépcsőzött és próbálta felmérni, mennyit emelkedhet még a víz, mielőtt befolyna a könyvtárba. Ötven, talán hetven centi. 

	Visszafordult, szinte szaladt. Kinyitotta a könyvtárajtókat, és hordani kezdte a könyveket. A lépcsőn egyensúlyozva őt is megfestette Csontváry napkeltéjének ecsete.

	Ágnes érkezett elsőként kevéssel hét óra előtt. Egy pillanatra megtorpant, ahogy meglátta a karcsú Elzát, kezében a könyvekkel hajlongva. Azok a nádszálak jutottak róla eszébe, amelyeket a vízparton cibál a szél, és sodor a víz. A szárazföldről kiszorulnak, a vízben nem élhetnek, így hajlonganak a két lét határán. 

	Ágnes lábába ekkor belehasított a fájdalom, ahogy felfelé lépdelt a lépcsőn. 

	– Jó reggelt, Elzácska! Nagyon korán kezdtél! – Ágnes mosolyát nem gyűrte le a fájdalom.

	Elza köszönt, de nem állt meg. Csak visszakiáltott a könyvek mögül.

	– Nem sok időnk van!

	Mindenki korán érkezett. Bori begyűjtötte a család férfitagjainak gumicsizmáit is, azokat lengette a kezében. Aztán ők is beszálltak a pakolásba. 

	Nyolckor megérkezett a fűtésszerelő, utána nem sokkal a villanyszerelő. Már előző este lekapcsoltak mindent, és a könyvtár falain keresztül nyirkos hideg kezdett bekúszni az épületbe. Lekapcsolták az áramot is, majd nem sokkal később a telefont is.

	– 650 centinél járunk, most beszéltem a vízművel. Még negyven centink van hátra. – Ágnes füléről nehezen szakadt le a telefon. – Több megyei könyvtár is jelezte, hogy küldenek egy-egy embert. Remélem, még délelőtt, nem tudom, délután hol jár majd a víz.

	Kilenc után befutott több iskolás csoport is, és néhány könyvtáros is vidékről. Láncot szerveztek belőlük, és kézről kézre adogatták a könyveket. 

	Elza kezén több ezer könyv vándorolt keresztül. Eltűnődött, hogy némely kötetet évek óta nem emeltek le a polcról, most pedig harminc kézen keresztül menekültek a biztonságba. 

	Különösnek találta, hogy vannak olyan értékek, amelyekről tudomást sem veszünk, de ha veszély fenyegeti őket, felismerjük nélkülözhetetlenségüket. 

	Délelőtt jött egy brigád, és homokzsákokkal rakták körbe az épületet. A vizet nem tartják vissza, de az épület kevésbé megy tönkre. A könyvtár most már úgy festett, mint egy lövészárok.

	Délre két polcsor ürült le. A diákok nem sokkal később elmentek. Ágnesnek pakolás közben kifordult a bokája, most felpolcolt lábbal ült, és a telefonjába kiabálva próbált újabb segítséget szerezni.  

	Bori és Elza tovább hordták a könyveket, de Ágnes rájuk förmedt, hogy egyenek és pihenjenek legalább egy negyedórát, mert úgy járnak, mint ő, és akkor jól néznek ki. Nem mertek ellentmondani. 

	Így hát elővették szendvicseiket, és leroskadtak a kinti korlátokhoz. Arcukat megsütötte a nap, és kimerültséget sminkelt szemeik köré.

	– Itt vannak a fiúk is. – Bori a túloldalra intett, ahol egyre több önkéntes lapátolta a homokzsákokat. – Ellógtak az egyetemről. Itt van mindenki. Balázs, Miki, Roland… Dénes. 

	– Találkoztok majd? Úgy értem, Dénessel – vetette közbe Elza, de nem nézett Borira.

	Bori fejrázása mély csendet teremtett. Így Bori inkább fecsegni kezdett.

	– Itt van Dávid is. Kész csoda. Őt még nem ismered, ugye? – kérdezte Bori Elzát.

	– Nem rémlik a Negrából – mondta Elza, és nagyot harapott szendvicsébe.

	– Nem is volt ott. Korábban ő is velünk együtt lógott mindig, Lucával…

	Elza köhögni kezdett. Félrenyelhetett valamit. Bori nagyokat csapott a hátára, mire újra levegőhöz jutott. Teljesen elvörösödött a légszomjtól.

	– Luca? – kérdezte Elza még mindig fakó hangon. 

	– Ja. Ha emlékszel, szóba kerültek ott is. Olyan… Rómeó és Júlia-történet az övék, csak durvább.

	Elzának így már beugrott. Vadul kapálóztak a gondolatai, mint a fuldokolónak. Ez a Dávid ugyanaz a Dávid lenne?

	Megköszörülte a torkát. 

	– És… és mi ez a Rómeó és Júlia történet? – tette fel a kérdést Elza, miközben felállt, és a korlátnak támaszkodva a folyó felé nézett. Bori csak a hátát látta.

	– Hosszú történet, és Lucának a szavamat adtam, hogy nem adom tovább. Ne haragudj. – Bori is felállt, és Elza mellé lépett. 

	Elza agya lázasan járt, hogy deríthetné ki az igazat. 

	– Persze, nem gond, megértem. Biztos szép párt alkottak… már hogy Rómeó és Júlia, úgy értem.

	– Hát igen, szép pár voltak. Dávid a fekete hajával meg a szürkésfekete szemével, Luca meg a hosszú szőke fürtjeivel tökéletes ellenpontjai voltak egymásnak. Talán ezért lett olyan tragikus az egész... Miért érdekel annyira? – kérdezte Bori. 

	– Ja, nem érdekes annyira… csak… hogy legyen más, mint ez a víz. De most már menjünk, folytassuk a pakolást – szólt Elza, és választ sem várva otthagyta Borit, aki egy darabig még követte a tekintetével, aztán egy sóhajtás kíséretében ellökte magát a korláttól, és Elza nyomába eredt.

	Délután nem jött több segítség, aki mozdítható volt, a várost védte. Holtfáradtan pakoltak. Kezük megnehezült, és egyre gyakrabban botlottak meg a lépcsőn. Emma sípcsontján most nem a harisnya feslett fel, hanem a bőr. A seb pirosa olyan volt, mint egy rossz helyen hagyott rúzsnyom.

	Ágnes fehérre vált arccal lebicegett hozzájuk.

	– Nyolc méter. Nyolc méter felett lesz a tetőzés.

	Mindannyian megálltak egy pillanatra. Elza a nyakához illesztette a kezét, úgy mérte fel a magasságot. Még két sornyi könyv. Lehetetlennek tűnt. 

	A beállt csendben halk csobogó hang tört utat magának. 

	– Halljátok? – kérdezték egyszerre.

	Követték a hang útját. A délnyugati fal már felvizesedett és valahonnan a talaj alól víz szivárgott az épületbe, és már kis tócsába gyűlt össze a linóleumon.

	– Hát akkor ez ennyi volt – jelentette be Emma a vízre bámulva. 

	– Nem. Még nem. Még hordhatjuk – kiáltott fel Elza.

	– Jó, még felviszünk kétszázat, na és aztán? Még vagy ötezer idelent van. – Emma egyenesen Elzára nézett. – Húsz perc múlva itt mindenhol állni fog a víz. Nekem nyílt sebem van!

	– De az nem lehet! – nézett Elza kétségbeesetten a könyvekre.

	– De pont, hogy lehet, erről pofáztam neked a múltkor – csattant ki Emmából a feszültség.

	– Lányok, kérlek, ne veszekedjetek! Fantasztikusak voltatok. Használjuk ki még azt a húsz percet. Vízben már nem pakolunk. 

	Elza a polcokhoz lépett. Az ölébe csúsztatott vagy tizenöt könyvet, és kettesével szedte felfelé a lépcsőfokokat. Megbotlott. A térdét a kemény betonba ütötte, és szanaszét hullottak kezéből a könyvek. A hirtelen fájdalomtól kiáradt szeméből a könny. 

	Kérlek, kérlek – könyörgött magában – nem vallhatok itt is kudarcot! Legalább ezeket hadd mentsem meg, ha már…

	Kapkodó ujjakkal szedte össze a könyveket. Sarat, könnyet és egy kevés vért maszatolt a borítókra. Ölbe vette őket, felállt, és szaladt felfelé tovább.

	Emma dermedten nézte a jelenetet, majd ő is markába fogott egy adag könyvet, és követte Elzát.

	Negyedóra múlva már pár milliméter vastagon mindent beborított a víz. A Duna – pontosított magában Elza. A Dunában állok már. Kinézett, és már mindenütt a víz uralkodott, elnyelve a város szilárdságát.

	– Jól van, lányok. Ennyi volt. Mindenki kifelé. – Ágnes úgy adta ki utolsó vezényszavát, mint egy kapitány a süllyedő hajón. 

	Mindenki engedelmeskedett. Elza utolsónak lépdelt fel. Meglátta Bori gumicsizmáit, amelyekről a lány már rég megfeledkezett.

	– Majd írok mindenkinek, most kaptok pár nap szabadságot. Ha levonul az ár, bőven lesz munka, addig várunk. És, lányok… köszönöm, mindenkinek. – Ágnes végül ráfordította a zárra a kulcsot, és szétszéledtek. 

	– Nem jössz? Találkozom a többiekkel – kérdezte Bori Elzát.

	– Most nem, ha nem baj. Még kicsit körbenézek – és a Dunára mutatott.

	Elza felsétált a hídra, és onnan nézte a folyóvá vált várost. Néha hatalmas fatörzseket sodort magával a folyó. A Sziget gesztenyefáit is körbefolyta már a víz. Elza elképzelte, ahogy a fák megrettenek a vízben úszó fatörzsektől, és gyökereikkel még erősebben kapaszkodnak a Sziget talajába, hogy elkerüljék testvérük sorsát. Elza hirtelen felkapta a fejét. Támadt egy ötlete. 

	Tíz percet várt. Aztán visszament a könyvtárba, felvette Bori gumicsizmáit és lement a gyerekkönyvtárba. 

	Már néhány centi víz várta odalent. Léptei apró hullámokat indítottak el a padlón. A könyvespolcok a gyerekkönyvtárban erős csavarokkal rögzítve voltak a földhöz, nehogy a gyerekekre dőljenek. Ez adta Elzának az ötletet. Olyanok voltak, mint a fák, amik gyökerekkel kapaszkodnak a földbe.

	Elővett egy erős műanyag ládát és fellépett rá. Kivett egy tucat könyvet és a könyvespolc tetejére rakta őket. A könyveket egészen a mennyezetig pakolta és ott erősen beékelte őket. Sorról sorra pakolta fel a könyveket. Minden könyv egy könyörgés volt. Minden kötet egy esdeklés. Körülötte a víz a bűnbocsánat könnyeitől emelkedett. Így hajladozott fel és alá, lábbal a vízben, kezével a mennyezet felé nyújtózkodva. 

	Este hét óra felé már a gumicsizmájába befolyt a víz, amikor a ládát arrébb húzta. Kiöntötte belőle, és pakolt tovább. Ajkai kéken remegtek. 

	Fáradtsága már elúszott az árral. Csak a Duna maradt vele. Hajolt, és emelkedett. Felfelé és lefelé. A Duna örvénylett körülötte, de nem tudta elragadni. A jeges víz próbálta megdermeszteni, de egy cseppnyi melegség mindig maradt benne, ami újra felemelte.

	Hajnali három volt, amikor az utolsó könyvet is felrakta. A combjáig ért a víz. Már nem ember volt, csak egy nádszál a sötét Szigeten. Egy nádszálkisasszony. 

	* * *

	Lelépett a ládáról, és combig érő vízben kiküzdötte magát a bejáratig. Ahogy fellépdelt a lépcsőn, az átázott ruháiban megütötte az éjszaka hidege. Teljes testében remegni kezdett. Már alig tudott bemenni a felnőtt részlegbe. Alsóneműre vetkőzött, és terítőkkel szárazra dörgölte magát. Kezei alig engedelmeskedtek, ahogy minden ízében reszketett.

	Amíg a könyveket pakolta, valamilyen furcsa transzállapotba került; most egyszerre tört rá minden. A fáradtság, a kihűlés és az idegkimerültség. 

	A pánik határán billegett, nem tudta, hogyan lesz képes visszavenni vizes ruháit és felmenni a lakásáig. 

	Végül lerántott egy sötétítőfüggönyt, és maga köré csavarta. Elővette a tűzőgépet a fogadópultból, és összekapcsolta magán a függönyt. Talált még egy esőkabátot a könyvtárosszobában. Azt is felvette. 

	Bezárta maga mögött a könyvtár ajtaját, és elindult hazafelé. Az éjszakai órák ellenére a gát körül még sokan sürgölődtek és megbámulták a különös látványt. Elza kihúzta magát, egy pillanatra megfékezte testének remegését. Így vonult el előttük. Utána botladozva megmászta a Várhegyet.

	Mire hazaért, az ajkai már lilás színben játszottak, és szíve olykor zakatolni kezdett, máskor nagyokat ütött mellkasában. Alig talált bele a kulcslyukba. Csak becsapta maga mögött az ajtót, és bebotladozott a fürdőszobába. Forró vizet engedett a kádba. Ledobta a függönyt magáról és belelépett a vízbe. Sütötte a testét a víz. Ahogy belemerült, szíve hevesen kezdett dobogni, és szédülni kezdett. Az ájulás határán mászott ki a kádból. 

	Magára húzott egy törölközőt, és hosszú percekig várt, míg az ájulás széléről visszatántorgott a tudata. 

	Miután elég erőt gyűjtött, leengedte a vizet és beguggolt a zuhanyzóba. Nem mert felállni, így folyatta magára a meleg vizet hosszú-hosszú ideig.

	Végül még mindig reszketve kiszállt, és gyorsan magára öltötte pizsamáját, és bebújt az ágyba. Sokáig ébren volt még, a remegés végül, mint valami groteszk ringatás, belelökte az álomba. Egy folyóban volt, amely vele együtt fagyott jéggé. 

	
Hideglelős

	Este öt órakor ébredt fel. Már nem fázott, de gyomra helyén egy feneketlen űr tátongott, ami ordítozva követelte a figyelmét. Kinyitogatta a konyhaszekrényeket és a hűtőt, de csak az üresség nézett vissza rá. Kapkodva felöltözött, hajat nem mosott, inkább fejére húzott egy sapkát, és leszaladt a pékségbe. Ott helyben megevett két mignont és egy kakaós csigát. 

	A megelőző nap még úgy tervezte, hogy beáll önkéntesnek homokot lapátolni, de úgy érezte, az is nagy feladat lesz, hogy ismét felmenjen a Béke térre. Végül nem tudta megállni, és kiment a Kis-Duna-sétányra. 

	Félelmetes látvány fogadta. Már csak a katonák és a város önkéntesei rakták a homokzsákokat. A bámészkodók eltűntek. A Duna vize már a város felőli oldalon is elérte a partot, és csak a betonpanelek és az előttük felhalmozott homokzsákok feszültek szembe a folyó erejével. Ha a panelfal enged, a víz beömlik a Belvárosba, és másfél-két méterig minden víz alatt áll majd.

	– Kisasszony, kérem, menjen haza. A területet lezártuk a civilek elől. Már nem biztonságos itt lenni. – Egy terepszínű ruhába öltözött katona szólította meg, vállán Elza számára érthetetlen sávok sorakoztak.

	– Persze – mondta Elza, és egy lopott pillantást vetett még a könyvtár felé. A híd is le volt már zárva, nagy teherautók álltak rajta, hogy lesúlyozzák, nehogy a víz megemelje. 

	Ahogy visszafelé sétált, Elza elképzelte, ahogy a víz hirtelen áttöri a homokzsákfalat, ledönti lábukról a katonákat, és betör a városba, elárasztva az utcákat, házakat. A folyó zavaros szürke vize mindent beborított képzeletében. 

	Elza végül elért a boltig, és bement bevásárolni. Miközben a kosarát rakodta, lopott pillantásokat vetett kifelé, nem tör-e utána a folyó vize. Azt számolgatta, vajon meddig érne a víz. A nyakáig? A feje tetejéig? Elképzelte a berobbanó kirakatüveget és ahogy a víz átöleli, és magával sodorja a folyó közepe felé.

	– Kisasszony! Akkor bankkártya vagy készpénz lesz? – Elza a pénztárnál állt. Ismét elkalandozott a figyelme.

	Fizetett, aztán vászontáskákkal megrakodva elindult felfelé. A parkolóban nagy kiabálásra lett figyelmes. A folyó átszivárgott a töltés alatt, és a gáttól száz méterre egy buzgár fakadt. Ömlött a talajból a víz felfelé. Férfiak szaladtak homokzsákokkal a vállukon, hogy ellennyomó medencével gátolják meg, hogy a folyó a föld alatt mosson utat magának. 

	Elza sietősre vette lépteit, és felküzdötte magát a lakásig. Lába többször begörcsölt még felfelé menet. Pipiskedve próbált ellentartani a fájdalomnak.

	Nagy főzést tervezett, de végül csak egy zacskós levest dobott fel, és melegszendvicset préselt. 

	Evés közben elővette a laptopját. Reginának már több e-mailje olvasatlanul hevert a postafiókjában. Átfutotta őket, most már mindegyik e-mail alján ott volt a kérés. Hívj fel!

	Elza gyors választ kanyarított. „Majd írok hosszabban, ha levonul az ár.”

	Forró fürdőt vett. Este kilenckor már aludt. Álmában a folyó betört a városba, és magával ragadta őt is. 

	* * *

	Másnap reggel korán ébredt. Reggeli közben átfutotta a helyi híreket a laptopján. A mai napon volt várható a tetőzés: 845 centiméteren. Rekordárvíz. Megkérték a lakosságot, hogy senki ne menjen a gátak közelébe, és ha lehet, kerüljék el a belvárost is. Fennáll a gátszakadás veszélye.

	Elza torkán megakadt a falat. Hosszan kapkodott levegő után. 

	Nem tudta, mitévő legyen. Úgy érezte, képtelen otthon ülni és várni. Várni, ahogy mindent elsodor a folyó. A várost. Az életét. Ahogy anyját is elsodorta egy folyó, egykor, ami önmagából fakadt. 

	Szendvicseket készített magának, palackjába vizet öntött. Hosszas tépelődés után a telefonját is belesüllyesztette a hátizsákba. Felöltözött, és kilépett. Odakint tavaszias meleg fogadta. 

	Elindult kifelé a városból. A főutat már lezárták, így a magasabban fekvő dűlők felé vette az irányt. A Kusztusi-keresztnél már rálátott a Duna menti földekre, amelyeket a víz már sok helyen elöntött. Visszanézve látta a mezőt, ahol az őzzel találkozott, de már ott is a folyó uralkodott.

	A Dédai-tónál megpihent, mielőtt ráfordult volna a Búbánat-völgyre. Az utakon nem jártak sem autók, sem turisták. A völgyet már csak a földutakon lehetett megközelíteni, így kevés volt a mozgás. A folyó előrehúzódott, az emberek visszahúzódtak. Az énekes rigók hangja elárasztotta a völgyet. 

	A Fárikúti úton gyalogolt lefelé. A Hideglelős-kereszt felé tartott. A főútról egy keskeny ösvény vezetett be a völgybe. Elza többször is elment mellette, mire rábukkant. Kevesen használták, és a kora tavaszi növényzet gyorsan elrejtette az erre járók nyomait. 

	A szűk völgy bejáratánál egy már romokban álló épület omlott a sziklák közé. Az épületből magas fák nőttek ki, még egy évtized, és az erre járók már nem fogják tudni megkülönböztetni a sziklaoldaltól.

	Elza elhaladt mellette, és a szűk völgy szorításán engedve a sziklafalak megnyíltak előtte. A fák még nem bontottak lombot, így az aljnövényzet kiélvezhette a tél utáni napsütés melegét. Fehér és lila odvas keltikék szőnyege borította be a völgy alját. A vízmosás alján még nem volt víz, de a nedvesség nyomán már csalánok és harasztok nyújtózkodtak a fény felé.

	Elza nem sietett. Óvatosan lépkedett a keltikék között. Nem akart egyetlenre sem rálépni, így gyakran a völgy szélén a sziklafal alatt haladt előre. 

	Elért a forráshoz. Nedvesség bugyogott ki az avar alól. Ujjaira rácsorgatta a hegyeken átszűrt forrásvizet. Tisztán szaladtak végig ujjain a cseppek, és aztán visszabújtak az avar alá.

	Elza kereste a felfelé vezető ösvényt. Emlékezett rá, hogy egyszer eltévedtek, és meredek kaptatón bukdácsoltak felfelé. Most rátalált a helyes ösvényre, és azon lépdelt felfelé. A meredek emelkedőn hamar kifáradt. Az elmúlt napok és hetek kiszívták belőle az erőt. Megpihent egy különös alakú fánál, amely mohás trónszéket formázott a lánynak. 

	Ahogy feljebb hágott, a nedves völgyet sziklás, száraz hegyoldal váltotta. A kevés talajon az egyre göcsörtösebbé váló tölgyek tudtak már csak megkapaszkodni. Elza beléjük kapaszkodva jutott egyre feljebb a morzsalékossá váló hegyoldalon.

	Végül átbukdácsolt egy régi római erődítmény romjain, és felért a Hideglelős-kereszthez. 

	Tőle balra a Szamárhegy különös íve takarta el Esztergom városát. Szemben a Börzsöny vonalai nyújtóztak, háta mögött Hosszú-hegy emelkedett. A hegyoldalak erdői még lombtalanok voltak, de a kora tavasz zöldje már átütött az ágrengetegen. Előtte a mélyben az áradó Duna szalagja hömpölygött. A Helemba- és a Törpe-sziget szinte elvesztek a folyamban, kétségbeesetten kapaszkodtak, nehogy elússzanak ők is az árral.

	A csupasz sziklákat már órák óta megsütötte a nap, így a naptár ellenére meleg fogadta Elzát. 

	Leült a világosszürke sziklákra, és élvezte, hogy a hideg napok után végre felmelegedhet a teste. A kereszttől nem messze ült le. A Pléhkrisztus őrt állt felette. 

	Elza nem gondolkodott. Hagyta, hogy mindaz, ami nem emberi, elárassza őt, hogy a fény kiöblítse belőle a tél hordalékát. 

	Nem nézelődött, szeme nem járta a hegyek vonulatát. A hegyek költöztek be pupillájába, új kilátópontokat nyújtva az életére.

	Mozdulatlanul ült, és egy gyík a lába elé futott. Megpihent a napon a lány szélárnyékában, és Elza hálás volt neki, hogy valaki hasznát veszi jelenlétének. Ahogy a gyíkot nézte, eszébe jutott az őz a Duna-parton. 

	Végül gondolkodni kezdett a saját életén. Emma jutott az eszébe, aki azt mondta, hogy Elza csak elképzeli az életet. Akkor ez a mondat megütötte. Most a magasságban újra megforgatta magában a szavakat. 

	Elképzelni az életet. Nem megélni, hanem belefulladni a vízióiba. Ez valóban ő volt. 

	De ott a hegyen, a kereszt árnyékában, mint egy szeplőtelen gondolat, megfogant benne, hogy talán valóban elképzelhetné az életét.

	Hogy mi lenne, ha a képzelete az ereje lenne, nem a gyengesége. Az élet történésein nem változtathat, de az azokra adott válaszait elképzelheti, és a képzeletének képeiből szabadon választhat. Ott teljes a szabadsága, és végtelen lehetősége van. Csak a képzelet szab határt. Abból pedig neki végtelen sok áll rendelkezésére.

	Elza felnyitotta a szemét, és belemerült az ég kékjébe. Egy sötét éjszakát látott. Anyját. Ahogy sérülten a telefonért nyúl. Nehéz volt mindezt elképzelni. Elza szemhéja megrebegett. 

	De Elza tovább színezte a képet. Anyja a füléhez emeli a telefont. Az kicsöng, de Elza nem veszi fel. Anyja újra próbálja, de a telefon néma marad ismét. És ekkor Elza elképzelte, hogy anyja lehanyatlik, feje az égnek fordul, és odasuttogja azokat a szavakat, amelyeket neki szánt. 

	A Hideglelős-csúcson ekkor feltámadt a szél, megborzongatta a kopasz fákat, és felszaladt a hegytetőre megkócolva a száraz füveket, végül átsüvített a Pléhkrisztus keresztjének hasadékain, és különös hangokat formált. 

	Elza ekkor elképzelte a szavakat, amelyeket anyja neki suttogott. Szinte hallotta őket. Elza sok szót képzelt, de mindegyik ugyanazt mondta. 

	És ekkor végül megbocsátott saját magának. 

	* * *

	Már átkelt a hegyek felett a nap, és a Vaskapunál ereszkedni kezdett, amikor Elza indulni készült. Benyúlt a táskájába, hogy igyon még egyet, amikor a kezébe akadt a telefonja. Kivette, és a füvek közé fektette. 

	A készülék fekete teste kényelmetlenül feszengett. Fűszálsejtek hajladoztak felette, és ezernyi élet rezdült alatta. Elveszítette magabiztosságát, léte vált értelmetlenné. Elza nézte az abszolút feketeséget, amely minden fényt elnyelt és az éjszakai égboltra gondolt, amely mögött akkor is milliárdnyi csillag ragyogott, ha emberi szeme nem is láthatta őket. 

	Megrázta a fejét. Most nem ezt kell képzelnie. Reginára gondolt. Ahogy meghallja a hangját. Hogy talán dühös lesz rá, hogy csak most…, de örülni fog. Örülni fog neki. Ebben Elza biztos volt. 

	Megérintette, és a készülék életre kelt. Kezébe vette, megsimította, és ujjbegye érintése vágyat ébresztett, ahogy Regina számát beütötte. A telefon hálásan bújt a lány füléhez. 

	Elza elképzelte, ahogy hangjának hullámai a készülékben elektromos jelekké öltöznek át, aztán fénysebességgel keresik állomásról állomásra Reginát. Fontoskodva terjednek és felvillanyozódnak, ahogy megtalálják Regina készülékét.

	– Elza, Elza, te vagy az? 

	Az anyja hangja – futott át Elzán. Nem. Nem. 

	– Regina? – szólt bele végül Elza, és egy töredékmásodpercig reszketett, mi lesz a válasz.

	– Igen. Persze, én vagyok – szólt bele Regina feszülten. 

	Elza sóhajtott egyet magában, és ujjait ráfonta a körülötte hajladozó fűbe. 

	– Sajnálom, hogy csak most hívtalak fel – szakadt ki Elzából, és várta a fejmosást. 

	De Regina csak szép szavakat mondott. Óvást és féltést szőtt szavai lágy textúrájába. Törődést és aggodalmat hímzett kötőszavai közé. És mindezt a szőttest összetartotta valami. Ugyanaz a valami, amit Elza anyja szavaiba álmodott. Volt egy ígéret is, ami megmelegítette Elza szívét. „Nemsokára.”

	Elza most a folyó menti úton indult hazafelé. A Duna hol a főút homokzsákjait mosta fehérre, hol visszaereszkedett a rétek zöld mezeire. Elza úgy követte vonalát, mint patakok a táj rejtelmes hajlatait. 

	Ahogy megkerülte a Szamárhegyet, a városból elsőként a Bazilika kupolája bontakozott ki a távolban. Az új harangok hangját messzire sodorta a szél. Nem a félrevert harang disszonanciája terjedt szanaszét, hanem az örömhír. Elza a folyóhoz lépett. A fák törzsén vastag iszapcsíkot hagyott a folyó, és nedves ujjaival hiába nyújtózkodott a víz, már nem érte el a szürkés szemcséket. A folyó apadni kezdett. 

	
Ötödik könyv

	Azóta

	Elza élete meglassult. Mint mikor a hegyi folyók az alföldre érve megtorpannak, és unalmukban lassú kanyarokat ívelnek a tájba. 

	A könyvtár zárva volt, és talán még hetekig eltart, míg a víz annyira visszahúzódik, hogy megközelíthessék az épületet. Így hát Elza otthon maradt. Főzni kezdett. Új ételeket próbált ki, és komótosan keverte a vizeket az edényben. Aztán egy részüket lefagyasztotta, és azok fegyelmezetten várták, hogy Elza újra megérintse és felolvassza őket. 

	Egy délelőtt a vörösbor foltjait takarította a nappaliban. Ecettel, sóval, kefével és dörzsöléssel. A nedves foltok előtt letérdelt, és hajszárítóval szárogatta őket. Volt rá ideje. 

	Aztán tűt vett elő, és összeöltötte foteljának felhasogatott szövetét. Nem lett szép a varrás, de Elza tudta, hogy vannak sebek, amelyek után a gyógyuló seb olyan heget hagy hátra, ami mindig megmarad emlékeztetőnek. 

	Késő délután nagy sétákat tett, de nem a város felé, hanem a Bánom-hegyen át az egyre zöldebbé váló rétek felé ment. Sokat gondolkodott ilyenkor. Megpróbálta visszafejteni az életét. 

	Esténként olvasott, de a sötétségben még gyakran sodródott abban a folyóban, amelyből nem talált kiutat. Megpróbálta újra elképzelni, hogy a hátára fordul, és lassan úszni kezd, de ez állandó küzdelem volt a folyóval. 

	Megpróbálta a folyót tóvá szelídíteni elméjében, de abba mindig új iszapos víz került, és az újra sodorni kezdte Elzát. Így hát elhatározta, hogy megkeresi a forrásokat, amelyek lágy tavát zavaros vízzel árasztották el. Kitisztítja őket, és – ha kell – új medret formál nekik. 

	Elhatározta, hogy megkeresi Mátét.

	* * *

	Nem volt könnyű a fiút megtalálni. A könyvtárba beiratkozott ugyan, de az épület és a számítógépek a víz miatt elérhetetlenek voltak számára. 

	Maradt az egyetlen hely, ahol tudta, hogy megtalálhatja. A társasjátékklub. Utánaolvasott a neten. A klub már átköltözött az Olvasókörbe, és Elza hálás volt, hogy nem kell újra belépnie a Kapcsolatok Házába azok után, ami ott történt. 

	Képzelete most először cserbenhagyta. Próbálta megálmodni a jelenetet, hogy felkészülhessen rá, de kudarcot vallott. Csak fehér ürességet látott, mintha a jövő szembejövő fénye elvakította volna őt. Esetlen párbeszédeket fabrikált hát, néha papírra vetette őket, aztán összegyűrte a papírost, és a kukába dobta. Aztán kihalászta őket onnan, és egy edényben elégette még a nyomait is.

	Nem tudta, mi lenne a jó megoldás. Hogy az épület előtt bevárja Mátét, vagy inkább a többiek előtt kérjen tőle bocsánatot? Tudta, melyik lenne a helyes megoldás, de azt nem tudta, melyikre képes. 

	Azt se tudta, mit vegyen fel. Aztán megrótta magát, mintha ennek bármi jelentősége lenne. Nem a külső a lényeg, hanem a bocsánatkérés – hajtogatta magának. Aztán elképzelte, ahogy hófehér ruhában Máté elé járul, és az elégetett párbeszédek hamuját a saját fejére hinti. 

	Aztán újfent megrótta magát képzelgései miatt. Végül megmosta a haját. Először feltűzte, aztán leeresztette. Eszébe jutott, amikor Regina készülődött, és ő feszített nyugalommal merült el foteljában. Most jobban megértette nővérét. 

	Végül dühösen egyszerű lófarokba fogta a haját, és szorosan ráhurkolta a gumit. Kicsit fájt, ahogy a hajszálai húzták a fejbőrét. Először felnyúlt, hogy engedjen rajta, de aztán úgy hagyta. 

	Az öltözékén még mindig hezitált. Kitárta a szekrényajtókat, és úgy nézett bele, mintha megtalálhatná bennük a választ az élet nagy kérdéseire. De odabentről csak a ruhák kínálták magukat. Összehajtott redőik kibuggyantak, és igyekeztek elfedni az alattuk lévő vetélytársaikat. A csillámos ruhák fényszemcsékért nyújtózkodtak, a többiek irigyen árnyékolták őket. Elzát taszította vetélkedésük. Végül benyúlt, és az első sorban állókat a földre rakta, és azok közül választott, amelyek a szekrény hátuljában húzódtak meg. 

	Szerény ruhák voltak, nem hivalkodóak. Elza egy fekete farmert és pulóvert öltött végül magára, és a többiektől bocsánatot kérve visszapakolta őket a szekrénybe, de az ajtót nyitva hagyta nekik aznap estére.

	Az öltözködéssel elhúzta az időt, így fél nyolc után ért le az Olvasókörbe. Kintről bekukkantott, majd rémülten kapta el az tekintetét, amikor rájött, hogy míg ő alig lát be, addig ő világosan látszik a bent ülőknek. 

	Az elülső ajtó zárva volt, és Elza már megkönnyebbülten visszakozott volna, amikor valaki bentről kikiáltott neki: – Gyere be hátulról!

	Elza dohogott magában. Nem elég, hogy mindenki látta; most már azt is tudják, hogy érkezni fog. Érezte, hogy arcát pír lepi el, és szíve hevesebben kezdett dobogni. A belső udvarban sötét fogadta, de az egyik ajtó üvegablakán fény hivalkodott kifelé. Eszébe jutott az a szombat este, amikor a Kapcsolatok Házának fénye felé menekült. Kifutott arcából a pír.

	Eszébe jutott, hogy még visszafordulhatna. Nem értette hirtelen, hogy miért is csinálja ezt. Hogy tőle miért nem kérnek bocsánatot, és neki miért kell? Hogy őt miért sodorja el a bűntudat, a többi embert miért nem?

	Ekkor felszakadozott az ég felette, és a Hold fénye hívogatni kezdte magához az udvarban összecsordult vizeket. Azok, mint a tenger dagálykor, az égitest felé mozdították molekuláikat.

	Elza lehajtotta a fejét, és engedett bűntudata szívóerejének. A kilincsért nyúlt, és belépett. 

	A kinti sötétség után a benti fény elkápráztatta. Hunyorgó szemmel kereste Mátét. Még köszönni is elfelejtett. Látta, ahogy néhány összehajló fej elsuttogta tetteit, és ő, az észrevehetetlen, most hirtelen látszóvá vált. Összehúzta magát.

	Nem találta Mátét. Végre kitisztult a látása, és a kapkodva levegőbe ejtett köszönése a lába elé hullt. 

	Megpillantott egy asztalt. Ott ült egy sárga pólós kopasz srác, egy laptopot nyomkodó férfi, egy fiatalabb lány és egy magas férfi, háttal neki, kezében zöld bábuval – felismerte az asztaltársaságot. Itt ült Máté. Odasietett hozzájuk.

	– Ne haragudjatok. Máté nincs itt? – kérdezte Elza.

	Kérdését csend fogadta, majd a lány válaszolt neki, kerülve a tekintetét.

	– Azóta nem járt itt.

	Azóta. A kifejezés halántékon csapta Elzát és megakasztotta levegővételét. Azóta. A szégyen fellángolt benne, megfestette arcát. Aztán eszébe jutott a másik szégyene; azé, aki azóta nem járt ide. Miatta. Azóta.

	– Nem… nem tudnátok, hol érhetném el? – dadogta Elza.

	– Miért, talán megint… – kezdte el valaki, aztán félbehagyta a mondatot. 

	Az asztaltársaság tagjai egymásra néztek, majd egyikük a telefonját nyújtotta neki. Máté száma. 

	Elza nem írta le. A pillanat beleégette a retinájába a számsort. Egy „köszönöm”-öt motyogva támolygott ki az épületből. Ahogy becsukta az ajtót, csak akkor vette észre, hogy milyen mozdulatlan csend maradt mögötte odabent. 

	Kikeveredett az utcára, és nekidőlt az épület falának. Úgy érezte, az ő teste tartja meg a falakat. Végül előkotorta a telefonját. Inkább leírja a számot. Még egyszer nem viselné el mindezt. Ügyetlen, remegő kezével véletlenül rábökött a legutóbbi nem fogadott hívásra. Kapkodva próbálta meg kinyomni, de izzadt ujjaira nem reagált a telefon, és csak csöngött.

	
Szívecske

	Borit zavarta a csend. Már az első szabadnapját sem élvezte. Sokáig aludt, aztán még pizsamában leblattyogott a földszintre, és epres müzlit evett, miközben a telefonján pörgette a Reels-eket. A szülei dolgoztak, így ebédre is egyedül maradt. Az ételt anyja bekészítette, és fölcímkézte neki, mint gyerekkorában. A neve után szívecskét is rajzolt. Evés után már nemigen tudott mit kezdeni magával. Festeni akart, de most, hogy lett volna rá ideje, csak kerülgette az állványt. Így inkább leült sorozatot nézni, de a kora délutáni napsütés fényessége nemcsak a laptop kijelzőjét zavarta meg, hanem Borit is, valahogy helytelennek tartotta az egészet. Négykor kinyitotta a nagykaput. A szülei öt után végeztek a munkahelyen. Kiment, és végigsöpörte a járdát. Aztán még egyszer. Bori óvodásnak érezte magát, aki a szülei érkezését várja. Megváltás volt, amikor az autó fényei bekanyarodtak a nagykapun. 

	Másnap korán ébredt, és szüleit még otthon érte. Velük reggelizett meg. Aztán, amikor elmentek, hosszú köröket rótt a házban. Miután megunta, rendet rakott a szobájában, és letörölgetett mindent. Volt a polcán egy fénykép is, keretben. A kereten nem volt por, csak ujjlenyomatok. Bori a kezébe vette, kiemelte a fényképet a keretből, és a fényképes doboza aljára csúsztatta, aztán a szekrénybe zárta. A keret üresen maradt kinn a polcán.  

	Mikor végzett, még mindig csak kilenc óra volt. Megpróbálta Elzát utolérni telefonon, de ez persze lehetetlen feladat volt. A mobil ki sem csengett. 

	Leült a laptopjához, és átnézte a levelezését. Rostált és szelektált, régi leveleket olvasott újra. Dénes régi leveleit. Utána már nem pusztán unalmat érzett. Létrehozott egy mappát, és belerakta teljes levelezésüket Dénessel. Így nem voltak szem előtt.

	Volt néhány olvasatlan levele, átfutotta azokat is. Tibi is írt az adományosztás kapcsán, elküldte a dátumokat, amikor önkéntes munkára lenne szükség. Az aznap délután is szerepelt köztük. Bori elővette a naptárját, és beírta a dátumokat. 

	Utána lecsukta a laptopját, és hanyatt feküdt az ágyon. Várta, hogy dél legyen. 

	Ebéd után felment a padlásra. Tele volt régi lomokkal. Az egykor színes tárgyak egyforma szürkeségbe olvadtak az évek portakarója alatt. Bori dolgainak külön sarka volt, és a lány egy fóliával letakarta őket. Most lehúzta róluk; a porszemcsék felkavarodtak, és a cserepek résein végtelen egyenest húzó fényben megmutatták szebbik arcukat. 

	Bori régi játékokat vett a kezébe. Egy félszemű babát, törten csillogó műanyag ékszereket. Az emlékek úgy kavarodtak fel benne, mint a porszemek. 

	Aztán egy másik halomra fordult a tekintete. Régi iskolai könyvek és füzetek. Beborítva mind, elejükön vignetta. Eleinte állatos, aztán a gimiben már a zsiráfok és vízilovak háttérbe szorultak. Belepörgetett az egyik füzetbe, és egy kockás lap hullt ki belőle. Iksz és kör. Régen unalmukban sokat amőbáztak Dénessel az órákon. Borinak bevillant egy kép, ahogy a kockás lap fölé hajol, behúzza a győztes ikszet, és diadalmas tekintetét Dénesre veti. A fiú szemében egyszerre volt ott a vereség, a büszkeség és a megadás. Akkor még nem értette. 

	Bori nagyot tüsszentett, és az emlékkép szerteszét repült. A kockás lapot visszatette a füzetbe. És keresgélni kezdett. Végül régi füzeteket vett magához, és újra fóliát fektetett emlékeire, majd behúzta maga mögött a padlásajtót. 

	Kiment a házból, és leverte magáról és a füzetekről is a port. Melegen sütött a nap, így kint maradt. A napfény a háta mögött belelapozott a füzetekbe, amiket régen Bori naplóként használt. Kereste azt a lányt, aki Dénes előtt volt. Unalmasnak és üresnek találta.  

	A naplóit végül a szobájába vitte, és a szekrény mélyére rejtette. Még rengeteg ideje maradt az adományosztásig. A fürdőszobába ment, és megmosta a haját. A por miatt. Nem Dénes miatt, aki esetleg felbukkanhat ott. 

	Nem sminkelte ki magát. Fölösleges és talán bántó is lett volna az adományosztásra. Csak egy nagyon kicsit a szempilláit és a szemhéját. Aztán még egy kis szájfényt. 

	Sokáig állt a szekrénye előtt. Nem azért, mert a tökéletes ruhát kereste, hanem csak azért, mert sok ideje volt. És mivel sok ideje volt, sok ruhát felpróbált. És egyikkel sem volt elégedett. Belenézett a tükörbe, és többé már magával sem volt elégedett. 

	Végül négykor útnak indult. A Szent-János-kápolnát most kikerülte, és inkább a Vadrózsa úton sétált le óvatos léptekkel, nehogy megtépjék a tüskék, majd a Szépségház mellett bukkant ki a Bánomira. 

	Ráérősen haladt, de így is korán ért oda. Még zárva találta az épületet. Úgy állt ott sokáig a bejárat előtt, mint aki adományra szorul. 

	Amikor Tibi megérkezett, Bori látta a tekintetén, hogy meglepődött azon, hogy ott találja.

	– Szia... – látszott, hogy Tibi kutat az emlékei között – Bori, igaz? Dénes barátja. 

	Bori bólintott. Igen. Dénes barátja. Nem több. Talán már annyi se. 

	– Nagyon örülök, hogy jöttél. Egyedül lettem volna – hadarta Tibi, és már nyitotta is az ajtót. 

	Betessékelte a lányt maga előtt. Bori vonakodva lépett be. Dénes nem lesz itt. A szempillafesték hirtelen ránehezült szemhéjára, és csípni kezdte. 

	– Úgy, mint a múltkor, rendben? – kérdezte Tibi. – Ma nem lesznek sokan. Az árvíz miatt sok az adományosztás a városban. 

	– Jó lesz. Úgy, mint a múltkor – válaszolt Bori vontatottan. 

	Tibi hordta le a dobozokat, ő csomagokat készített. Tíz perc múlva egy fiatal anya érkezett, Borival egykorú. Ölében csecsemő, másik kezével egy óvodáskorú gyereket húzott. Nem nézett Borira, csak átvette a csomagot, és köszönés nélkül fordult kifelé. Borinak rosszulesett. 

	Ahogy kilépett, Tibi szólalt meg a háta mögött.

	– Ne vedd a lelkedre, még csak tizennyolc éves – majd hozzátette: – Képzeld magad a helyébe.

	Bori megpróbálta. Kamaszként szülni, ki tudja miért… A szájfény megkeseredett ajkain. A kezében tartott tollból megfolyt a tinta, és pacát ejtett a fehér papíron. 

	Ritkásan érkeztek az emberek. Egy idősebb férfi szagát nehezen viselte Bori, de azért a csomag mellé átnyújtott egy mosolyt is. De nem volt őszinte. Látta a szederjes arcon az alkohol évtizedes nyomát.

	– Mi itt csak segítünk. Érted, Bori?

	Bori felnézett válla felett Tibire. Ő barátságosan megveregette a vállát, aztán újra a dobozokért ment, és úgy szólt vissza. 

	– Majd megismered őket. 

	Este hétig így peregtek a percek és az emberek.  Minden archoz történetet képzelt a lány. Betegség, válás, abortusz és halál kérvényezett Bori tört szerelmétől csomagokat. Volt mit adnia. 

	– Ide bármikor jöhetsz. Mindig van szükség – köszönt el tőle este hétkor Tibi. 

	Már besötétedett. Bori eltévesztette az utcát, az ismerős épületek ismeretlen titkokat rejtegettek előle. Nehezen találta a hazavezető utat. Felnézett az égre, hogy betájolja magát. A csillagok a helyükön maradtak.

	* * *

	– Merre jártál? – kérdezte anyja, mire hazaért. 

	Szülei a tévé előtt ültek a fotelben. Anyja sütit sütött, apja ölében kistányér, szakállában apró morzsák. 

	– Én… én csak egy barátomnak segítettem – lépett vissza Bori az előszobába, és felakasztotta a kabátját. 

	– Egyél! Otthagytam a vacsorát lefóliázva! – kiáltott ki neki az anyja. Aztán mégiscsak felállt, kiment a konyhába, leszedte az alumíniumfóliát a tányérról, és berakta neki a mikróba. Leterített egy terítőt. Tányéralátétet rakott rá, majd tányért és evőeszközöket vett elő. 

	– Majd én megcsinálom, anya! – szólt Bori a konyhába lépve, és hátrasimította a haját. – Nem is vagyok éhes.

	– Ugyan! – legyintett anyja, majd végigmérte. – Nagyon csini vagy. 

	Bori nem szólt semmit, leült a székre. Anyja elé rakta a felmelegített ételt, és leült vele szemben.

	– Enned kell. Olyan sápadt vagy. 

	– Eszek, anya! – csattant fel Bori, aztán villájával beletúrt a borsos tésztahalomba. A fűszer illata felkavarta a gyomrát.  

	– Holnap apádnak vidékre kell mennie pár napra. Elkísérem. Nincs kedved velünk jönni? Most ráérsz. 

	– Nem… már elígérkeztem. 

	– Igen? Hová?

	Bori egy percig habozott.

	– Elzával. Elzával fogok találkozni. Tudod, mostanában… 

	Apja kiabált ki a nappaliból.

	– Gyertek! Kezdődik!

	Anyja felállt. 

	– Gyere be, behozhatod azt is – mutatott az ételre.

	– Most nincs kedvem. Megeszem kint. 

	Anyja végigsimított a fején, és már a nappaliba lépett, amikor Bori utánaszólt. 

	– És köszi, anya.

	Bori nem volt éhes. Sokáig evett, de végül mindent magába gyűrt. Nem akarta kidobni az ételt. 

	
Beleszőtte

	Reggel Borit egy kétoldalas levél fogadta. Hasznos tudnivalók voltak benne az ételek elhelyezkedéséről, hogy mi a teendő, ha le akarnák olvasni a vízórát, hogy kit hívjon, ha baj van („Béci bácsi!”), és hogy figyelje a postát, mert fontos levelet várnak. Zárójeles megjegyzés: négy óra körül szokott érkezni. Végül utasítás, hogy egyen rendesen, és hogy hiányozni fog, és hogy…

	Bori összehajtogatta a levelet. Nem tudta, mit kezdjen magával. Írt egy e-mailt Ágnesnek, hogy megkérdezze, mikor mehetnek a könyvtárat takarítani. Írt Elzának is, hogy ne maradjon hazugságban. 

	Végül rászánta magát arra, amit hosszú napok óta halogatott, és felment a festőállványhoz. Új vásznat feszített a keretbe. Már régóta tudta, mit akar megfesteni, de nem tudta, hogyan. Mindig fehér háttéren festett pasztellszínekkel, de most az éjszakát akarta megfesteni. Azt az eget, amit Dénes látott, és amit Dénes után ő is látott. Elővette az ecseteit, és színeket kevert. Olyan kéket keresett, amely már szinte fekete volt. Olyan fehéret, amiben mégis minden szín egyszerre ragyog. 

	Hosszú órákon keresztül dolgozott, de a festés most nem adott megnyugvást. Az éjszakája rideg lett és üres. A Tejút csak csillaghalom volt, ami nem vezet sehová. Csak egy éjszakát festett, nem pedig azt az éjszakát. Végül letakarta a festményt, és lemosta ujjairól a sötét színeket.

	Ebéd után kiült a teraszra. Berakta a kedvenc lejátszási listáját a mobilján, és fülhallgatót gyömöszölt a fülébe. Pólóját felhajtotta, és a nap felé fordult. Várta a postást. 

	Tíz perc után kitépte füléből a fülhallgatót, és pólóját is visszahajtotta. Csak várt. Leveleket gereblyézett. Négykor, ahogy anyja ígérte, megérkezett a postás. Majdnem lekésett róla, a gereblyét elhajítva loholt a kapuhoz.

	– Már bedobtam – közölte a postás, és már ment is tovább.

	Bori kinyitotta a levélszekrényt és ott volt apja nagyon fontos levele. A postás egyszerűen csak bedobta. Volt még egy számla és egy vastag boríték.

	Bori a kezébe vette, és megfordította. Neki volt címezve. Feladó nem volt. Se bélyeg. Bori sokáig csak állt ott, kezében a borítékkal, és érezte, hogy lüktetnek bőre alatt a nyaki erek. 

	Először fel akarta tépni a borítékot, aztán megtorpant a mozdulata. Bement a lakásba, és a konyhafiókból elővette a legélesebb kést. A boríték hasítékához illesztette a kés pengéjét.

	Aztán az asztalra ejtette mindkettőt, és járkálni kezdett a lakásban. Végtelen nyolcasokat írt le a nappali és a konyha között, és közben elkoptatta a fényt a világból. Rásötétedett.

	Végül kabátot vett, magához vette a borítékot és a kést, és a Szent-János-kúti kápolna felé indult. Először hosszú, nyújtott léptekkel, aztán egyre lassabban. Túl közel volt. 

	Végül odaért. Leült egy padra, a gesztenyefa törzse mellé. Kezébe vette a kést, és felnyitotta a borítékot. Ügyetlen volt. A kés megszaladt, és felnyitotta a kezén a bőrt is. Kapkodva vette a szájába kezét, nehogy összevérezze a borítékot. A borítékból az összehajtogatott papírok kicsit kicsúsztak, és türelmesen várták, míg eláll Bori vére. 

	Végül Bori kezébe vette a kézzel írt levelet, és olvasni kezdte. 

	Drága Bori!

	Ezt a levelet már három éve írom neked. Újraírom és széttépem, aztán megint újraírom. Talán nem levélben kellene mindezt elmondanom, de ha veled vagyok, nem találom a szavakat, és nem találom saját magamat sem. Így hát maradtam a levélnél. Bocsásd meg nekem gyengelelkűségemet. 

	Hogyan mondhatnám el neked mindazt, ami bennem kavargott? És ami a döntésemhez vezetett?

	Emlékszel, amikor a gimnáziumban melléd ültem? 

	Az lett életem legszebb fél éve. 

	Reggel elsőként érkeztem, és vártam, hogy belépj. Leültem, megigazítottam a székedet, és néztem, ahogy nyílik az ajtó. Sokszor későn érkeztél, nekem mégis minden ajtónyitás – akárki is érkezett – gyönyörűség volt, mert ott volt benne a lehetőség, hogy te lépsz be. Minden nap egyre korábban érkeztem, hogy ez a várakozás megtölthesse az életemet. Így vártalak minden nap. Minden veled töltött perc egy misztérium volt. 

	Hogyan írhatnám le mindezt neked, hogy ne vedd túlzásnak vagy egy bolond szavának, hogy aztán megrettenj tőlem?

	A léted, a jelenléted teljesen kitöltött. Nehezen fogod ezt megérteni, úgy hiszem, mert te csak saját magadat látod. Azt a Borit, akit mindenki más is lát, akinek talán ismered a hibáit és a tökéletlenségeit. Én nem így láttalak. Én egy éteri Borit láttam, az ő fényében fürösztöttem önmagam. A tökéletes, hibátlan énedet láttam, aki itt nincs jelen, én mégis valahogy megsejtettem, és a vonzásába kerültem. Te így sose láthatod magad, kiváltság, hogy én megpillanthattalak így téged. Hidd el, gyönyörű vagy. Tökéletes. 

	Akkor nem tettem, de a papírnak megvallhatom: szerelmes lettem beléd. De ez nem a hétköznapi szerelem volt. Ez megpillantása volt, valami többnek, ami túlmutat azon a szerelmen, amit itt a Földön bárki megélhet. 

	Amikor erre rájöttem, arra is rádöbbentem, hogy ennek a tökéletességnek, amit megélhettem általad és benned, kell, hogy forrása legyen. Ez vezetett el Istenhez. Te voltál az ösvény, ami Hozzá vezetett. 

	Talán azt gondolod most, hogy egy kamaszfiú plátói szerelme volt mindez csupán, de szeretném, ha megértenél. Lehet, hogy valóban ennyi volt csupán. De amit megéltem, amit átéreztem, az valóságos volt. Az érzelmeim és a gondolataim, amelyeket kiváltottál belőlem, az mind igaz volt, mert megéltem őket. Ezt nem vitathatja el tőlem senki. 

	És ha én megéltem őket, akkor ez a szeretet, ez a tökéletesség, ez a fenség jelen van a világban. Ha megfogunk egy követ, tudjuk, hogy jelen van a világban. Ha gondolunk valamire, akkor a gondolat mint olyan, alkotóeleme a világnak. Ha szerethetek valakit úgy, ahogy téged szerettelek, akkor ez a szeretet szerves alkotóeleme a világnak. 

	Én úgy hiszem, ez a leglényege.

	Úgy szeretném, ha megértenél! 

	Aztán elkerültél mellőlem. Emlékszel? Nem akarom felhánytorgatni, tudom már, megbántad ezerszer. De hogy megérts, szólnom kell erről is. Amikor Melindáék befolyása alá kerültél, megtagadtál és kigúnyoltál. Engem. Értük. 

	Akkor jöttem rá, hogy a fájdalomnak is van egy olyan dimenziója, ami túlmutat a földi dolgokon. Erről nem akarok sokat beszélni, de ez vezetett el Istentől Krisztushoz. 

	Tudom, hogy nem vagy hívő. Nem akarlak megtéríteni. Csak azért írtam le ezeket, hogy megértsd a döntésemet. 

	Éveken keresztül ingadoztam, és tudom, mennyi fájdalmat okoztam ezzel neked. Bocsáss meg, kérlek, ezért is! Választhattalak volna téged, és tudom, hogy tökéletes életünk lett volna. Tökéletes annyira, amennyire ez itt a földön elérhető. Láttalak aznap este, az adományosztásnál. Nemcsak te vagy gyönyörű, de még gyönyörűbb az, aki a mélyben vagy. A lelked.

	De akkor este megértettem azt is, hogy ha téged választalak, lemondok arról a ragyogó énedről. Hogy ha téged választalak, akkor az önzés lenne, mert magamnak tartalak meg. Ha hű akarok hozzád lenni, az igazi énedhez, akkor nem tarthatlak meg magamnak, akkor hírvivőnek kell lennem, hogy más is megértse azt, amit én rajtad keresztül értettem meg. 

	Nem választhatom a saját boldogságomat, mert az a szerelmünk elárulása lenne. Azt a nagyobb jót kell szolgálnom, aki beleszőtte a Teremtésbe annak lehetőségét, hogy megélhettem azt, amit megéltem általad.

	Van értelme a szavaimnak? 

	Szeretlek, mindenkinél jobban. De még jobban szeretem azt, aki lehetővé tette, hogy szerethesselek. 

	Kérlek, bocsáss meg nekem. 

	Tegnap jelentkeztem a papi szemináriumba. 

	Még ha nem is hiszel benne, kérlek, imádkozz értem, hogy ki tudjak tartani a döntésem mellett. 

	Dénes

	Bori felemelte a fejét, és belesikoltott a csillagok hideg erőterébe. A hangja megremegtette a téridőt.

	Aztán lehanyatlott a feje, és ölében ott maradt a levél és a kés. A legélesebb kés. 

	A legélesebb kés a szó. 

	Hogy tehette ezt vele Dénes, hogy csak így, hogy csak levélben. Hogy mindenkinél jobban szereti.

	Hogy gyönyörű és tökéletes. Hogy megtagadta, és kigúnyolta. Hogy benne fürösztötte önmagát, hogy misztérium volt. 

	Bori felállt, és elordította magát.

	– Rohadj meg!

	Aztán elsírta magát, és a padra roskadt. A szavak halálra szurkálták. 

	A léted teljesen kitöltött.

	– Engem is, Dénes. Engem is – ordította a senkinek.

	Hogy tehette ezt Dénes, hogy mehetett el azzal a másikkal? Hogy hagyhatta őt itt egyedül ezzel a levéllel?

	És az a másik? És az a másik, ha tényleg létezik, Ő, hogy hagyhatja egyedül? Most. A késsel. Hol az a szövet, ami szereti őt? Ami bele van szőve? Hol van? Hol van most? Miért veszi el tőle, és miért csak a fájdalmat adja cserébe? Miért hagyja egyedül?

	Bori kezében már csak a kés maradt. A boríték surrogva hullott alá. És ez a hang megidézett egy másikat. Először csak egy rezdülés volt.

	Aztán a kabátzsebében megcsörrent a telefon. Nem értette, mi ez a hang. Aztán kirántotta kabátzsebéből a telefont. A kabát gombja elszakadva messzire pattant. Bori kezébe vette a telefont és szembenézett vele.

	Elza hívta.

	Felvette.

	– Elza… Elza, te vagy az? – Bori zokogott. 

	– Mi a baj, Bori? Hol vagy? – Elzát megijesztette Bori zokogásának üressége.

	– A Kápolnánál. Fent. 

	– Megyek, Bori, mindjárt ott vagyok – hadarta Elza.

	Bori kezéből kiesett a kés. Felnézett az égre. Most homályos volt minden, nem világított a Tejút. De mégis, valami átsejlett a fekete lepel mögül.

	* * *

	Elza szaladni kezdett felfelé az Olvasókörtől. Alig tett meg száz métert, már kifulladt. Gyalog fél óra lesz. Nem tudta, van-e annyi ideje, hogy felérjen időben. 

	Kiért a Klapka térre. A Vár utca felől egy autó haladt felé. Elza vadul integetni kezdett neki.

	Az autó azonnal fékezett, és az ablak lehúzódott.

	– Mi a baj? – kérdezte egy negyvenes évei közepén járó férfi.

	Elza először csak tátogott.

	– Fel tudna vinni a Szent-János-kúti Kápolnához? – dadogta Elza, majd hozzátette: – Élet-halál kérdése.

	A férfi az órájára nézett, aztán Elzára, aki még kipirulva kapkodta a levegőt.

	– Élet-halál, mi? Na jól van, ugorj be!

	Elza átszaladt a túloldalra, és beugrott a kocsiba. Becsatolta magát, és egészen előredőlt, mintha ezzel sebesebb iramra ösztökélhetné a járművet.

	A férfi nem kérdezett semmit, csak rálépett a gázra. Két perc múlva Elza már ugrott is ki a kocsiból, hálát rebegve.

	Amikor Bori meglátta, úgy nézett rá, mint egy jelenésre. A forduló autó fénye egy pillanatra különös fénybe öltöztette Elzát.

	* * *

	Elza odaszaladt Borihoz. Nem kérdezett semmit, csak mellé ült, és átölelte. Észrevette a borítékot, és pillantását megkarcolta a kés. Lenyúlt érte, és messzire hajította. Az surrogva metszette a levegőt. Még szorosabban átölelte Borit. Aztán beszélni kezdett hozzá. Nem tudta, mit mondjon, hogy mit kell mondania, de tudta, hogy beszélnie kell. Beszélnie. Bármiről. Akármiről.

	– Nem vagy egyedül. Itt vagyok melletted – kezdte Elza.

	Nem kérdezett semmit. Regina sem kérdezett tőle, csak mesélt. Elza is mesélt. Az anyjáról. Hogy milyen volt, amikor depresszióba esett. Hogy milyen volt a lehúzott redőnyök között élni. Hogy milyen volt iskolába menni. Aztán főzni rá. Könyörögni neki. Dolgozatot írni. Bevásárolni. Magyarázkodni. Hazudni. Rimánkodni. Sírni.

	Sokáig mesélt. A Sarkcsillag körül megtekeredett a Kisgöncöl. 

	Aztán mesélt arról, milyen volt újra remélni. Bizakodni. Örülni. Kinyílni. Megélni. Aztán elveszíteni és eltemetni. 

	Ekkor már Elza könnyezett, és Bori nem.

	De Elza tovább beszélt. És amikor befejezte, Bori felállt, és azt mondta. 

	– Menjünk haza! Az én bánatom pocsolya. A tiéd óceán. 

	Felettük az ég hullámzani kezdett.

	* * *

	Boriékhoz mentek. Elza nem merte egyedül hagyni Borit. Bori nem mert egyedül maradni, és nem merte egyedül hagyni Elzát. 

	Bori megágyazott a szobájában a földön, aztán összevesztek, ki feküdjön a földre, és ki az ágyra. Végül Elza engedett. Vitájuk feloldotta az est sűrűségét, és végre újra levegőt kaptak.

	– Szeretnéd elolvasni a levelet? – kérdezte Bori. 

	Elza habozott.

	– Csak ha szeretnéd, hogy elolvassam. Ha holnap reggel nem bánod meg – felelte Elza a mennyezetet bámulva. 

	– Talán igazad van. Ez csak rám és Dénesre tartozik. Majd egyszer talán… ahogy te is…

	– Igen – vágott közbe Elza, mielőtt Bori folytathatta volna. 

	Egy darabig hallgattak a sötétben. Mindketten nyitott szemmel bámultak felfelé. Végül Elza szólalt meg.

	– Mi lesz most?

	– Nem tudom. Fogalmam sincs. Nem vettem észre, de már évek óta ráépítettem az életemet – válaszolt Bori.

	– Nem vesztegetted el – suttogta szavait Elza a sötétbe.

	– Nem. Tudom. A legjobb éveim voltak. Így is.

	– Haragszol rá? 

	– Még jobban szeretem. – Ahogy Bori kimondta a szavakat, rájött, hogy ez mennyire igaz. Egyszerre érzett kínt és boldogságot. Eszébe jutottak Dénes sorai.

	– Elza!

	– Igen?

	– Miért van az, hogy van, aki átéli az élet minden kínját, és elviseli, én pedig csak elveszítek egy szerelmet, és mégis úgy érzem, belepusztulok – kérdezte Bori fejét még mindig a mennyezet felé fordítva.

	– Nem tudom. Azt hiszem, meg kell élnünk. Úgy értem… lényegtelen, mi váltja ki, lehet külső szemmel egy apróság, mégis a kínt és a fájdalmat teljes mélységében kell, hogy megéljük.

	Bori nem válaszolt. Eszébe jutott a Negrában folytatott beszélgetés. Sokáig feküdtek így. Bori a földön, Elza kicsit magasabban az ágyon. Bori lélegzése lassan egyenletesebbé vált. Elza még sokáig feküdt tágra nyitott szemmel. Idegen volt az ágy. A környezet. Bori parfümjének illata, amely beleivódott a szobába. Újra és újra átélte gondolatban az Olvasókör jeleneteit és a beszélgetésüket Borival. Megpróbálta elképzelni a holnapi telefonbeszélgetést Mátéval. De csak azt tudta, hogy ő mit fog mondani. Máté válasza fekete folt volt színes képzeletében. 

	– Bori, ébren vagy még? – kérdezte Elza, de Bori nem válaszolt.

	Elza ekkor halkabbra fogta a hangját, szája elé vonta a takarót, és csak a szobának vallotta meg. 

	– Tudom, hogy nagyon fáj, de azért irigyellek.

	* * *

	– Biztos nem lesz gond? – kérdezte Elza másnap reggel.

	– Nem, tuti. Ne aggódj. Az olyanokat, mint én… csak a pillanat tud megroggyasztani. Utána… – Bori rántott egyet a vállán. – Anyáék úgyis jönnek este. Hogy magyarázzam meg nekik, hogy nem egyedül aludtam a szobámban?! – Bori arcán megjelent egy vigyor. 

	Elza látta a mosolyon, hogy a szem nem nevet vele. Mégis mosoly volt. Elzának úgy tűnt, Bori úgy húzta magára, mint egy feszes jelmezt. Most még kényelmetlen volt és idegen, de pár hét, és összeolvad Borival. 

	– Jól van, akkor megyek. De ha bármi van, csörögj rám! Elérhető leszek – mondta Elza, és már lépett is ki a kapun. 

	Bori még utánaszólt.

	– Elza! Kösz mindent! – Aztán a kerítésnek támaszkodva még hozzátette: – Nekem kellett volna rád vigyáznom. 

	Elza visszaintegetett. 

	– Vigyázz magadra, hugicám! – szólt vissza Elza huncut mosollyal.

	Bori felkacagott, most már a szeme is nevetett.

	Alig várta, hogy Elza elmenjen. Kettesével szedte felfelé a lépcsőfokokat. A festőállványhoz lépett. Tegnap újra látta az eget. Már tudta, hogyan kell megfesteni. Már tudta, mit kell megfesteni. 

	Fehér színt vett elő, és vastag ecsettel átmázolta a sötétkék éjszakát. Türelmetlen volt, és a festék nem fedett tökéletesen. A fehérség mögött, mint egy sejtés, ott rejtőzött valami mélység. Bori hátán borzongás futott végig. Ezt kereste.

	Pasztellszíneket kevert, és a tejfehér éjszakára színesen ragyogó csillagokat festett. A Tejút végre valódi csillagösvény lett. Vezetett valahová. Valakihez. Ahhoz a valakihez, aki a fehérség mögött mint egy sejtés lakozott. Akit Bori megsejtett. Akit Dénes megmutatott.

	Bori leszedte festményeit a falról, és az új képet keretbe feszítette. Csak két képet hagyott meg a falon. Az egyik a Szenttamás labirintusában bolyongott, a másik festmény vele szemben az volt, amit Bori most festett meg. 

	Odalépett a festményhez; arca szinte hozzáért. Látóterében csak a kép létezett. Egy ösvény volt rajta, amely vezetett valahova. Valakihez. Bori odasúgta neki.

	– Ne az legyen, amit én akarok, legyen az, amit Dénes akar!

	
Még nem tudod

	Elza hazafelé lépdelve a telefonbeszélgetés szavait komponálta. Amikor hazaért, elővett egy üres lapot, és leírta a képzelt beszélgetést. 

	Leült a nappaliba, és maga elé tette a telefont. Hozzáért, és a készülék életre kelt. Elza inkább elhúzta az ujjait, és megvárta, míg a mobil újra elalszik. Aztán újra megérintette, és várta, hogy ismét visszaaludjon a feketeségébe. 

	Arra gondolt, talán inkább e-mailt kellene írnia. Már biztos volt benne, hogy hamarosan kinyit a könyvtár, és akkor meglesz Máté e-mail-címe. Sokkal szebben tudna fogalmazni írásban. 

	Felpattant, és elővette a laptopját. Ellenőrizte az e-mailjeit. Ágnes annyit írt, hogy a héten még biztos nem mehetnek, mert a talaj nagyon felázott az épület alatt.

	Csalódottan ült vissza a nappaliba. Aztán szomjasnak érezte magát. Nem akart úgy telefonálni, hogy éppen elmegy a hangja, ezért kiment a konyhába. Először vizet engedett, de aztán inkább teavizet tett fel főzni. Teafüvet tett bele, és sokáig áztatta. Utána pedig kénytelen volt várni, hogy meghűljön. 

	A tea szobahőmérsékletűre hűlt vissza a várakozásban. Elza visszatette a tűzhelyre melegedni. Amikor fellobbant a láng, felcsattant.

	– Nem lehetsz ennyire gyáva! – korholta magát fennhangon.

	Elzárta a tűzhely lángját, és a nappaliba vágtatott. Ott aztán újra megtorpant, és ismét csak bámult a mobilra.

	Eszébe jutott a Hideglelős-kereszt. A képzelet. 

	Így hát elképzelte a beszélgetést, de nem Mátéval. A lehető legrosszabb beszélgetést képzelte el. Ehhez nem kellett Máté, mert merengésében Elza saját magával beszélt telefonon, így ki tudta színezni a szavakat. A másik Elza alázta meg, és tiporta porba, és erre voltak képei. Megalkotta saját maga megszégyenítését. Bűntudatából kovácsolt fegyvereket, amelyeket maga ellen fordított.

	Többé már nem volt gyáva. Felemelte a telefont, és beütötte Máté számát. A készülék kicsörgött.

	– Halló, tessék? – Máté szólt bele a telefonba. 

	Valahogy más volt a hangja, mint ahogy Elza várta. Mély hangra emlékezett, de a telefon elvékonyította a fiú hangját. Szinte gyerekhangja volt. Elza kapkodva szólt bele a készülékbe. 

	– Szia! Elza vagyok… Elza a könyvtárból.

	Hosszú hallgatás volt a válasz, legalábbis Elzának rémisztően hosszúnak tűnt. 

	– Elza? – szólt végül bele Máté.

	Elza próbálta megfejteni, mit jelent, ahogy a fiú kiejti a nevét. Most először fennhangon. Mintha Máté ugyanezzel küszködött volna, Elza legalábbis így gondolta.

	– Igen. Én vagyok. – Elza hirtelen nem tudta, hogy folytassa. Kezébe kapta a papírokat, de a betűk megúsztak a tekintete előtt, és nem tudta őket elolvasni. – Én... – dadogta bele a telefonba, de nem tudta folytatni.

	Máté szólalt meg helyette.

	– Én nem haragszom rád – szólt bele Máté, és Elza nem értette, mi az a bukdácsolás a hangjában. – Ha ezért hívtál – tette hozzá Máté sietve.

	Elza nem értette. Nem értett semmit. Semmi ilyesmit nem képzelt el. 

	– Hogyhogy nem haragszol rám? – szinte kérdőre vonta a fiút.

	– Én nem tudok haragudni rád – szólt a fiú a telefonba, szinte bocsánatot kérve. 

	Elza egyrészt tudta, mi történik. A fiú hangját elektromos jellé alakítja a mobil, amit az ő telefonja ismét hanggá alakít. Tudta, hogy ez történik, de tudta, hogy a valóságban benne nem ez történik. Valami egészen más, ami túlmutat azon, amit el tudott képzelni. Megszédült. 

	– Én bocsánatot akarok kérni – Elza meglepődött, hogy hangja ellentmondást nem tűrően utasított.

	– Ez szükségtelen, Elza, én már megbocsátottam neked – szólt bele a telefonba Máté.

	– Ez nem így működik! – kiáltott fel Elza.

	– Jól van, akkor kérj bocsánatot! – Máté hangját Elza idegesítően türelmesnek találta.

	Feldühödött. Neki ne mondja meg a fiú, hogy mit csináljon! Ne utasítsa, hogy miképp kérjen bocsánatot.

	– Én személyesen akarok bocsánatot kérni! – kiáltott rá Elza dacosan a telefonra.

	Máté erre nem válaszolt. Elza pedig a csendben rájött, hogy mit mondott. A csend egyre hosszabbra nyúlt. Elza rémülten bámult maga elé. Úgy érezte, a szája homokkal telik meg. Nem itta meg a teát, jutott eszébe.

	Máté még mindig nem szólt. Elza végül kimondta. Szájüregét sebesre karcolták közben a homokszemek.

	– Szombat délelőtt ráérsz? – kérdezte Elza, és reménykedett egy elutasításban.

	– Igen – válaszolt Máté szinte azonnal.

	Elza agya vadul járt. Hol? Mikor? Aztán kapkodva bemondta az első helyet, ami eszébe jutott.

	– Akkor tízkor. A Sötétkapu előtt, a Mindszenty-szobornál. 

	– Ott leszek – szólt bele Máté, és még vékonyabb hangon hozzátette: – És köszönöm, Elza.

	Elza kinyomta a telefont, és a fejéhez kapott. Mit csinált!? És mit köszönt meg Máté? Neki ne köszönjön semmit! 

	A kanapéra dobta a telefont. Belebámult a kezében tartott papírra. Most olvashatóak voltak a sorok. Kettétépte. Aztán a kanapéra vetette magát, és sokáig csak bámult maga elé.

	* * *

	Szombaton Elza korán kelt. Nem aludt jól. Sokat forgolódott álomtalanul. Elhatározta, hogy nem fog sokat készülődni. Csak odamegy, mint bármelyik másik nap, és kész. Elmondja, amit akar, ha a fiú már kikényszerítette belőle, hogy személyesen mondja el, aztán jön is haza. Öt perc az egész. 

	A haját sem akarta megmosni, de eszébe jutott, hogy amikor először találkoztak, a fiú haja nem volt frissen mosva. Nem akart olyan lenni, mint ő, ezért mégiscsak megmosta a haját reggel. 

	Először feszes lófarokba kötötte. De aztán eszébe jutott, hogy anyja azt szerette, ha kibontja. Ha anyja így szerette, akkor illő, hogy így hordja. Így aztán leengedte, és hagyta, hogy ráomoljon a vállára. Néha egy tincs idegesítően az arca elé hullott, amit fürge mozdulattal hátrasimított, kirajzolva füle és nyaka ívét. 

	Elhatározta, hogy a ruhánál nem köt kompromisszumot. Fekete nadrág, bő pulcsi és kész. De aztán kinézett, és a március szokatlan meleggel érkezett már kora reggel. Még a végén megizzad. Nem akarta, hogy izzadságfoltok terjengjenek hónalja alatt. Már látta maga előtt Máté gúnyos megvetését. 

	Ezt nem adhatja meg neki! Világos, hogy a ruházatának tükröznie kell, hogy ő nem olyan, akit egy Máté-féle csak úgy lenézhet. 

	Így aztán Regina ruhái között válogatott. Egy térdig érő fekete szoknya és egy vállpántos fekete trikó, amely a vállát szabadon hagyta. A meleg miatt. Semmi extra, mégis elegáns. A gyász színe. 

	Smink szóba sem jöhet. Nem ad okot félreértésre. De elbizonytalanodott. A szemöldöke néha elburjánzik. Nem lehet nevetséges!

	Meg kellene néznie a tükörben magát. 

	A tükör még mindig a fal felé volt fordítva. Elza felindultsága erejét vesztette. Visszajöttek annak a szombatnak az emlékei. Ahogy Borival készülődtek. Anyja a süteményekkel. 

	Hirtelen könnyezni kezdett. Nem sírt, csak úgy maguktól indultak meg lefelé.

	Eszébe jutott anyja, ahogy hozzá szól. Úgy hallotta, mintha ebben a pillanatban is mellette állna:

	– Nem tudod, Elza. Még nem tudod… Gyönyörű vagy.

	Elza a tükörhöz lépett. Megfordította, és belenézett. Szembenézett önmagával.

	Nem magát látta. Azt látta, akit anyja látott. És gyönyörű volt. Egy pillanatra. Szemhéja megrebbent. Túl sovány. Túl fehér a bőre, túl…

	Úgy hagyta a tükröt, aztán kilépett az előszobába. Lapos sarkú cipője már oda volt készítve. Félretolta, és egy másikat vett fel. Amikor kilépett a lépcsőházba, hangosan kopogtak utána cipősarkai.

	
Dunai hajadon

	Még háromnegyed órája volt a találkozóig. A Mindszenty-szobor pár száz méterre volt csak a lakásuktól. Elsőként akart odaérni, hogy megszokja a helyet, és hogy át tudja gondolni, mit is fog mondani. Igaz, az elmúlt napokban számtalanszor elképzelte már, hogyan fog mindez zajlani. 

	Udvariasnak képzelte el magát, de hűvösnek és kimértnek. Kissé talán fölényesnek is. Bocsánatot kér, mert valóban igaztalanul járt el Mátéval szemben, de ez minden. Pár perc, erősítette meg újra magában. 

	Arra eszmélt, hogy ökleit erősen szorítja, és körmei már belevágódtak tenyerébe. Kiengedte az ujjait, és dühös volt magára, hogy nem tudja könnyedén venni. Dühös volt a fiúra is, de nem tudta megfogalmazni, miért. 

	Átment a zebrán, és a Bazilika parkolója mellett ment végig. Rémülten látta meg, hogy valaki ott ül a szobor lába előtt a lépcsőn. A bíboros ülő alakja úgy magasodott Máté fölé, mintha a gyónását hallgatná. 

	Elza az órájára bámult. Még negyven perc volt a találkozóig. Hirtelen elbizonytalanodott, aztán feldühödött. A fiú romba döntötte a terveit. Elfutotta a méreg, arca kipirult, és a fiú elé toppant.

	– Hát te mit keresel itt? – támadt a fiúra. Egyetlen képzelt párbeszédét sem nyitotta így. Ettől megijedt, mint a sakkjátékos, akit meglepi az ellenfele egy sosem látott húzással.

	Máté eddig nem vette észre. Összerezzent. Ügyetlenül felpattant, és végigsimított tarkóján. 

	– Én… én csak korábban érkeztem – habogta a fiú.

	– De ennyivel?! Minek? – kérdezte Elza élesen. 

	Máté nehezen nyerte vissza lélekjelenlétét a lány hirtelen felbukkanása után. 

	– Én csak… nem akartam elkésni – majd vett egy nagy levegőt és hozzátette: – Te is korábban érkeztél.

	Elza hirtelen nem tudta, mit válaszoljon. Mielőtt megtalálta volna a szavakat, Máté közbevágott.

	– Figyelj, Elza. Nem kezdhetnénk elölről? – majd egy pillanatnyi várakozás után hozzátette: – Szia! Örülök, hogy eljöttél. – Aztán várakozóan nézett a lányra, de szeme lecsusszant Elza fedetlen vállán, így elkapta tekintetét.

	Elza fújt egy nagyot. Nem értette, miért viselkedik így. A fiúnak igaza van. Nem azért jött ide, hogy újra nekiessen. Bocsánatot akar kérni. Elza idegesen söpörte félre a szemébe hulló tincset; Máté rebbenve nézte a törékeny ujjak hirtelen mozdulatát.

	– Igazad van. Szia! Elza vagyok. – Önkéntelenül is a fiú felé nyújtotta kezét. Eszébe jutott az az első kézfogás a könyvtárban.

	Ezúttal más volt. A fiú keze meleg volt, ölelő, Elzáé hideg és nyirkos. Izzadt is talán. Gyorsan akarta kirántani a kezét, de ujjai éhezték a másik melegségét, és idegrendszere elárulta őt. Egy töredékmásodpercet késlekedett.

	Elza megköszörülte a torkát.

	– Szóval a bocsánatkérés.

	De Máté közbevágott.

	– Mondtam, Elza, nincs rá szükség. Nem haragszom rád… – próbálkozott Máté, de tenyerén még érezte Elza ujjainak enyhítő hűvösét, ami megborzongatta egész testét, és szavai esetlenekké váltak.

	Elza megint felcsattant. 

	– Ez az én bocsánatkérésem. Ne szólj bele! – Amikor kimondta a szavakat, a vér úgy tolult arcába, ahogy a szavak jelentése feltöltötte őt. Szinte esengve tette hozzá. – Kérlek!

	Máté csak bámult a lányra. Ahogy a pír ellepte, ahogy leszegte tekintetét, és pillái árnyékot vetettek sápadt arcára. Ahogy a kezeit tördelte.

	– Jól van. Legyen úgy, ahogy te akarod! – mondta Máté, és kissé hátrébb lépett, a szobor elé.

	Elza szíve hevesebben kezdett el verni. Lábát keresztbe tette maga előtt, és összefűzte kezeit is. Látta Mátét, és látta felette magasodni a bíboros szobrát, aki töprengve nézett le a lányra.

	– Akkor én… – kezdett bele Elza, és a fiúra nézett – szeretnék tőled bocsánatot kérni, amiért megütöttelek, amiért… – Elza nyelt egy nagyot – amiért megaláztalak mások előtt…

	Elza szemeit ellepte a könny. Máté megmoccant, de Elza rákiáltott.

	– Hadd mondjam végig! 

	Máté megmerevedett. Elza már nem tudta, mit akar mondani, de nem tudott a fiúra nézni, így felnézett a szobor arcára. A könnyeitől nem látott tisztán, de folytatta.

	– Szeretnék bocsánatot kérni, amiért haraggal gondoltam rád, amiért azt kívántam… – Elza hangja megcsuklott, de aztán folytatta. – Bocsánatot kérek, amiért gyűlöltelek. Amiért gyűlöltem a lehúzott redőnyöket. Amiért utáltalak, hogy minden rám szakadt. Hogy azt kívántam... hogy azt kívántam a sötét éjszakákon, hogy bárcsak ne léteznél. Hogy azt kívántam… – Elza felzokogott, és tekintete a szobor fölé csusszant … hogy azt kívántam, bárcsak halott lennél. És bocsánatot kérek, amiért nem voltam ott… hogy nem voltam ott, amikor meghaltál. 

	Elza egy pillanatra megtántorodott. Úgy érezte, a szobor odalép hozzá, és megtartja őt. Vett egy nagy levegőt, és pislogni kezdett. Ahogy a könny kifolyt szeméből, újra tisztán látott. Látta a szobrot és Mátét maga előtt.

	Ránézett a fiúra. Nyílt, tiszta tekintettel. Már nem volt mit elrejtenie.

	– Látod… nem vagyok normális – mondta Elza könyörgő hangon.

	Máté belezuhant Elza íriszeinek avarbarnaságába, és hangja visszhangként töltötte ki körülöttük a teret.

	– Valóban nem normális vagy. Különleges vagy. Egészen… egészen… különleges.

	Elza csak bámult rá, mintha most látná meg először a fiút. 

	– Bolond vagy, ha ilyennek látsz.

	Máté leszegte a tekintetét, úgy szólalt meg.

	– Akkor hát egyikőnk sem normális teljesen.

	Elza szeme megrebbent, mint az őzé, akinek menekülés az élete. Vádlijában megfeszültek az ínak.

	– Most már mennem kell. – Aztán hozzátette: – Bocsánatot kértem. 

	Elza teste már mozdult is, de arca még a fiú felé fordult. Mátéban felgyülemlett valami hatalmas feszültség, ami felszínre akart törni, de ő magába fojtotta, és belül ordított. 

	Elza feje végül megereszkedett. Haja az arcába omlott. Elindult a sötét kapu felé. Az első lépésről Elzának egy őz jutott az eszébe, amelyik a sárba ragadt lábát akarja kiszabadítani. A második lépésről az jutott eszébe, amikor a gumicsizmája vízzel telt meg a könyvtárban, és először azt hitte, nem tud megmozdulni. Akkor olyan volt, mint egy nádszál a Dunában, a könyvei között. A sötétben. Egy szigeten ragadva. 

	Elza megtorpant. 

	A viharos déli szél felszaladt a Várhegy oldalán, belekapott Elza hajába, aztán mint a nád bóbitája barna pillefellegként szállt vissza vállára. 

	Elza ekkor felhasította önmagát. 

	Visszafordult a fiú felé, aki gyökeret verve állt ott, és bámult rá vagy valahova túl rajta.

	– Nem akarsz elkísérni, Máté? – És választ sem várva átlépdelt a Sötétkapu sötétségén, ki a fénybe.

	* * *

	Elza úgy ismerte Esztergomot, mint saját képzeletének zugait. De a város most a szeme előtt feslett fel. És a felszín alól fények bugyogtak elő. Elöntötték az utcákat, és lecsorogtak az épületeken és hullámaik nyomán izzó lüktetésbe vontak mindent.

	A lépcső, ami a Bazilikához vezetett, nem lépcső volt többé, hanem hágcsó, aminek rostjai megszitáltak léptei nyomán. Felfelé vitt ez is, de még feljebb. Elzát megszédítette a magasság.

	A macskakövek a Bazilika előtt most igazi cirmosok voltak. Domború hátukat nyújtották talpa alá. Érezte szőrük lágyságát játszani ujjpercein. Léptei nyomán hangosan doromboltak, és Elza elszégyellte hízelgésüket. 

	A Bazilika mögött tavaszi galambpárok burukkoltak, és fészkükkel ékesítették a Nagyboldogasszony templomát. A nehézkedés most nem húzta őket, a meleg déli szélben szárnycsapás nélkül lebegtek a föld felett.

	Fehér tollpihéiktől örvénylett a lég. Elza utánakapott egynek, és a hajába tűzte.

	A magasból elnézett a könyvtár felé. A víz visszavonult. A Sziget zöld rengetegét most úgy ölelte körbe a Duna ágai, mint két óvó anyai tenyér.

	A fiú is ott volt. Elza megigazította a hajába tűzött tollat. 

	* * *

	Végül a Nagy-Duna-partjára mentek. A városban reggel még kopár volt a természet, de körülöttük a füzek már sárga virágba borulva ünnepelték az új kezdetet. Az ár már levonult, és a folyó visszahúzódott a medrébe, de folyt megállíthatatlanul, ahogy belőlük a szavak. Néha megcsendesedve, néha megszaladva, de megszakítatlanul. 

	– Gyere, üljünk le itt! – szólt Elza a sarkantyúkon túlérve, a Helemba-szigetnél. 

	Cipője sarka belesüppedt a kavicságyba. Elza hátrahajlott, és levette őket. Testének íve olyan volt, mint a felette csüngő szomorúfüzek melankóliája. 

	Ahogy leültek, most először futott partra bennük a szó. Csak nézték a Dunát. Máté a kezébe vett egy követ és egy kagylót. Markába szorította őket. Az egyiket elejtette, a másikat a kezébe szorította. 

	– Tudod… én régről ismerlek már – mondta Máté a Duna-partra futó hullámainak. 

	– Hogyhogy? – kérdezte Elza.

	– Én is Erzsébetes voltam. Feletted jártam egy évvel.

	Elza megrázta a fejét.

	– Én nem emlékszem rád… 

	– Én emlékszem rád… már a gimi eleje óta – mondta Máté, és a szavai után úgy kapkodta a levegőt, mint egy fuldokló.

	Elza most felé fordította a fejét.

	– A gimi eleje óta?

	– Egyszer megláttalak. A Kis-Duna-parton. Lementél a lépcsőkön, és ott ültél a víz partján… Sok volt a fény körülötted. Úgy ültél ott, mint aki magába akarja szívni ezt a világosságot. 

	– És te így emlékszel erre a napra? – kérdezte Elza.

	Máté kinyitotta a tenyerét, és a kagyló ott fehérlett benne. 

	– Sokáig ültél ott – mondta ki végül. 

	Elza felnyúlt a hajához, és ujjai köré tekert egy tincset, majd elengedte.

	– És te sokáig néztél? – Elza hangja egyszerre volt kérdés és állítás.

	Máté látta, ahogy Elza hajtincse lehullik és hullámokat vet. Először a lány nyaka körül, aztán őbenne is. A lány haján kisimultak a hullámok, benne egyre magasabbra tornyosultak. 

	– És én sokáig néztelek… leírtam… – Máté megakadt.

	– Leírtál?

	Máté először nem válaszolt, aztán beletörődően bólintott.

	– Hogyan írtál le? – kérdezte Elza csendesen és a fiú felé fordult teljesen.

	Máté könyörgő pillantást vetett a lányra. 

	– … dunai hajadon… – bukott ki a fiúból.

	Elza először csak nézte. Nem értette elsőre. 

	– Ez egy vers? Egy vers, Máté?

	A fiú bólintott. Elza ügyetlenül feltérdelt, és egy pillanatra elvesztette az egyensúlyát.

	– Úgy érted, írtál egy verset rólam? Hogy én… hogy mint egy könyvben…

	Máté bólintott, és Elzának meg kellett támaszkodnia. Meg kellett támaszkodnia, mert a part sosem volt stabil. Hol a víz futott fel rá, hol az ár lepte el, néha süppedős iszap. De néha, a ritka pillanatokban homokos, napsütötte fövennyé vált, amin megtelepedett az élet. És Elzának meg kellett érintenie, meg kellett támaszkodnia, hogy tudja, minek jött el az ideje.

	– És te azóta… – Elza először csak óvatosan az ujjbegyével merte megérinteni a valóságot.

	Máté úgy érezte, hogy az a hullám, amit a lány vetett benne, most tetőzik. Hogy nem jut levegőhöz. Zihált. Aztán ráeszmélt, hogy azért nem jut levegőhöz, mert minden benne van. Mert minden belé szorult, minden benne feszül, és nem belélegeznie kell, hanem kiengedni a levegőt. Megtette. És a levegő megrezegtette a hangszálait, és szavakat formált.

	– …és én azóta már csak téged látlak – lehelte ki Máté.  

	– Úgy érted, hogy… – kezdett bele a lány, aztán hirtelen felállt.

	Máté megijedt. Markába szorította a kagylót, és ő is felpattant.

	– Ugye nem baj?

	Elza megrázta a fejét. 

	– Nem, nem baj, egyáltalán, én csak… – nyelt egyet – úgy érted, hogy egész végig…

	– Igen… végig a gimiben, és utána is. Néha láttalak a vonaton, de...

	Elza nem nézett Mátéra. Lépett egyet előre, és a Duna hűvöse megcirógatta lábfejét.

	– Verset írtál nekem – suttogta Elza a Dunának.

	– Igen – mondta Máté.

	– És te végig… éveken keresztül… amikor egyedül voltam… amikor anyával…

	– Mindvégig – bólintott Máté.

	Elza tett egy apró lépést előre, és már a bokája körül kavargott a víz. Elza most Máté felé fordult.

	– Ha elsodorna a víz… ha elsodorna a víz, te utánam jönnél és kimentenél? – kérdezte Elza.

	Máté rábámult.

	– Nem értelek, Elza… én alig tudok úszni… – dadogta.

	– Ha elsodorna a víz, te kimentenél? – kérdezte Elza. 

	Máté arca fehérre vált.

	– Kimentenélek… Igen. De mit akarsz, Elza? 

	– Maradj kint – szólt rá Elza a fiúra.

	Aztán lépdelni kezdett befelé. A márciusi Duna hideg volt, de az áradó Duna jegesebb. Elza most szinte melegnek érezte, ahogy behatolt a vízbe, és pár hosszú karcsapással beljebb úszott.

	Ott aztán megérezte a sodrást, és nem ment tovább. A hátára fordult, és lassú karcsapásokkal úszni kezdett szemben az árral. Hallotta Máté kiabálását, de nem értette a szavakat. 

	Csak a karcsapások voltak. Alatta a víz sodrása, felette a nap fénye és a tökéletes ég azúr végtelenje. Nem sodródott. A vízből kiszakadó karcsapásai a sodrás ellenpontjai voltak. Lebegett a sodró vízben. Elképzelte, milyen lehetett volna.

	A várakozás. Hogy vár valakit. Hogy délidőben nem arra vár, hogy egy tört szempár kanalazza a csendet vele szemben. Hogy lophatott volna magának egy cseppet a kattanó időből. Bűnbánattal terhesen, de mégis várandósan a holnaptól.

	Elza újabb karcsapással szegült ellene a sodrásnak.

	Elképzelte, hogy a csónak, amiben egyedül evezett anyja sodró folyóján, néha kiköthetett volna. Talán egy szigeten, amit csak ő ismer. És ez a sziget csak az ő evezőcsapásaira várt volna minden nap. 

	De nem volt sziget.

	Most újabb karcsapással tartotta fenn magát, de vizes ruhája már húzta lefelé.

	Vagy mégis. Volt sziget. A távolban. A ködbe veszve. Mint egy sejtés. De ő nem kötötte ki magát ennek reményéhez.

	És még egy karcsapás, ami keresztülmetszette a Duna vizét. A hideg belesajdult a tagjaiba, és kitisztította gondolatait. Minden kristálytiszta lett.

	A sziget vágya az ő evezőcsapásai iránt. Talán ez volt, ami megtartotta annyi éven át. 

	Elza karcsapásai ekkor lelassultak, és nem úszott tovább. A Duna a hátára vette és vinni kezdte. Behunyta a szemét. 

	És elképzelte, milyen lesz. Ha majd a saját folyójában bukdácsol. És lesz sziget. De nem egy sötét sziget. Hanem egy fényes. Ahol menedékre lel. Ahol felhasíthatja önmagát.

	És csak sodorta Elzát a víz, sodorta.

	Aztán csapkodást hallott és lihegést. Ujjak fonódtak csuklójára, és húzni kezdték. Valaki ölbe vette, és a fövenyre fektette. Máté köhögve rogyott a partra. Elza továbbra is csukva tartotta a szemét, míg egy árnyék rá nem vetült. 

	Akkor felnézett. Felnézett Mátéra. Szempillái, mint a kagyló íve. A fiú még szavakat keresett, de Elza megelőzte.

	– Hát kimentettél. 

	A fiú még mindig csak levegőért kapkodott, így Elza folytatta. 

	– Ha én kellek neked, tudd, hogy néha sodródni fogok... És neked kell majd kimentened. Kimentesz-e hát majd engem, Máté?

	A fiú arcán még a Duna vizei folytak lefelé. Néhány cseppje már sós volt.

	– Kimentelek, Elza. Mindig kimentelek.

	
Máté verse

	A fényben ülő lány

	Rád hajol a fény
omlik hajadon.
Fodrot önt
glória ladikon.
Csak a te ajkadon
dunai hajadon
csóktalan a csend.

	Csüngök rajta.

	 

	Lám arany az ég
öblös Garamon.
Hullám tincs
olvad a morajon.
Csak a te ajkadon
dunai hajadon
cselleng a csók.

	Csüngnék rajta.

	 

	Tág habon a szél
foszlik szabadon.
Halkan jő
nád szavú ikonom.
Csak a te ajkadon
dunai hajadon
csobban a csöpp

	lelkem rajtad.

	
Köszönetnyilvánítás

	A regényben könnyen utat találnak hozzám a jelzők, de amikor a köszönetnyilvánításra kerül a sor, mindez megakad bennem. Nézd el ezt nekem.

	Elsősorban a lányaimnak tartozom köszönettel. Ők bíztattak, hogy írjam le az első mondatot, és sok évbe telt, mire végül rászántam magam. A könyv elsősorban nekik íródott. 

	Köszönöm a feleségemnek, Katának. Aki elolvasta a könyvet, talán sejtheti, mi mindenért lehetek hálás neki.

	Köszönöm nővéremnek. Regina a nyomodba sem ér.

	Köszönöm a bétaolvasóknak, akik időt szántak a könyv elolvasására és értékes visszajelzéseket adtak. Nélkületek sosem lett volna bátorságom nyilvánosan vállalni a könyvet. 

	Köszönöm Uzonyi Pálnénak, egykori magyartanárnőmnek, aki harminc év után is a helyesírási hibáimmal küszködik. Ami mégis benne maradt, azért már én és a makacsságom felelünk. 

	Külön köszönet az esztergomi és dorogi könyvtárnak, amelyekben számolatlan órát töltöttem.

	Végül köszönöm neked, aki elolvastad Elza történetét. A regény szavai csak cseppek; a te képzeleted gyűjti őket mederbe, és alakítja áramló történetté.

	 

	 

	 

	MEGOSZTANÁD A KÖNYVET MÁSOKKAL?

	 

	A könyv elektronikus változata ingyenesen letölthető, de maga a fájl nem adható tovább és más felületen nem tehető közzé. Kérlek, az ismerőseiddel a letöltési oldal linkjét oszd meg.

	 

	Honlap: szuhiattila.hu

	 

	MEGÉRINTETT A KÖNYV?

	 

	Köszönöm, hogy elolvastad a könyvet.

	 

	Ha a történet megfogott, és még napokkal később is eszedbe jut, vagy ha sok kérdés kavarog benned, sokat jelentene számomra, ha megosztanád róla a véleményedet, vagy írnál néhány sort arról, milyen érzéseket és gondolatokat indított el benned.

	 

	Segítheted a könyv népszerűsítését Facebook- vagy Instagram-megosztással, a Moly.hu-n írt értékeléssel vagy személyes ajánlással.

	A könyvhöz kapcsolódó hírek, háttéranyagok és a folytatás részletei itt érhetők el:

	Honlap: szuhiattila.hu

	Instagram: @ligeterdo
Facebook: Szuhi Attila írói oldala
Kapcsolat: szuhiattila7@gmail.com

	
A történet folytatódik

	Elza története nem ér véget ennek a kötetnek az utolsó oldalán.

	A Midőn a nádszálak felhasadnak második része jelenleg készül. A folytatásban a szereplőknek nemcsak azzal kell szembenézniük, amit elveszítettek, hanem azzal is, hogyan építsék fel ezután az életüket.

	A következő kötet híreiért, részleteiért és a megjelenéssel kapcsolatos információkért látogass el a szerző weboldalára:

	szuhiattila.hu

	
Felhasznált irodalom

	Babits Mihály: Húnyt szemmel… In: Babits Mihály összegyűjtött versei. Magyar Elektronikus Könyvtár, MEK-00602.

	Babits Mihály: Jónás könyve. Magyar Elektronikus Könyvtár, MEK-04341.

	Biblia. Szent István Társulat fordítása. Mt 13,45–46.

	Hamvas Béla: Silentium. In: Silentium – Titkos jegyzőkönyv – Unicornis. Szentendre: Medio Kiadó, 2006.

	József Attila: A Dunánál. In: József Attila összes költeménye. Magyar Elektronikus Könyvtár, MEK-00708.

	Saint-Exupéry, Antoine de: Citadella. Ford. Pődör László. Magyar Elektronikus Könyvtár, MEK-00382.

	Szabó Magda: Abigél. Petőfi Irodalmi Múzeum, Digitális Irodalmi Akadémia.

	Várady Eszter: Árvízi napló, 2006. Kézirat. Helischer József Városi Könyvtár, Esztergom. Elektronikus változat.

	
A szerzőről

	Szuhi Attila Esztergomban született, és ma is a városban él. Eredeti végzettsége szerint geográfus-hidrológus, korábban civil környezetvédőként dolgozott. Tevékenységét Esztergom városa Jócsik Lajos-díjjal ismerte el.

	 

	Szépirodalmat lányai biztatására kezdett írni. Történeteiben az emberi kapcsolatok, a veszteség, a megtartó közösségek és a táj belső világgá alakulása foglalkoztatja. A Midőn a nádszálak felhasadnak az első regénye, amelynek folytatásán jelenleg is dolgozik. A regényírás mellett fantasy novellákat is ír.

